
UVOD 


Za mene je molitva zanos srca, jednostavan pogled 
bačen prema nebu, usklik zahvalnosti i ljubavi u kušnji 
kao i u radosti (Mala Terezija) 

Molitva je prijateljski razgovor s Onim za kojega znamo 
da nas ljubi. (Terezija Avilska) 


Svaki kršćanin mora težiti prema sjedinjenju s Bogom 
koji gaje stvorio, koji mu je stvorio dušu. Dušamora imati 
svoj konačni cilj: vječno postojanje u Bogu. U prolaznom 
životu valj a nam osvij estiti to da bogatstvo i moć u svij etu 
pripadaju tijelu koje će jednog dana nestati poput sjenke. 

U molitvi prožetoj vjerom, ljubavlju i nadom cjeli¬ 
na božanske stvarnosti postaje nam samorazumljiva. 
Zato moramo moliti i živjeti dostojno i pravedno. 
Susret s Bogom u molitvi omogućuje nam da shvati¬ 
mo smisao svojega postojanja, ali i neopisivu daljinu 
koja nas dijeli od Njega. Sjedinjenje s Bogom jedi¬ 
no je moguće u ljubavi. Da bi čovjek u svome srcu 
potaknuo ljubav, nužno je da se moli usmjeravajući 
svoju dušu prema Bogu. 

Molitva mora biti put kojim idemo kroz život. Ona 

je egzistencijalan sadržaj i bitna sastavnica onoga što 
jesmo. Nije neka vježba koju možemo činiti i prestati 
činiti ovisno o svojim obvezama ili stanju svojega duha. 
Moleći, mijenjamo svrhu svojega postojanja. Svrha 
molitve jest stjecanje krjeposti i rađanje djela ljubavi. 

Pokušat će se govoriti o molitvi gledajući svetu Malu 
Tereziju. Ta nas velika svetica suvremenoga doba uči 
vjeri „malog puta“ - bez traženja čuda i objava, uz 
poniznost i predanost Bogu. 

Tko je sveta Terezija od Djeteta Isusa i Svetoga Lica? 
Papa Pio X je rekao o njoj, daje bila “najveća je svetica 
modernog doba.” Ili: sveta Mala Terezija obična je sve¬ 
tica za obične ljude. 

Sveta Terezija Avilska i sveti Ivana od Križa su bili na 
početku njezina Malog puta, puta ljubavi. 

Papa Ivan Pavao II je potpisao: Apostolsko pismo o 
proglašenju Svete Terezije od Djeteta Isusa i Svetoga 
Lica naučiteljcom sveopće Crkve; Znanost božanske 
ljubavi - Divini Amoris Scientia: „Iz pažljivog studija 
spisa Svete Terezije od Djeteta Isusa i od odjeka što 
su ih oni imali u Crkvi, mogu se uočiti istaknuti vido¬ 
vi izvrsnog nauka što je temeljni element na kojem se 
zasniva pridavanja naslova Doktor Crkve. ... Njezino 
učenje nije samo sukladno Svetom pismu i katoličkoj 
vjeri, nego se ističe svojom dubinom i postignutom mu¬ 
drom sintezom. Njezin nauk jest u isto vrijeme ispovijest 
vjere Crkve, iskustvo kršćanskog otajstva i put svetosti. 
Terezija nudi zrelu sintezu kršćanske duhovnosti; uje¬ 
dinjuje teologiju i duhovni život, izražava se snažno i 
s autoritetom, s velikom sposobnošću uvjeravanja i ko- 

munikacije, kao što pokazuje prihvaćanje i rasprostran¬ 
jenost njezine poruke u Božjem narodu.” 

Da bismo mogli razgovarati s Bogom, moramo 
spoznati Boga u sebi. Tada molitva postaje susret. Sve 
što molimo za sebe ili za druge valja moliti tako da to 
bude s voljom Božjom. Mi često ne znamo što je dobro 
za nas. Bog zna. 

Biti kršćanin znači živjeti i svjedočiti vjeru u molitvi, 
u djelima ljubavi, u promicanju pravednosti, u činjenju 
dobra. Moleći za druge, nalazimo smisao svog pos¬ 
tojanja. Svaki čovjek ima potrebu ići naprijed, prema 
cilju. Za nas kršćane taj cilj je susret s Isusom, koji je 
naš život, naša radost, ono što nas ispunjava i usrećuje. 

Vrijeme molitve nije izgubljeno vrijeme. To je vri¬ 
jeme u kojemu nam se otvara put života. Otvara se 
put na kojemu od Boga učimo ljubiti: Njega, Njegovu 
Crkvu i svoju braću. Molitvom produbljujemo vjeru i 
osvještavamo kontemplativnu dimenziju svoga bića. 
Molitva nam pomaže vidjeti nevidljivu stvarnost, a to je 
vitalna potreba svakog kršćanina. 

Ove Isusove riječi upućuju nas u čežnju sjedinjenja s 
Bogom u Kristu: „Ne molim samo za ove nego i za one 
koji će na njihovu riječ vjerovati u mene: da svi budu 
jedno kao što si ti, Oče, u meni i ja u tebi, neka i oni u 
nama budu da svijet uzvjeruje da si me ti poslao.” (Iv 
17, 20-21) 

Naš najbolji dio ne uzima se u trenutku smrti. Vjera 
mora biti dovoljno živa da po njoj uzmognemo sačuvati 
dodir s božanskim svijetom: sjedinjenje našeg bića s 
Bogom najveće je čudo našeg postojanja. Osobnim 

iskustvom o Bogu odupiremo se ispraznosti današnjice. 
Ono nam je putokaz i štit kad nas zadese teški udarci, 
kad se podrivaju intelektualni i teološki temelji. 

Važne odluke u životu valja donositi uz Božji 
savjet. Moleći, dolazimo u osobni odnos s Bogom. 
Osluškujemo Njegove riječi u svome srcu i donosimo 
dobre odluke koje nas ispunjavaju mirom i radošću. Ako 
već ne možemo u potpunosti vršiti volju Božju, mora¬ 
mo uložiti najveći mogući trud, učiniti najviše u danoj 
situaciji. Tako neopazice počinjemo shvaćati da smo 
rođeni od Oca za vječnost i napredujemo u koračanju 
Isusovim stopama. Kako postajemo zreliji, tako i naša 
molitva sazrijeva. 

Osjetila nam govore da se svijet stalno mijenja, ali 
razum je u stanju dokučiti stvarnost koja se ne mi¬ 
jenja, koja je vječno ista. Da bismo mogli spoznati is¬ 
tine, razum mora biti obasjan svjetlom vjere. Sustavan 
analitički pristup čest je u teološkim raspravama. 

Moliti je dobro: „Uvijek se radujte! Bez prestanka se 
molite! U svemu zahvaljujte! Jer to je za vas volja Božja 
u Kristu Isusu.” (1 Sol 5, 16-18) 

U karmelskome svjetovnom redu puno sam naučio o 
molitvi. Nešto od toga predstavljeno je na stranicama 
koje slijede. 

KARMELSKA DUHOVNOST 


Karmelićani žele osjetiti i živjeti Evanđelje, slijediti 
put i nauk karmelićanskih svetaca: sv. Terezije Avil- 
ske, sv. Ivana od Križa, sv. Terezije iz Lisieuxa, sv. 
Terezije Benedikte od Križa (Edith Stein) i brojnih 
manje poznatih svetaca i blaženika. Oni su svoje 
iskustvo Riječi prenijeli svojim nasljednicima. Postali 
su naučitelji Crkve. 

Kannelićani žele iskusiti Boga. To ih vodi k otkriva¬ 
nju unutarnjeg Boga i daje teološko značenje životu. 
Žele iskustvo povijesnog evanđeoskoga Isusa Krista 
pretočiti u nasljedovanje Isusa Krista. Žele iskustvo pri¬ 
padnosti Svetoj Crkvi pretočiti u brigu za nju. 

Veliki karmelićanski duhovni učitelji promiču slo¬ 
bodu, pravdu i mir. Proširuju horizonte na polju vjerskih 
vrijednosti. Vode nas do iskustva božanskoga. Time 
ispunjavaju želje našeg srca. Naslijeđe naučitelja vodi 
nas do iskustva Boga i želje za zajedništvom s Njime. 
Svjedoči o vjerskoj dimenziji čovjeka i potrebi čišćenja 
ljudskog društva od civilizacijskih nedaća. Doktrinalno 
i mističko iskustvo, ponajprije sv. Terezije i sv. Ivana od 
Križa, osvjetljavaju i obogaćuju nam živote u skladu s 
našim pozivom u Crkvi i svijetu. 

Kannel stoji na četiri stupa. To su: molitva, razma- 

tranje, duhovno čitanje i Euharistija. Karmel je red. Red 
vodi k Bogu. Nered vodi u rasulo. U naše meteže Bog 
uvijek unosi red. 

Život molitve omogućuje duge razgovore s Gospo¬ 
dinom u osami. Na molitvi karmelićani izgrađuju svoj 
život. Kako Bog djeluje u duši za vrijeme unutarnje 
molitve, ostaje skriveno ljudskom pogledu. To je milost 
iznad svake milosti. Stoga su svi ostali trenuci života 
samo hvala za sve to. 

Karmelićani s osobitim žarom mole Božanski 
časoslov. Božanski časoslov je molitva Crkve kojom 
se, prema staroj kršćanskoj predaji, davanjem hvale 
Bogu posvećuje čitav tijek dana i noći. Sastavni su di¬ 
jelovi molitve časova himni, psalmi i hvalospjevi, an- 
tifone, biblijska čitanja, molbenice, prošnje i molitve 
te određeni izabrani tekstovi koji prate liturgijska vre¬ 
mena kroz godinu: došašće, božično vrijeme, korizmu, 
vazmeno vrijeme te vrijeme kroz godinu. Jednako tako, 
molitva časoslova prati i vlastita svetačka slavlja i 
zajednička svetačka slavlja kao što su blagdani Blažene 
Djevice Marije, svetaca, mučenika, pastira i naučitelja 
te svetih muževa i žena. Tijek časova je tako određen 
da, koliko je moguće, časovi odgovaraju stvarnosti vre¬ 
mena. Vodi se računa o uvjetima današnjega života. 
Glavni časovi su Pohvale (jutarnja molitva) i Večernja 
(molitva navečer). 

Kannelićanske duhovne knjige ne čitaju se lagano. 
Usvajati ih intelektualno, a ne živjeti ih, nije smisleno. 
Proučavajući Evanđelje i djela svetaca, stvara se ozračje 
duhovnog rasta. 

Karmelićani žive Pravilo i ispunjavaju ga s Gospodi¬ 
novom slikom stalno pred očima - kako bi mu postali 
slični. Karmelićanin u svijetu treba znati stajati pred 
Bogom. Stajati pred licem živoga Boga - to je korijen 
karmelićanske duhovnosti. 


Sveta Terezija Avilska 

Katolička Crkva ima 35 naučitelja Crkve (Doctor Ec- 
clesiae ), koji su imenovani zbog svojih izvanrednih 
teoloških i doktrinamih doprinosa i zasluga. Sve do 
1970. među njima nije bilo nijedne žene. Tada je papa 
Pavao VI. proglasio Tereziju Avilsku i Katarinu Sijen- 
sku naučiteljicama Crkve s titulom Doctor Ecclesiae. 
Priznao im je vodeću ulogu u tradiciji, kulturi i povi¬ 
jesti naše Crkve. U tim je dvjema sveticama prepoznao 
“ulivenu mudrost, lucidnost, duboku i opijenu preda¬ 
nost božanskoj istini i tajni sadržanoj u Svetom pismu.” 
Svetoj je Tereziji odabrao naslov Naučiteljica molitve 
da joj bude znamen. 

Tereziju je blaženom proglasio papa Pavao V. 1614. a 
svetom Grgur XV. 1622. godine. Zaštitnica je Španjolske, 
grada Požege, bjelovarske Katedrale, župe Bužim u Lici... 

Sveta Terezija znala je poticati obnovu i razvoj dok¬ 
trine, pronaći oblike i izraze vjere. Bila je graditeljica, 
a ne samo čuvarica tradicije. Ona stoji na izvorištu ob¬ 
novljenog Karmela. Živjela je duboku vjeru u milosrđe 
Božje, koja joj je davala snage za ustrajnost u molitvi, u 
poniznosti, u bratskoj ljubavi i u ljubavi prema Crkvi, i 

koja ju je dovela k milosti duhovnog vjenčanja. Njezino 
evanđeosko odricanje, spremnost na služenje i posto¬ 
janost u vježbanju krjeposti svakodnevni su vodič za 
življenje duhovnog života. 

Rodila se 1515. godine u Avili, u Španjolskoj, kao 
Teresa Sanchez de Cepeda y Ahumada. Rođena je od 
krjeposnih i bogobojaznih roditelja, u mnogobrojnoj 
obitelji, s devetoro braće i tri sestre. Ostavši siroče 
bez majke sa dvanaest godina, moli Presvetu Djevicu 
da joj bude majka. 

Iskustvo učenice kod augustinki u Svetoj Mariji od 
Milosti u Avili i čitanje duhovnih knjiga, prije svega 
klasika franjevačke duhovnosti, uči je sabranosti i molit¬ 
vi. U dobi od dvadeset godina ulazi u karmelićanski 
samostan Utjelovljenja u Avili. Teško je oboljela i u 
borbi protiv svojih bolesti vidi borbu protiv slabosti i 
otpora Božjem pozivu. Godine 1543. odvaja se od svoje 
obitelji: otac umire a sva njezina braća, jedan za drugim, 
emigriraju u Ameriku. U korizmi 1554. godine, sa 39 
godina, Terezija dospijeva do vrhunca borbe protiv svo¬ 
jih slabosti. Slučajan pronalazak kipa silno izranjena 
Krista duboko je označio njezin život. Svetica, koja je u 
tome razdoblju otkrila silnu podudarnost sa svetim Au- 
gustinom iz njegovih Ispovijesti, ovako opisuje presud¬ 
ni dan svojega mističnog iskustva: “Dogodilo se ... da 
me je iznenada obuzeo osjećaj Božje prisutnosti, da ni 
na koji način nisam mogla posumnjati daje bio u meni i 
da me on potpuno obuzeo.” (MŽ 10, 1) 

Usporedo s duhovnim sazrijevanjem sv. Terezija 
počela je razvijati ideal obnove Kannelićanskoga reda: 

godine 1562. osnovala je u Avili, uz potporu biskupa 
toga grada don Alvara de Mendoze, prvi reformirani 
karmel pod zaštitom sv. Josipa i vrlo brzo dobila odo¬ 
brenje generalnog poglavara Reda. U godinama koje su 
slijedile nastavila je s osnivanjem novih karmela, uku¬ 
pno njih osamnaest. Od presudne je važnosti bio susret s 
Ivanom od Križa, s kojim je 1568. ustanovila u Duruelu, 
u blizini Avile, prvi samostan bosonogih karmelićana. 
Godine 1580. za svoje je reformirane karmele od Rima 
dobila dopuštenje o uzdignuću u samostalnu provinciju 
i to je ishodište Reda bosonogih karmelićana. Svoj je 
zemaljski život završila upravo dok je bila uključena u 
taj rad na osnivanju novih kannela: osnovavši karmel u 
Burgosu, na povratku u Avilu izdahnula je u noći 15. lis¬ 
topada 1582. u Albi de Tonnesu. Posljednje su joj riječi 
bile: “Na kraju, umirem kao kći Crkve” i “Kucnuo je 
čas, moj Zaručniče, da se vidimo”. 

Sveta je Terezija cijeli život provela u Španjolskoj, 
ali predano radeći za čitavu Crkvu. Uvijek se koristila 
bogatstvom nauka teologa, pisaca i duhovnih učitelja. 
Hranila se čitanjem crkvenih otaca, svetog Jeronima, 
svetog Grgura Velikog, svetog Augustina. Imala je pri¬ 
liku razviti prijateljske odnose s mnogim svecima, oso¬ 
bito sa svetim Ivanom od Križa. Kad je pisala, držala 
se onoga što je osobno doživjela i vidjela u iskustvu 
drugih ljudi. Među njezinim najvećim djelima valja 
spomenuti autobiografiju pod naslovom Moj život (Li- 
bro de la vida), koju ona naziva “Knjigom Gospodinova 
milosrđa”. Nastala je u karmelu u Avili 1865. i prenosi 
njezin biografski i duhovni put. Cilj je toga djela iznijeti 

na vidjelo prisutnost i djelovanje milosrdnoga Boga u 
njezinu životu. Zato u njemu često donosi molitveni di¬ 
jalog s Gospodinom. Sveta Terezija ne samo da pripovi¬ 
jeda, već pokazuje da ponovno proživljava duboko 
iskustvo svojega odnosa s Bogom. Godine 1566. napisa¬ 
la je Put savršenosti ( Camino de Perfeccion ), djelo koje 
je ona nazvala “Opomene i savjeti koje Terezija od Isusa 
daje svojim redovnicama”. Napisano je bilo za dvanaest 
novakinja iz Karmela svetog Josipa u Avili. Terezi¬ 
ja im predlaže intenzivan program kontemplativnog 
života u službi Crkve, u čijem su temelju evanđeoske 
krjeposti i molitva. Među najdragocjenijim ulomcima 
su tumačenja molitve Očenaš, koja je model molitve. 
Zamak duše ( Moradas del Castillo Interior) napisala 
je 1577. godine, u punoj zrelosti. Riječ je o osvrtu na 
vlastiti duhovni put i, istodobno, o jednoj kodifikaciji 
mogućeg razvoja kršćanskog života prema njegovoj 
punini, svetosti, pod djelovanjem Duha Svetoga. Opi¬ 
suje zamak sa sedam soba kao sliku čovjekove nutrine, 
uvodeći istodobno simbol leptira koji se rađa iz gusje¬ 
nice, da izrazi prijelaz s naravnog na nadnaravno. Sveti¬ 
ca se nadahnjuje Svetim pismom, napose Pjesmom nad 
pjesmama, kod slike završnog simbola dvoje zaručnika, 
koji joj omogućuje opisati, u sedmoj sobi, vrhunac 
kršćanskog života u njegova četiri aspekta: trinitarnom, 
kristološkom, antropološkom i eklezijalnom. Svojemu 
djelovanju kao utemeljiteljice reformiranih kannela 
posvećuje Knjigu osnutaka ( Libro de las fundaciones ), 
napisanu između 1573. i 1582. godine, u kojoj govori 
o novonastaloj skupini redovnica. Kao i u autobiogra- 

fiji, opisivanjem se želi prije svega istaknuti djelovanje 
Boga u osnivanju novih samostana. 

Nije lako sažeti u malo riječi Terezijinu duboku i ar¬ 
tikuliranu duhovnost. Možemo spomenuti neke bitne 
točke. U prvom redu ona predlaže evanđeoske krjeposti 
kao temelj čitavoga kršćanskog i ljudskog života: napose 
odvajanje od dobara, odnosno evanđeosko siromaštvo; 
zatim međusobnu ljubav kao bitan element zajedničkog 
i društvenog života; poniznost kao ljubav prema istini; 
odlučnost kao plod kršćanske smionosti; krjepost nade, 
koju opisuje kao žeđ za živom vodom. Ne smiju se 
za-boraviti ni ljudske vrline kao što su prijaznost, isti¬ 
noljubivost, skromnost, uljudnost, veselje, kultura. 

Kao drugo, sv. Terezija predlaže duboki sklad s ve¬ 
likim biblijskim osobama i poučno slušanje Božje riječi. 
Ona sebe doživljava sličnom zaručnici iz Pjesme nad 
pjesmama, s apostolom Pavlom, kao i s Kristom koji je 
podnio Muku i s euharistijskim Isusom. 

Sv. Terezija potom ističe koliko je bitna molitva. 
Molitva je život i razvija se postupno ukorak s ras¬ 
tom kršćanskoga života. Započinje usmenom molit¬ 
vom, prolazi putem sabranosti i razmatranja te vodi 
sve do sjedinjenja u ljubavi s Kristom i s Presvetim 
Troj-stvom. Očito je da nije riječ o razvoju u kojemu 
uspinjati se na više razine znači napustiti prethodnu 
vrstu molitve. To je postupno produbljivanje odnosa 
s Bogom koji obuhvaća čitav život. Terezija čitatelja 
svojih djela uči moliti tako da ona sama moli s njime; 
ona, naime, često prekida svoje opisivanje ili izlagan¬ 
je i počinje moliti. 

Za svetu Tereziju kršćanski je život osobni odnos s 
Isusom, koji ima svoj vrhunac u jedinstvu s Njime po 
milosti, ljubavi i nasljedovanju. Upravo zbog toga sv. 
Terezija pridaje veliku važnost meditaciji Muke i Euha¬ 
ristije kako bismo osvijestili Kristovu prisutnost u Crkvi. 

Sv. Terezija živi bezuvjetnu ljubav usred podjela i su¬ 
koba u Crkvi toga doba. Reformira Karmelićanski red s 
nakanom da bolje služi i brani svetu Rimsku katoličku 
crkvu i spremna je dati život za nju (MŽ 33, 5). Svetica 
ima vrlo jasnu predodžbu o Kristovoj punini, koju kršćanin 
ponovno živi. Na kraju puta, u Zamku duše, opisuje tu pun¬ 
inu, ostvarenu u Trojstvu, u jedinstvu s Kristom. 

U katehezi papa Benedikt XVI na općoj je audijenciji 
2. veljače 2011. g. rekao: “Sv. Terezija od Isusa prava je 
učiteljica kršćanskog života za vjernike svih vremena. 
U našemu društvu, u kojemu prečesto manjka duhovnih 
vrijednosti, ona nas uči biti neumornim svjedocima 
Boga, njegove prisutnosti i njegova djelovanja. Neka 
primjer te duboko kontemplativne i vrlo radišne svetice 
potakne i nas da svaki dan posvetimo vremena molitvi, 
tome otvaranju Bogu, tome putu traženja Boga, da ga 
vidimo i da pronađemo njegovo prijateljstvo.” 


Sveti Ivan od Križa 

Sveti Ivan od Križa duhovni je pratilac i prijatelj svete 
Terezije. Zajedno s njom obnovio je karmelićansku 
redovničku obitelj. Papa Pio XI. godine 1926. progla¬ 
sio gaje crkvenim naučiteljem. Dodijeljen mu je naslov 

Naučitelj mistike (Doctor mysticus), mistički naučitelj. 
On nas poučava kako biti budan u izvršavanju vjere, 
nade i ljubavi. Vodi nas kroz tamnu noć do sjedinjenja s 
Bogom. U tom sjedinjenju s Bogom nalazimo istinsku 
slobodu djece Božje. 

Blaženim gaje proglasio Klement X. godine 1675. a 
svetim Benedikt XIII. godine 1726. 

Sveti Ivan od Križa (na španjolskome: San Juan 
de la Cruz) rodio se 1542. godine kao Juan de Yepes 
Alvarez u selu Fontiveros, u blizini Avile. Obitelj mu 
je bila vrlo siromašna. Ostao je vrlo rano bez oca. Kao 
osamnaestogodišnjak počeo je studirati humanističke 
znanosti, retoriku i klasične jezike. Po završetku nao¬ 
brazbe bio mu je jasan njegov poziv: opredijelio se 
za redovnički život. Osjećao se pozvanim u Karmel. 

U ljeto 1563. započeo je novicijat kod karmelićana u 
tome gradu, uzevši redovničko ime Matija. Iduće je go¬ 
dine poslan na ugledno Sveučilište u Salamanci, gdje je 
tri godine studirao umjetnost i filozofiju. Godine 1567. 
zaređen je za svećenika i vratio se u Medinu del Campo, 
gdje je proslavio svoju prvu misu. 

Upravo se tu zbio prvi susret Ivana i Terezije od 
Isusa. Sv. Terezija izložila mu je svoj plan reforme 
Karmela i u muškom ogranku Reda te predložila Ivanu 
da se u to uključi. Mladi je svećenik bio oduševljen 
Terezijinim idejama te postao velikim podupirateljem 
toga pothvata. 

Prva je kuća bosonogih karmelićana otvorena 1568. 
godine u Duruelu, zabačenu mjestu u pokrajini Avili. 
Prilikom obnove redovničkih zavjeta prema prvot- 

nome Pravilu, četvorica su braće uzela nova imena. 
Ivan se prozvao Ivanom od Križa i po tome će imenu 
ostati zapamćen. 

Krajem 1572. godine, na zahtjev svete Terezije, 
postao je ispovjednik i vikar samostana Utjelov¬ 
ljenja u Avili, gdje je svetica bila priorica. Bile su 
to godine bliske suradnje i duhovnog prijateljstva, 
koje su ih oboje obogatile. Iz toga razdoblja potječu 
i najvažnija Terezijina djela i prvi Ivanovi spisi. 

Nakon nepravedne optužbe 1577. godine Ivan je 
ugrabljen i bačen u tamnicu u karmelićanskome samo¬ 
stanu stare opservancije u Toledu. U tamnici je proveo 
više mjeseci i ondje bio podvrgnut tjelesnim i moralnim 
mučenjima. Tu je, zajedno s drugim pjesmama, sastavio 
glasoviti Duhovni spjev. Uspio je pobjeći i sklonio se u 
samostan bosonogih karmelićana. Sveta Terezija i sljed¬ 
benici reformirane zajednice slavili su s neizmjernom 
radošću njegovo oslobođenje. Nakon kraćeg vremena 
Ivan se zaputio u Andaluziju, gdje je proveo deset go¬ 
dina u raznim samostanima, najviše u Granadi. Preuzi¬ 
mao je sve važnije službe u Redu te na posljetku postao 
provincijski vikar i dovršio svoje duhovne rasprave. 
Zatim se vratio u rodni kraj, kao član generalne uprave 
terezijanske redovničke obitelji, koja je već bila uživala 
punu pravnu autonomiju. Boravio je u samostanu u Se- 
goviji, gdje je obnašao službu poglavara tamošnje za¬ 
jednice. Godine 1591. razriješen je svih službi i određen 
za novu redovničku provinciju u Meksiku. Spremajući 
se za dugo putovanje na koje je trebao poći zajedno s 
još desetoricom braće, povukao se u zabačeni samostan 

u blizini Jaena i ondje teško obolio. Umro je 1591. go¬ 
dine. Njegovi su posmrtni ostaci preneseni u Segoviju. 

Svetoga Ivana od Križa smatra se jednim od 
najvažnijih lirskih pjesnika španjolske književnosti. 
Na hrvatski su prevedena njegova djela: Uspon na goru 
Karmel (Subida al monte Carmelo), Tamna noć (Noche 
oscura del alma ), Duhovni spjev ( Cantico espiritual), 
Živi plamen ljubavi (Llama de amor viva) i Kraći spisi. 

U Duhovnom spjevu sv. Ivan od Križa prikazuje put 
čišćenja duše, to jest postupno radosno posjedovan¬ 
je Boga, sve dok duša ne prispije tome da ljubi Boga 
istom ljubavlju kojom On ljubi nju. Živi plamen ljubavi 
nastavlja u istom tonu, opisujući na podrobniji način 
stanje preobražavajućeg sjedinjenja s Bogom. Sv. Ivan 
redovito rabi usporedbu s vatrom: kao što vatra što 
snažnije gori i guta drvo koje u njoj izgara, to postaje 
užarenija sve dok se ne pretvori u plamen, tako Duh 
Sveti, koji tijekom tamne noći čisti i “briše” dušu, s vre¬ 
menom ju prosvjetljuje i grije kao da je plamen. Život 
duše je stalno slavlje Duha Svetoga, koja daje nazrijeti 
slavu sjedinjenja s Bogom u vječnosti. 

Uspon na goru Karmel predstavlja duhovno putovanje 
s gledišta postupnog čišćenja duše, koje je nužno za uspi¬ 
njanje k vrhuncu kršćanskog savršenstva, a simbolizira ga 
vrh gore Karmela. To se čišćenje predlaže kao putovanje 
u koje se upušta čovjek, surađujući s Bogom, s ciljem da 
oslobodi dušu svake navezanosti ih privrženosti koja se 
protivi Božjoj volji. Čišćenje, koje mora biti potpuno ako 
se želi prispjeti sjedinjenju s Bogom u ljubavi, započinje 
čišćenjem osjetila a zatim se nastavlja čišćenjem koje 

se postiže uz pomoć triju teologalnih krjeposti: vjerom, 
nadom i ljubavlju, koje čiste namjeru, sjećanje i volju. 
Tamna noć duše opisuje pasivni aspekt, odnosno Božji 
zahvat u tome procesu čišćenja duše. Čovjek, naime, nije 
kadar vlastitim naporima sam doprijeti do dubokih ko¬ 
rijena zlih nagnuća i navika osobe. Može ih samo obuz¬ 
dati, ali ih ne može potpuno iskorijeniti. Da bi u tome 
uspio, nužan je poseban Božji zahvat koji duboko čisti 
duh i čini ga raspoloživim za jedinstvo ljubavi s Njime. 
Sveti Ivan to čišćenje naziva pasivnim upravo zato jer 
premda je prihvaćeno od duše, biva ostvareno tajanst¬ 
venim djelovanjem Duha Svetoga koji, poput plamena 
vatre, sagorijeva svaku nečistoću. U tome stanju duša je 
podvrgnuta svakovrsnim kušnjama, kao da se nalazi u 
kakvoj tamnoj noći. 

Te kratke naznake o glavnim djelima ovoga sveca 
pomažu nam približiti se istaknutim točkama njegova 
širokog i duboko mističnog nauka, kojemu je cilj opi¬ 
sati siguran put koji vodi k postizanju svetosti, stanju 
savršenosti na koje Bog sve nas poziva. Prema Ivanu 
od Križa, sve što postoji i što je Bog stvorio dobro je. 
Po stvorenjima možemo otkriti Onoga koji je u njima 
ostavio svoj trag. Vjera je, međutim, jedini izvor koji je 
dan čovjeku da može spoznati Boga takva kakav jest u 
samome sebi, kao Jedan i Trojedini Bog. Sve ono što je 
Bog želio priopćiti čovjeku, rekao je to u Isusu Kristu, 
svojoj utjelovljenoj Riječi. Isus Krist jedini je i konačni 
put k Ocu. Sve stvoreno je ništa u usporedbi s Bogom i 
ono što nije u Njemu nema n ik akve vrijednosti: slijedom 
toga, da bi se prispjelo savršenoj Božjoj ljubavi, svaka 

se druga ljubav mora suobličiti u Kristu Božjoj ljuba¬ 
vi. Otud ustrajanje svetoga Ivana od Križa na nužnosti 
čovjekova čišćenja i nutarnjeg oplijenjenja kako bi se 
preobrazio u Bogu, koji je jedini cilj savršenosti. To se 
čišćenje ne sastoji u jednostavnu, opipljivu pomanjkanju 
stvari i njihovu nekorištenju; ono što dušu čini čistom 
i slobodnom, naprotiv, jest uklanjanje svake neuredne 
ovisnost o stvarima. Valja smjestiti Boga u središte i cilj 
života. Dug i naporan proces čišćenja sigurno zahtijeva 
osobni napor, ali pravi je protagonist Bog: sve ono što 
čovjek može činiti jest otvaranje djelovanju Boga. Ne 
smije Bogu postavljati prepreke. Živeći krjeposti, čovjek 
se uzdiže. Ritam rasta vjere, nade i ljubavi ide ukorak 
s djelom čišćenja i sa sve većim sjedinjenjem s Bogom 
koje na kraju dovodi do toga da se duša preobražava 
u Njega. Kad prispije k tome cilju, duša uranja u sam 
trinitami život, tako da sveti Ivan kaže da ona prispi- 
jeva tome da ljubi Boga istom onom ljubavlju kojom 
On ljubi nju, jer ju ljubi u Duhu Svetomu. Eto zašto 
taj mistični naučitelj drži da ne postoji pravo jedinstvo 
ljubavi s Bogom ako nema svoj vrhunac u trinitarnom 
jedinstvu. U tome najvišem stanju sveta duša poznaje 
sve u Bogu i ne mora više ići k njemu preko stvorenja. 
Duša se tada osjeća preplavljenom Božjom ljubavlju i 
raduje se potpunom radošću u njoj. 

Život svetoga Ivana od Križa nije bio let po mističnim 
oblacima: bio je to vrlo težak život, vrlo praktičan i 
konkretan, bilo kao reformatora Reda, gdje je nailazio 
na tolike protivštine, bilo kao provincijalnog poglavara, 
bilo utamničenika od svoje subraće, izložena uvredama 

i tjelesnim zlostavljanjima. Bio je to težak život, ali 
upravo tijekom utamničenja on je napisao jedno od svo¬ 
jih najljepših djela. 

Na crtežu Uspona na goru Karmel prikazao je put 
do svetosti. S podnožja gore uspinju se tri puta prema 
vrhu, ali samo se jednim putem, onim najužim, dopire 
do vrha. Druga dva prekidaju se na pola puta do vrha. 
Njima se ne može dosegnuti vrh. To su putovi naveza- 
nosti na svjetovnost i na sama sebe, na sebična duhovna 
zadovoljstva. Put koji doseže sam vrh jest najuži put. 
Svetac ga naziva: nada - nada- nada - nada - nada. 
U prijevodu: ništa - ništa - ništa- ništa - ništa. Ništa 
kod sv. Ivana od Križa ne znači poništavanje vlastitoga 
ja nego ispunjenje svime što je Bog. Poništenje sebe 
jest preduvjet za prisuće Boga. Taj put čezne samo 
za čašću i slavom Božjom. Ići tim putem znači da ne 
možemo ni željeti niti ljubiti ništa što nije u skladu s 
Božjom voljom. 


Sveta Terezija Benedikta od Križa 

Sveta Terezija Benedikta od Križa (Breslau, sada Wro- 
claw, 1891. - Auschwitz, 1942.) je mučenica i svetica 
Rimokatoličke crkve, suzaštitnica Europe. Rođena 
je kao Edith Stein u strogo tradicionalnoj židovskoj 
obitelji. U petnaestoj godini odlučuje da neće više moli¬ 
ti i mladost provodi kao ateistica koja traži istinu strogo 
filozofskim putem. 

Nakon srednjoškolskog obrazovanja upisala se na 

odsjek filozofije gradskog sveučilišta. Godine 1913. 
prešla je na studije u Gottingen. U Freiburgu je napisala 
doktorsku disertaciju. Postala je asistentica Edmunda 
Husserla, začetnika fenomenologije. Do tridesete go¬ 
dine bila je uvjerena ateistica. Njezin prvi ozbiljniji 
dodir s kršćanstvom bio je kad je slušala Maxa Sche- 
lera. Ostala je raditi na sveučilištu sve do 1921. godine. 
Potom je bila učiteljica u liceju dominikanki. Postala je 
docentica na Njemačkom institutu za znanstvenu peda¬ 
gogiju, ali je zbog židovskoga podrijetla 1933. godine 
izgubila to mjesto. 

Tijekom dvadesetih godina, pročitavši autobiografiju 
Terezije Avilske, postala je svjesna toga daje pozvana 
postati katolkinjom. Dok je čitala to djelo, pred njom se 
pokazao životni put na koji ju je Krist sve očitije poz¬ 
ivao, put Karmela. Sutradan je kupila Katolički kateki¬ 
zam i Rimski misal. Na Novu godinu 1922. primila je 
sveto krštenje i dobila ime Terezija. Majka joj nikad 
nije oprostila što je prešla na katoličku vjeru. Mnogo je 
pisala i objavljivala radove iz područja fenomenologije. 
Prevađala je Tomu Akvinskog i Johna Henryja New- 
mana. 

Godine 1934. ušla je u karmelićanski samostan i 
primila ime sestra Terezija Benedikta od Križa ( Tere- 
sia Benedicta a Cruce). Uranja duboko u molitvu. 
U duhovnom životu sazrijevala je kao znanstven¬ 
ica i kršćanka. Pisala je knjige o katoličkoj filozo¬ 
fiji. Posebno je proučavala djelo sv. Ivana od Križa. 
Svoj je redovnički život povezala sa znanstvenim 
istraživanjem te napisala nekoliko filozofskih djela. 


23 


Sve je više usvajala to da “bit kršćanstva nije u spozna¬ 
ji nego u ljubavi”. Pet godina poslije bježi pred nacisti¬ 
ma u Nizozemsku, odakle je 1942. godine deportirana 
u nacistički koncentracijski logor Auschwitz te pogu¬ 
bljena i spaljena. 

Na hrvatski jezik prevedena su njezina djela: Zna¬ 
nost križa, Žena, Misli, Iz života jedne židovske obitelji 
i Misterij Božića. 

Svi su je štovali kao mučenicu, a mnogi joj se i 
preporučivali svojim molitvama. Nije trebalo dugo 
čekati da se za nju pokrene i postupak proglašenja 
blaženom. Papa Ivan Pavao II. proglasio je Edith 
Stein blaženom 1987. godine, svetom 1998. a 1999. i 
suzaštitnicom Europe, zajedno sa sv. Brigitom i sv. Ka¬ 
tarinom Sijenskom. Spomendan joj je 9. kolovoza. 


Škapular 

Škapular ili naramenica marijanski je znak, znak zaštite. 
Karmelićani imaju u Crkvi taj znak kako bi se u duhu 
siromaštva borili da Crkva bude što vidljivija, što jača, 
što dublji izvor spasenja ljudima koji čeznu za spase¬ 
njem. Znak ne smije zamijeniti Boga. 

Karmelićanima je škapular dala Majka Božja. Obično 
se govori da je Šimun Stock primio škapular. To je 
znak saveza, to je znak koji pripada jednom redu, jed¬ 
noj zajednici, skupini ljudi koja želi Boga slijediti na 
jedan način. Prisjeća nas i privodi nam k srcu Marijinu 
poslušnost i odanost Bogu. Davatelj znaka obvezuje se 

primatelja pratiti molitvom. Škapular nas podsjeća da 
bez molitve, bez razmatranja, naš život nema smisla. 

Latinski naziv ramena jest scapulae. Na hrvatskome se 
kaže naramenicajer visi preko ramena. Prije je čuvao ha- 
bit, znak odjevenosti u Isusa Krista, da se Kristovo odi¬ 
jelo ne uprlja. Shvaćen duhovno, on je znak zaštite: da se 
duša ne uprlja, da zlo u nas ne ulazi. Od habita su se rezale 
krpice i stavljale vrpcama na ramena. Zbog praktičnosti 
zamjenjuje se karmelićanskom medaljicom na lančiću. 
S jedne strane je lik Majke Božje, a s druge Srca Isu¬ 
sova. Na platnenom su škapularu iste takve sličice i prvi 
škapular koji se prima uvijek je takvo “odijelce.” 

Škapular je dobio i kristološko značenje: kao križ 
Isusova učenika koji treba danomice uzimati i ići za 
Učiteljem i kao jaram Kristov. Vanjski znak toga unu¬ 
tarnjeg stava bio je škapular koji se poput jarma stav¬ 
lja na ramena. Tko nosi platneni škapular, tko je primio 
škapular po Obredniku, kako ga Crkva i Red propisuju, 
taj je ujedno primljen u škapularsku bratovštinu i posta¬ 
je dionikom duhovnih dobara Reda. 

Bratovština karmelskog škapulara zajednica je vjerni¬ 
ka koji teže k savršenstvu ljubavi u ovome svijetu u duhu 
Karmelskog reda te sudjeluju u njegovu životu i duhov¬ 
nim milostima, u prisnu zajedništvu misli, ideala i djela 
s Marijom. Svoj dan svečano proslavljaju 16. srpnja na 
blagdan Gospe od Karmela, s osjećajima ljubavi i zah¬ 
valnosti Mariji, obnavljajući na taj dan obvezu pobožne 
službe prema njoj, vjernosti Isusu Kristu i Crkvi te 
povjeravajući majčinskom srcu Blažene Djevice cijelu 
karmelsku obitelj. 

Poznat je Dekret s potpisom pape Pija V. iz 1613. go¬ 
dine: “Dozvoljava se očima karmelićanima da slobodno 
propovijedaju vjerničkom narodu da može pobožno 
vjerovati s obzirom na pomoć dušama subraće i susest- 
ara bratovštine Blažene Djevice Marije od Gore Karme- 
la, tj. da će Blažena Djevica pomoći blagopokojnim 
dušama braće i sestara koje su za života nosile njeno 
odijelo ... svojim stalnim prošnjama, svojim molitvama 
i zaslugama, i posebnom zaštitom, nakon njihova prije¬ 
laza, posebice u dan subotnji: dan od Crkve posvećen 
upravo Blaženoj Djevici.” 

Škapular nije amajlija, predmet čudotvorne zaštite 
ni jamac automatskog spasenja. On je znak Mari¬ 
jine zaštite, koji hrani našu nadu u susret s Gospodi¬ 
nom u životu vječnom. To je znak koji nas uvodi u 
zajedništvo karmelske obitelji. 

Škapular je znak koji pripada skupini vjernika koja 
želi slijediti Boga na isti, Marijin način. Taj znak nas 
prisjeća i privodi nam k srcu Marijinu poslušnost 
i odanost Bogu. Mariju koja sluša Boga. Onu koja 
moli. Onu koja rađa i koja prinosi. Onu koja sluša 
Božju riječ, i pazi na znak. Marija sluša i moli. Ona 
je moliteljica. 

Kroz molitvu se razmišlja. Meditativno-kontem- 
plativna crta karmelićanskog života rađa plodove 
Duha u ovaj svijet. 

Škapular podsjeća svakoga člana zajednice da 
nam je marijanski slušati, moliti, rađati i prinositi 
zajednici. Škapular nas podsjeća da bez molitve naš 
život nema smisla. 

SVETA TEREZIJA OD DJETETA ISUSA I 
SVETOGA LICA 


Sveta Terezija od Djeteta Isusa i Svetoga Lica ((2. 1. 
1873. - 30. 9.1897.) znana i kao sveta Terezija iz Li- 
sieuxa ili sveta Mala Terezija je bosonoga karmelićanka, 
redovnica Reda Bosonogih karmelićana - OCD (Ordo 
Carmelitarum Discalceatorum ) 

Karmelićanku Tereziju od Djeteta Isusa i Svetoga Lica 
blaženom je proglasio papa Pio XI 1923. godine, svetom 
1925. g. i 1927. g. zaštitnicom misija zajedno sa sv. Fra¬ 
njom Ksaverskim. Nazvao ju je zvijezdom svoga pontifi- 
kata i „sigurnim putem kroz tamu našega vremena“. 

O stotoj obljetnici njezine smrti - jubilarne 1997. go¬ 
dine - papa Ivan Pavao II. proglasio ju je Crkvenom 
naučiteljicom. Najmlađu među Crkvenim naučiteljima, 
nazivaju naučiteljicom ljubavi (Doctor Caritatis). 

Ta nas velika svetica suvremenoga doba uči vjeri 
„maloga puta“ - bez traženja čuda i objava, uz poniznost 
i predanost Bogu. Mali put je jednostavan i praktični 
pristup duhovnom životu. Njezino učenje i njezin prim¬ 
jer svetosti prihvatili su vjernici širom svijeta, pa i mnogi 
izvan Katoličke crkve i kršćanstva. Kako bismo mogli 
slijediti tu malu veliku sveticu i moliti s njom, valja nam 
upoznati njezin životni put u vjeri i ljubavi. 

Marie-Fran 5 oise Therese Martin rođena je 1873. 
godine u Alenconu u Francuskoj kao deveto dijete u 
skladnoj i pobožnoj obitelji. Roditelji, Louis (Ljude¬ 
vit) Martin (1823-1894) i Marie- Zelie (Azelija) Gue- 
rin (1831.-1877.) proglašeni su svetim 2015. godine. 
U obitelji se redovito zajedno molilo i svakodnevno 
odlazilo na ranojutarnju misu. Četvero djece je umrlo u 
ranoj dobi a svih pet kćeri su postale redovnice. Terezi- 
jine sestre su bile: Marie (1860 - 1940), Pauline (1861 
- 1951) Leonie (1863- 1941) i Celine (1869- 1959). 

Kad je Tereziji bilo samo četiri godine, umrla joj je 
majka. Otac se tada s djecom preselio u Lisieux, gdje 
je živjela obitelj brata njegove pokojne supruge. Malu 
su Tereziju poučavale njezine starije sestre a u školuje 
išla kod benediktinki u Lisieuxu. Kad su joj dvije starije 
sestre otišle u samostan bosonogih karmelićanki, i ona 
je žarko željela poći za njima. No nije joj bilo dopušteno 
jer je bila premlada: trebala je čekati dok ne napuni 21 
godinu. No ustrajala je u svojoj želji i odlučnosti. Tako 
je, prigodom hodočašća u Rim s ocem i sestrom, tijekom 
audijencije za hodočasnike iz Lisieuxa zamolila papu da 
joj dopusti ući u samostan već s petnaest godina. Uz 
žarke molitve i papinski blagoslov molba joj je uslišana 
te je primljena u karmel. Postala je karmelićanka, 
kako je sama rekla, „da bi spašavala duše i molila za 
svećenike 44 . Redovničke zavjete položila je nakon dvi¬ 
je godine. Na sebi svojstven način sve je vidove sva¬ 
kodnevnog života u samostanu ispunila poniznošću, 
evanđeoskom jednostavnošću i neograničenim povjere¬ 
njem u Gospodina. Jako se trudila primjerom i riječima 

usaditi te vrline sestrama u samostanu, osobito novaki¬ 
njama. Spoznavši da je njezino mjesto u samom srcu 
Crkve, darovala je svoj život za spas duša i dobrobit 
Crkve. 

Bila je vrlo osjetljiva i krhka zdravlja. Oboljela je od 
tuberkuloze. U noći između Velikoga četvrtka i Veliko¬ 
ga petka 1896. godine je počela iskašljavati krv. Umrla 
je, nošena ljubavlju, 30. rujna 1897. godine u dobi od 
24 godine a posljednje su joj riječi bile: “Moj Bože ... 
volim Te!” 

U Katekizmu Katoličke Crkve zapisano je da u smr¬ 
ti Bog čovjeka zove k sebi. Zbog toga kršćanin može 
osjetiti želju kakvu je iskusio sveti Pavao: „Želja mi je 
otići i s Kristom biti“. Uz to se navode i Terezijine riječi: 
„Želim vidjeti Boga; a da ga vidim, moram umrijeti" te 
„Ja ne umirem, ulazim u život." (KKC 1011) 

Njezina autobiografija Povijest jedne duše je odraz 
njezina života. U samo 25 godina bila je prevedena na 
35 jezika i objavljena u više od milijun primjeraka. U 
svojim autobiografskim zapisima ne ostavlja nam samo 
uspomene na djetinjstvo i odrastanje, nego također i 
portret duše, opis najintimnijih doživljaja. Napisala je i 
brojna pisma, pjesme i prozne sastave. 

Terezija je bila svjesna mogućnosti - bolje rečeno 
nemogućnosti - pisane riječi: „Ima stvari koje gube svoj 
miris čim se izlože zraku; ima skrovitih misli koje se ne 
mogu prenijeti u zemaljski jezik a da ne izgube svoj unu¬ 
tarnji i nebeski smisao; one su kao onaj kamen bijeli; ‘i 
bijel ću kamen dati pobjedniku, a na kamenu napisano 
ime novo koje nitko ne zna doli onaj koji ga prima.’ 

(Otk 2,17) (PJD A4,74) U nebu ćemo dakle znati koji su 
naši plemićki naslovi.“ 

Sveta Mala Terezija vidjela je Boga kao milosrdnu 
Ljubav. U tome je slijedila svetu Tereziju Avilsku i 
svetoga Ivana od Križa. Klasičnom je karmelskom 
mističnom pristupu dodala snažnu crtu suosjećajnosti 
s patnjom Isusa Krista. Svojom je pak patnjom željela 
sudjelovati u spasenjskoj misiji Isusa Krista. 

Mali put, njezin jedinstven način postizanja sve¬ 
tosti, jest spremnost srca da sve čini iz ljubavi prema 
Bogu i ljudima. Pokazala nam je milostivog Boga koji 
prašta. Razmišljala je o Božjem milosrđu i uvidjela sve 
božanske savršenosti te daje čak i njegova pravda zaod- 
jevena ljubavlju. 

Prepoznatljivim naukom i jedinstvenim stilom pos¬ 
tala je izvornom učiteljicom vjere i kršćanskoga života. 
Njezina su djela u skladu s najistinitijom tradicijom 
Crkve. Predstavila je vjernicima osebujan duhovni život 
na živom, jasnom i razumljivom jeziku. 


Malenost 

Terezijin mali put proizlazi iz Evanđelja i sukladan je 
tradiciji kršćanskoga nauka. Ona je, iako vrlo mlada i 
skromna, postigla zadivljujuće poznavanje Svetoga pis¬ 
ma. Čitala je i vjerovala kako Bog voli malene i želi ih 
pokraj sebe. Veliki, moćni i bogati oduvijek su prezirali 
malene i neznatne. Vođeni ohološću, činili su to i pis- 
moznanci, farizeji i filozofi. Terezija navodi više mjesta 

u Svetom pismu koja su joj otkrila vrijednost malenosti 
i oblikovala njezin mali put: „Isus se udostojao pokazati 
mi jedini put koji vodi k tom božanskom ognju. Taj put je 
predanje maloga djeteta koje bez straha zaspi u naručju 
svoga oca. ‘Ako je tko sasvim malen, neka dođe k meni’, 
rekao je Duh Sveti na usta Salomonova (Izr 9,4). I taj 
isti Duh Ljubavi rekao je također da je ‘milosrđe dano 
malenima’ (Mudr 6,7). U njegovo ime otkriva nam pro¬ 
rok Izaija da će na Sudnji dan ‘Gospodin povesti svoje 
stado na pašnjake, da će skupiti male jaganjce i privinuti 
ih na svoje grudi.’ (Izaija 40,11) I kao da sva ta obećanja 
nisu dovoljna, isti prorok, čiji je nadahnuti pogled već 
ponirao u vječne dubine, uzvikuje u ime Gospodinovo: 
‘Kao što majka miluje svoje dijete, tako ću ja tješiti 
vas, nosit ću vas u svom naručju i njihati vas na svojim 
koljenima.’“ (Izaija 66,12-13) (PJD B176). 

Malene se spominje na mnogo mjesta u Svetom pismu. 
U večernjoj molitvi Čas os lova moli se Evanđeoski 
hvalospjev, Marijin Veliča : „Iskaza snagu mišice svoje, 
rasprši oholice umišljene. Silne zbaci s prijestolja, a uz- 
visi neznatne.“ (Lk 1,51-52) 

U Knjizi mudrosti pri govoru o podrijetlu i naravi 
mudrosti piše: „Maleni su oproštenja dostojni, a moćnici 
će biti moćno kažnjeni.“ (Mudr 6,6) 

David u 25. (24.) psalmu moli u pogibelji: „On ponizne 
u pravdi vodi i uči malene putu svome.“ (Ps 25,9) 

Judita u molitvi govori: „Tvoja snaga nije u mnoštvu 
niti moć tvoja u silnicima, nego si ti Bog poniznih, 
pomoćnik si malenih, potporanj slabih, utočište 
napuštenih, spasitelj očajnih.“ (Jdt 9,11) 

Evanđelist Matej piše što će se dogoditi na Posljedn¬ 
jem sudu: ,,Akralj će im odgovoriti: Zaista, kažem vam, 
što god učiniste jednomu od ove moje najmanje braće, 
meni učiniste! Tada će im on odgovoriti: Zaista, kažem 
vam, što god ne učiniste jednomu od ovih najmanjih, ni 
meni ne učiniste.“ (Mt 25,40,45) 

Isus brine o malenima i upozorava: ,,I reče svojim 
učenicima: Nije moguće da ne dođu sablazni, no jao 
onome po kom dolaze“ (Lk 17,1) - „Onomu, naprotiv, 
tko bi sablaznio jednoga od ovih najmanjih što vjeruju, 
daleko bi bolje bilo da s mlinskim kamenom o vratu 
bude bačen u more.“ (Mlc 9, 42) 

Božja ljubav nema granica. Isus je to pripomenuo u 
zaključku prispodobe o izgubljenoj ovci: „Tako ni Otac 
vaš, koji je na nebesima, neće da propadne ni jedan od 
ovih malenih.” (Mt 18,14). Naš Gospodin upozorava 
nas da ćemo biti od njega odijeljeni ako u teškim potre¬ 
bama ne priskočimo u pomoć siromašnima i malenima, 
njegovoj braći. 

Evanđelje je objavljeno malenima i jednostavnima: 
„U ono vrijeme reče Isus: Slavim te, Oče, Gospodaru 
neba i zemlje, što si ovo sakrio od mudrih i umnih, a 
objavio malenima. Da, Oče, tako se tebi svidjelo. Sve je 
meni predao Otac moj i nitko ne pozna Sina doli Otac 
niti tko pozna Oca doli Sin i onaj kome Sin hoće ob- 
javiti.“ (Mt 11,25-27) 

Otac se objavljuje malenima: to je pogled na Boga 
samoga, veliki oganj ljubavi. Duša tu počiva i uranja u 
svetu ljubav te razgovara s Bogom kao sa svojim vlas¬ 
titim Ocem. 

Kraljevstvo nebesko pripada siromašnima i malen¬ 
ima onima koji ga primaju ponizna srca. Isusu su 
donosili dječicu, a on je govorio: „Pustite dječicu 
neka dolaze k meni; ne priječite im jer takvih je 
kraljevstvo Božje! Zaista, kažem vam, tko ne primi 
kraljevstva Božjega kao dijete, ne, u nj neće ući.“ 
(Mk 14-15) 

Isus vodi učenike i nas na pravi put: „U onaj čas 
pristupe učenici Isusu pa ga zapitaju: ‘Tko je, dakle, 
najveći u kraljevstvu nebeskom’ On dozove dijete, 
pos-tavi ga posred njih i reče: ‘Zaista, kažem vam, ako 
se ne obratite i ne postanete kao djeca, nećete ući u 
kraljev-stvo nebesko. Tko god se dakle ponizi kao ovo 
dijete, taj je najveći u kraljevstvu nebeskom. I tko pri¬ 
mi jedno ovakvo dijete u moje ime, mene prima.(Mt 
18, 1-5) Misao je ovdje promijenila smjer. Učenici su 
pozvani da budu maleni kao djeca a potom ih se poziva 
da prihvate djecu. Pozvani smo da budemo ponizni. 
Postati kao djeca naspram Bogu, uvjet je za ulazak u 
kraljev-stvo Božje. Zato se treba poniziti, treba postati 
malen. Štoviše, treba se nanovo roditi od Boga i tako 
postati djecom Božjom: ,,A onima koji ga primiše po- 
dade moć da postanu djeca Božja: onima koji vjeruju u 
njegovo ime ...“ (Iv 1,12). 

Kad započinje prijateljstvo između Boga i čovjeka, 
Bog čini prvi korak. Mala Terezija moli Isusa da se 
približi malenima: „0 Isuse, zašto ne mogu reći svima 
malim dušama kako je neizreciva tvoja susretljivost. 
Ja osjećam da kad bi ti - što je nemoguće - našao dušu 
slabiju i manju od moje, ti bi se udostojao obasuti je 

još većim milostima kad bi se ona predala s potpunim 
pouzdanjem u tvoje beskrajno milosrđe. Ali čemu da 
želim objavljivati tajne tvoje ljubavi, o, Isuse? Nisi li 
mene ti sam poučio o njima i zar ih ne možeš otkriti 
i drugima? Da, ja to znam, i ja te žarko molim da to 
učiniš, ja te preklinjem da baciš svoj božanski pogled 
na velik broj malih duša. Preklinjem te da izabereš 
čitavu vojsku malih žrtava vrijednih tvoje ljubavi!“ 
(PJD B9,188) Svetica je rekla je daje nemoguće da 
itko bude manji od nje. 

Sveta Mala Terezija na osobit je način oslikala svoj 
odnos s Djetetom Isusom: „Od nekoga sam se vre¬ 
mena bila prikazala Djetetu Isusu da budem njegova 
igračkica. Rekla sam mu neka me ne drži kao vrijednu 
igračku koju djeca smiju samo gledati, a ne usuđuju 
se dirati ju, nego kao lopticu bez vrijednosti, koju 
može bacati na zemlju, gurati je nogom, probušiti, 
ostaviti u kutu ili čak pritisnuti na svoje srce, ako ga 
to veseli. Jednom riječju, htjela sam Isusa zabavljati, 
pružati mu ve-selje, htjela sam se predati njegovim 
djetinjim hirovima. On je uslišio moju molitvu. U 
Rimuje Isus probušio svoju igračkicu. Htio je vidjeti 
što ima u njoj, a onda kad je vidio i bio zadovoljan 
svojim otkrićem, bacio je svoju lopticu i zaspao. A što 
je učinio za vrijeme svoga slatkog sna i što je postalo 
od ostavljene loptice? Isus je sanjao da se još uvijek 
zabavlja svojom igračkom, pušta je i uzima naizmje¬ 
nce, a zatim, pošto ju je koturao vrlo daleko, pritište 
ju na svoje srce, ne dopuštajući više da se ikada udalji 
iz njegove ručice.“ (PJD A6,132) 

Mali put 


Sveta Mala Terezija uči nas da valja zaboraviti i otkloni¬ 
ti svoje putove te ići onima koje je Isus odabrao za nas. 
Njoj je Isus odabrao maliput-petitte direction. To nije 
put teoloških analiza i razmatranja - to je put poniznos¬ 
ti i urođene mudrosti. Veliki svetci velikim su djelima 
slijedili veliki put. Sveta Mala Terezija slijedila je put 
male duše. Mali put koji s jednakom silinom, možda i 
većom, vodi k Bogu. 

Terezija je tražila način dolaska u nebo vrlo ravnim 
i vrlo kratkim putem. Malim, sasvim novim putem. 
No kad sada, s vremenskim odmakom, pokušamo raz¬ 
likovati mali put od velikoga, shvaćamo da je Mala 
Terezija činila velika djela. Površni će promatrač teško 
uočiti veliko u malomu. No ona je bila svjesna snage 
svoje ponizne mudrosti te svoje veličine u budućnosti i 
u vječnosti. A njezina mladost potvrda je da je njezino 
poslanje naučavanja dar milosti Božje. 

Mali put utemeljen je na Evanđelju i naučavanju 
Crkve. Središnja misao vodilja svete Male Terezije 
jest ljubav. Ljubav prema Isusu i djela ljubavi prema 
bližnjima. 

Katekizam Katoličke Crkve ovako govori o svetosti 
Crkve: „Ljubav je duša svetosti na koju su svi poz¬ 
vani. Ona upravlja svim sredstvima posvećenja, daje 
im dušu i vodi ih k njihovu dovršetku. 44 U nastavku 
su Terezijine riječi: „Shvatila sam, ako Crkva ima ti¬ 
jelo sastavljeno od različitih udova, da nije bez naj¬ 
potrebnijega i najplemenitijega. Shvatila sam da Crkva 

ima srce, i da to srce gori od Ljubavi. Shvatila sam 
da članove Crkve samo Ljubav potiče na djelo i da, 
kad bi se Ljubav ugasila, apostoli ne bi više naviještali 
Evanđelje, mučenici bi odbili lijevati krv (...). Shvatila 
sam da Ljubav sadrži sva zvanja, da je ljubav sve, da 
obuhvaća sva vremena i sva mjesta (...) jednom riječju: 
daje vječna!“ (KKC 826) 

Mali put ne zahtijeva velike pokore. Ne dobivaju se 
velike milosti. Nema ekstaza. Mali put pronalazi se u 
svakodnevici običnoga života. Velika događanja su 
smetnja. Stanje srca je stanje malenosti pred Bogom. 
Ako se želi slijediti Terezijin mali put, mora se služiti 
Božjoj ljubavi. Služenje Božjoj ljubavi postaje smisao 
života. Sve ostalo je sporedno i nevažno. 

Okvir maloga puta sastoj i se od poniznosti i siromaštva 
duha. Svojstvo ljubavi jest da se ponizuje. Za Tereziju 
je siromaštvo duha viša kategorija pojma nenavezanosti 
(ne tenais, attache). Ona vidi Govor na Gori: „Blago 
siromasima duhom: njihovo je kraljevstvo nebesko!” 
(Mt 5, 3) Isus ju uči neka sve čini iz ljubavi. 

Papa Franjo spominje Tereziju u Poruci mladi¬ 
ma 2014. godine: „Isus je, kao što je to dobro uočila 
sveta Terezija od Djeteta Isusa, svojim utjelovljenjem 
došao među nas kao prosjak koji traži našu ljubav. U 
Katekizmu Katoličke Crkve govori se o čovjeku kao 
prosjaku Božjem (br. 2559) i kaže se daje molitva sus¬ 
ret Božje i naše žeđi (br. 2650)... Grčki pridjev ptochds 
(siromašan) nema čisto materijalno značenje, već znači 
prosjak. Taj izraz treba dovesti u vezu s hebrejskim poj¬ 
mom anawim, ‘Božji siromasi’, koji doziva u pamet 

poniznost, svijest o vlastitim ograničenostima i egzis¬ 
tencijalnom siromaštvu. Anawim se uzdaju u Gospodi¬ 
na, znaju da ovise o njemu... Prije svega trebate nastojati 
biti slobodni od materijalnih stvari. Gospodin nas pozi¬ 
va na evanđeoski način života označen umjerenošću, 
da ne podlegnemo konzumerističkoj nekulturi. To znači 
da treba tražiti ono bitno i naučiti se osloboditi mnogih 
površnih i beskorisnih stvari koje nas guše. Odrecimo 
se silne želje za posjedovanjem, klanjanja novcu i nje¬ 
gova rasipnog trošenja. Stavimo Isusa na prvo mjesto. 
On nas može osloboditi od idolopoklonstava koja nas 
čine robovima. ... Dragi mladi, Veliča, himan Marije, 
koja je bila siromašna u duhu, također je i himan on¬ 
oga koji živi blaženstva. Radost Evanđelja izvire iz 
siromašna srca, koje zna veličati i diviti se Božjim dje¬ 
lima, poput Djevičina srca, koju će svi naraštaji zvati 
blaženom (usp. Lk 1, 48). Neka nam ona, majka siro¬ 
maha i zvijezda nove evangelizacije, pomogne živjeti 
Evanđelje, ucijepiti blaženstva u naš život i imati hra¬ 
brosti da budemo sretni.“ 

Hodom Terezijinim malim putem stvara se stanje 
malenosti, poslušnosti i poniznosti te otvara pros¬ 
tor za Božju ljubav. Aktivnim djelovanjem ne može 
se zaslužiti milost Božju, ali se srce otvara za Boga. 
Smanjenjem vlastitoga ja, raste Božje u nama. Djelo¬ 
vanje ne smije biti usmjereno na vlastitu savršenost, 
nego na Boga. Valja razlikovati istinite postupke od 
la ž nih. Kad krjeposna djela izviru iz lažnih nakana, 
jako se udaljujemo od Boga. 

Terezija u jedanaestoj godini piše o nekoj knjižici: 

„Kako su lijepe bile molitve na početku! Govorila sam ih 
malom Isusu svim srcem. Svaki dan pokušavam učiniti 
što više djela i činim sve što mogu da mi ne promakne 
ni jedna prilika. Iz dubine srca izgovaram male molitve 
koje mirišu na ruže, što češće mogu.“ Nastavlja ljupko, 
duhovito i odvažno: „Kako je lijepa slika na početku! 
To je golubica koja daje svoje srce malom Isusu. Tako i 
ja želim ukrasiti svoje srce svim pređivnim cvjetovima 
koje nađem te ga ponuditi malom Isusu na dan svoje 
prve pričesti! Zapravo želim, baš kao što piše u molit- 
vici na početku knjige, da malom Isusu bude tako lijepo 
u mom srcu te i ne pomisli na povratak u raj ...“ (ACL, 
Pismo br. 11 iz 1884. g.) 

Nekoliko godina potom zrelo sažima: „Mislim da 
sam učinila ono što je Bog želio da učinim, a sada ne 
preostaje ništa za mene nego moliti.“ (ACL, Pismo br. 
36 iz 1887. g.) 

Biti malen podrazumijeva shvaćanje i prihvaćanje 
svoje malenosti. Terezija kaže da je od svetoga Pavla 
naučila kako da se hvali svojim slabostima. Kad se zbra¬ 
jaju, oduzimaju i preračunavaju svoja djela i zasluge, 
zaboravlja se da Bog ne trguje. Kad je ljubav u temelju 
odnosa, tada ne padaju na pamet ni računica ni trgovina. 
Nema gomilanja zasluga, nema plaće za učinjeno. Božje 
milosrđe i ljubav besplatni su, oni su dar. Sve dolazi od 
predragoga Boga. Terezija to dobro zna i spoznaje daje 
naša pravednost puna mrlja, koje baš ne vidimo. Kad vi¬ 
dimo koliko smo bijedni, više nećemo promatrati sebe. 
Stoga se želi odjenuti Božjom pravednošću i od Božje 
ljubavi primiti vječno posjedovanje Preljubijenoga. 

Ispravno je djelovanje lakše uočiti u „velikom putu“ 
nego u ,,malomu“. Lakše ga je slijediti, koliko god 
težak bio. Površno gledajući, jednostavnije je ići malim 
putem. No taj put zahtijeva temeljnu preobrazbu srca. 
Mali put je stanje iz kojega proizlazi djelovanje. Ali ako 
nemamo sposobnost osluhnuti fine znake, pravi trenutak 
za čin proleti neprimjetno i nepovratno. U malom putu 
nema varanja, nema divljenja svojim djelima. Nema 
onoga: „Ah, kako sam bio dobar!“ Dobro je osjećati se 
slabim i malenim te otvoriti srce i prepustiti ga milosrđu 
Božjem. Bog će tada oblikovati naše čine, naše molitve. 

Terezijina sestra Celina je napisala o Malom 
putu:”Naša nam je draga učiteljica novakinja pri svakoj 
prigodi pokazivala svij mali put. ‘Da biste njime išle, 
morate biti ponizne, siromašne u duhu i jednostavne’.” 
(SMS 33) 

“Za Tereziju se satojao taj Mali put praktično u 
poniznosti. U nje je bio veoma izražen duh dječje nevi¬ 
nosti” (SMS 34) 

„Ja ću se ograničiti na riječi kasnijeg pape Pia XII 
koji je kao izaslanik pape Pia XI govorio prilikom pola¬ 
ganja temeljnog kamena bazilike u Lisieuxu 11. srpnja, 
1937. godine: ‘Sveta Terezija od Djeteta Isusa ima pos¬ 
lanje, ima nauk. Ali je njezin nauk kao čitavo njezino 
biće: jednostavan i ponizan. On se može sažeti u ove 
riječi: ‘put u duhu dječje poniznosti i jednostavnosti’, ili 
u druge dvije riječi: Mali put’.” (SMS 36) 

Jedno od svojstava maloga puta jest prihvaćanje sta¬ 
nja koje živimo. Ne težiti razvoju, napretku. Prihvaćati 
padove, pogotovo ako padamo u Božje naručje. Padati 

neka znači: odricati se svoje savršenosti. Kad se padne, 
treba ustati. Terezija je svjesna svojih nesavršenosti, 
čak se može reći da ih voli. Ona osjeća radost kad ju 
smatraju nesavršenom, osobito kad osjeti da to i jest. 
Savršenstvo neka bude od Boga: „Savršenstvo se sastoji 
u vršenju Njegove volje i u tome da budemo ono što On 
hoće da budemo.“ (PJD A 1,16) 

Razvojna stanja 

Sveta Mala Terezija prolazi kroz više razvojnih stanja. 
Obraća se priorici: „Moja mala povijest, koja je bila na¬ 
lik na bajku, prometnula se najednom u molitvu. Maj¬ 
ko, ja ne pišem zato da stvorim književno djelo, nego 
iz poslušnosti." (PJD CIO, 198) Poniznost ju je vodila 
prema pouzdanju u Boga, u Božju ljubav i dobrotu. 
Pouzdanje stvara postojanost, nepokolebljivost. Ništa 
ju više ne može uplašiti. Ima bezgranično pouzdanje u 
Božje milosrđe. U zanosu govori o svom sjedinjenju s 
Isusom: „Ljubimče moj! Ta je milost bila samo uvod 
u još veće milosti kojima si me htio obasuti. Dopusti 
mi, jedina moja Ljubavi, da te danas podsjetim na njih, 
danas, na šestu godišnjicu našega sjedinjenja. Biti tvoja 
zaručnica, Isuse, biti karmelićanka, biti po svom sjedin¬ 
jenju s tobom majka duša ..." (PJD B9,180) 

Patnja i ljubav 

Terezija je postavila ljubav u središte svega. Već je u 
djetinjstvu povezala patnju i ljubav: „Sve do tada bijah 

trpjela a da nisam voljela trpljenja, ali od toga dana os¬ 
jetila sam prema Njemu istinsku ljubav. Osjećala sam 
također želju da ljubim samo dragoga Boga i da samo 
u Njemu nalazim radosti. Često sam kod svojih pričesti 
ponavljala ove riječi iz knjige Nasljeduj Krista: ‘O Isuse, 
slatkoćo neiskazana, prometni mi u gorčinu sve utjehe 
zemaljske! ...’ (Nasljeduj Krista III, 26, 3) Taje molitva 
izlazila preko mojih usana neusiljeno, sama od sebe; 
činilo mi se da ju ponavljam ne svojom voljom, nego 
kao dijete koje ponavlja riječi što mu ih druga prijatelj¬ 
ska osoba nadahnjuje ... Kasnije ću vam reći, ljubljena 
moja majko, kako se Isusu svidjelo da ispuni moju želju, 
kako je samo On bio uvijek moja neiskazana slatkoća. 
Kad bih vam o tome odmah pripovijedala, morala bih 
govoriti unaprijed o vremenu svoga djevojačkog života, 
a još mi preostaje da vam priopćim mnogo pojedinosti o 
svom djetinjstvu." (PJD A4,76) 

U to vrijeme želi i u muci slijediti Isusa Krista: 
„Mučeništvo, to je san moje mladosti. Taj je san rastao 
sa mnom pod trijemovima karmela ... Htjela bih poput 
tebe, božanski moj Zaručniče, biti bičevana i raspeta. 
Htjela bih umrijeti kao sveti Bartolomej. Htjela bih 
poput svetog Ivana biti bačena u vrelo ulje, htjela bih 
podnijeti sve muke koje su pretrpjeli mučenici. Htjela 
bih sa svetom Agnezom i sa svetom Cecilijom pružiti 
svoj vrat pod krvnički mač i poput Ivane Arške, moje 
ljubljene sestre, na zapaljenoj lomači zazivati tvoje ime, 
Isuse. Misleći na muke koje će podnositi kršćani u vri¬ 
jeme Antikristovo, osjećam da mi srce dršće, i htjela bih 
da te muke budu sačuvane za mene ... O, moj Isuse, što 


41 


ćeš odgovoriti na sve moje ludosti?“ (PJD B9,181) 
Sloboda izbora se uči. Ne dolazi sama od sebe. 
Pripremamo se za slobodni odabir Božje volje. 
Pripremanje se sastoji u izgradnji svoje volje u smjeru 
siromaštva duha i ravnodušnosti. Bog nas vodi po tom 
putu. Put nenavezanosti i ravnodušnosti valja prepoznati 
i potom slijediti. Postati raspoloživ za primanje Božje 
volje. Ne smije se navezati ni na stvari ni na osobe. Mora 
se biti ravnodušan u odabiru bogatstvo - siromaštvo, 
dug život - kratak život. Valja živjeti u skladu s Božjim 
zapovijedima. Nenavezanost i ravnodušnost priprema su 
za sljedeću razinu odabira. To je slobodan odabir svoga 
križa, znajući da je taj križ Bog odabrao za nas. Mala 
Terezija zna nositi svoj križ. U svojoj posljednjoj pjesmi 
Zašto te volim, o, Marijo! Terezija slijedi sv. Ivana od 
Križa. Patnja dobiva mističku veličinu: 

Zašto te volim, o, Marijo! 

Ako je Kralj neba htio da mu Majka 
Utone u noć i tjeskobu srca, 

Marijo, zar onda nije dobro trpjeti na zemlji? 

Da, trpjeti ljubeći - najveća je sreća!... 

Sve što mi je Isus dao uzeti može, 

Reci mu da nema obzira prema meni: 

Može se skrivati, pristajem čekati 

Sve do dana bez zalaza kad će se ugasiti moja vjera... 

(ACL, PN br. 54, 16. svibnja 1897.) 

Površno gledajući, moglo bi se reći kako Terezija 
govori da je patnja povezana sa srećom. Nema smisla 

uzročno-posljedično analizirati odnos pojmova trpjeti 
ljubeći i sreća. Ne može se poetski izraz pretvoriti u 
traktat. Sveta Terezija dobro zna da Bog daje i patnju 
i radost. Smrt i patnja nisu neko dobro za kojim treba 
težiti, smrt i patnja su otajstvo. Na pitanja o otajstvu 
smrti i patnje odgovore zna jedino Isus Krist. 

U Časoslovu se o Blagdanu sv. Male Terezije čitaju 
možda najznačajnije i najljepše njezine misli. Kao da 
prorokuju hod Crkve u smjeru II. vatikanskog konci¬ 
la. Čitajući poslanice sv. Pavla, Terezija je shvatila da 
najsavršeniji darovi nisu ništa bez ljubavi i da je ljubav 
pravi put koji vodi k Bogu. Ona ne samo da osjeća Crk¬ 
vu, nego pronalazi i svoje mjesto u Crkvi te postaje di¬ 
jelom Crkve. Njezino mjesto u Crkvi jest srce, ljubav: 
„Kad su mi kod razmatranja moje želje zadavale pravo 
mučeništvo, otvorih poslanice sv. Pavla da potražim 
kakav odgovor. Padoše mi u oči 12. i 13. glava Prve po¬ 
slanice Korinćanima. Ondje pročitah, u 12. glavi, da ne 
mogu svi biti apostoli, proroci, učitelji itd., daje Crkva 
sastavljena od različitih udova i da oko ne može u isti 
čas biti ruka. Odgovor je bio jasan, ali nije zadovoljio 
mojih želja, nije mi donio mira. 

Ne gubeći srčanosti nastavih čitanje, i ova me 
rečenica utješi: Brinite se za savršenije darove, a ja ću 
vam pokazati još izvrsniji put. I apostol tumači kako svi 
naj savršeniji darovi nisu ništa bez ljubavi i da je ljubav 
izvrstan put koji sigurno vodi k Bogu. Napokon sam 
našla odmor. 

Promatrajući mistično tijelo Crkve, nisam prepozna¬ 
la sebe ni u jednom od udova koje opisuje sv. Pavao 

ili, bolje rečeno, htjela sam prepoznati sebe u svima... 
Ljubav mi je dala ključ moga zvanja. Shvatila sam da ako 
Crkva ima tijelo sastavljeno od različitih udova, onda joj 
ne nedostaje najpotrebniji i najplemenitiji od svih udova: 
shvatila sam da Crkva ima Srce i da to Srce gori od ljuba¬ 
vi. Shvatila sam da jedino ljubav oživljuje udove Crkve 
te kad bi se ljubav ugasila, ne bi više apostoli navješćivali 
Evanđelja, mučenici ne bi više htjeli prolijevati svoju krv. 
Shvatila sam da ljubav obuhvaća sva zvanja, daje ljubav 
sve, da ona obuhvaća sva vremena i sva mjesta. Jednom 
rij ečju, da j e ona vj ečna!... 

Tada sam u zanosu svoje mahnite radosti uzviknula: 
„0, Isuse, Ljubavi moja, napokon sam našla svoje zva¬ 
nje - moje zvanje je ljubav! Da, našla sam svoje mjesto 
u Crkvi, i to si mi mjesto dao ti, o, moj Bože!... U srcu 
Crkve, svoje majke, bit ću ljubav ... Tako ću ja biti sve. 
Tako će se ostvariti moj san!“ (Časoslov, služba čitanja 
za 1. listopada - PJD B9,181) 

Terezija govori o svojoj slabosti i nemoći, ali i smi¬ 
onosti. Te su osobine naizgled suprotne, ali njoj, napro¬ 
tiv, daju snagu. Kaže: „ ... ja nisam orao, ja samo imam 
njegove oči i srce...“ Ona se usuđuje gledati u božansko 
Sunce. U Sunce ljubavi gleda iz daljine, jer mala ptičica 
ne može letjeti poput orla: „Ništa je ne može preplašiti, 
ni vjetar ni kiša. Pa ako tamni oblaci sakriju Zvijezdu 
ljubavi, mala ptičica ne napušta svoga mjesta; ona zna 
da s onu stranu oblaka njezino Sunce sja uvijek.“ (PJD 
B9,185) To je doživljaj prisutnosti Boga u odsutnosti. 
Slabosti su često dolazile zbog puke fizičke iscrpljenosti 
i nedostatka sna. 

Terezija shvaća da su njezine želje nekad bile neost¬ 
varive i da srce djeteta ne traži slavu. Pronalazi mali 
put ljubavi: ,,Ah kako će ono zasvjedočiti svoju ljubav 
kad se ljubav dokazuje djelima? Eto, malo će dijete ba¬ 
cati cvijeće, ispunit će njegovim mirisima kraljevsko 
prijestolje, pjevat će svojim srebrnastim glasom pjesmu 
ljubavi. Da, Ljubimce moj, evo, tako će se istrošiti moj 
život. Ja nemam drugoga sredstva da ti dokažem svoju 
ljubav nego da bacam cvijeće, to jest da ne propustim 
nijednu malu žrtvu, nijedan pogled, nijednu riječ, da 
iskoristim sva najmanja djela i da ih činim iz ljubavi. 
Hoću da trpim iz ljubavi. I dapače da se radujem u 
ljubavi; zato ću bacati cvijeće pred tvojim prijestoljem, 
neću proći ni kraj jednoga cvijeta a da mu ne skinem 
latice za tebe. Zatim ću, bacajući cvijeće, pjevati, pa i 
onda kad budem morala brati cvijeće usred tmja, i moja 
će pjesma biti toliko skladnija koliko trnje bude veće i 
oštrije." (PJDB9,184) 

Pri kraju pisanja povijesti svoje duše govori o besk¬ 
rajnoj ljubavi: „Ti znaš, o, moj Bože, da nikada ni¬ 
sam željela drugo nego ljubiti tebe, ja ne težim ni za 
kakvom drugom slavom. Tvoja me je ljubav pratila od 
moga djetinjstva, rasla je sa mnom i sada je to bezdan 
kojemu ne mogu izmjeriti dubine. Ali ljubav privlači 
ljubav, tako se, moj Isuse, i moja ljubav diže k tebi, ona 
bi htjela ispuniti bezdan koji ju privlači, ali jao! to nije 
ni kaplja rose koja se gubi u oceanu!... Da bih te mogla 
ljubiti kao što ti mene ljubiš, moram uzajmiti tvoju vlas¬ 
titu ljubav, samo tada mogu naći odmora. O, moj Isuse, 
možda je to obmana, ali čini mi se da ne možeš obasuti 

jednu dušu većom ljubavlju nego što si obasuo moju; i 
zato se usuđujem moliti te ‘da ljubiš one koje si mi dao, 
kao što si ljubio mene’ (Iv 17, 23). Ako jednoga dana, u 
nebu, otkrijem da ih ljubiš više nego mene, radovat ću 
se tome, priznavajući odsad da te duše zaslužuju tvoju 
ljubav mnogo više nego moja; ali ovdje dolje ne mogu 
zamisliti veću neizmjemost ljubavi od one kojom si me 
milostivo obasuo besplatno, bez ikakve moje zasluge 
... Predraga majko, evo moje molitve: ja molim Isusa 
da me privuče u vatru svoje ljubavi, da me ujedini tako 
tijesno sa sobom da On živi i djeluje u meni.“ (PJD 
Cll,241) 


Predanje 

Terezija nas uči doći u stanje predanja {abandon). Moli¬ 
mo Oca našega da ujedini našu volju s voljom svoga 
Sina da vršimo njegovu volju. Predajemo svoju volju 
te biramo ono što je Isus odabrao, da Ocu bude milo. 
Prianjajući uz Krista, možemo s njime postati jedan duh 
te tako vršiti njegovu volju. Molitvom možemo razabi¬ 
rati što je volja Božja. U Kraljevstvo nebesko ne ulazi se 
riječima, nego vršeći volju Očevu. Srce se predaje Bogu 
i dopušta Bogu da ga oblikuje: „Da, sve je dobro kad 
se traži samo volja Isusova; zato ja, siromašni mali cvi- 
jetak, slušam Isusa nastojeći razveseliti svoju predragu 
majku.“ (PJD 010,193) 

Predanje nije čekanje u pasivnosti na zapovijed koju 
ćemo izvršiti bez razmišljanja. Bog preuzima naše srce i 

mi se oslanjamo na Boga. Strah nestaje, a ostaje ljubav: 
„Ne želim više ni patnju ni smrt, a ipak ih obje volim; 
jedino me privlači ljubav. Dugo sam ih željela; posje¬ 
dovala sam patnju i mislila da sam se približila nebeskoj 
obali, mislila sam da će mali cvijetak biti ubran u svome 
proljeću. Sada me vodi jedino predanje, nemam nikakva 
drugog kompasa! Ne mogu ništa više moliti sa žarom, 
osim da se savršeno ispuni volja dragoga Boga na mojoj 
duši a da to ne mogu spriječiti stvorenja. Mogu reći ove 
riječi iz Duhovne pjesme našega oca sv. Ivana od Križa: 

Ja ne čuvam više stada, 

Ja nemam više druge dužnosti, 
jer je sada sav moj posao: ljubiti. 

„0, ljubljena moja majko! Kako je sladak put ljuba¬ 
vi! Bez sumnje, čovjek može pasti, može biti nevjeran, 
ali ljubav se umije okoristiti svime te brzo uništiti sve 
što može biti nemilo Isusu, ostavljajući u dnu srca samo 
skroman i dubok mir,“ (PJD A8,169-170) 

U bolesti piše: „Predraga majko, sad mi se čini da 
me ništa ne priječi da odletim, jer nemam više velikih 
želja, osim želje da ljubim dok ne umrem od ljubavi ... 
Već dugo ne pripadam sebi, potpuno sam se predala 
Isusu.“(PJD Cl0,200) 

Sveta je Cecilija Tereziji bila jedan od uzora, osobito 
glede pouzdanja i predanja. U pismu svojoj sestri Celini 
naziva ju sveticom predanja - la Sainte de l’abandon. 
(ACL, Pismo br. 161 iz 1894. g.) U pjesmi posvećenoj 
svetoj Ceciliji piše: 

Kao i ti, htjela bih žrtvovati svoj život. 

Željela bih mu dati i moju krv i moje suze ... 

Dopusti mi da okusim savršeno predanje, 

Taj slatki plod ljubavi, na ovoj stranoj obali. 

(ACL, Pjesma PN3 iz 1894.g) 

Sveta Mala Terezija živjela je vjeru maloga puta pa 
je i uvjerljiva u njegovu tumačenju. Zato ima naše po¬ 
vjerenje. Iskusila je Božju ljubav i utrla put svima koji 
će ju slijediti. 

U bolesti još jednom dokazuje potpuno predanje dob¬ 
romu Bogu: „Umrijeti ne želim više nego živjeti. To 
jest, ako bih morala birati, više bi voljela umrijeti. No, 
budući da umjesto mene bira dobri Bog, više volim ono 
što On hoće. Volim ono što On čini. „ (UŽ 38) 

Iz bolesničke sobe napisala je 9. lipnja ocu Belliereu: 
“Ja ne umirem, nego ulazim u život. “ 

Konac: „Čim je zajednica ponovno kleknula oko kre¬ 
veta, Terezija razgovijetno izgovori gledajući raspelo: 
‘Oh! ja ga ljubim ...’ I trenutak kasnije: ‘Bože moj... ja... 
te ljubim!...’(PJD PD,255) 

O MOLITVI 


Molitva u Karmelu 

Raznolikost putova molitve svojstvena je Karmelu: 
„Nije moja nakana ni misao, da ću tako pogoditi, što 
reknem ovdje, te bi se to držalo neprevarljivim pravi¬ 
lom. To bi bila ludost u tako teškim stvarima. No ima 
mnogo staza na ovom duhovnom putu, pa možda o ko¬ 
joj i pogodim što, kako treba. Ne razumiju li oni, što 
ne idu tom stazom, bit će zato, što idu drugom. Ne bu¬ 
dem li koristila nikome, primit će Gospodin moju volju. 
On znade, da sam vidjela u drugih, ako i nisam svega 
iskusila.” (OS 5,1) 

Pravilo svetog Alberta prvotni je izraz duhovnosti 
Karmela. Napisano je za laike koji su se okupljali na gori 
Karmelu da bi živjeli život posvećen razmatranju Božje 
Riječi pod zaštitom Djevice Marije. U njemu se nalaze 
načela koja vode karmelićanski život s naglaskom na 
molitvu. Temeljno načelo jest “živjeti u poslušnosti 
Isusu Kristu” i neprestano razmatrati Zakon Gospodnji. 
Slijedeći stope Isusa Krista, usklađujemo se s milostima 
Duha Svetoga na putu sjedinjenja s Bogom. Valja nam 
se zaodjenuti oružjem vrlina, živeći dubok život vjere, 
nade i ljubavi te se posvećivati potrebama i dobrobiti 
drugih u zajednici. Svaki susret s Isusom ispunja nas 
radošću. 

Papa Leon XIII. naglasio je da za širenje i njegova¬ 
nje molitve u Karmelu postoji nužnost šutnje, samoće 
i odricanje. Nastavio je: „Ako toga nema, ni molitve 
nema, a bez molitve ni Karmela nema.” Valja sudjelo¬ 
vati u liturgiji Crkve, bilo u zajedničkoj euharistiji bilo 
u časoslovu. Traži se unutarnja šutnja i samoća u životu 
molitve i njeguje duhovno čitanje. 

Sveta Terezija Avilska rabi riječ kontemplacija za 
više stupnjeve ulivenih molitava. Ona kontemplaciju 
ne namjerava prikazati dalekim i nedosti ž nim ciljem 
ako rastemo u krjeposnom životu. Kad je riječ o mi¬ 
lostima Božjim u ulivenoj molitvi, sv. Terezija je jasna: 
“Ostavimo Gospodinu, neka milost dade, kad se njemu 
svidi, jer hoće Njegovo Veličanstvo, i više ništa. On zna, 
zašto. Nama se ne treba u to miješati. Činimo samo, što 
je preporučeno: poniznost, poniznost. Njom se dade 
Gospodin pridobiti u svemu, što ištemo od Njega. A 
poznat ćete, da lije imate, ponajprije, ako ne mislite, da 
zaslužujete milosti i radosti od Gospodina, ni da ih mo¬ 
rate imati u svojem životu.” (ZD 4,2,9) 

Kako će čovjek koji ne zna za Boga ili čovjek koji 
zna, ali ne živi s Bogom, biti drugačiji? U to stanje silazi 
Sin Čovječji, govoreći: „Ljudi, tu sam. Sa mnom možete 
promijeniti svijet, a da ne budete izvana drugačiji”. Sva 
Njegova sila leži u tome što je čovjeku sličan u svemu, 
osim u grijehu. Nema tako teška stanja u kojem nam se 
On ne bi približio. 

U svojemu nagovoru naš otac Vjenceslav Mihetec re¬ 
kao je: „Bog je središnjica u svim olujnim događanjima 
i u svim dobrim vremenima. Ne smijemo Ga zaboraviti 

kad nam je jako dobro. Treba nam Ga se sjetiti i gledati 
Ga i kad nam je jako teško te nastaviti dalje, s Njime. 
Polazište, naš vjernički stav i vapaj jest: Dođi, Gos¬ 
podine Isuse! Dođi i spasi nas! Iz ovog polazišta i naša 
bi Zajednica trebala krenuti. ‘Tražite, i naći ćete! Kuca¬ 
jte, i otvorit će vam se!’ (Lk 11,9). Što to znači za nas, 
kao molitveni Red? Što je traženje? Bog traži čovjeka. 
Traži ga u vrtu koji je za njega stvorio i u kojem je njega 
stvorio. I ondje ga nalazi. Čovjek je skriven. Boji se. 
‘Uto čuju korak Jahve, Boga, koji je šetao za vrijeme 
dnevnog povjetarca. I sakriju se - čovjek i njegova žena 
- pred Jahvom, Bogom, među stabla u vrtu. Jahve, Bog 
zovne čovjeka: ’Gdje si?’ - reče mu. On odgovori: ’Čuo 
sam tvoj korak po vrtu; pobojah se, jer sam gol, pa se 
sakrih’ (Post 3, 8-10). Bog traži čovjeka u vrtu, gdje ga 
je ostavio. Sveto pismo je Vrt slova i riječi u kojemu se 
sakrio Bog, da bismo Ga vjernički tražili. U riječima: 
‘Tražite i naći ćete, kucajte i otvorit će vam se’ možemo 
prepoznati metodu molitvenog čitanja Svetog pisma. 
Tražeći, dolazimo do vrata pred kojima nam je stati i 
kucati, tj. razmatrati, pomno motriti, osluškivati, čekati. 
Kad se vrata otvore, slijedi razgovor - molitva: što 
hoćeš da učinim, Gospodine? To je put i način karmel- 
ske, svagdašnje molitve. Kad čovjek odluči krenuti u 
molitvu, nastaje oluja. Koliko ga toga pogodi, potrese, 
uznemiri! Strašni valovi udaraju u obale naše vjere. 
Ali, tu je Sin Čovječji. On u to silazi. Nije to slučajno 
rečeno. Ne smijemo izgubiti glavu i pobjeći. Ući nam 
je u otajstvo te Riječi; upustiti se u taj Vrt i tražiti. Kad 
je Mojsije vidio oganj, nije pobjegao, već je promotrio 

prizor, a onda je iz ognja čuo glas. Nemojmo se dati 
uplašiti od svake pojave, od svakog događaja i bježati. 
Stati nam je i tražiti. Sin Čovječji silazi u sve naše oluje. 
Ugledat ćete Ga u oblaku. [...] Nismo sami. Na obzorju 
našeg neba je Zvijezda: ‘Putniče, stani! Pogledaj Zvi¬ 
jezdu! Zazovi Mariju’. Marija je Isusu vjerovala. Zato 
je ona Majka naše vjere. I onda kada je sve mrtvo, nije 
gotovo. Vjerujemo u uskrsnuće. Vjera u nama raste od 
Navještenja, Rođenja, do neminovne smrti, iza koje 
slijedi uskrsnuće. Zato nam je Bog dao svoje Pismo u 
ruke: da tražimo, kucamo i molimo.” 


Tumačenje molitve 

Što je molitva? Teško je odgovoriti na to pitanje. 
Definicije koje bi zadovoljavale pravila logike ne bi 
nam pomogle shvatiti prirodu molitve. Obično se daju 
natuknice pomoću kojih možemo shvatiti bit molitve 
kao odnosa Boga i čovjeka. Katekizam Katoličke Crkve 
papa Ivan Pavao II. proglasio je “sigurnim pravilom za 
poučavanje vjere i stoga valjanim i zakonitim sredstvom 
u službi crkvenog zajedništva”. U njemu piše: “Molitva 
je uzdignuće duše k Bogu ili traženje primjerenih do¬ 
bara od Boga”. 

U Katekizmu ćemo, u poglavlju koje govori o un¬ 
utarnjoj molitvi, naći i riječi Terezije Avilske: “Unu¬ 
tarnja molitva, po mom mišljenju, nije ništa drugo 
doli prisni prijateljski saobraćaj, često zadržavanje 
nasamo s Onim za koga znamo da nas ljubi”. Ili na 

španjolskome: No es otra cosa oracion mental, a 
mi parecer, šino tratar de amistad, estando muchas 
veces tratando a solas con quien sabemos nos ama 
(Santa Teresa de Jesus, Libro de la vida, 8,5). Drugim 
riječima, molitva je ostvarenje povezanosti čovjeka 
i Boga, ophođenje s Bogom. U poniznosti i štovanju 
čovjekovo se biće ljubavlju povezuje s Bogom. Na¬ 
predak u molitvi mjeri se napretkom u ljubavi. 

U Velikom katekizmu odobrenu od pape Pija X. piše: 
“Molitva je uzdizanje pameti prema Bogu da bismo mu 
se klanjali, da bismo mu zahvaljivali i da bismo od nje¬ 
ga izmolili ono što nam je potrebno.” 

Molitva je sveti zanos srca, neprestano stvaralaštvo, 
uzvišenije od bilo koje umjetnosti. Mala Terezija govori: 
“Za mene je molitva zanos srca, jednostavan pogled 
bačen prema nebu, usklik zahvalnosti i ljubavi u kušnji 
kao i u radosti.” ( Manuscrits autobiographies, C 25 r) 

Molitvom nadahnutom Duhom pobjeđujemo svaki 
strah. Živimo istinsku slobodu djece Božje. Molitvom 
doživljavamo slobodu koju je dao Duh. To je istinska 
sloboda. Sloboda od zla i grijeha za dobro i za život, za 
Boga. Ta sloboda omogućuje radostan život bez priti¬ 
saka okolnosti koje od nas traže da idemo u drugom 
smjeru. Kad molimo, Isus nam daje pravu duhovnu slo¬ 
bodu. Daje nam sigurnost da nismo sami. Uči nas da se 
u životu hrabro hvatamo u koštac sa životnim kušnjama. 
Spasenje, osobna besmrtnost postiže se pobjedom nad 
svijetom strasti. Prolazi se kroz uska vrata (Mt 7.13-15). 
Da bi se povjeravalo Kristu, valja imati jednostavnost 
djeteta ili smjelost Pavla. 

Redovita molitva produbljuje naš odnos s Bo¬ 
gom tako da ga ne mogu poremetiti nikakve životne 
poteškoće, kušnje i trpljenja. Kojiput imamo dojam da 
nas Bog ne čuje i tada riskiramo da se obeshrabrimo i 
da ne ustrajemo. Nema toga ljudskog vapaja koji Bog ne 
čuje. Stalna i vjerna molitva omogućuje nam da živimo 
s trpljenjima, da se s njima nosimo s novom snagom, da 
živimo svakoga dana svoj život u punoj nadi i povje¬ 
renju u Boga. Kad se javljamo Gospodinu, On koji sve 
ispunjava, sluša i mi dolazimo u živi dodir s Njime. Mo¬ 
ramo biti svjesni istine da nas Bog čuje i da nam govori. 
I zahvaliti: “Zahvaljujem ti, Jahve, iz svega srca jer si 
čuo riječi mojih usta. - Kad sam te zazvao, uslišio si me, 
dušu si moju pokrijepio.” (Ps 138,1-3) 

Tražimo li u Bibliji metodu molitve ili praktičan 
naputak, nećemo ih naći. Odgovarajući na molbu apos¬ 
tola “Gospodine, nauči nas moliti”, Gospodin je izgo¬ 
vorio Očenaš. U Evanđelju ima i drugih pouka o molitvi 
koje ne daju algoritme, ali su nužne za dobru molitvu. 
Molitvu valja učiti sukladno svojoj moći shvaćanja i 
pritom slijediti put mnogih prethodnih generacija. Na¬ 
dasve je riječ o stanju duše koje je potrebno za molitvu. 
Moramo biti u miru s Bogom i svojom braćom. Moramo 
biti ponizni. Jedna od najljepših prispodoba o poniznos¬ 
ti jest ona o farizeju i cariniku. 

Budimo hrabri i ustrajni. Imajmo pouzdanja u Boga. 
Isus nam otvara vrata molitvi u djelovanju Duha Sve¬ 
toga. Mi bismo htjeli dobro moliti kako bismo bih 
uspješni u molitvi. Željeli bismo iskoristiti molitvu 
samim činom moljenja. Biti zadovoljni sobom. No to 

baš ne ide kao što smo zamislili. Moramo shvatiti daje 
najbolja ona molitva koja izmiče našoj kontroli, koju ne 
možemo shvatiti. Prije početka molitve mora nam biti 
jasno da je molitva suradnja naših plemenitih unutar¬ 
njih aktivnosti, sabranosti i razmatranja božanskih tajni 
s potpuno slobodnim nadnaravnim djelovanjem Duha 
Svetoga. Tada vještina molitve prestaje biti teško prove¬ 
diva, postaje jednostavna aktivnost na koju je pozvan 
svaki čovjek. 

Putovi molitve razlikuju se kao i ljudi. Zahtjev za kul¬ 
turom vjere ne može se protegnuti na sve ljude. U sebi 
nosimo Boga iako nam to nije uvijek jasno. Duh Sveti 
doći će u susret onima koji ga žele, koji vjeruju u njego¬ 
vo djelovanje, koji žeđaju za onim što On daje. Ponovno 
se sjetimo prispodobe o farizeju i cariniku. 

Vjeru valja hraniti, a hranimo ju Riječju Božjom, 
tako da se u Riječ Božju udubljujemo razumom. Nam¬ 
jera nam je bolje upoznati Onoga kojeg ljubimo. Da 
bismo dobro molili, moramo biti u stanju ljubavi. To 
može biti istinito samo onda kad smo ispunjeni željom 
da u svom životu provedemo u djelo ono što ćemo 
naučiti u molitvi. Molitva je dijalog s Bogom. Ako 
prih-vatimo tu istinu, nužno slijedi potreba vježbanja 
onih naših sposobnosti koje su u nama. Razum i volja 
jesu odraz, otisak, pečat Božanske slike. Usmjerimo 
misli prema Bogu, razgovarajmo s Bogom ljubeći Ga. 
Ljubimo Ga u djelima. Ljubimo bližnje kao što Isus 
ljubi nas. Za molitvu su potrebne istodobno misao i 
ljubav. I još nešto: za početak darujmo Bogu vrijeme, 
vrijeme molitve. 

Kako Terezija Avilska ulazi u naš svijet molitve? 
Svetu Tereziju ne promatramo u njezinu vremenu. Valja 
nam posvijestiti to da je ona u vječnosti pa stoga i u 
našem vremenu. Ona je ovdje, sada. Njezino iskustvo 
Božanske osobe bijaše molitva. Molitva kao prijateljski 
odnos, sredstvo i mjesto njezina iskustva Boga. 

Molitva shvaćena kao prijateljstvo rasprostire se na 
cijeli život s naglaskom na postojanje u bratskoj ljubavi 
i poniznosti: “Jer je vrlo znamenito, da upoznamo, kako 
ih uvelike moramo obdržavati, da sačuvamo iznutra i 
izvana mir, što nam ga je Gospodin toliko preporučio. 
Prva je točka uzajamna ljubav, druga otrgnuće od svega 
stvorenoga, treća je prava poniznost.” (PS 4,4) Iz toga 
se rađa drugi bitan element Karmela, zajednica okuplje¬ 
na oko Krista. 

Sve se produbljuje u unutarnjoj molitvi s oslon¬ 
cem na vjeru, nadu i ljubav. Molitva Terezije Avilske 
je usredotočena na Isusa Krista. Njezin humanizam, 
božansko i ljudsko zajedno, ima izvor u Isusu: “Ali on¬ 
dje ove duše hode neprestano, ne udaljujući se, s Našim 
Gospodinom Kristom na divni način, u kojem je On, za¬ 
jedno Bog i čovjek, njihov pratilac.” (ZD 6,7,9) Duh Sveti 
upravlja duhovnim putem i djeluje u unutarnjoj molitvi u 
smjeru čišćenja i ujedinjenja. Da bismo mogli razgovara¬ 
ti s Bogom, moramo spoznati Boga u sebi. Tada molitva 
postaje susret. Osobna molitva se događa u svetoj i unu¬ 
tarnjoj osamljenosti koja uključuje Boga i čovjeka. Kad 
čovjek stoji pred Bogom, on je jedan, jedini. 

Sveta Terezija Avilska naglašava potrebu našeg mi¬ 
jenjanja kao preduvjeta za molitvu: „Treba da se pokaže, 

da ste se tvrdo odlučile za vanjske muke, eda vas Bog 
nadari unutra. Njegovo Veličanstvo znade najbolje, što 
nam dolikuje. Ne treba ga savjetovati, što će nam dati, 
jer nam može pravo reći, da ne znamo, što ištemo ... 
Sva težnja onoga, koji počinje moliti, mora biti, da se 
trudi i odlučuje i sprema što može marnije, ne bi li volju 
svoju prilagodio volji Božjoj. A, kao što ću reći kas¬ 
nije, budite posve uvjerene, da u tom stoji sva najveća 
savršenost, koja se može postići na duhovnom putu. Ko 
savršenije prilagodi svoju volju Božjoj, više će primiti 
od Gospodina i više napredovati na tom putu. U tom je 
sve naše dobro. Nastojmo raditi, što je do nas i čuvati se 
tih otrovnih gmazova. Gospodin hoće mnogo puta, da 
nas progone i žaloste zle misli i suhoparnosti, a mi ih 
se ne možemo otresti. Kadikad dopušta, da nas i grizu, 
eda se znamo poslije bolje čuvati, i da iskuša, je li nam 
tako teško, što smo ga uvrijedili. Zato ne klonite duhom, 
ako gdjekad padnete, i ne prestanite nastojati, da idete 
naprijed.” (ZD 2,8) 

Molitva je živi i osobni odnos s Bogom, kako bi život 
vjernika bio sukladan Kristu u Duhu Svetomu na sla¬ 
vu Boga Oca. Mi imamo osobni odnos s Isusom, a ne 
transpersonalni odnos s Apsolutom. Nema molitve ako 
ne stojimo pred Živim Bogom. Molitva je, znali mi to ili 
ne, razgovor s Bogom u Kristu, posredniku spasenja. U 
molitvi se združuju nebo i zemlja, Bog i čovjek. Molit¬ 
va je dobra ako su plodovi dobri, ako je duša poslije 
molitve oplemenjena učincima ljubavi. Kad Bog posjeti 
dušu, ona to pamti godinama, zauvijek. U pamćenju je 
ostala sigurnost susreta a tek potom viđenje. 

Često smo uvjereni da znamo što je za nas dobro, 
a uistinu ne znamo više od male djece. Uspjeh je kad 
shvatimo da ne znamo što je za nas dobro. Tek tada 
možemo krenuti u potragu za Istinom. Što je važno u 
životu? Bog. Obitelj. Zajednica. Ljubav. Radost. Kako 
doći do važnoga? Molitvom, radom, praštanjem ... 

Nema uspješna putovanja ako nam cilj nije dobro 
znan. Životno bi putovanje moralo imati dobro znani 
cilj, Boga. Molitva osvjetljava taj put. Brojne su us¬ 
putne blagodati: rješavamo poteškoće svojim bližnjima 
i sebi. Ima i tu nedoumica. Kojiput ne možemo dokučiti 
što je dobro za nas. Tada molimo za milost savjeta kako 
bismo mogli osluškivati znakove oko sebe i u sebi te 
donijeti ispravne odluke. 

Uvijek valja imati na umu cilj - združivanje s Bogom. 
U molitvi se duhovno približavamo Isusu Kristu. Prima¬ 
mo je zajedništvo s Isusom Kristom, s njegovom Mukom. 
Križ i Uskrsnuće središte su molitve. Želja nam je sjed¬ 
injenje s Kristom na duhovnoj razini. Prethodne razine 
jesu osjećajna i moralna. U molitvi postajemo svjesni da 
smo zajedno s Bogom po krštenju. Znamo da smo ovisni 
o Kristu, da je u nama: “U onaj ćete dan spoznati da sam 
ja u Ocu svom i vi u meni i ja u vama.” (Iv 14,20) 

Moleći, pobjeđujemo zlo koje nas napada. Bog je 
uvijek i na svakom mjestu dostupan svakomu. Molit¬ 
va je početak i temelj traženja Boga. Prva iskra pali se 
molitvom i potom održava želju da se ustraje. Molitva 
je zid obrane protiv tuge, oružje kojim pobjeđujemo zlo 
koje nas napada. Molitva je putovanje u Božju prisut¬ 
nost, razgovor s Njime. 

Život molitve bitan je za svakog vjernika: molit¬ 
vom, vjerujući u Božju ljubav i oslobodivši se svega 
ometajućega, stječemo punu prisutnost Božje ljubavi. 

Sistematizacije su korisne pri uređivanju građe i 
pomažu nam usredotočiti se na ono stoje bitno. No ne 
valja pretjerivati u nastojanju da se svrsta i ono što se 
opire svrstavanju. Kojiput je bolje prilaziti istoj tajni 
različitim putovima: tada cilj postane jasniji. Tako je i 
s molitvom. 

Sveta Terezija Avilska nam u svojim djelima pokazu¬ 
je da sve duše ne prevaljuju isti put prema savršenosti, 
da Bog vodi duše različitim putovima. No istodobno je 
znala i to da u naučavanju molitvene teologije i prakse 
mora biti jasan temeljni uzorak i ustroj naučavanja 
molitve. 

Molitva i vjera jesu krila kojima letimo prema nebu. 
Molitva je jedno krilo, a vjera drugo. Samo jednim 
krilom ne može se letjeti. Za let su potrebna oba krila, 
molitva i vjera. 

Umirovljeni župnik s lijepa otoka priča: “Ribar je 
imao barku sa dva vesla. Na jednome je pisalo ‘veslaj’ 
a na drugome ‘moli’. Mladić, iz unutrašnjosti, pobunio 
se: ‘Čemu dva vesla?’ Ribar mu odgovori: ‘Uđi u barku 
i veslaj jednim veslom.’ Mladić je veslao jednim ves¬ 
lom. Barka se vrtjela uokrug.” 

Otajstvo molitve 

Središnje vjerske istine objavljene od Boga jesu otaj¬ 
stva. Bog se u šutnji obraća čovjeku. Jasno poimanje 

se odvija kad vidimo Boga u tami. Čovjek po milosti 
Božjoj ulazi u otajstva kršćanske vjere. U nama je svjet¬ 
lost vjere. Vjeru shvaćamo vjerom. Tajna je ono što je 
u svojoj sveobuhvatnosti samorazumljivo. Molitva je 
najčišći put za duhovno shvaćanje vjerskih istina. 

Mvsterion, otajstvo, odnosno tajna, jest pojam koji se 
često pojavljuje u Svetom pismu i liturgiji. U običnom 
govoru označava ono što se ne može spoznati, što je 
nespoznatljivo, stvarnost koju ne možemo dokučiti 
umom. Za vjernike je otajstvo Božja volja puna ljubavi 
i milosrđa kojom spoznajemo ljubav Kristovu. 

Neke vidove molitve svrstavamo u otajstvo. Ta se 
transcendentalnost molitve temelji na izvornom iskus¬ 
tvu. Bilo našemu ili onome koje je došlo do nas vjerom. 
Otajstvo je u svojoj neobuhvatnosti samorazumljivo. 
Ono je nužan uvjet razumijevanja duhovnosti. 

Jasno vidimo u tami Boga. Čovjek je stvoren na sli¬ 
ku Božju pa Boga spoznajemo prirodnim svjetlom ra¬ 
zuma. Razum nailazi na poteškoće jer odnos čovjeka 
i Boga nadilazi područje naših osjetila. Ako razum, 
promatrajući otajstvo, vidi tamu, to nije zato što u otaj- 
tvu nema svjetla, nego zato što gaje previše. Pogled na 
Boga je dodatno zamućen našim grijesima. 

Govor o otajstvu molitve jest govor usmjeren na 
neomeđenu sliku koju smo stvorili u sebi. Izvorno 
iskustvo uvijek je osobno i ne može se potpuno preob¬ 
likovati u riječi i slike te tako učiniti dostupno drugima. 
Ako nam je slika razumljiva, pokušavamo je prenijeti 
razgovijetno i uvjerljivo. Jasno je da nam slika baš ne 
pruža sigurnost u objašnjavanju jer je zamućuju odgo- 

vornost, ljubav, volja, sloboda, briga ili veselje. Obično 
se takva zamućena slika na različite načine izražava 
posredstvom riječi, slike ili glazbe. Najteža je riječ. 
Primjerice, pogledajmo pjesme sv. Ivana od Križa. Da 
bismo dokučili sliku koju opisuje jedan stih, valja studi¬ 
rati stranice i stranice proznog tumačenja. 

Tajne vjere jesu tajne vjere i predmet su vjere. Taje 
rečenica dosadna, no htjelo se naglasiti da tajne vjere 
nije dobro niti pokušavati tumačiti naravnim pravilima. 
Iza sebe valja ostaviti suprotnosti između naravi i nad- 
naravi. Teško se prihvaća činjenica da smo puno od 
života potrošili na osjetno, misleći daje to sve. Nados- 
jetno je dobro promatrati kao nadnaravno, kao nešto što 
nije u našoj moći. 

Velike su razlike u tumačenju raznih ljudi zbog 
različitosti u njihovu povijesnom postojanju. Najbolje 
je kad su izvorna iskustva otajstva molitve samorazum¬ 
ljiva, jednostavna i razgovijetna. Izvorno iskustvo uvi¬ 
jek je osobno i nije pristupačno definiciji. Ono što je u 
njemu iskazano živi u prostoru otajstva. Može se iska¬ 
zati samo djelovanje tajne, zbiljnost tajne. Valja moliti 
za milost sklonosti prema našim tajnama. 

U govoru o molitvi rabe se riječi koje u nekom dru¬ 
gom govoru imaju drugačije značenje. Riječi: mistika, 
mistik, misterij, mistično iskustvo i slično imaju jasno 
značenje u krugu upućenih u kršćanstvo. No te se riječi 
vrlo često i svakako rabe i zlorabe, u neobveznim razgo¬ 
vorima, politeističkim religijama i nazoviozbiljnim 
pravcima mišljenja. 

Definirati pojmove mistika i mistično vrlo je teško. Da 

bi se nešto definiralo po zakonima logike, treba odrediti 
najbliži rod i specifičnu razliku. Budući da ima mnogo 
različitih uporaba, često i negativnih, nužna su mnoga 
precizna objašnjenja kako bi se definiralo značenje koje 
izražava kršćansku stvarnost. Stoga neki kažu da je 
bolje izbjegavati te izraze, dok će drugi reći da te riječi 
pripadaju našoj kršćanskoj baštini te ih valja njegovati. 
Možda je najbolji srednji put. Za dublje shvaćanje toga, 
dobro je čitati djela oca Jakova Mamića. 

Komunikacija Boga i čovjeka temelji se na sa- 
mootvaranju čovjeka. Božja Riječ je jezik. Bog inter¬ 
pretira Riječ kako bi nam bio razumljiv. Molitva nije 
dobro djelo koje činimo Bogu kao svoj čin. To je dar 
stvarne prisutnosti Oca i Isusa Krista u nama, po Duhu 
Svetomu. Molitva je djelo Duha Oca i Sina. Možemo 
se samo otvoriti, staviti svoje vrijeme na raspolaganje 
Bogu, čekati da nam on pomogne da uđemo u razgovor. 

Ljudi zanemaruju onostrano zbog više razloga. Jedni 
su zadovoljni životom i ne žele razbijati glavu nečim 
nepoznatim. Drugi ne vide smisao u svakodnevici, od¬ 
bacuju pitanja o smislu cjeline, žive besmisleno. Jednog 
dana počnu lupati glavom u zid. Obično je prekasno, 
aktivni život je prošao. Svakomu je dodijeljeno njegovo 
vrijeme da bi stekao spasenje. Pazimo da nam to vri¬ 
jeme ne iscuri uzalud jer: ,,I onaj anđeo što ga vidjeh 
gdje stoji na moru i zemlji, podiže k nebu desnicu i 
zakle se Živim u vijeke vjekova ... da vremena više biti 
neće!” (Otk 10,5) 

Moleći ulazimo u posebno stanje, i tjelesno i duhov¬ 
no, izvan vremena i prostora, izvan nama znanih dimen- 

zija, u drugačiji način postojanja. U tijelu smo i izvan 
njega, izvan svijeta omeđena prostorom i vremenom. 
Misao vodilja jest novi život u Kristu: „Ako ste suuskrs- 
li s Kristom, tražite što je gore, gdje Krist sjedi zdesna 
Bogu! Za onim gore težite, ne za zemaljskim!” (Kol 3,1) 
Kad molimo, nadamo se da nas Bog čuje. U molit¬ 
vu je uključena želja da se dopre do Boga: „Kad sam 
te zazvao, uslišio si me, dušu si moju pokrijepio.“ (Ps 
138,3) Duh Sveti je tumač koji nam pomaže shvatiti što 
želimo reći Bogu. Molimo u ljudskoj vremenitosti, a ne 
u Božjoj vječnosti. U njoj je Bogu dostupno sve ljudsko 
djelovanje i mišljenje. Tako Bog vidi i našu vremenitu 
molitvu. Kad kažemo vječnost u tom smislu, tada to 
nije izraz za vrijeme bez početka i kraja. Bog postoji u 
vječnosti u kojoj vrijeme ne postoji. Vječnost je traja¬ 
nje u kojemu ne postoji ni prije ni poslije. Postoji samo 
sadašnjost. Zato nije moguće govoriti o odnosu između 
vremena i vječnosti. 


Molitva i mistika 

Mistika je iskustvo susreta čovjeka s božanskom 
beskonačnošću. Mistika postaje znanstvena disciplina 
kad po pravilima znanosti izlažemo mistično iskustvo. To 
iskustvo je uvijek osobno, nikad zajedničko. Događa se u 
osobnoj i zajedničkoj molitvi. Askeza pomaže u pripravi. 
U čišćenju se duša oslobađa te priprema za pasivno pri¬ 
manje darova Duha Svetoga. Mogući neobični popratni 
fenomeni (ekstaze i si.) nisu bitni za pravu mistiku. 

Razred mistike nije strogo određen. Razlikuje se mis¬ 
tika kao učenje, metoda ili disciplina. Cilj je nadilaženje 
prostora, vremena i svega postojećeg te sjedinjenje s Bo¬ 
gom. Najprije se želi osjetno dodirnuti Boga, dohvatiti 
Božansko. Kršćanska mistika nije neki tajni nauk, već 
dobro osvijetljen put. Ne nadilazi se uobičajeno iskus¬ 
tvo do kojeg se dolazi intelektom i osjetilima. Temelj 
je pobožno slijeđenje Isusa Krista u molitvi i življenje 
vjere. Na putovanju po duhovnom svijetu valja imati 
vodiča. Najbolji vodič je Isus Krist. 

Iskustvo božanskog je u temeljima iskustva tran- 
scendencije. Djeluje kao nesavršena najava gledanja 
Boga u vječnosti, kao priprema za susret s Bogom u 
ljubavi. Omogućena je silaskom Božjim ljudima u ot¬ 
kupiteljskom djelu Sina. 

Pojam transcendencije na početku je značio: „ono 
što je usmjereno na nešto što je povrh nečega“. Osjet¬ 
no opažanje je često upitno. Naprotiv, naše iskustvo u 
svijesti da imamo opažanje jest izvjesno. U transcen¬ 
dentalnom ,,ja“ smješteno je sve, uključujući odnose 
svih djelovanja. Kad se rabi na području mistike, možda 
je najbolje slijediti K. Rahnera koji kaže da se transcen¬ 
dentalna spoznaja ne može logički poricati. I obrnuto, 
transcendentalno se ne može spoznati logikom. Jednom 
kad se krene putem razuma, računanja i dokazivanja - 
bitak molitve nestaje. Valja uključiti mnogo razuma da 
bismo uočili granice razuma. 

Nema izravnih odgovora na pitanja o predmetima 
mistike. Reći daje neki entitet mistike ovo ili ono, pret¬ 
vorilo bi taj entitet u neki novi entitet. Tako dolazimo na 

mjesto s kojega smo započeli potragu. Bolje je usugla¬ 
siti nama dostupne tvrdnje s predmetom razmišljanja. 
Ako se ta tvrdnja poklapa s predmetom, onda je isti¬ 
nita. Predmet koji želimo osvijetliti moramo izvesti iz 
skrivenosti. Potom se dolazi do tvrdnji i sudova o tom 
predmetu. To se događa u rubnim područjima svijesti, 
u našem duhovnom biću. Razotkriti te predmete znači 
iskusiti ih ili spoznati kao bića ove ili one vrste. Ra¬ 
zotkrivanje mističnih događanja odupire se empirijskoj 
provjeri. Ne možemo ih promatrati i potom usporediti 
s dostupnim tvrdnjama. Istinitost se ne može provjeriti. 
Mora se iskusiti. 

Neki ne razlikuju pojam mistike od pojma magije. 
Magija želi posebnim sredstvima i postupcima prići 
božanskom. Mistično iskustvo je uvijek dar. 

Svijest o vremenu i prostoru uklonjena je pa je ve¬ 
lika opasnost od krivih tumačenja. Moguće zablude 
tumačenja nemaju ništa s izvornim mističnim iskus¬ 
tvom. Teško je naći način razmišljanja o mistici. Još 
je teže naći jezik kojim ga se može izricati. Pojmovno 
izlaganje uvijek je samo mucanje. Nema jamstva za is¬ 
pravnost i primjerenost izričaja nadosjetnog iskustva. 
Ovdje je nekoliko riječi oca Vjenceslava Miheteca o 
mistici: 

„Mistika je čisti milosni dar. Mistika je otkrivanje 
Boga, a on se otkriva poniznima.” 

„Bog se ne objavljuje ni misticima, ni kontempla- 
tivcima, ni pametnima, ni mudrima, nego poniznima.“ 

„Mistik će otkrivati Boga, i Bogu se pokloniti 44 

„Koliko je prije pedeset godina bilo sumnjivo govoriti 

o mistici, toliko je danas sumnjiv tko o tome ne govori 
i tko to ne tumači na svoj način, jer mu kažu da nema 
pravog Duha.“ 


Razum 

Razum je dar Duha Svetoga. Teološki je teško objas¬ 
niti i vjeru i molitvu. Dobro je znano da upućenost u 
akademsku teologiju nije nužna pretpostavka vjere. 
Obrazloženje vjere je multidisciplinamo. Razumijeva¬ 
nje činjenica ne dovodi nas u Božju blizinu, neće pri¬ 
donijeti našem spasenju. To ide drugačije. 

Uvijek se smatralo daje put neupućenih prema jačanju 
vjere jednostavniji. Njihova vjera ne prolazi kroz neka 
velika razmišljanja. To nije ni moguće ni potrebno. Hra¬ 
bro valja priznati da smo svi mi neizbježno neupućeni 
ma koje škole završili. To treba reći i sebi i svijetu. No ta 
činjenica ne smije biti isprika za lijenost u razmatranju 
vjerskih istina. Loše je odustati na putu spoznaje. Neki 
odustaju jer je dolazak na cilj neizvjestan. Naše puto¬ 
vanje u molitvi jest putovanje prema Bogu. Na početku 
putovanja valja krenuti pravim putem. 

Za život je potrebno osobno stečeno i vjerom obasja¬ 
no znanje. Nužni su i razum i vjera. Ne smije se dovodi¬ 
ti u pitanje potreba razuma. Postoji jedinstvo izvorne 
spoznaje po milosti i spoznaje postignute učenjem. 
Doduše ne kod svakoga. Ako dođe do neuspjeha, tada 
to moramo shvatiti kao zapovijed da se ponovo krene 
naprijed. Odgovori se uvijek nađu ako se dovoljno dugo 

traži. Bogu se ne može prići razumom. Približavanje 
osjećamo u molitvi. 

Tridentski je sabor u dekretu 1563. godine zaključio: 
„Neka se pak kod običnog naroda i kod pučkih propovi- 
j edi izostavlj aju teža i suptilnij a pitanj a koj a ne pridonose 
izgradnji i zbog kojih većinom ne dolazi do povećanja 
pobožnosti.” Ništa se bitno do danas nije promijenilo 
iako je od tada prošlo mnogo godina i premda je sada i 
obični narod obrazovan. 

Temeljno znanje sjedinjeno sa živom vjerom daje 
dobre rezultate. Odnos prema Bogu nikad ne smije biti 
filozofski odabir poput onoga koji imaju profesionalni 
eruditi. Onaj koji prebiva u Božjoj ljubavi napreduje i 
razumski. 

Za stjecanje mudrosti temeljene na znanju potrebne 
su godine. Za stjecanje mudrosti temeljene na molitvi 
potrebno je još više. 

Lijepa je slika svetoga. Ivana od Križa: „Razum je 
svijećnjak na koji se postavlja svjetiljka vjere” (US 
2,16,4) 


Srce 

Srce je središte našega bića. Bog stanuje u našemu srcu. 
Oblici Božje prisutnosti različiti su. Prisutan je u svojoj 
Riječi, u Euharistiji i u našemu srcu: „Ili zar ne znate? 
Tijelo vaše hram je Duha Svetoga koji je u vama, koga 
imate od Boga, te niste svoji. Jer kupljeni ste otkupni¬ 
nom. Proslavite dakle Boga u tijelu svojem! (IKor 6,19) 

I ovo: “Ako li zbilja stanuje u vama Duh onoga koji 
uskrisi Isusa od mrtvih, onaj koji uskrisi Isusa Krista od 
mrtvih oživjet će i vaša smrtna tjelesa radi svog Duha 
koji stanuje u vama.” (Rim 8, 11) 

Poruke i slike iz Božje vječnosti čujemo i vidimo u 
svome umu kao preobraženu stvarnost. Umje otvoren 
na drugoj razini svijesti. I bez zvuka riječi istina nam 
dolazi u srce kao nadahnuće. Tako primamo poticaje 
koji nas hrabre i vode u duhovnom usponu. 

Jedinstvo duhovne duše i tijela tako je duboko da 
duhovnu dušu valja smatrati fonnom tijela. Duh i tijelo 
nisu dvije združene naravi nego njihova povezanost 
tvori j ednu j edinu narav. 

Božju prisutnost u duši teološki je moguće pro¬ 
matrati s aspekta supstancijalnosti i milosti. Sveta 
je Terezija Avilska to osjetila: “Znam za jednu oso¬ 
bu, koja još nije znala, da je Bog u svim stvarima 
nazočnošću, moći i biti. No ona je s milošću, što joj je 
Bog iskazao, stala tvrdo vjerovati. I kad je nekog na- 
polak učenog, od onih što ih spomenuh, zapitala: kako 
je Bog u nama, on joj odgovori, daje samo po milosti. 
A on je znao onako malo kao i ona, prije nego joj je 
Bog dao, da to razumije. No ona je tako čvrsto držala 
istinu, te nije vjerovala njemu, već zapita i druge, koji 
joj reknu istinu, a ona se tim veoma razveseli. ... Pa 
kako nam ostaje tako izvjesno ono, što ne vidimo? Ja 
ne znam. To su njegova djela. Ali znam, da govorim 
istinu. I u koga ne bi bilo te izvjesnosti, ne bih rekla, 
daje duša bila posve sjedinjena s Bogom, već samo s 
nekom njegovom moći, ili je na koji od mnogo drugih 

načina dobila milost, što je Bog daje duši. Moramo se 
okaniti, te u svim tim stvarima ne tražimo razloge, da 
vidimo, kako je bilo, jer naš razum ne doseže, da to 
shvati. Bog je onaj, koji to čini, pa se kanimo težnje, da 
to razumijemo.” (ZD 5,1,10) Milost ne mijenja Božju 
prisutnost nego mijenja nas. 

Sveti je Augustin u Ispovijestima (7,10) opisao jezik 
koji odgovara njegovu viđenju Istine. Tajanstvenim 
okom duše vidio je svjetlost koja je ljubav. 

Sveta Terezija vidi to ovako: “Ne može se ni s čim 
isporediti ni razlika između svjetlosti, što je ovdje 
gledamo, od one, što se ovdje pokazuje, gdje je sve 
svjetlost, jer se čini, da je prema njoj i svjetlost sun¬ 
ca preblijeda. Ukratko, ni najbujnija mašta ne može 
doseći dotle, da naslika ili nacrta, kakva je ova svjet¬ 
lost ili išto od onoga, što mi je Gospodin dao da upo¬ 
znam. Usto mi je dao i tako golemu nasladu, te se ne 
može izreći. Jer tu uživaju sva sjetila u tako visokom 
stupnju i tako ljupko, te se to ne može opisati. Zato je 
najbolje i ne govoriti više.” (MŽ 38,2) 

Iskustva prisnog odnosa s Bogom mogu se izraziti 
bilo kojim osjetilom. U svijesti se pojavljuje iskustvo 
potaknuto ljubavlju. Simbolički shvaćamo osjetila kao 
višu razinu iskustva u ograničenom umu. Vid, dodir i 
sluh razbacani su dijelovi shvaćanja Božje sveukupno¬ 
sti. Iskustva osjetila vanjski su znak stvarnog iskustva 
transe endentalno ga. 

Bez posebnih razloga nećemo govoriti o intim¬ 
nim susretima. Govor o vlastitoj nutrini uvijek je 
problematičan, a osobito ovdje jer je riječ o tajni koja 

se tiče jedino Boga i nas. Izrazi li se iskustvo riječima, 
ono postane opredmećeno, a ovdje bježimo od pred¬ 
meta i zahtijevamo tijesnu vezu s našim postoja¬ 
njem. Bolje je ništa ne govoriti, sve ćemo pokvariti 
nespretnim riječima. O tome se razgovara jedino s 
duhovnikom koji će nas saslušati i savjetovati. Sve 
što se ovako događa jest milost Božja i ne ovisi o na¬ 
darenosti i školama. 

Da bismo mogli dobro moliti, moramo postati svjes¬ 
ni prisuća Boga u našoj duši, moramo osvijestiti sebe: 
“Velika je žalost i sramota, što radi svoje krivnje sami 
ne poznajemo sebe i ne znamo, što smo. Ne bi li bilo 
veliko neznanje, kad bi koga zapitali, a on sebe ne bi 
poznavao niti bi znao, ko mu je otac, ko li majka, ni iz 
koje je zemlje? Ako bi to bila debela pogreška, kud i 
kamo je veća naša, ako se ne trsimo, da znamo, što smo, 
van se držimo u tim tjelesima, pa samo zato slučajno, 
jer smo čuli i jer nam kaže vjera, znamo, da imamo 
duše. Ali malo kada promatramo, kakvih dobara može 
biti u ovoj duši i ko stanuje u duši, ili veliku vrijednost 
duše. Zato tako malo marimo zato, da pregnemo sa 
svom pomnjom, ne bi li sačuvali njezinu ljepotu. Stalo 
nam je samo do nezgrapnog zatvora ili ograde ovoga 
grada to jest do naših tjelesa.” (ZD 1,1,2) 

Duša je duhovno biće pa zapravo nema ni središta 
ni ruba. Kad se govori o središtu duše, želi se nekako 
protumačiti dodire i djelovanje Božje u duši. Kad 
svetica kaže daje Bog u središtu duše, govori da On 
boravi u unutarnjem skrovištu, daleko od osjećaja i 
gibanja moći. 

Razlikovanje duhova 


Kad u molitvi razgovaramo, primjerice, s Isusom 
Kristom, pojavljuje se pitanje: “Kako možemo znati da 
nam govori Isus?” U molitvi se pojavljuju misli kao da 
nam govori Isus. No ne možemo sa sigurnošću znati da 
nam govori uistinu Isus. 

Razlikujemo tri vrste misli: misli koje dolaze od 
Boga, koje dolaze od zlih duhova i one koje sami stva¬ 
ramo. Najjednostavniji kriteriji razlikovanja nalaze se 
u djelovanju tih misli. Stvaraju li misli u nama duboki 
mir, tihu radost i opuštenost, tada dolaze od Boga. Misli 
koje uzrokuju nemir i tjeskobu dolaze od zlih. Misli 
koje nas zbunjuju i rastresaju, naše su. 

Nekad nema odgovora na naša pitanja. To znači da 
još nismo spremni za djelovanje, da moramo ponizno 
i strpljivo čekati da nam Bog pokaže pravi put. Bog će 
nam odgovoriti, možda ne odmah, pa moramo dugo 
osluškivati u tišini. 

O provjeri duhova sv. Ivan kaže: „Ljubljeni, ne vjeruj¬ 
te svakom duhu, nego provjeravajte duhove jesu li od 
Boga, jer su mnogi la ž ni proroci izišli u svijet. Po ovom 
prepoznajete Duha Božjega: svaki duh koji ispovijeda 
da je Isus Krist došao u tijelu, od Boga je. A nijedan 
duh koji ne ispovijeda takva Isusa, nije od Boga: on je 
Antikristav.” (1 Iv 4, 1-3) 

Dobro je samo ono što se iskaže pred Kristom. Ono 
što doživimo, povezujemo s Kristom. Prihvatit ćemo 
doživljeno jedino ako je Krist pri tome, ako to dolazi 
u njegovom duhu, ako pred njim opstane. Isusovo ime 

i Isusov križ moraju biti mjerilo prihvaćanja ili odbi¬ 
janja doživljenoga. Isusa uvijek moramo postavljati u 
središte, na njega misliti, na njega se pozvati, sve pre¬ 
dati u njegove ruke. 

Sveti Ivan od Križa puno je pisao o razlikovanju 
duhova. Sveta Terezija Avilska bila je vrlo oprezna a sv. 
Ivan od Križa čak i vrlo strog u određivanju autentičnosti 
doticaja s Božanskim. Ona je naučila razlučivati gla¬ 
sove na temelju kojih je donosila važne odluke za život 
zajednice. 

Duša može čuti govor od Boga, od nečastivoga i od 
vlastite predodžbene moći. Govori Božji nose moć i 
vlast jer nose riječ i djelo. Nastaje veliki mir, pobožna 
sabranost i sklonost da se hvali Boga. Riječi dugo ne 
odlaze iz sjećanja. Dolaze li govori iz uobrazilje, nema 
nijednoga od tih znakova, ni izvjesnosti, ni mira ni 
unutarnje radosti. Ostaju učinci kao od sna. Zloduha 
se treba više bojati. U dvojbi je dobro savjetovati se s 
duhovnikom. 

Sveta nas Terezija savjetuje: „Ima još jedan način, 
kojim Gospodin govori duši, a držim posve izvjesno, 
da potječe od njega, to jest u umnom viđenju. Zbiva se 
sasvim u nutrini duše, a njoj se čini, da duševnim ušima 
tako jasno čuje one riječi od Gospodina, a opet tako taj¬ 
no, te je sam način, kojim ih čuje, i učinci, što ih čini 
viđenje, uvjerava i daje joj jamstvo, da zloduh ne može 
tu imati udjela. Ostavlja velike učinke, da to vjeruje. 
Barem je sigurno, da to ne potječe od mašte. Ako se 
pazi, može se to jamstvo vazda imati, i to s ovih razloga. 

Prvo, govor mora biti osobito razgovijetan, i to tako 

razgovijetan, te bi duša zamijetila, kad ne bi dostajala 
jedna jedina slovka od onoga, što je čula. A u onom, 
što izmišlja mašta, nije govor tako jasan, ni riječi tako 
razgovjetne, već kao nešto napola sanjano. 

Drugo, ovdje se mnogo puta ne misli na ono, što se 
čulo, mislim, da se zbiva u nezgodni čas, a kadikad 
onda, dok se razgovara s kim. Gdjekad se odgovara na 
ono, što se samo letimice pomisli ili se prije mislilo. No 
mnogo puta se tiču ti govori stvari, za koje nikad nije 
mislila, da bi mogle biti ili zbilja bile. Nije ih mogla 
splesti mašta, da se prevari duša pomišljajući nešto, eto 
nije ni željela ni htjela pa ni poznala. 

Treće, ovo je kad Bog govori duši, kao kad neko sluša 
govor; a ono, što potječe od mašte, kao da neko malo po 
malo sastavlja ono, što bi htio da drugi govore. 

Četvrto, riječi su božanske veoma različne od drugih. 
Jedna jedina sadržava mnogo, što naš razum ne bi 
mogao tako brzo sastaviti. 

Peto, često se duši daje zajedno s riječima, na način, 
kojega ne bih znala rastumačiti, da bez riječi razumije 
mnogo više, nego zvuče one riječi. Jer se brže može 
upoznati, da li zavarava zloduh. Doduše je on tako 
oštrouman, te znade oponašati i duha svjetlosti. No to 
će biti po mojem mnijenju samo u riječima. On ih izgo¬ 
vara tako jasno, te se ne može dvoumiti, da smo ih čuli, 
kanda ih je govorio duh istine. Ali neće moći oponašati 
učinaka, što su spomenuti, ni ostaviti u duši onaj mir i 
svjetlost, već nemir i smetnju. Ali joj može nauditi malo 
ili ni malo, ako je duša ponizna i čini, da na svoju ruku 
radi išto od onoga, što je razumjela.” (ZD 6,3,12-16” 

Sugovornici u molitvi 


Kršćani se mole Bogu Ocu, ili Isusu Kristu ili Duhu 
Svetome, iako na pitanje, kome se mole, odgovaraju da 
se mole Bogu. Dobrota je Božja veća od svih zala što ih 
možemo učiniti. Kad upoznamo sami sebe i poželimo 
vratiti se u prijateljstvo Božje, On nam sve oprašta. 

Gledamo Boga očima vjere i Bog gleda nas. Gos¬ 
podin nas uvijek vidi, a mi Njega vidimo samo onda 
kad ne vidimo ništa osim Gospodina. Tada možemo i 
čuti Gospodina. Gospodin nas gleda i ljudski se duh u 
molitvi sjedinjuje s duhom Gospodnjim. 

Što više upoznajemo Boga, shvaćajući malo-pomalo 
Njegovu svetost, osjećamo da se razlika između Boga i 
nas povećava. Shvaćamo svoju malenost i nedostojnost. 
Što više znamo, bolje vidimo dubinu svojega neznanja. 
A kad nešto naučimo, ali to ne rabimo, za koju godinu 
sve zaboravimo. 

Jedna od temeljnih pretpostavki molitve jest 
napuštanje fizičke slike Boga. Bog nema lik. Bog je 
duh. Samarijanki na zdencu Jakovljevom Isus je rekao: 
“Bog je duh i koji se njemu klanjaju, u duhu i istini treba 
da se klanjaju.” (Iv 4,24) 

Možemo li spoznati Boga? Spoznati ono što je iza 
vidljivog svijeta nije moguće bez molitve i ljubavi pre¬ 
ma Bogu: „Nego, kako je pisano: Što oko ne vidje, i uho 
ne ču, i u srce čovječje ne uđe, to pripravi Bog onima 
koji ga ljube. A nama to Bog objavi po Duhu jer Duh 
sve proniče, i dubine Božje. Jer tko od ljudi zna što je 
u čovjeku osim duha čovječjega u njemu? Tako i što 

je u Bogu, nitko ne zna osim Duha Božjega. A mi, mi 
ne primismo duha svijeta, nego Duha koji je od Boga 
da znamo čime nas je obdario Bog. To i navješćujemo, 
ne naučenim riječima čovječje mudrosti, nego naukom 
Duha izlažući duhovno duhovnima.” (IKor 2,9-13) 
Spoznaja Boga ne temelji se na osjetilima, niti na lo¬ 
gici, induktivnom ili deduktivnom razmišljanju. Svaka 
je osjetilna spoznaja djelomična i takvo je znanje frag¬ 
mentarno. No spoznaja Boga temelji se na ljubavi. Lo- 
gos se ostvario na svim razinama. Prilagodio se svakoj 
razini čovječjeg razvoja. 

Najlakše nam je stvarati stavove o svijetu na svo¬ 
jim egocentričnim iskustvima. Želimo li spoznati 
Boga, moramo svijest preobraziti iz egocentričnosti na 
bogocentričnost. Zemlja će se prestati okretati oko nas i 
uvidjet ćemo da se okreće oko Boga. 

Svetoj MalojTereziji sugovornici su najčešće bili Isus 
i Marija, osobito Gospa od Pobjede, potom Sveti Jo¬ 
sip: „Molila sam i Svetog Josipa da bdije nada mnom; 
od svog sam djetinjstva gajila posebnu pobožnost koja 
se sjedinjivala s mojom ljubavi prema Blaženoj Dje¬ 
vici. Svaki dan sam molila molitvu: ‘Sveti Josipe, oče 
i čuvaru djevica.’ Tako sam bez straha pošla na svoje 
dugo putovanje; bila sam tako dobro zaštićena da mi se 
činilo nemogućim bojati se.“ (PJD A6,118) 

Nebeski su blaženici bliski s Isusom Kristom. Oni za 
nas posreduju kod Oca temeljem zasluga koje su stekli 
na zemlji po Isusu Kristu, jedinomu posredniku između 
Boga i ljudi. Terezija je naš sugovornik. 

Katekizam Katoličke Crkve navodi misao svete Male 

Terezije: „Svoje ću nebo provoditi čineći dobro na 
zemlji.“ (KKC 956) Sveti Ivan od Križa među svojim 
preporukama ima i onu koja govori da trebamo zabo¬ 
raviti svoja dobra djela. Terezija to usvaja. U Katekizmu 
Katoličke Crkve su njezine riječi: „Poslije zemaljskog 
progonstva nadam se da ću tebe uživati u vječnoj domo¬ 
vini. Ali ne želim skupljati zasluge za nebo: hoću raditi 
jedino za tvoju ljubav. ... Uvečer ovoga života pojavit 
ću se pred tobom praznih ruku jer te ne molim, Gos¬ 
podine, da brojiš moja djela. Sva naša pravedna djela 
nisu bez mrlje u tvojim očima. Zato hoću da se zaodje- 
nem tvojom vlastitom pravednošću i da od tvoje ljubavi 
primim vječno posjedovanje tebe samoga.“ (KKC 2011) 
. Ljubav Kristova u nama izvor je svih naših zasluga 
pred Bogom. Milost nas po djelatnoj ljubavi sjedinjuje 
s Kristom. Terezija je bila živo svjesna da su njezine 
zasluge čista milost. 

Mala Terezija uvijek moh Isusa za pomoć u svo¬ 
jim nakanama: „Osjećala sam se zaista ‘kraljicom’, 
i tako sam se okoristila tim naslovom da oslobodim 
zarobljenike, da dobijem Kraljeve milosti za njegove 
nezahvalne podanike, napokon sam htjela osloboditi 
sve duše iz čistilišta i obratiti sve grješnike. Mnogo sam 
molila za svoju majku, za svoje drage sestre, za cijelu 
obitelj, ali najviše za svoga taticu, tako iskušavanoga i 
tako svetoga. Prikazala sam se Isusu da bi On savršeno 
ispunio u meni svoju volju, a da to stvorovi nikada ne bi 
spriječili.“ (PJD A8,158) 

Celina piše: “Mislila je da bi se sva obraćenja morala 
ishoditi Marijinim zagovorom i preporučila bi Majci 

Božjoj sve svoje želje i molbe. Jednog popodneva, oko 
tri sata, primjetila sam da moli i pitala je koju to molitvu 
upravo izgovara. ‘Molim Zdravomariju, kako bih Majci 
Božjoj ponudila svoj rad. To činim svaki put kad se tre¬ 
bam opet prihvatiti posla’.” (SMS 71) 

Mala Terezija objašnjava odabir sugovornika u molit¬ 
vi, u trenutku kad joj se bliži konac: „Ipak bih željela 
lijepu smrt da vi budete radosne. Molila sam zato pre¬ 
svetu Djevicu. To nisam molila dobrog Boga, jer želim 
da On čini što on hoće. Nije ista stvar moliti presvetu 
Djevicu. Ona dobro zna što treba činiti s mojim malim 
željama, da li da ih izrekne ili ne. Napokon, na Njoj je 
da odluči i da ne prisiljava dobrog Boga da me usliši, 
te da dopusti vršenje Njegove volje u svemu.“ (UŽ 43) 

PREDUVJETI MOLITVE 


Sveta Terezija Avilska često ponavlja nužnost pos¬ 
jedovanja krjeposti za ulazak u molitvu. Isključuje 
mogućnost napredovanja u molitvi bez primjerena 
asketskog života. Osnovni smjerovi terezijanske askeze 
ovdje su: “Samo ću tri stvari opširno razložiti, koje 
su sadržane u samoj Ustanovi. Jer je vrlo znamenito, 
da upoznamo, kako ih uvelike moramo obdržavati, da 
sačuvamo iznutra i izvana mir, što nam gaje Gospodin 
toliko preporučio. Prva je točka uzajamna ljubav, druga 
otrgnuće od svega stvorenoga, treća je prava poniznost; 
a premda nju spominjem najposlije, ipak je najglavnija, 
te obuhvaća sve druge.” (PS 4,4) 

Da bismo dobro molili, moramo biti u stanju ljubavi. 
Ako se, željni svjetlosti, obraćamo Bogu kako bismo 
ga bolje upoznali, to se može postići samo ako smo 
ispunjeni tim osnovnim, plemenitim nagnućem. Ako 
smo spremni u svom životu provesti u djelo ono što 
ćemo vidjeti i naučiti u toj svjetlosti koju tražimo. Na 
putu koji vodi k Bogu ne vidimo i ne možemo vidjeti 
ono što nismo pripravni činiti. Nemoguće je udublji¬ 
vanje u Božje otajstvo bez iskanja ljubavi i odricanja 
od prolaznih stvari. U samom trenutku molitve moramo 
biti u stanju potpunog i savršenog odricanja od svega 
što nije Bog. Apsolutno odricanje od svjetskih dobara 

na putu molitve pokazuje nam se kod sv. Ivana od Križa 
kao svojevrstan odjek njegove duše na kontemplaciju 
Onoga koji je jedino istinsko Dobro. Valja imati osjećaj 
za puninu koju daje posjedovanje Boga, kako bismo bili 
sposobni da se u tom stupnju odvojimo od stvari koje 
nisu Bog. Ako nismo pripravni učiniti sve to, barem dok 
molitva traje, sve ostaviti radi Boga, nećemo proniknuti 
u srž molitve. 

Potrebna je poniznost i sabranost te pouzdanje i pre¬ 
danost Božjoj volji. Bez praštanja molitve ostaju prazne. 
Jako pomaže upornost i stalnost. Nije dobro biti zabri¬ 
nut. Valja otkloniti lutajuće misli. 

Isus je došao nama, otkrio nam tajnu grijeha i poka¬ 
zao put pokajanja. Grijeh ćemo pobijediti ako se Gos¬ 
podin nastani u nama. Punoća toga savršenstva ne ost¬ 
varuje se na ovome svijetu. Ako ne živimo po Božjim 
zapovijedima, uzalud nam sve molitve. Tek kad se 
očistimo od strasti, makar i djelomično, postajemo 
svjesni Božje ljubavi. 


Poniznost 

Poniznost je bitna za molitvu: „Tko se god uzvisuje, 
bit će ponižen, a tko se ponizuje, bit će uzvišen.” (Mt 
23,12) Poniznost je još jedan nužan alat u borbi protiv 
naše sebične volje. Najveća žrtva koju možemo prinijeti 
Gospodinu, to smo mi sami. A to ne možemo učiniti ako 
se prethodno ne odre kn emo svoje volje. Za prihvaćanje 
Krista valja se poniziti, imati jednostavnost djeteta: 

“Zaista, kažem vam, ako se ne obratite i ne postanete 
kao djeca, nećete ući u kraljevstvo nebesko. Tko god se 
dakle ponizi kao ovo dijete, taj je najveći u kraljevstvu 
nebeskom. I tko primi jedno ovakvo dijete u moje ime, 
mene prima.” (Mt 18,3-5) U molitvi osjećamo, više 
no u ostalim dimenzijama života, svoju slabost, svoje 
siromaštvo, svoj položaj stvorenja, jer smo stavljeni 
pred Božju svemoć i transcendenciju. 

Prispodoba o farizeju i cariniku očituje dva načina 
molitve, jedan lažan i drugi vjerodostojan: „Farizej se 
uspravan ovako u sebi molio: ‘Bože, hvala ti što nisam 
kao ostali ljudi: grabežljivci, nepravednici, preljubnici 
ili - kao ovaj carinik. Postim dvaput u tjednu, dajem de¬ 
setinu od svega što steknem’. A carinik, stojeći izdaleka, 
ne usudi se ni očiju podignuti k nebu, nego se udaraše 
u prsa govoreći: ‘Bože, milostiv budi meni grešniku’!” 
Isus u toj usporedbi otkriva kako Bog odgovara na 
molitve: „Kažem vam: ovaj siđe opravdan kući svojoj, 
a ne onaj! Svaki koji se uzvisuje, bit će ponižen; a koji 
se ponizuje, bit će uzvišen.” (Lk 18,11-14) 

Farizejeva molitva izražava njegovu oholost i zado¬ 
voljstvo samim sobom. Nema zahvalnosti. Farizej sma¬ 
tra da je pravednik te druge sudi s visoka i potcjenjuje 
ih. Bog ga ne vidi kao pravednika. Unatoč tome što 
ispunjava svoje obveze, on nije pravednik. Carinikova 
molitva izražava poniznost. Priznaje potrebu za Bogom, 
a za to je potrebna jednostavnost. Njegova je molitva 
ponizna, trijezna, prožeta sviješću o vlastitoj nedostoj- 
nosti, o vlastitoj bijedi. Moli Božji oproštaj. Shvaća i 
priznaje daje grješan. Mnogi misle da su pravednici, da 

su bez grijeha a zaslijepljeni su svojom veličinom koju 
hrane ulizice. 

Valja ponoviti: sjedinjenje s Bogom plod je Božje 
milosti. Moramo moliti za tu milost. Ne možemo ništa 
zahtijevati. U molitvu ulazimo maleni, svjesni svoje 
neznatnosti. Ako smo zadovoljni svojim postupcima, 
kao farizej koji plaća i moli se, onda je naša molitva 
beskorisna igra koja nam pruža neka zadovoljstva. To 
nije molitva koja donosi plodove. 

U temeljima svih tragedija ljudskoga roda leži oho¬ 
lost. U oholosti uzvisujemo sebe, od svojega bogatstva 
do lijepa glasa, a bližnje osuđujemo i sramotimo. Ako 
to ne uočimo, zapadamo u ružniji oblik oholosti, kad 
sve dobro što nam se događa pripisujemo sebi, svome 
razumu i nastojanju, a ne vidimo Božje djelovanje, Nje¬ 
govu pomoć i Njegovo milosrđe. Kad smirimo svoju 
oholost, počinjemo prihvaćati činjenicu da smo manje 
vrijedni od mnogih, da smo grješni, a potom uviđamo 
svoju nemoć ako Božja milost izostane. I kad smo ko- 
liko-toliko ponizni, zbog tuposti srca i uma često ne pre¬ 
poznajemo Božji put. 

Pamet i obrazovanje često su izvori oholosti. Dobro je 
znano da teologijski neobrazovanima nije potrebno zna¬ 
nje za vjeru i molitvu. Valja priznati sebi i svijetu da smo 
neizbježno, ma koliko rudarili po dubinama teologije, 
uvijek teologijski neobrazovani. No to nam ne smije biti 
izgovor za lijenost i tromost u stjecanju novih znanja. 

Neki se raduju vrijeđanju i ponižavanju. Kojiput 
je tu i zamka: nadaju se nagradi. Drukčiji su oni koji 
se raduju ponižavanju jer znaju da su bili u krivu te 

dodatno pate zbog uzrujanosti onoga koji ih je povri¬ 
jedio. Takvi su rijetki. 

Molitva daje unutrašnji mir, smirenu opuštenost. 
Ako smo napeti i razdražljivi, u dobru raspoloženju ili 
u duboku očaju, ako osjetimo gorčinu ili snažan poti¬ 
caj da nešto odmah učinimo, ako doživimo stanje za¬ 
nosa ili opijenost osjetila te ako smo zadovoljni sobom 
i cijelim svijetom, znajmo da smo na pogrešnom putu. 
Suviše smo se oslanjali na sebe. Odmah moramo priz¬ 
vati poniznost koja je polazna točka za svaku istinsku 
molitvu. Jednostavnost i poniznost okreću pogled od 
sebe ka Bogu. 

Kad zadovoljstvo samim sobom nadjača siromaštvo 
duha, put duhovnoga uspona se ruši. Javlja se bolan ne¬ 
mir i traje do smirenja srca. 

Nedostatak poniznosti kod sebe često i ne 
primjećujemo. Opravdanjima ga dobro zamaskiramo. 
Prepoznavajući stanja nemira i smirenja, sagledavamo 
Božje djelovanje. Počinjemo shvaćati tajnu spasenja i 
boriti se protiv svega što će unijeti nemir u srce. 

Poniznost ruši mnoge prepreke. Poniznošću se slama 
ponos, želju za opiranjem, ovosvjetsku mudrost, tvr¬ 
doglavost, sve ono što nas drži zarobljenima u svome 
malom svijetu. Dokle god prebivamo u njemu, ne 
možemo sresti Boga ljubavi i slobode. 

Kad vježbamo ponizno ponašanje, možemo lako 
pasti u izvještačenu poniznost koja će nas odvesti u 
jadno zadovoljstvo vlastitom pravednošću. Vjerske is¬ 
tine ne smiju postati fraze ili poštapalice za hranjenje 
umišljenosti. Iskrenost je važna na putu lc Istini. 

Ne smijemo u mislima stvarati iskrivljenu sliku sebe: 
niti je uljepšavati niti kvariti. Molitva tada postaje praz¬ 
na i Sveti Duh je neće prepoznati kao molitvu, već kao 
kazališnu predstavu s lošim glumcima. 

Moramo imati poniznosti da se ne uzdamo u sebe 
same, nego da radimo, uz Gospodinovu pomoć, u vi¬ 
nogradu Gospodnjemu. Svaku se poteškoću u naslje¬ 
dovanju Krista i svjedočenju njegova evanđelja može 
prebroditi kad se s povjerenjem otvorimo Gospodino¬ 
vu djelovanju. Nitko se ne spašava vlastitom snagom. 
Iskreno pokajanje i poniznost pomoći će da nam Bog 
priđe. 

Poniznost stvara svetu slobodu duha. Poniznost 
i samozataja vazda su spojene. Onom koji kaže da je 
ponizan, ne vjerujemo. Tu ocjenu mora dati neko drugi. 
Celena, sestra Male Terezije svjedoči: “Od svih vrlina 
dosegla je poniznost u svete Terezije najvišu mjeru. Na 
svom je putu duhovnog djetinjstva postala poniznom 
i jednostavnom poput malog djeteta. Ona se radovala 
tome što je unatoč devet godina provedenih u samosta¬ 
nu mogla uvijek ostati u novicijatu kome nije pripadao 
samostanski kapitul i bila gledana kao malena.” Naime, 
po uobičajenom tumačenju pravila reda nisu se primale 
kao kapitularke više od dvije pripadnice iste obitelji. 
Terezijine sestre, Agneza od Isusa i Marija od Srca Isu¬ 
sovog, bile su već kapitularke. 

Celina daje više primjera iz samostanskog života 
koji potvrđuju Terezijinu poniznost. Dodaje Terezijine 
riječi: “Prije svega se mora biti ponizan u srcu, a to ne 
možemo biti dokle god ne budemo željeli da nam čitav 

svijet može zapovijedati. Vi ste dobre volje dok vam sve 
uspjeva ali čim ne ide sve po vašoj volji, natmuri vam se 
lice. To nije krjeposni život. Krjepost znači ponizno se 
pognuti pod svakom rukom. Ona se sastoji u tome da se 
radujemo čak i kad smo ukoreni. Na početku vaših na¬ 
pora bit će to samosavladavanje izvana vidljivo i drugi 
će vas smatrati veoma manjkavima; ali upravoje to ono 
najljepše, jer tako ćete moći uvježbavati poniznost koja 
se ne sastoji u tome da o sebi mislimo i govorimo kako 
smo puni mana, već u tome da se čak radujemo ako to 
drugi misle i govore.” (SMS 19) 


Uzajamna ljubav 

O zapovijedima ljubavi ovisi sav Zakon i proroci, go¬ 
vori Gospodin. 

Ovisi sve ono što je poučavao, dakle ono što su Iz¬ 
raelci imali činiti, što im je propisano da imaju činiti. 
Svi propisi oko čistoće, oko prinošenja žrtava. I proroci 
su govorili o moralnome, o potrebi moralne i egzisten¬ 
cijalne čistoće. Sve je to sadržano u tim zapovijedima 
ljubavi prema Bogu, prema bližnjemu. Onaj tko ne ljubi 
bližnjega kojeg vidi, ne može ljubiti Boga kojega ne vidi. 

Sveta Terezija Avilska izlaže nauk o ljubavi prema 
bližnjemu: “Takvih bih prijateljstava željela mnogo 
u velikom samostanu. No u ovom samostanu, gdje ih 
nema i ne smije biti više od trinaest, moraju sve biti pri¬ 
jateljice. Sve se moraju ljubiti, sve jedna drugoj dobro 
željeti, jedna drugoj pomagati. Ljubimo kreposti i unu- 

tarnje dobro, a svagda se čuvajmo posve pomno, da ne 
držimo mnogo do vanjštine. Dva su načina ljubavi, o 
kojima govorim. Jedna je ljubav duboka, jer se čini, da 
se n ik ako ne tiče naše sjetilnosti ni nježnosti naše naravi 
tako, te bi izgubila svoju čistoću. Druga je duhovna, a s 
njom je pomiješana naša sjetilnost i slabost. I to je do¬ 
bra ljubav, a čini se, daje dopuštena, kao ljubav prema 
rođacima i prijateljima. O njoj je već nešto rečeno. Sad 
ću govoriti o duhovnoj ljubavi, s kojom nije pomiješana 
nikakva strast; jer čim se to dogodi, poremeti se sav 
red ljubavi. Ako umjereno i čedno općimo s kreposnim 
ljudima, osobito s ispovjednicima, to je korisno.” (PS 
4,12) Nema toliko dosadne stvari što je ne bi podnijeli 
oni koji se ljube. A mora biti doista ružno ono što bi ih 
ozlovoljilo. 

Jedna od temeljnih starozavjetnih ideja jest praved¬ 
nost. Pravednost djelovanja. Pravednost farizeja je često 
apsurdna. Temelji se na formuli: ako povećam svoje 
djelovanje, i Bog će povećati svoje djelovanje. Putu 
pravednosti nužno je dodati put vjere, ljubavi i nade. Ako 
se slijedi put pravednosti bez vjere, ljubavi i nade, lako 
se završi na stranputici grijeha. Taj je način razmišljanja 
sam po sebi razumljiv, no ako pogledamo oko sebe, vi¬ 
dimo da nije lako djelovati pravedno s vjerom, ljubavi 
i nadom. Kao izraz vjere Zakon i pravednost su samo 
preduvjeti djelovanja u ljubavi Isusa Krista. 

Na spoznaju Male Terezije glede sestrinske ljubavi 
snažno je djelovalo čitanje Izaije: „Zar je meni takav 
post po volji u dan kad se čovjek trapi? Spuštati kao 
rogoz glavu k zemlji, sterati poda se kostrijet i pepeo 

hoćeš li to zvati postom i danom ugodnim Jahvi? Ovo je 
post koji mi je po volji, riječ je Jahve Gospoda: Kidati 
okove nepravedne, razvezivat’ spone jarmene, puštati na 
slobodu potlačene, slomiti sve jarmove; podijeliti kruh 
svoj s gladnima, uvesti pod krov svoj beskućnike, odje¬ 
nuti onog koga vidiš gola i ne kriti se od onog tko je tvoje 
krvi.” (Iz 58,5-7) Celina govori: „Ona se uhvatila svake 
pojedine riječi, objasnila mi je to mjesto i rekla kako se 
dušama treba činiti još mnogo više milosrđa nego tijelu: 
‘Posvuda ima siromašnih, slabih, bolesnih i potlačenih 
duša. Uzmi na sebe njihov teret! Oslobodi ih! To znači: 
bude li netko govorio o manama tvojih susestara, nikad 
tome ništa ne dodaj. U povoljnoj prilici vješto spomeni 
-jer nije uvijek dobro proturječiti - njihove dobre oso¬ 
bine; time ih oslobodi i slomi svaki jaram. Podijeliti svoj 
kruh s gladnima znači: daj im od sebe samog, pozovi ih 
u svoju kuću, poklanjaj sebe, daj od svojih dobara, od 
svog mira, svog odmora onima koji ne znaju kamo da 
se još povuku, onima koji su jadni, siromašni, očajni.’... 
Rekavši to pogledala me puna oduševljenja: ‘Kakva ta¬ 
jna! Svojim malim krjepostima, svojim posve skrovitim 
iskazivanjem ljubavi prema bližnjemu obraćamo izdale¬ 
ka ljude, pomažemo misionarima, a možda će čak biti na 
sudnji dan rečeno da smo Isusu gradili vidljive stanove i 
pripremah puteve’.” (SMS 73) 

Nenavezanost 

Nenavezanost proizlazi iz Desete zapovijedi Božje 
koja zabranjuje želju za tuđim dobrom. Cilja na nakanu 

srca. Kad nam Zakon kaže: „Ne poželi”, nalaže nam 
da udaljimo svoje želje od svega što nam ne pripada. 
Osjetilnost nas navodi da želimo ugodne stvari kojih 
nemamo. Deseta zapovijed zahtijeva da se iz ljudskog 
srca izagna zavist, tugu koju netko osjeća pred dobrom 
drugoga i neumjerenu želju da to dobro prisvoji, makar i 
nepravedno. Od zavisti nastaju mržnja, ogovaranje, kle¬ 
veta ... Zavist često dolazi od oholosti. Dakle, radujmo 
se napretku svoga brata. 

Isus govori učenicima da se odreknu svega što pos¬ 
jeduju poradi njega i Evanđelja. Prepuštanje providnosti 
Oca nebeskoga oslobađa čovjeka od brige za sutra. Uz 
milost Božju borimo se za postignuće dobara koja Bog 
obećaje. Obećanje da ćemo Boga vidjeti nadilazi sve. 

Blaženstva nam otkrivaju poredak sreće i milosti, lje¬ 
pote i mira. uz dragovoljnu poniznost duha: „Blago siro¬ 
masima duhom: njihovo je kraljevstvo nebesko!”(Mt 5,3). 

Mrtvimo požude svladavajući, s milošću Božjom, za¬ 
vodljivost naslade i moći. Zapovijed nenavezanosti na 
materijalna dobra obvezujuća je. 

Riječ „nenavezanost” nije uobičajena u široj komu¬ 
nikaciji pa je potrebno neko vrijeme da se na nju na¬ 
viknemo. Dr. Fran Binički, čiji se prijevod rabi u ci¬ 
tatima, prevodi riječi navezan/nenavezan i njihove 
izvedenice riječima: rastava, otrgnuće; lučiti/odlučiti; 
prianjati/ne prianjati i slično. 

Sveta Terezija naglašava opasnost navezanosti na 
svoje tijelo: „Prvo, oko čega moramo nastojati, jest, da 
odbacimo ljubav prema svome tijelu. Neke su od nas 
po naravi tako sklone da traže tjelesnu udobnost, te se 

moraju i te kako boriti.” (PS 10,5) Potpuna nenaveza- 
nost (rastava) teška je i za dušu i za tijelo: “Ostaje i van- 
redna rastava, koje ne bih znala opisati, kakva je. Mogu 
reći, čini mi se, da se ta rastava razlikuje od drugih u 
neku ruku; kažem, daje veća od one, gdje milosti djeluju 
na sam duh. Onamo se duša po duhu rastavlja od svih 
stvari, a ovdje, čini se, hoće Gospodin, da i tijelo to učini 
djelom. Otuđi se na novi način od zemaljskih stvari, pa 
postane još kud i kamo mučniji život.” (MŽ 20,8) 

Uza sve znanje i sav trud, bez Božje milosti napredak 
je skroman. Sveta nam Terezija opisuje ulogu Gospodi¬ 
na u shvaćanju istine i odvajanju od zemaljskoga: „Da, 
neće vjerovati nitko, ne iskusi li, što Gospodin ovdje 
daje. Po mojem mnijenju svojom marljivošću nikad toga 
ne postigosmo. Ne kažem, da se s pomoću Gospodnjom 
u mnogo godina s teškom mukom ne bi moglo dopri¬ 
jeti do savršenosti i uvelike se odlučiti od zemaljštine, i 
to putovima što su ih zacrtali oni, što pišu o molitvi za 
početnike i za naprednije. Ali ne bi nikako u tako kratko 
vrijeme, kao što Gospodin učini ovdje bez ikakva našeg 
napora i odlučno rastavi dušu od zemlje te joj dade vlast 
nad zemaljštinom.” (MŽ 21,8) 

Sveta Terezija Avilska govori o krjeposti poniznosti, 
o nehaju za tričarije tobožnje časti, do koje svijet to¬ 
liko drži. Nisu svi koji tako misle posve nenavezani, 
zaključuje ona. „Ah, drže se još kakve kvačice časti! A 
još je najgore, neće da shvate, da se drže. Kadikad im 
zloduh utuvi, da su se i dužne držati.” (MŽ 31, 20) 
Navezanost na bilo što ovozemaljsko loša je: „Ne 
oduzimati ni dodavati kod Boga, već oduzimati i doda- 

vati kod sebe ... Odbacujmo svoje samoljublje i svoju 
volju, ne prianjajmo ni za koju stvar zemaljsku. Činimo 
djela pokore, molitve, mrtvenja i sve drugo, što već 
znate.” (ZD 5,2,6) 

Biti nenavezan na stvorove teška je zadaća. Gospodin 
tu drukčije djeluje: ,,I duši kod uzleta mnogo više raste 
otrgnuće od stvorova (nego kod sjedinjenja). Ja sam vid¬ 
jela jasno, daje uzlet posebna milost, premda je, kako 
rekoh, svejedno, ili se tako čini.” (MŽ 18,7) 

Sveta Terezija Avilska u III. izvještaju govori o poruci 
koju je dobila od Gospodina za karmelićane, za dobru 
upravu njezine Obnove. Jedna je od opomena ova: „neka 
malo druguju sa svjetovnjacima, i to za dobro njihovih 
duša.” Potreba za druženjem ako prijeđe u navezanost 
vodi u rastresenost i u uludo trošenje vremena. 

Nužna je nenavezanost na prolazne stvari i vezanost 
uz vječne, osobito za one s većim ovlastima u struk¬ 
turama: „Ako nisu unutra utvrđeni u spoznaji, kako je 
znamenito, da se sve zgazi nogama, da se otresu svih 
prolaznih stvari i priljube vječnima, kolikogod nastoje 
to sakriti, ipak će dati znak.” ( PS 3,4) 

Istinsko se sjedinjenje može postići, uz milost Božju, 
ako se potrudimo da ga steknemo, s time da nam volja ne 
bude navezana, osim na ono što je volja Božja: „Pravo 
se sjedinjenje dade vrlo dobro doseći s milošću Našega 
Gospodina, ako samo pregnemo, da ga postignemo, ne 
držimo li svoje volje, nego je svežemo s onim, što hoće 
volja Božja.” (ZD 5,3,3) 

Kad je duša stalno navezana na Boga i njezina mi¬ 
sao zaokupljena Njime, postoji prostor u kojemu može 

živjeti samo Dobro: ,,A kad duša tako vazda prianja za 
Boga i njezina se misao bavi Njim, to bi (zloduha) tako 
razbjesnilo, te se ne bi često vratio, ako bi i pokušao.” 
(ZD 6,8,7) 

U Katekizmu Katoličke Crkve piše: ,,U tom smislu 
je uvijek potrebna provjera karizmi. Nijedna karizma 
ne oslobađa od navezanosti i podložnosti crkvenim 
pastirima.”(KKC 801) 

Načini djelovanja navezanosti u čovjeku nisu se 
promijenili. Promijenili su se predmeti navezanosti. Da¬ 
nas smo često navezani na televiziju, internet, računalne 
igrice, kućne ljubimce, hobije, sport, rekreaciju - da al¬ 
kohol, duhan i drogu ne spominjemo. Obično nismo ni 
svjesni svoje navezanosti. Godinama radimo da bismo 
stekli nešto što nam uopće nije potrebno. Nikako da 
shvatimo kako je za nas dobro samo ono što je volja 
Božja. Molitva kao razgovor s Bogom vodi nas do pre¬ 
poznavanja naših navezanosti. 

U poruci pape Benedikta XVI. za korizmu 2009. 
upućuje se na važnost posta u borbi protiv navezanosti: 
“Iz navedenoga se vrlo jasno vidi kako post predstavlja 
važnu isposničku praksu, duhovno oružje za borbu pro¬ 
tiv neuredne navezanosti na same sebe.” 


Pouzdanje 

Bog je Istina. Stoga se možemo u svemu s punim 
pouzdanjem predati istini i vjernosti njegove riječi. U 
stvaranju je Bog postavio temelje svijeta i stvorio pri- 



rodne zakone koji ostaju čvrsti. Na njih se oslanjamo 
s pouzdanjem. 

Unutarnja pokora je korjenito usmjerenje cijelog 
života, povratak i obraćenje k Bogu svim srcem, raskid 
s grijehom i odvraćanje od zla. Ona istodobno obuhvaća 
želju i odluku za promjenom života s nadom i pouzda¬ 
njem u pomoć Njegove milosti. Duh Sveti nas podsjeća 
na Božje prvenstvo i vrhovnu vlast nad poviješću i svi¬ 
jetom te nas tako odgaja za pouzdanje u Njega. Moljen¬ 
je psalama je škola toga pouzdanja. 

Sveta Terezija Avilska iznosi svoj razvoj pouzdanja 
u Boga: „No kad sam ovaj posljednji put ugledala onu 
sliku, čini mi se, da sam se više okoristila; jer sam gojila 
već vrlo veliko nepouzdanje u sebe, a sve sam pouzda¬ 
nje stavljala u Boga. Mislim, da mu rekoh onda, da neću 
ustati odanle, dok ne učini, što ga molim. Stalno držim, 
da mi je pomogao, jer sam se odonda sve više poprav¬ 
ljala. Molitvu sam obavljala ovako. Budući da nisam 
mogla promišljati razumom, nastojala sam predočiti 
Krista u sebi. A čini mi se, da mi je bilo najbolje, kad 
bih ga gledala više sama.” (MŽ 9,3) 

Pouzdanje u Boga daj e nam snagu, a to je osobito važno 
na početku puta: „Neka se ne pojedaju početnici, neka se 
ufaju u Gospodina, da će im Njegovo Veličanstvo učiniti, 
te ostave ono, što sada žele, budu li molili i sami radili, 
što je do njih. Jer je vrlo potrebno za našu slabu narav, da 
imamo veliko pouzdanje te ne klonemo i ne mislimo, da 
nećemo pobijediti, budemo li se silili.” (MŽ 31,18) 

Napredovanjem u duhovnosti povećava se potreba 
pouzdanja u Boga: „Kadikad se iznenada osjeti tako 

naglo gibanje duše, te se čini, da je duh zanesen s 
takvom brzinom, da spopadne dušu veliki strah, osobito 
isprvice. Zato i rekoh, da je potrebna velika srčanost 
onima, kojima će Bog iskazati tu milost. A potrebna je 
i vjera i pouzdanje i velika predanost u volju Božju, da 
Naš Gospodin čini s dušom što hoće. Mislite li, da je 
mala zabuna, kad je osoba sasvim pri sebi, a vidi, da joj 
se zanosi duša? A čitali smo, da se nekima zanese i ti¬ 
jelo s dušom, ne znajući, kamo ide, koje diže ili kako je 
diže. Jer se na početku toga gibanja ne zna pod izvjesno, 
je li to od Boga.” (ZD 5,5,1) 

Pravilnim pristupom molitvi stvara se čvrsta nada da 
smo s Bogom i da će nas Bog uslišiti. Ne smijemo se 
umoriti u molitvi. Ne smijemo odustati ako Bog nije 
uslišio našu molitvu, već nastaviti molitvu s još većim 
žarom. Bog bolje od nas samih zna što je najbolje za 
nas. Neka nam to bude jasno ako naša molitva ne bude 
uslišena. Bog će uvijek uslišiti dobru molitvu: Znajte: 
„Jahve čudesno uzvisuje prijatelja svoga; Gospodin će 
me uslišiti kad ga zazovem.” (Ps 4,4) 


Poslušnost 

Pravilo “Živjeti u poslušnosti Isusu Kristu” temeljni 
je element Karmela. Obvezan je zavjet da se živi duh 
evanđeoskog savjeta poslušnosti. Zavjet poslušnosti 
obvezuje na življenje u otvorenosti volji Boga, ,,u 
kojemu živimo, mičemo se i jesmo” (Dj 17,28), 
oponašajući Krista koji je prihvatio volju Očevu i os- 

tao “poslušan do smrti, smrti na križu.” (Fil 2,8) 

Zavjet poslušnosti jest izvršavanje volje Božje u 
događanjima i izazovima osobnog i društvenog života. 
Čovjek ovisi o Bogu a stvoreni je razum podložan ne- 
stvorenoj Istini. Zato smo obvezni iskazati poslušnost 
razuma i volje Bogu. „Taj čovjekov pristanak Bogu 
objavitelju Sveto Pismo naziva poslušnošću vjere. 
Poslušati (obaudire) vjerom znači slobodno se podložiti 
riječi koju smo slušali, jer za njezinu istinitost jamči 
Bog, koji je sam Istina.” (KKC 143, 144) Poslušnost 
vjerom znači slobodno prihvatiti Božju riječ. Uzor takve 
poslušnosti, poslušnosti vjerom jest Djevica Marija. 

Mnogo su puta i na razne načine sveti oci odredili 
da treba živjeti u pokornosti Isusu Kristu i njemu vjer¬ 
no služiti čista srca i mirne savjesti. To su tražili neo¬ 
visno o tome kojemu su redu pripadali i koji su način 
redovničkoga života slijedili. Poslušnost je uvijek slo¬ 
bodan odabir. Na nama je odluka o odabiru života koji 
je prokušan iskustvom i življenjem svetih osoba ili se 
uputiti u nepoznato. Sveta se Terezija Avilska u go¬ 
voru o poslušnosti poziva na sv. Pavla (Fil 2,8.): „Bez 
obzira na ono, što sam čitala na mnogo mjesta, znam iz 
iskustva, koliko je dobro za dušu, da ne krši posluha. U 
tom je, kako shvaćam, napredak u kreposti i stjecanje 
poniznosti.” (OS P, 1) 

Temeljna korist od vjerske poslušnosti jest 
usklađivanje svoje volje s voljom Božjom. Nema 
sjedinjenja s Bogom bez poslušna prihvaćanja Nje¬ 
gove volje. Pouzdanje u Boga otklanja potrebu propi¬ 
tivanja postupaka. „A osim toga sam često pomišljala, 

da neću moći svršiti ovoga posla, koji nije u skladu s 
mojim malim naravskim darom. No Gospodin mi reče: 
‘Kćerko, posluh daje snagu’.” (OS P,2) 

Nužno je nastojati usavršiti krsna obećanja da se lju¬ 
bi Boga iznad svega te da se odrekne sotone i njegova 
zavođenja. Izvorište je toga zavjetovanja u sredstvima 
koja se odabiru za postizanje potpune suobličenosti 
Kristu. Egoizam se pobjeđuje trajnim priznavanjem 
Božjeg prvenstva i kategoričkim odbijanjem služenja 
dvojici gospodara. To je odabir ljubavi prema drugima. 
Pobjeđujemo okrenutost samome sebi: “Ako se živi s 
čistom savjesti i poslušno. Gospodin ne dopušta nikad, 
da zloduh dobije toliku premoć, te nas prevari lako, da 
uzmogne nauditi duši.” (OS 4,2) 

Napredak u poslušnosti vidljiv je u odbacivanju 
sebičnosti, mrtvljenju volje i postignuću ravnodušnosti 
glede događanja u životu. Mrtvljenjem osjetila gradimo 
novu osobnost. Cilj je mrtvljenja postignut kad nov 
život slavi pobjedu, kad prestanemo biti egocentrični i 
postanemo Bogocentrični. 

U poslušnosti se događa traženje volje Božje u 
događanjima i izazovima osobnog i društvenog života. Ob¬ 
veza poslušnosti izražava se u obliku obećanja ili, u nekim 
slučajevima, kao po našem drevnom običaju, polaganjem 
zavjeta poslušnosti i čistoće prema obvezama Reda. 

Ako je odabran život u poslušnosti, znatno lakše 
napredujemo u poniznosti. To nas oslobađa sumnji i 
smanjuje brige od neizvjesne sutrašnjice. Sveta Terezi- 
ja Avilska naglašava: “Od duše, koja te je već odlučila 
ljubiti i predala se u tvoje ruke, Ti ne tražiš drugo, van 

da bude poslušna i uputi se dobro u ono, što je više za 
tvoju službu, te ono želi. Ne treba joj tražiti ni izbirati 
putove, jer je njezina volja tvoja. Ti, Gospodine moj, 
preuzimlješ skrb, daje vodiš onuda, gdje će više napre¬ 
dovati.” (OS 5,6) 

Samo je po sebi razumljivo da poslušnost ljudima nije 
dobra ako se protivi Božjim zapovijedima. Poslušnost 
Zakonu treba proisteći iz izvora, a taj je izvor ljubav. 
Prihvaćamo Božji, a ne ljudski autoritet. Poslušnost 
starješinama koristi nam: „Poslušni budite svojim gla¬ 
varima i podložni jer oni bdiju nad vašim dušama kao 
oni koji će polagati račun.” (Heb 13,17) 

Ako smo u svijesti uvjereni da bi posluh nekom na¬ 
logu bio protivan ćudoređu ili zakonu, ne valja poslušati. 
Zloporabi i nasilju javne vlasti valja se suprotstaviti i 
braniti svoja prava te prava sugrađana u granicama koje 
zacrtava naravni i evanđeoski zakon. Slijepa poslušnost 
zločinačkim naredbama nije dostatna da opravda one 
koji se tim nalozima podvrgavaju. 

Sveta je Terezija Avilska bila vrlo odana posluhu te je 
nastojala u njemu vježbati svoje redovnice. Poslušnost 
starješinama je izvanjska. Unutrašnjost pripada Bogu. 
Posluh nije uvijek mio, ah: „Nuder dakle, kćeri moje, 
ne žalostite se, kad vas posluh odredi, da se bavite vanj¬ 
skim stvarima. Ako ste zaposlene u kuhinji među lon¬ 
cima, promislite, daje tu Gospodin te vam pomaže iz¬ 
nutra i izvana.” (OS 5,8) Neposluh je izvor nereda, koji 
je zlo, čak i u kuhinji. U ovom odlomku nije riječ samo 
o posluhu. Svetica pronalazi Božju prisutnost i među 
loncima i zdjelama. 

Celina, sestra Male Terezije svjedoči: „Odanost moje 
drage male sestre pravilima reda odgovarala je njezinu 
poštovanju naših pravila i konstitucija: ‘Presretne smo’, 
objašnjavala je, ‘što ne moramo činiti ništa drugo nego 
vršiti ono što su tako mučno uveli naši sveti obnovitelji’ 
Nije mogla podnijeti da prigovaramo nekom propisu. ... 
Učila nas je da se u zajednici treba svaki pojedinac što 
bolje snalaziti i postupati tako da ne mora tražiti pomoć, 
osim iz nekog uistinu opravdanog razloga. ... Njezin je 
savjet glasio: ‘Što manje izostajati sa skupnih sati za¬ 
jednice, s bogoslužja, molitve, rekreacije. ‘Ima sestara’, 
rekla je, ‘koje pod izgovorom velike revnosti za posao 
skraćuju te sate, čije je korištenje utvrđeno propisom. 
To znači krasti Bogu vrijeme’.” 

Religioznu poslušnost dobivamo milošću Božjom, a 
neposlušnost smo naslijedili od Adama. Bog je izdao 
zapovijed čovjeku kako bi iskušao njegovu poslušnost. 
Čovjek nije poslušao. Grijeh koji činimo jest neposluh 
prema Bogu i manjak povjerenja u njegovu dobrotu. 
Isus svojim posluhom ispravlja naš neposluh: „Doista, 
kao što su neposluhom jednoga čovjeka mnogi posta¬ 
li grešnici tako će i posluhom Jednoga mnogi postati 
pravednici.” (Rim 5,19) 

Osjetimo li nedostatak poslušnosti, dobro je moliti 
Boga da nas liši opiranja bilo čemu, da shvatimo kako 
je to naše opiranje posljedica bilo oholosti bilo ego¬ 
izma, kako kada. Valja prepoznati poticaje Duha Sve¬ 
toga. Njegovi nas darovi čine poslušnima božanskim 
nadahnućima. 

Bog želi slobodna stvorenja, koja daju svoj slobodni 

pristanak. Mi smo u Božjim rukama i slobodni smo ići 
putem koji nam je pokazao i otvorio. To je put otku¬ 
pljenja, put Krista. Molitvom nadahnutom Duhom do¬ 
vedeni smo u stanje da napustimo i pobijedimo svaki 
strah ili ropstvo, živeći istinsku slobodu djece Božje. 
Molitvom doživljavamo slobodu koju je dao Duh: to je 
istinska sloboda, sloboda od zla i grijeha za dobro i za 
život, za Boga. 

Sloboda odabira katkad je više samovolja nego slobo¬ 
da. Ih blaže: lakomislenost. Slobodniji smo ako činimo 
dobro, ako služimo pravednosti. Zloporaba slobode jest 
odabir neposluha i zla. Prava je sloboda odabir dobra, 
radosti, zajedništva s Bogom, a ne pritisnutost okolnosti¬ 
ma koje od nas traže da idemo u drugom smjeru. Loše je 
ako se udaljujemo od zla iz straha. Tada se osjećamo kao 
bića niže vrijednosti. Puno je bolje biti hrabro poslušan 
uz Dobro koje je od Boga i iz ljubavi prema bližnjima. 
Ne smijemo biti kao djeca koja su bila nemarna i dobila 
lošu ocjenu pa govore: “Učitelj me ne voli!” 

Nema napretka u molitvi bez poslušnosti: „Kažem: 
koja je po zavjetu pod posluhom, a zanemaruje i sa svom 
brižljivošću ne nastoji, da taj zavjet izvrši najsavršenije, 
ne znam, zašto je u samostanu. Barem ja je uvjeravam, 
dok u tom pogrešuje, neće se nikad popeti, da bude mo- 
trilica (kontemplativna), a ni čestito radina (aktivna). To 
držim sasvim za izvjesno. A ako želi ili nastoji doprijeti 
do motrenja, sve ako i nije vezana tim zavjetom (poslu¬ 
ha), da uzmogne ići posve stalno, mora sasvim odlučno 
predati svoju volju ispovjedniku, koji bi bio takav (t. j. 
sposoban). Ta svi dobro znaju, da se tako više napreduje 

u jednoj godini nego inače u mnogo godina. No za nas 
nije nužno, pa mi ne trebamo o tom govoriti.” (P 18,8) 
Duhovno će nam vodstvo pomoći u razvoju unu¬ 
tarnje poslušnosti. Milost molitve vodi k poniznosti 
i poslušnosti, a ne k oholosti i uzdizanju. Unutarnja 
molitva je slušanje riječi Božje. To slušanje jest posluh 
iz vjere. 


Upornost 

Nema napretka u molitvi bez upornosti. Religiozna 
svijest pojedinca često prelazi isti put kojim je prolazilo 
čovječanstvo stoljećima. Nikad ne bismo došli do kraja 
puta kad bismo usvajali znanje kronološki. Skačemo u 
djeliću sekunde iz Staroga u Novi zavjet, pogledamo 
Tereziju i evo nas u Sada. 

Moliti se znači biti djelotvoran. Svaka djelotvornost 
zahtijeva vježbanje. Nikakvim učenim predavanjima o 
plivanju nećemo naučiti plivati. Strani jezik se uči go¬ 
vorom, molitva se uči molitvom. Molitva je znanost nad 
znanošću i umjetnost nad umjetnostima. Molitva obli¬ 
kuje dušu, daje joj punoću i ljepotu. Umjetnik i znan¬ 
stvenik ulažu puno rada i truda prije dostignuća zrelosti 
u svom radu i nikada ne postižu umijeće kojemu streme. 
Kada bismo samo čekali na božansko nadahnuće svaki 
put kada bismo se latili svoga rada, nikada ne bismo 
naučili ni osnove svoga posla. „Približite se Bogu i 
on će se približiti vama” (Jakovlj. 4,8). Na nama je da 
počnemo. Učinimo li jedan korak ka Gospodinu, On će 

učiniti deset prema nama. Svakodnevni susret s Gos¬ 
podinom i pristupanje sakramentima omogućuju nam 
otvoriti svoj um i srce Njegovoj prisutnosti, Njegovim 
riječima, Njegovu djelovanju. U molitvi se moramo na¬ 
viknuti biti s Bogom. Vidjet ćemo kako je lijepo biti s 
Njime. 

Sveta Terezija ističe kako se s velikom odlučnošću 
započinje molitva: „Sad se opet obraćam k onima, koji 
hoće da idu njime i neće da odustanu do svrhe, dok 
naime ne stignu, da piju ovu vodu života. Kako im treba 
započeti. Odgovaram. Stoji mnogo, dapače sve do toga, 
da imaju veliku i posve stalnu odluku, ne odustati, dok 
ne dođu k cilju. Bilo što bilo, desilo se što mu drago, bio 
trud ne znam koliki, mrmljao ko mu drago, dostigli do 
svrhe ili umrli na putu ili klonuli duhom radi poteškoća 
na putu, propao i svijet: ništa ih ne smije odvratiti od 
takve odluke. Mnogo puta se zbiva, te nam se govori: 
‘Ima pogibli. Neka je na ovom putu propala; druga se 
prevarila; ova je mnogo molila naustice, pa je pala. To 
je na štetu kreposti. Nije to za žene, koje se mogu lako 
prevariti. Bolje će biti, da pletu. Ne treba njima takvih 
milota. Dosta im je Očenaš i Zdravo Marija’. ”(PS 21,2) 

Bog nas poziva da ustrajno molimo ne zato što ne 
zna što nam je potrebno ili zato što nas ne sluša. Na¬ 
protiv, on uvijek sluša i poznaje sve nas, s ljubavlju. 
Gospodin je uz nas na našem svakodnevnom putu, oso¬ 
bito u poteškoćama, u borbi protiv zla. Naše je oružje 
molitva, koja nam pomaže osjetiti njegovu blizinu, nje¬ 
govo milosrđe i njegovu pomoć. Borba protiv zla traži 
strpljenje i upornost. Svakog dana vodimo borbu protiv 

zla a Bog je naš saveznik. Vjera u Njega je naša snaga, a 
molitva je izraz te vjere. Ustrajna molitva je izraz vjere 
u Boga koji nas poziva da se borimo zajedno s njim. 
Stalna molitva pomaže nam donositi odluke i svakod¬ 
nevno činiti Božju volju. Sv. Terezija Avilska govori 
kako je važno da se ne vraća natrag onaj koji je pošao 
putem molitve. Govori kako je važno da to čini odlučno: 
„Kažem sasvim, ako izostavimo unutarnju molitvu 
jedan dan, pa i više dana radi opravdanih poslova ili radi 
kakve boležljivosti. Neka samo bude čvrsta nakana, jer 
moj Bog nije tako osjetljiv, ne pazi na takve sićušnosti. 
Već je i to neko davanje, a Bog će nam na njemu zah¬ 
valiti. I ostalo je dobro. Ko nije darežljiv, nego škrt 
tako, te nema srca da daruje, već je mnogo, ako uzajmi. 
Napokon je i to nešto, jer ovaj naš Gospodin uzimlje sve 
u račun. Svakomu čini, kako želimo. Kad obračunava s 
nama, nije nipošto sitničav, već veledušan.” (PS 23,3) 

Mora se jednom načiniti taj prvi, klimavi korak ko¬ 
likogod bio nespretan. Čovjek je stvoren da bi se molio 
u istoj mjeri u kojoj je stvoren da bi govorio i mislio. 

Kako živjeti? Nasljedovati Krista onako kao što su to 
činili prvi apostoli. Bilo bi divno živjeti život sukladan 
apostolskom životu 24 sata na dan. Za one koji žive u 
svijetu to je čista utopija. Makar dio dana, bolje što veći 
dio, neka utopija postane stvarnost. U mjeri u kojoj raste 
naše sjedinjenje s Gospodinom i jača naša molitva, i mi 
dolazimo do onoga što je bitno i shvaćamo da se Božje 
kraljevstvo ne gradi snagom naših sredstava, naših krje- 
posti, naših sposobnosti, već Bog izvodi čudesa upravo 
po našoj slabosti, našoj nedoraslosti za tu službu. 

Molitva je Božje djelo. Naš dio je odvojiti vrijeme za 
molitvu, dati sve od sebe kako bismo bili sabrani, pre¬ 
dati se njemu najbolje što možemo. Tada možemo biti 
sigurni da Bog djeluje i da nije važno ako nam molitva 
djeluje prazno. 


Odricanja 

Odricanja i pokore dio su molitvenog života. Odričemo 
se nečeg što bismo smjeli posjedovati. Cilj je postizanje 
nekog većeg dobra i rast u ljubavi prema Bogu. Znamo 
prihvatiti napast iako smo svjesni toga da to nije dobro 
za nas. Snaga volje mjeri se uspjehom u odricanju od 
napasti. Odricanjem učimo nositi svoj križ. Spasenje je 
osobna besmrtnost. Postiže se pobjedom nad svijetom 
strasti. Prolazi se kroz uska vrata: „Uđite na uska vrata! 
Jer široka su vrata i prostran put koji vodi u propast i 
mnogo ih je koji njime idu. O kako su uska vrata i tije¬ 
san put koji vodi u Život i malo ih je koji ga nalaze!” 
(Mt 7,13-14) 

Sveto pismo naročito ističe tri oblika unutarnje 
pokore: post, molitvu i milostinju. „Dobra je molitva s 
postom, s milostinjom i s pravednošću.” (Tob 12,8) 

Vanjsko je djelovanje manje važno od unutarnjeg 
obraćenja srca. Unutarnja pokora vodi k raskidu s gri¬ 
jehom i odvraćanju od zla. Obuhvaća želju i odluku 
za promjenom života. „Pazite da svoje pravednosti ne 
činite pred ljudima da vas oni vide. Inače, nema vam 
plaće u vašeg Oca koji je na nebesima.” (Mt 6,1) 

Post radi posta nema svrhe. Svrha je posta naš 
rast u ljubavi prema Bogu i jačanje volje. Jačanjem 
volje lakše se borimo protiv napasti. Hvalisanje zbog 
uspješna posta čin je oholosti. 

Sveta Terezija Avilska poziva na razboritost i 
shvaćanje svojih postupaka: „Prvo, oko čega moramo 
nastojati, jest, da odbacimo ljubav prema svome tijelu. 
Neke su od nas po naravi tako sklone da traže tjele¬ 
snu udobnost, te se moraju i te kako boriti. A svoje 
zdravlje ljube toliko, te treba slaviti Boga, kad vidimo, 
kako ratuju protiv sebe osobito redovnice, ali i druge, 
neredovnice. Naprotiv se čini, da su mnoge redovnice 
došle u samostan samo zato, da se obrane od smrti. 
Zato upotrebljavaju sve, što mogu. Ovdje se, istina, u 
tom pogledu može malo učiniti. No ja bih željela, da se 
i ne zaželi. Odlučite, sestre (da ćete se otresti toga), jer 
dođoste ovamo, da za Krista umrete, a ne da se gojite 
za Krista.” (PS 10,5) 

Cilj postaje ljubav. Pravilo ljubavi je iznad pravila 
posta. Primjerice, ako se domaćin potrudi i ponudi 
vas mrsnom hranom, ne znajući da ste u postu, do¬ 
bro je bez ikakvih objašnjenja uzeti hranu i pohvaliti 
domaćina. 

Duhovni napredak iziskuje odricanja koja proizlaze 
iz ljubavi. Osobito je teško odricanje ili odreknuće 
samoga sebe, čak i onda kad shvatimo važnost odri¬ 
canja samoga sebe na putu spasenja. Lakše je na¬ 
pustiti sve izvanjsko. Odricanje se, kao i sve drugo, 
vježba. 

V 

Šutnja i osama 

Šutimo da bismo čuli što nam Bog govori. Stoje šutnja 
dublja to glasnije čujemo Gospodina. Šutnja je ugrađena 
u temelj unutarnje molitve. Odvaja nas od galame i 
omogućuje unutarnji napredak. Govor je nužan za ko¬ 
munikaciju s drugim ljudima. Komunikacija je izvor 
mnogih radosti. Nepotreban govor često je izraz straha 
od tišine. Ako odaberemo osamu, prestat ćemo govoriti. 
Božju prisutnost osjećamo ako se riješimo unutarnje 
buke. Šutnja nije odricanje, šutnja je odabir. 

Bog nas poziva u pustinju. Isus je molio u pustin¬ 
ji. Eremitska osama urođena je Karmelu od samih 
početaka. Sveta Terezija voli pustinju: „Mislim na svo¬ 
je svete Oce, prijašnje pustinjake, kojih život hoćemo 
da nasljedujemo. Kakve su boli oni podnosili u svojoj 
samoći, kakvu studen, glad i žegu, nemajući se komu 
potužiti van jedinom Bogu?” (PS 11,4) Dodaje: „Način, 
kojim hoćemo da živimo, mora biti ne samo redovnički, 
već pustinjački, i zato se moramo otkinuti od svega 
stvorenoga.” (PS 11,4) 

Bog govori u šutnji, izrazu Božje riječi. Da bi se Božja 
riječ mogla čuti, nužna je unutarnja i vanjska šutnja. To 
je teško postići. Svijet u kojemu živimo uništava sa¬ 
branost. Plašimo se odmaknuti od rijeke riječi i slika 
koje označavaju i ispunjavaju naše dane. Vrijednost je 
šutnje velika. U šutnji otkrivamo smisao sabranosti i 
unutarnjeg mira. Riječ može naći prebivalište u nama 
samo u šutnji. Bez šutnje se ne čuje, ni u osobnoj molit¬ 
vi ni u zajedničkoj. Šutnja olakšava istinsko slušanje, 

prihvaćanje Istine bez buke. Evanđelja govore da se Isus 
sam povlačio u mjesta izdvojena od mnoštva i učenika 
kako bi molio u tišini i živio svoj sinovski odnos s Bo¬ 
gom. U šutnji se stvara unutarnji prostor u koji ulazi 
Bog. Njegova Riječ ostaje u nama, u našemu umu i u 
našemu srcu. Učimo se šutnji kako bismo bili otvoreni 
za slušanje Božje Riječi. 

Ako je čovjek u sebi problematičan, šutnja povećava 
tjeskobe, maštanja i napasti. Bolje je da takvi ljudi us¬ 
meno mole i pjevaju. Osamljenost bez Boga povećava 
opasnosti djelovanja zla. 


104 



OSNOVE MOLITVE 


Molitva kao životno opredjeljenje omogućuje prepoz¬ 
navanje Boga uvijek i na svakome mjestu. Prepozna¬ 
jemo Njegovu volju u svim događajima i Krista u svakoj 
osobi. Tada ispravno prosuđujemo o smislu i vrijednosti 
vremenite stvarnosti. 

Sjedinjenje našeg bića s Bogom najveće je čudo 
našeg postojanja. To je onaj bolji dio koji se ne oduzima 
u času smrti. Odnos Boga i čovjeka u dijalogu iščitava 
se iz povijesti spasenja. Bog je u objavi oslovio čovjeka 
i pozvao ga pred svoje lice. Čovjek mora u molitvi 
razgovarati s Bogom. 

Taj odnos Boga i čovjeka istodobno je i taman i 
stvaran. Čovjek postaje upućen u razumom nepojmljivu 
tajnu. No znanje o Isusu Kristu i Svetom Trojstvu pred¬ 
uvjet je egzistencijalnog iskustva. I obrnuto, neznanje 
unosi nesigurnost na putu. Otvoren nam je put k Bogu 
ako postanemo svjesni da u sebi nosimo Duha Svetoga, 
ako neprestano osjećamo prisuće nevidljivog Boga. 

Put kršćanske molitve traži življenje evanđeoskog 
odricanja: ,,A govoraše svima: ‘Hoće li tko za mnom, 
neka se odre kn e samoga sebe, neka danomice uzima 
križ svoj i neka ide za mnom’.” (Lk 9,23) 

Molitva se hrani liturgijom i izražava u liturgiji. 

Liturgija je neiscrpan izvor duhovnog života. Liturgijska 
molitva obogaćuje osobnu molitvu, a ona utjelovljuje 
liturgijsko djelovanje u životu. Posebno se mjesto daje 
liturgiji shvaćenoj kao Riječi Božjoj slavljenoj u djelatnoj 
nadi. Božju smo Riječ prihvatili u vjeri i s obvezom daje 
živimo u pravoj ljubavi. Sakramenti, posebice Euharistija 
i Pomirenje, trebaju se živjeti kao znaci i sredstva Božjeg 
osloboditeljskog djelovanja i kao susret s Kristom. Nas¬ 
tojat ćemo otkrivati u liturgijskoj molitvi nazočnost Kris¬ 
ta i Duha u konkretnom životu svakoga dana. 

Molitva časoslova i krunice uvodi nas u zajedništvo 
s molitvom Isusa i Crkve. Učenje i duhovno čitanje 
Svetog pisma i djela naših svetaca te dokumenti Crkve 
hrana su u obvezi nasljedovanja Isusa. To hrani naš 
molitveni život. Ulazimo u područje koje je s druge 
strane mudrosti mudrih i razuma razumnih: “Ta pisano 
je: Upropastit ću mudrost mudrih i odbacit ću umnost 
umnih.” (IKor 1,19) Ima mjesta za sve molitvene ob¬ 
like i sve izražaje molitve. „U domu Oca mojega ima 
mnogo stanova. Da nema, zar bih vam rekao: Idem pri¬ 
praviti vam mjesto?” (Iv 14,2) 

Sveta Terezija Avilska naglašava važnost duhovno¬ 
ga vodstva. Žali duše koje samo s knjigama započinju 
unutarnju molitvu. Početnik mora paziti da vidi što je 
za njega najkorisnije. Zato mu je potreban duhovni 
voditelj. Važno je da duhovni voditelj spoji učenost, 
razum i iskustvo. Loš duhovni voditelj može povesti 
dušu krivim putom. Ako je ne razumije, onda duša ne 
razumije ni sebe. Tada nema napretka. Nikad ne smi¬ 
jemo odustati od spoznaje samih sebe. 


106 


Vjernici imaju poziv i poslanje biti navjestitelji 
Evanđelja. Za tu ih zadaću osposobljuju i vežu sakra¬ 
menti kršćanske inicijacije i darovi Duha Svetoga. 
Molitva i apostolat, kad su istinski, nerazdruživi su. 
Zapažanje svete Terezije daje cilj molitve rađanje do¬ 
brih djela podsjeća da primljene milosti uvijek moraju 
imati učinka u onima koji ih primaju. Za pojedince i za 
zajednicu apostolska je aktivnost plod molitve. Svatko 
neka se potrudi biti živi svjedok Božje nazočnosti i neka 
preuzme odgovornost da pomaže Crkvi. 

U svojoj molitvi moramo sve više i više učiti ulaziti u 
povijest spasenja čiji je vrhunac Isus i otvoriti se Njego¬ 
voj volji. Molimo od Njega snagu da uskladimo svoju 
volju s Njegovom. Molimo i za druge: ,,I sve što zaištete 
u molitvi vjerujući, primit ćete.” (MT 21,22) 


Djelovanje molitve 

U molitvi se čisti duša. Razvija se i oslobađa od zemaljskih 
ovisnosti. Uzdiže se k Bogu: ,,K tebi, Jahve, uzdižem dušu 
svoju, u tebe se uzdam, Bože moj.” (Ps 25,1) 

Molitvom se otvara mogućnost da nas obasja svjet¬ 
lo Božjeg lica: „Mnogi govore: ‘Tko će nam pokazati 
sreću?’ Obasjaj nas, Jahve, svjetlom svoga lica!” (Ps 
4,7) Uz Božju milost: tko hoće, može. Želja i volja 
stvaraju molitveno ozračje. Mlakost uništava molitvu. 

Molitva, potpomognuta Kristom koji govori duboko 
u nama samima postaje zagovor za bližnje. Ne iscrplju¬ 
je se u nama samima, već se otvara za druge. Svojim 

djelovanjem pokrećemo druge. Bog skrbi da pojedine 
sudbine budu u skladu s Božjim planom. Bit će uslišene 
molitve koje vode k većem dobru, sukladne s Božjim 
planom i one koje pospješuju osobni razvitak. Ne smije 
se moliti jedno, a skrovito misliti nešto drugo. 

Ako se dopusti da se unutarnje razaralačke sile 
razmašu, postoji mogućnost ulaska u proces bez pov¬ 
ratka, bez mogućnosti povratka na pravi put. Molitva 
daje priliku za zaokret, za napuštanje stranputice. Mo¬ 
ramo razviti osjećaj za djelotvornost molitve. Molitva je 
nekad snažna a nekad slaba. Neka slaba traje što kraće. 

Bog priprema prilike, dobre za čovjeka, a na čovjeku 
je da prepozna u blagoslovljenom trenutku tu priliku i 
da je odabere. To se neće dogoditi bez Svetoga Duha. 
Molitva jača blagoslovljene snage. Najgore je kad se 
prepoznate blagoslovljene prilike po slobodnoj volji od¬ 
bace. Tada se može očekivati duhovni nazadak. Krajnja 
posljedica su zlodjela. 

Opasnosti nadilazimo duhovnim bojem u kojem 
valja opasati bedra istinom i navući oklop pravednosti: 
„Obucite svu opremu Božju da se mognete oduprijeti 
lukavstvima đavlovim. Jer nije nam se boriti protiv krvi 
i mesa, nego protiv Vrhovništava, protiv Vlasti, protiv 
upravljača ovoga mračnoga svijeta, protiv zlih duhova 
po nebesima.” (Ef 6,11-12) 

Ako čovjek nije stalan, ako je ovisan i podložan ne¬ 
gativnim utjecajima, može biti izbačen iz tračnica. Nar¬ 
avno, uvijek Bog daje mogućnost povratka. Najbolje je 
kad je odabrani put dobar i za pojedinca i za bližnje. 

Molitva nije samo disanje duše, nego i mirno mjesto 

na kojemu upijamo hranu za svoj duhovni život. Bog 
nas sebi privlači, pomaže nam svladati uspon koji vodi 
k Njemu. U molitvi dodirujemo Boga, želimo ući u 
Božju stvarnost. U nama poslije molitve ostaje radost. 

„I ja vama kažem: Ištite i dat će vam se! Tražite i naći 
ćete! Kucajte i otvorit će vam se! Doista, tko god ište, 
prima; i tko traži, nalazi; i onomu tko kuca, otvorit će 
se.” (Lk 11,9-10) 

Pozvani smo biti svjedoci molitve, jer je naš svi¬ 
jet često zatvoren Božjem obzorju. Prolazeći putom 
molitve, možemo pomoći drugima da i oni njime kroče. 
Molitva je put koji otvara nove putove. 

Mala Terezija pokazuje razumijevanje djelovanja 
molitve. Molitvom je poticala čudo. Bila je na audi¬ 
jenciji kod Pape Lava XIII. i odlučila je, unatoč zab¬ 
rani, zamoliti ga za dopuštenje za rani ulazak u Karmel. 
Audijenciji je prethodila sveta misa: „Moje je srce vrlo 
snažno udaralo, a moje su molitve bile vrlo žarke dok je 
Isus silazio na ruke svoga Namjesnika.“ (PJD A6,128) 
Terezija je uspjela u svojoj nakani uz pomoć Isusa: 
„Tako Isus postupa sa svojom malom Terezijom: pošto 
ju je dugo iskušavao, ispunio je sve želje njezina srca.“ 
(PJD A6,139) 

Značajna je molitva četrnaestogodišnje Terezije 
za pokajanje zločinca. „Čula sam govoriti o velikom 
zločincu koji je upravo bio osuđen na smrt zbog užasnih 
zločina, a po svemu se činilo da će umrijeti bez poka¬ 
janja. Ja sam htjela po svaku cijenu spriječiti da ne dođe 
u pakao, i da to postignem, upotrijebila sam sva sred¬ 
stva koja se mogu zamisliti. Osjećajući da sama od sebe 

ne mogu ništa, prikazala sam dragom Bogu sve neizm¬ 
jerne zasluge našega Gospodina i blago svete Crkve. 
Napokon sam zamolila Celinu da dade čitati misu na 
moje nakane. Nisam se usudila da sama zamolim misu 
bojeći se da ne bih bila prisiljena priznati da je to za 
velikog zločinca Pranzinija.“ (PJD A95) Molitva je bila 
doslovce uslišana. Pranzini je, već na giljotini, obuzet 
nenadanim nadahnućem pograbio raspelo koje mu je 
pružao svećenik i poljubio tri puta. Tako je Terezija do¬ 
bila znak za koji je molila i taj joj je znak bio poticaj da 
moli za grješnike. 

Jedno iskustvo djelovanja molitve na duše ostavilo je 
na Tereziju ugodan i dubok dojam. Terezija se brinula 
o nekoj novakinji, koja je žarko željela da joj i sestra 
uđe u samostan. Njih su dvije zajedno u korizmi mno¬ 
go molile. Na kraju korizme molitve su bile uslišane i 
još se jedna duša posvetila Isusu. Svetica objašnjava 
taj događaj koji je na nju ostavio dubok dojam. Zna 
da je velika moć molitve i žrtve: „Ah! molitva i žrtva 
sačinjavaju svu moju snagu, one su nepobjedivo oružje 
koje mije Isus dao, one mogu mnogo bolje nego riječi 
djelovati na duše: često sam to iskusila.“ (PJD Cl 1,226) 

Još prije ulaska u samostan, Mala Terezija je novcem 
dobivenim za imendane i rođendane naručivala mise. 
Celina piše: „Misa i euharistijska okrepa pričinjavali su 
joj osobitu radost. Nije poduzimala ništa važno a da nije 
zamolila da se sveta žrtva prinese s tom namisli.... Silno 
je željela da se može svakog dana pričestiti. No budući 
da to običaj tog vremena nije dopuštao, bio je to jedan 
od najvećih jada u Kannelu. Molila se svetom Josipu i 

zamolila ga da ishodi preinaku tog običaja. Dekret papa 
Lava XIII kojim se dopušta veća sloboda u toj stvari, (od 
17. prosinca 1890.) činio joj se kao odgovor na njezine 
usrdne molbe. Uvijek je bila zahvalna za to svetom Josi¬ 
pu i kad je u vrtu prolazila mimo njegovog kipa, posula 
je cvijeće oko njega. Prorekla je da nam poslije njezine 
smrti neće manjkati našeg svagdašnjeg kruha, što se isto 
tako ispunilo.” (SMS 67, 68) 


Priprema za molitvu 

Neke nas tehnike možda mogu pripremiti za molitvu, ali 
uvijek postoji opasnost da sve to postane nadomjestak 
za molitvu. Takvim nastojanjem da budemo “prazni” 
djeluje naš Ja i onemogućuje Božje djelovanje u nama. 
Pomodno psihologiziranje i preispitivanje u suprotnosti 
je s jednostavnim Isusovim govorom o molitvi. 

Sveta Terezija naglašava važnost unutarnje sabranosti 
u molitvenom životu. Ona raspoređuje različne stupnje¬ 
ve unutarnje molitve i motrenja (kontemplacije) kojima 
se uspinje duša. Na početku je molitva sabranosti: „Prvu 
molitvu koju sam osjetila - po mom mišljenju nadna¬ 
ravnu, jer ju svojom vještinom i marom nisam mogla 
steći, pa nastojala ne znam koliko, iako se može čovjek 
pripraviti na nju, i o tome bi trebalo povesti velikog 
računa - to je molitva unutarnje sabranosti što se osjeća 
u duši. Čini se naime, da duša u sebi ima drugačija sje¬ 
tila, nego su ova izvanjska, pa se čini, da se ona sama u 
sebi želi odijeliti od izvanjske vreve ... Ovdje se ne gubi 

nijedno osjetilo ni moć, nego sve ostaje aktivno, ali zato 
da se bavi Bogom. Od te sabranosti nastaje gdjekad vrlo 
slatki unutarnji mir i spokojnost, pa se duši čini, da joj 
ne manjka ništa, a umara je čak i govor, to jest usmena 
molitva i razmatranje. Htjela bi samo ljubiti. To traje 
neko vrijeme, pa i duže ... Od te molitve običava nastati 
takozvani san moćiju, jer ove nisu ni tako zadivljene 
ni obustavljene, da bi se to moglo zvati ushitom. Nije 
to potpuno sjedinjenje, ali gdjekad, pa i često upoznaje 
duša, daje sjedinjena samo volja ... Kad se sjedine sve 
moći s Bogom, sasvim je drugačije, jer onda ne može 
duša raditi ništa. Razum je kao zabezeknut. Volja više 
ljubi, nego što razaznaje. Ali ne razaznaje ni da ljubi, 
ni što radi, da bi to mogla izreći. Pamćenje, čini se kao 
da ga ni nema, ni misli, niti su sjetila budna, nego kao 
da ih je duša izgubila, da se može više baviti onim što 
uživa, pa se sjetila gube u to kratko vrijeme. Brzo prođe. 
U duši ostaje obilata poniznost i druge kreposti i želje. 
Po tom se shvaća veliko dobro što je poteklo od one 
milosti. Ah se ne može iskazati što je to. Premda naime 
duša shvaća, ne zna kako shvaća, niti to zna iskazati. Po 
mom mišljenju, ako je istinska, to je najveća milost koju 
Naš Gospodin čini na ovom duhovnom putu, ili barem 
jedna od najvećih milosti.” (IZ 54, 4-6) 

Prije učinkovite molitve moramo se smiriti, tjele¬ 
sno, u mislima, u osjećajima - poći sve dublje u nu¬ 
trinu. Ispunit će nas svijest da sada ništa nije važnije 
od molitve. Sabrat ćemo svoje rastreseno biće. To se ne 
događa spontano, nego je potrebna jaka volja da bismo 
se oslobodili uzroka rastresanosti. U sabranosti posta- 

jemo svjesni razgovora s Bogom. Misli usmjeravamo 
prema Bogu. Osjećamo Božju prisutnost i mislimo na 
to da nas Bog vidi i čuje. Napuštamo sve što smućuje 
um. Ne obraćamo pozornost na lutajuće misli, misli 
koje su nespojive s molitvom. Odbacujemo brige. Ne 
primjećujemo okolinu, ne osjećamo ju. Nije važno je 
li hladno, vruće ili zagušljivo. Kako bismo se sabrali, 
pribavljamo snagu volje. 

Otklanjamo zapreke, rastresenost duha i vezanost na 
osobe i stvari. Srce mora biti slobodno a osjetila smire¬ 
na, umrtvljena. Teško je izbaciti iz svijesti ometajuće 
slike ako osjetila nisu umrtvljena. Sjećanja nas odvode 
u svijet mašte. Vrtimo nevažne i beskorisne misli. Sabi- 
remo misli u smjeru Božje prisutnosti. 

Dobro je biti u Božjoj prisutnosti i tijekom obavljanja 
uobičajenih poslova. Razum je zauzet poslom, mislimo 
na ono što radimo. Volja je slobodna i srce možemo 
usmjeriti ka Gospodinu ako češće pomislimo na Njega 
i zazovemo Ga. Pogled na križ, raspelo, pomisao na 
Isusa, Gospu i svece dovodi nas u Božju prisutnost. 
Molimo za Božju prisutnost. Brat Lovro, karmelićanin, 
zimi je promatrao voćku, razmišljao kako će prelista¬ 
ti, procvjetati i dati plod. Tako je stekao uvid u Božju 
prisutnost i Božju moć. Razmatranjem prirode koju vi¬ 
dimo dolazimo do spoznaje bitka, do viđenja božanskog 
u prirodi. 

Svjesno dopuštanje mislima da se bave raznim stva¬ 
rima prije je nevjernost nego poteškoća. Neprikladnu 
misao koja se predstavi razumu valja odbaciti. Vanjske 
uzroke rastresenosti koji dolaze u razum putem osjetila 

znamo otkloniti. Možemo zatvoriti oči ili ih usmjeriti na 
križ, pobožni predmet ili sliku. Unutarnju rastresenost 
otklanjamo usmjeravanjem pozornosti na objekt razma¬ 
tranja. Tada ometajući unutarnji svijet ostaje u tami i 
teže prodire u razum. Tek što pozornost oslabi, taj svijet 
oživljava i ometa nas mislima i sjećanjima. 

Teško je izmoliti i kratku molitvu a da za trenutak, za 
bljesak vremena, nekamo ne odlutamo. Ako mašta div¬ 
lja, ako je vrlo aktivna, teško je sabrati se. Moliti je go¬ 
tovo nemoguće. Bilo bi dobro provesti mirno cijeli dan. 
To nije lako, posao i mediji čine svoje. Zato je nužno 
pametno iskoristiti neradne dane, osobito nedjelju, za 
jačanje duhovnog života. 

Sabranost se uči. Ako činimo sve što možemo da bude¬ 
mo sabrani, Bog će nam pomoći i primiti našu molitvu. 
Voljom sabiremo misli u središte duše, kao kad staklena 
leća sabire sunčevu svjetlost u točku. Usredotočimo po¬ 
zornost s pomoću vjere na Riječ i čekamo Gosta. 

Dopustimo Bogu da djeluje u nama bez bojazni, bez 
kontrole događanja. 


Zašto moliti 

Bog je bitak u svemu. Rodili smo se da bismo up¬ 
oznali Boga. Težimo iskustvu postojanja u zajednici 
s Bogom u Božjoj svjetlosti. Bez molitve nećemo ga 
upoznati. Molitva nas drži na dobrom putu k Bogu. 
Nećemo krenuti stranputicom niti okončati u bespuću. 
Duša je predodređena za sjedinjenje s Bogom. 

Tradicija molitve živi već tisućljećima. Što više 
napredujemo u molitvi i razgovoru s Bogom, molitva 
postaje svakodnevna potreba naše duše. Kad ulazimo u 
molitvu, ulazimo u stanje milosti. Molimo Boga da nam 
dodijeli milost u ime Isusa Krista. Samo se s Isusom 
možemo približiti Bogu. U molitvi se napreduje moleći. 
Upute su korisne dok tapkamo u mraku da se ne izgubi¬ 
mo u labirintu pobožnih priviđenja, da bolje osjetimo 
milost i vodstvo Duha Svetoga. 

Opažamo svoju ograničenost, svoju slabost, svo¬ 
je siromaštvo i svoj položaj stvorenja pred Božjom 
svemoći. U nama raste potreba da se oslonimo i pouzda¬ 
mo u Boga. Duh Sveti nas svojom milošću usmjerava 
na put molitve. Dolazi svaki put kad počnemo moliti 
Isusa. Na početku i završetku svakog važnog djela, za- 
zovimo Duha Svetoga. 

Želimo moliti, ali ne nalazimo jezik kojim bismo go¬ 
vorili s Bogom, čak ni misli kojima bismo se vinuli do 
njega. Čekamo da nam Bog pomogne kako bismo ušli u 
razgovor. Duh Sveti nam pritječe u pomoć. 

Prosvjetljuje nam um i srce. Vodi nas prema Bogu. 
Molitva je djelovanje Duha u našoj ljudskoj naravi. 
Sveti Duh nas preobražava iz ljudi vezanih uz materi¬ 
jalne stvarnosti u duhovne ljude. Želja da priđemo Bogu 
jest molitva koju Duh Sveti razumije i nosi je Bogu. 
Naša slabost postaje molitva, pravi dodir s Bogom. 

Dopuštamo da u nama djeluje Kristov Duh kao 
počelo svega našeg djelovanja: ,,I nitko ne može reći: 
‘Gospodin Isus’ osim u Duhu Svetom.“ (1 Kor 12, 3) 
Sveti Duh upravlja naše srce prema Isusu Kristu, tako 

da: „Živim, ali ne više ja, nego živi u meni Krist.” (Gal 
2,20) Djelovanjem često želimo promijeniti druge. 
Moleći, mijenjamo sebe. Isus je pohvalio Marijin oda¬ 
bir boljeg dijela. Sv. Augustin u igri slika kaže: Marta 
je bila raspoloživa i spremna nahraniti Gospodina, a 
Marija je odabrala da Gospodin nju hrani. Molitva ima 
prednost pred djelovanjem. 

Moleći postajemo ponizniji i razumniji. Napredu¬ 
jemo u krjepostima. Molitva nas jača u borbi protiv na¬ 
pasti i tješi u nevoljama. Sveta Terezija ističe opasnost 
koja prijeti od molitve koja je sama sebi svrhom, izvor 
je oholosti: „Zato kažem, daje opasno brojiti godine, za 
kojih smo obavljali molitvu. Ako se i radi o poniznosti, 
mogao bi, čini mi se, čovjek sebi nekako utvarati, daje 
nešto zaslužio, jer je služio Boga. Ne kažem, da se ne 
stječu zasluge i da će se dobro platiti. Ali stalno držim, 
da se neće uzvinuti do vrška savršenosti ijedno duhov¬ 
no čeljade, kojemu se čini, da je u mnogo godina, ot¬ 
kad obavlja molitvu, zaslužilo te duhovne užitke. - Ne 
kažem, da duša ne raste i da joj to neće Bog dati, ako 
obavlja ponizno molitvu.” (MŽ 39,15-16) 

Osobito moramo moliti u opasnostima. Molimo u 
potrebi: Gospodine, u pomoć mi pohitaj! Molimo kad 
smo nemoćni, kad sami ne možemo naći pomirenje, 
nadu: „Tako i Duh potpomaže našu nemoć. Doista ne 
znamo što da molimo kako valja, ali se sam Duh za nas 
zauzima neizrecivim uzdasima. A Onaj koji proniče srca 
zna koja je želja Duha - da se on po Božju zauzima za 
svete.” (Rim 8,26-27) 

Molitva razvija povjerenje u Oca. Učimo se oslanjati 

na Boga i istodobno postajemo snažniji. Uspravljamo se 
i hrabro kročimo kroz život. Lakše pobjeđujemo životne 
poteškoće znamo li put za svoju domovinu: ,,A čini mi 
se, da sam se uvelike okoristila, jer sam upoznala našu 
pravu domovinu i vidjela, da smo ovdje samo putnici. A 
velika je stvar vidjeti ono, što je gore, i znati, gdje ćemo 
poslije živjeti. Hoće li ko da putuje u zemlju, gdje se 
kani naseliti, veoma mu olakšava poteškoće, što ih pod¬ 
nosi na putu, ako upozna, da će u onoj zemlji boraviti u 
velikom pokoju.” (MŽ 38,6) 

Molimo jer je dobro moliti. Cilj je molitve nepro¬ 
mjenjiv kroz stoljeća. Psalmi kao da su danas pisani. No 
shvatiti i usvojiti cilj i ljubav Kristovu nije lako. Sadržaj 
mijenjamo od molitve do molitve, od molitve za bližnje 
do osobnog kajanja. Svrha molitve jest stjecanje krje- 
posti i rađanje djela, djela, djela. 

Mala Terezija moli za sve ljude, za svećenike i za 
grješnike, za sve. Ali zna usmjeriti svoju molitvu punu 
ljubavi uz pomoć Isusa na neku stvarnu dušu s ime¬ 
nom: „Napokon, hoću da budem kći Crkve, kako je 
to bila naša majka sv. Terezija, i da molim na nakane 
našega Svetoga Oca Pape, jer znam da njegove nakane 
obuhvaćaju cijeli svijet. To je glavni cilj moga života, 
ali to me ne bi bilo priječilo da molim i da se posebice 
ujedinim s djelima mojih dragih anđelčića, da su postali 
svećenicima." (PJD Cl 1,239) Mala Terezija kaže: „Dru¬ 
go iskustvo koje sam stekla tiče se svećenika. Kako ni¬ 
sam nikada živjela u bližem poznanstvu s njima, nisam 
mogla shvatiti glavni cilj karmelske obnove. Moliti za 
grješnike - to me je zanosilo, ali moliti za svećeničke 

duše, za koje sam mislila da su čistije od kristala, to 
mi se činilo čudnovatim! ... Kroz mjesec dana upoznala 
sam mnogo svetih svećenika i vidjela da su oni, ako ih 
njihovo uzvišeno dostojanstvo i izdiže nad anđele, ipak 
samo slabi i kr hk i ljudi. Ako sveti svećenici, koje Isus 
u svom Evanđelju zove ‘sol zemlje’, u svom vladanju 
pokazuju da su im i te kako potrebne molitve, što da 
kažemo o onima koji su mlaki? Nije li Isus kazao i ovo: 
‘Ako sol obljutavi, čime će se soliti’ (Mt 5, 13) O, draga 
majko, kako je lijepo zvanje kojemu je cilj čuvati sol 
određenu za duše! To je zvanje - zvanje karmelsko, jer 
je jedini cilj naših molitava i naših žrtava da budemo 
apostoli apostola, moleći se za njih dok oni dušama 
propovijedaju Evanđelje svojim riječima i nadasve 
svojim primjerima. (PJD A6,116) 


Kako moliti 

Molimo s ljubavlju: „Ponajprije ću raspredati pre¬ 
ma svome ubogom shvaćanju, u čemu je bit savršene 
molitve. Jer sam se namjerila na neke, što misle, daje 
sav posao u mišljenju. Ako oni mogu držati dugo mi¬ 
sao upravljenu k Bogu, pa i s velikim naporom, misle 
odmah, da su duhovni. Ako li se rastresu protiv svoje 
volje, pa bile i dobre stvari, odmah se rastuže i misle, 
da su propali. Ne kažem, da nije milost Gospodnja, ko 
može vazda razmatrati njegova djela, pa je i dobro, da se 
oko toga trsi. Ali treba razumjeti, da sve uobrazilje nisu 
zato sposobne po svojoj naravi, ali su sve duše sposobne 

za ljubav. Već sam drugdje pisala, po mojem mnijenju, o 
nekim uzrocima nestalnosti naše mašte. Nisam o svima, 
jer bi to bilo nemoguće, već o nekima. Zato sad o tom ne 
raspravljam. Htjela bih samo pokazati, da duša nije mi¬ 
sao, ni da smije ona volji zapovijedati, jer bi bila veoma 
loše sreće. Zato i nije napredak duše u tom, da mnogo 
misli, već da mnogo ljubi.” (OS 5,1) 

Na početku molitve moramo se sabrati. Kojiput je 
teško sabrati se. Rastresaju nas brige, bolesti, obveze, 
sjećanja, osjećaji... Ometaju nas oni pokraj nas, buka, 
hladnoća, vrućina... Sabrani smo kad osjetimo sebe 
kako boravimo pred Bogom. U nama se nastani misao 
o Bogu. 

Krute su naredbe štetne u molitvi. Stvara se odbojnost 
i koči napredak u molitvi. Dobro je pronaći stalno vri¬ 
jeme posvećeno molitvi kao trenutke najveće svijesti o 
nazočnosti Gospodnjoj i kao unutarnji prostor za osobni 
i intimni susret s Njime. 

Molimo s dobrom nakanom za ono što smijemo 
očekivati. Pritom se valjano pripremimo, otklonimo 
brige, otpuštamo i opraštamo. 

Izgovaramo malo riječi: „Kad molite, ne blebećite 
kao pogani. Misle da će s mnoštva riječi biti uslišani.” 
(Mt 6,7) Moleći nikad ne smijemo žuriti. Moramo od¬ 
baciti želju da učinimo što više u što kraćem vremenu. 

Ne molimo za beznačajne ovozemaljske stvari. 
Opraštamo nepravdu: „Doista, ako vi otpustite ljudima 
njihove prijestupke, otpustit će i vama Otac vaš nebeski. 
Ako li vi ne otpustite ljudima, ni Otac vaš neće otpustiti 
vaših prijestupaka.” (Mt 6,14-15) 

Odbacujemo mračne misli prema bližnjima. 

Opasnost primjene određene tehnike moljenja jest u 
pridavanju prevelike važnosti samoj tehnici. Tada ona 
postaje sama sebi svrhom. 

Da bi se izbjegle deformacije duhovnog života, do¬ 
bro je usredotočiti se na Boga i na riječi molitve, a 
ne na tehniku. Ako se nešto postiže naporom volje ih 
psihološkim tehnikama, to ne traje dugo niti sjedinjuje 
našu dušu s Bogom. U molitvi je tehnika, metoda, manje 
važna. Molitva je dar Božji koji se ne prima molitvenim 
tehnikama. 

Hoda li se različitim stazama, nikad ne uzmanjka 
utjehe na putu molitve: „Gospodin ima različne pu¬ 
tove, po kojem idu njegovi, kao što ima i razne stanove 
(Iv. 14,2.). To sad kažem ponovno. Budući da Njegovo 
Veličanstvo poznaje našu slabost, poskrbilo se zato u 
svojoj dobroti. Ali ne reče, neka jedni idu ovim putem, 
a drugi onim, već je njegovo milosrđe bilo toliko, te 
nikome nije zabranio, da nastoji doći k ovom vrelu i 
piti. Blagoslovljen Bog stoga dovijeka! A s kolikim bi 
razlogom mogao to meni uskratiti!” (PS 20,1) 

Pravilima i postupcima u molitvi mnogi pridaju pre¬ 
veliku važnost. Ne žele shvatiti da u temeljima molitve 
nisu pravila već vjera, nada i ljubav, da bez kajanja nema 
molitve. Ako se molimo Isusu, ne smijemo se odvo¬ 
jiti od Njega, od Lica Boga. Molitva ne smije postati 
tehnička vježba. 

Sveta Terezija Avilska naglašava važnost osobnog 
odnosa prema Bogu: „Jer on sudi po učincima i odluka¬ 
ma i ljubavi, a Gospodin mu daje svjetlost, da to upozna. 

Po tom prosuđuje on napredak i okorišćivanje duša, a 
ne po godinama. Jer jedan može više uznapredovati u 
po godine nego drugi u dvadeset, budući da Gospodin 
daje, kako rekoh, komu hoće, pa i onom, ko se bolje 
pripravi.” (MŽ 39,10). 

Molitva nije umijeće. Ako želimo uspjeh na nekom 
polju, primjerice slikarstva ili glazbe - moramo savlada¬ 
ti zanat slikarstva, pjevanja ili komponiranja. Moramo 
ovladati teorijom i praksom. Za majstorstvo je potrebna 
i intuicija. Ako uložimo mnogo energije, postat ćemo 
slavni, moćni, bogati ... Za dobru molitvu sve to nije 
dovoljno. Molitve nema bez milosti Božje. Bez Duha 
Svetoga sve bi to bila samo ljudska vježba, intelektu¬ 
alna igra. Sveti Duh otvara um i srce vjernika. 

Mala Terezija započinjala bi molitvu u razumu, u 
svjetlu. Čitala bi Evanđelje, koji drugi dio Svetog pisma 
ili neku duhovnu knjigu. Razmišljala bi, razmatrala; 
promatrajući neku svetu sliku, poput slike Svetog Lica. 
Tu je sliku držala u brevijaru. Razmatranje bi ju dovelo 
do razgovora puna ljubavi. Potom bi nastupila tišina pa 
ulivena unutarnja molitva. 

Često je molila načinom Lectio Divina. 


Što moliti 

Iznad svega molimo za slavu Boga i za svoje vječno 
spasenje. Molitva za vremenita dobra smislena je ako je 
u skladu s Božjom voljom. Mora voditi k našemu spa¬ 
senju. Uvijek moramo nastojati prepoznati ono što je 

za nas dobro na dulje staze. Kad molimo za sebe, za 
božanske krjeposti, onda ta molitva uvire u Bogu i ras- 
temo u milosti. 

Nakane prikazujemo Bogu u molitvi. Opće nakane 
nisu dovoljne. Zbog svoje neodređenosti nemaju jači 
utjecaj na naše ponašanje. Posebne nakane vezane za 
krjeposti, napasti, kušnju ili trpljenje povezuju molitvu 
s našim svakodnevnim životom. 

Kad molimo za druge, molimo da Božja milost po¬ 
hodi naše bližnje. Osobito molimo za njihovo spasenje. 
Molimo za svoju duhovnu obitelj i svetu Crkvu. 

Sveta je Terezija Avilska osjećala i znala što nije do¬ 
bro moliti: “A najviše se čudim tome, što ne mogu, sve 
da hoću, moliti svesrdno Gospodina za one stvari, što 
ih Gospodin vidi, da ne dolikuju. Molim s tako malo 
snage, duha i mara, te se ne mogu ni prisiliti, sve kad 
bih se silila.” (MŽ 39,5) Suprotni osjećaji nastaju kad 
se moli dobro: ,,U jednom se slučaju, recimo, moli kao 
naustice, u drugom je tako, te se upoznaje, da nas sluša 
i da se veseli njegovo Veličanstvo našoj molitvi i dijeli 
nam milost. Blagoslovljen bio svagda onaj, koji toliko 
daje, a ja njemu dajem tako malo.” (MŽ 39,5) 

Molitva za izlazak sunca besmislena je. Bog je stvorio 
prirodne zakone. S kišom i tučom je drukčije. Te pojave 
nastupaju po vrlo kompleksnima zakonitostima koje je 
teško dokučiti. 

Neki, osobito mladi, govoreći o molitvi za kojom 
nejasno osjećaju potrebu, rado rabe izraz: „molitva bez 
molbe”. Misle na molitvu kojoj nije cilj obogatiti nas 
meditacijom niti se upućuje kao prošnja za nešto konk- 

retno, već je potpuno nesebična, za Boga je. Čovjek za 
trenutak izgubi svoj život u Bogu. 

Mala Tererzija moli Boga za ljubav. Zakon ljubavi 
dodan je zakonu pravednosti, zakonu straha. Ljubav je 
duša svetosti na koju su svi pozvani. Tereziji je znana 
misao svetoga. Ivana od Križa kako se ljubav plaća samo 
ljubavlju pa moli: „Sjetivši se Elizejeve molitve ocu Iliji, 
kad se usudio moliti od njega obilje njegova duha (2Kr 
2,9), pomolila sam se pred anđelima i svecima i rekla 
im: ‘Ja sam najmanje stvorenje, poznajem svoju bijedu i 
slabost, ali znam i to koliko plemenita i velikodušna srca 
rado čine dobro; zaklinjem vas, dakle, blaženi stanovnici 
nebeski, zaklinjem vas da me uzmete kao svoje dijete; 
jedino će vama pripasti slava koju steknem s vašom 
pomoći; ali udostojte se uslišiti moju molitvu; znam 
daje presmiona, ali usuđujem se moliti vas da dobijem 
obilje vaše ljubavi!’ Isuse, ja ne mogu produbiti svoju 
molbu, bojala bih se da će me satrti težina mojih smionih 
želja Moja je isprika to da sam dijete, a djeca ne misle na 
zamašaj svojih riječi“ (PJD B9,183) I Elizeju i Tereziji 
molitve su bile uslišane. Elizej je podignuo Ilijin plašt, 
koji bijaše pao s njega kad su ognjena kola i ognjeni 
konji s Ilijom u vihoru uzašli na nebo. ... Elizej udari 
plaštem po vodi Jordana, ona se razdijeli na dvije strane 
i Elizej prijeđe. Terezijino zvanje je ljubav i postala je 
svetica, naučiteljica ljubavi. 

Terezijine riječi prenosi Katekizam Katoličke Crkve: 
„Shvatila sam, ako Crkva ima tijelo, sastavljeno od 
različitih udova, da nije bez najpotrebnijega i najple¬ 
menitijega. Shvatila sam da Crkva ima srce, i da to srce 

gori od Ljubavi. Shvatila sam da članove Crkve samo 
Ljubav potiče na djelo i kad bi se Ljubav ugasila, da 
apostoli ne bi više naviještali Evanđelje, mučenici bi 
odbili lijevati krv ... Shvatila sam da Ljubav sadrži sva 
zvanja, daje ljubav sve, da obuhvaća sva vremena i sva 
mjesta ...jednom riječju: daje vječna!“ (KKC 826) 

Sveta Mala Terezija prepoznaje djelovanje Boga u 
svome srcu. Govori o nadahnuću, vodstvu, rasvjetlje- 
nju, upućivanju u tajnu, rasvjetljenju duše ... Moli dob¬ 
rog Boga za utjehu. Dobro zna da sve važne misli i ideje 
dolaze od Boga koji je u njenu srcu. Traži samo volju 
Isusovu: „ ... ali ja hoću da potražim način kako ću poći 
u nebo malim, vrlo ravnim i vrlo kratkim putem. (PJD 
CIO,193) 

Kad ona za nešto moli Boga, onda je njezina molba 
duhovne naravi. Obično moli da Duh djeluje u drugim 
dušama ih u njezinoj duši: „Jedina je milost koju te 
molim, da te nikada ne uvrijedim!" (PJD Cl0,198) No 
i Božji duhovni darovi moraju pasti na plodno tlo. Po 
primljenim darovima očekuju se djela ljubavi: „Ja ne 
prezirem dubokih misli koje hrane dušu i ujedinjuju 
je s Bogom, ali već sam davno shvatila da se ne valja 
oslanjati na njih i tražiti savršenost u primanju mnogih 
prosvjetljenja. Najljepše misli nisu ništa bez djela; is¬ 
tina je da drugi mogu od njih imati mnogo koristi ako 
se ponize i posvjedoče dragom Bogu svoju zahvalnost 
što im dopušta da sudjeluju u gozbi duše koju se On 
udostojao obogatiti svojim milostima, ali ako ta duša 
uživa u svojim lijepim mislima i moli molitvu farizeja, 
postaje slična čovjeku koji umire od gladi kraj bogata 

stola dok svi njegovi uzvanici uzimaju s njega obilnu 
hranu i katkada bacaju zavidan pogled na posjednika to¬ 
likih dobara.“ (PJD Cl 1,219) 

Sveta Mala Terezija moli za promjenu svog nastupa 
prema bližnjima: „Taj dan bila je subota, a sutradan sam 
se za vrijeme zahvale pomolila dragom Bogu da mi sta¬ 
vi u usta ljubazne i uvjerljive riječi, ili još bolje, da go¬ 
vori sam preko mene. Isus usliša moju molitvu i dopusti 
da ishod potpuno ispuni moju nadu ...“ (PJD Cl 1,220) 
U više navrata objašnjava da ne vidi očima Isusa i da 
ušima ne čuje Isusov glas: „Nikada ga nisam čula go¬ 
voriti, ali osjećam da je On u meni, u. svakom me času 
On vodi i nadahnjuje što treba da govorim Ili činim. 
Upravo u času kad ih trebam, otkrivam rasvjetljenja ko¬ 
jih prije još nisam vidjela; obično ona nisu najobilnija 
za vrijeme mojih razmatranja nego više usred mojih 
dnevnih poslova.“ (PJD A8,170) 

„Isus me upućuje u tajnu, a ne pokazuje se i glas se 
njegov ne čuje; ne poučava me pomoću knjiga, jer ne 
razumijem što čitam, ah katkada me utješi jedna riječ.“ 
(PJD B9,175) 

Sveta Mala Terezija molila je i za nadahnuće. Odlučila 
je ocu otkriti svoje znanje. Izabrala je dan s osobitom 
snagom, blagdan Duhova. Kaže: „Cijeli dan sam molila 
svete apostole da se mole za mene i da mi nadahnu riječi 
koje sam imala reći.“ (PJD A103) 

Ona moli Isusa da joj zemaljske stvari nikad ne uzne¬ 
mire dušu i da joj ništa ne naruši mir. Moli mir, ljubav, 
beskrajnu ljubav. Moli da umre kao mučenica za Isusa u 
mučeništvu srca ili tijela, najbolje oboje, daju gaze kao 

sitno zrnce pijeska. Moli da ne bude na teret zajednici, 
da se nitko ne brine za nju. (ACL Molitva br. 2 iz 1890.) 

Svaku večer bi došla do svetohraništa kako bi se 
zahvalila Isusu za sve dobivene milosti i zamolila za 
oproštenje učinjenih grijeha. Bila bi i tužna jer nije naj¬ 
bolje iskoristila te milosti. Daje bila više sjedinjena s 
Isusom, bolje bi razgovarala u molitvi s Njim. Moli da 
Isus djeluje u njoj unatoč otporu koji pruža. Nudi sebe 
cijelu, sa svakim otkucajem svoga srca. Obećaje da će 
sutra, uz Isusovu milost, početi novi život s djelima 
ljubavi i odricanja. (ACL Molitva br. 7 iz 1895.) 


Koliko često moliti? 

„Bez prestanka molite.” (lSol 5,17) “Kaza im i prispo¬ 
dobu kako valja svagda moliti i nikada ne šuštati... Neće 
li onda Bog obraniti svoje izabrane koji dan i noć vape 
k njemu sve ako i odgađa stvar njihovu? Kažem vam, 
ustat će žurno na njihovu obranu.”(Lk 18,1-8) 

Ako tri puta na dan molimo, tada je obogaćeno i 
vrijeme aktivnosti između molitava. Molitva posta¬ 
je život i život postaje molitva. Svaki put kad zbog 
molitve prekidamo svoje djelatnosti, odmah osjetimo 
žurbu radi poslova koji nas čekaju. Vrijeme za molit¬ 
vu skraćuje se. Jedini je lijek odrediti i stvoriti vri¬ 
jeme za molitvu i posvetiti joj to vrijeme. Još se nije 
čulo da je tko umro od gladi jer nije imao vremena 
jesti. Uvijek nađemo, ili ugrabimo, vrijeme za ono 
što smat-ramo životno važnim. Posvećujući vrijeme 

Bogu, mijenjamo se i pronalazimo vrijeme za djecu, 
za bližnje. Jedino će ekrani biti zakinuti. 

Molimo i kad smo bezvoljni, tromi, pospani. Kad smo 
u brizi i krenemo u molitvu, ta će nas molitva dovesti 
pred Boga, stajat ćemo pred Bogom. 

Sveta Terezija govori kako se ne smije biti krut: 
„Kažem sasvim, jer se ne razumije, da oduzimljemo, 
ako izostavimo unutarnju molitvu jedan dan, pa i više 
dana radi opravdanih poslova ili radi kakve boležljivosti. 
Neka samo bude čvrsta nakana; jer moj Bog nije tako 
osjetljiv, ne pazi na takve sićušnosti. Već je i to neko 
davanje, a Bog će nam na njemu zahvaliti. I ostalo je 
dobro. Ko nije darežljiv, nego škrt tako, te nema srca da 
daruje, već je mnogo, ako uzajmi. Napokon je i to nešto, 
jer ovaj naš Gospodin uzimlje sve u račun. Svakomu 
čini, kako želimo. Kad obračunava s nama, nije nipošto 
sitničav, već veledušan. Ako i jest ostatak našeg duga 
velik, drži On malenkošću da ga oprosti. Kad nam plaća, 
tako je brižljiv, te se ne trebate bojati, da će bez nagrade 
ostaviti i sami pogled očiju, što ga dignete sjećajući se 
Njega.” (PS 23,3) 

Za ravnotežu duhovnog života potrebno je vrijeme 
za produženu molitvu - tričetvrt sata ili sat. Trebamo 
neko vrijeme moliti da uzmognemo doprijeti do dna 
sebe. Potrebno je vrijeme kako bi nam Duh Sveti mogao 
pomoći da u siromaštvu srca priđemo Bogu. 

Sveta Mala Terezija uvijek je molila. Ostvarila je ne¬ 
prestanu molitvu. Bila je svjesna svog odnosa prema 
pokori prije odlaska u karmel: „Kad kažem na strog 
život, ne želim kazati da sam obavljala pokore. Nažalost, 

nisam nikada načinila ni jedne, nisam ni izdaleka bila 
slična lijepim dušama koje su od svoga djetinjstva vršile 
svaku vrstu trapljenja, nisam osjećala nikakve sklonosti 
prema njima. ... Moja trapljenja sastojala su se u svla¬ 
davanju moje volje, koja je uvijek bila spremna da se 
nametne, u ustezanju od prigovaranja, u iskazivanju 
malih usluga ne tražeći koristi od njih.“ (PJD A6,140) 
Sestre u samostanu nisu uočile da se Terezija vježba u 
krjepostima više od drugih redovnica. 

Realna je u ocjeni sebe u odnosu na zahtjeve zavjeta 
siromaštva: „Ljubljena moja majko, vrlo sam daleko 
od toga da vršim ono što shvaćam, ah sama želja da to 
činim daje mi mir. (PJD Cl 1,214) Ovdje nije riječ samo 
o posjedovanju, pozajmljivanju i poklanjanju stvari. 
Terezija razmatra i varijante davanja vremena: „Kad 
znate vrlo dobro da vam se nikada neće vratiti vrijeme 
koje dajete, radije bi ste rekli: ‘Ja vam ga poklanjam/ 4 To 
bi zadovoljilo vaše samoljublje, jer pokloniti je pleme¬ 
nitiji čin nego pozajmiti, i tada pokazujete sestri da ne 
računate na njezine usluge. Ah, kako su Isusove poruke 
protivne osjećajima naravi! Bez pomoći njegove milosti 
bilo bi nemoguće provoditi ih u djelo i razumjeti.“ (PJD 
Cl 1,216) Uobičajeno je stvoriti odnos prema vlasništvu 
nad stvarima, rjeđe se ima dobro razumijevanje uporabe 
tuđeg i svojeg vremena. 

Terezija ide dalje. Govori o nebeskim dobrima: „Ali 
dobra koja dolaze neposredno od dragoga Boga, poleti 
razuma i srca, duboke misli, sve to sačinjava bogatstvo za 
koje čovjek prianja, kao za vlastito dobro kojega se nema 
nitko pravo dotaći. 44 (PJD Cl 1,216) Nebeska dobra nisu 

naša. Pozajmljena su od Boga. Velike misli nisu ništa 
bez djela. Bog nas prosvjetljuje kako bismo mogli djelo¬ 
vati, pomagati braći, oploditi primljena Božja dobra. 

Sveta Mala Terezija molila je za misionare. Znala 
je da se molitvom i žrtvom mogu pomagati misionari. 
Jednom je razmišljala o mogućnosti dopisivanja s mi¬ 
sionarom kako bi si od vremena do vremena priopćili 
svoje misli. To bi i poticalo veću ljubav prema drag¬ 
om Bogu. Zaključila je da bi takva revnost na koncu 
bila kontraproduktivna: „ ... jer mi se čini da bi inače 
to dopisivanje donijelo više zla nego dobra, ako ne mi¬ 
sionaru; a ono svakako karmelićanki, koja je po svom 
načinu života neprestano sklona na povlačenje u samu 
sebe. Tada bi joj to dopisivanje (makar i na daljinu), kad 
bi ga revno vodila, zaokupljalo duh mjesto daje ujedi¬ 
njuje s dragim Bogom; dok bi sebi zamišljala da stvara 
brda i doline, ne bi činila uopće ništa, nego bi sebi, pod 
plaštem revnosti, pribavljala beskorisnu rastresenost. 
(PJD Cl 1,237) 

Kad Terezija govori o sebi, osjećamo savršenu 
iskrenost i shvaćanje Svega: „Svoju dušu zamišljam kao 
slobodno zemljište i molim Blaženu Djevicu da s njega 
ukloni ruševine koje bi mogle smetati da ne bude slo¬ 
bodno; zatim je molim neka sama rasprostre velik šator 
dostojan neba i neka ga uresi svojim vlastitim nakitom. 
Onda pozivam sve svece i anđele neka dođu i prirede 
veličanstven koncert. Čini mi se, kada Isus silazi u moje 
srce, daje zadovoljan što ga tako lijepo primam, te sam 
zadovoljna i ja. Sve to ne priječi da me pohađaju rastre- 
senosti i spavanje, ali kad na kraju zahvale primijetim 

da sam je tako nevaljalo obavila, tada odlučim da sav 
preostali dio dana provedem u zahvali. Vidite, ljublje¬ 
na moja majko, kako sam daleko od toga da se dadem 
voditi putem straha; uvijek znam naći sredstvo da bu¬ 
dem sretna i da se okoristim svojom bijedom. Bez sum¬ 
nje, to ne vrijeđa Isusa, jer mi se čini da me On hrabri na 
tom putu.“ (PJD A8,163) 

U bolesti su Tereziju oslobodili svih dužnosti. Tako 
je bilo i s dužnosti moljenja časoslova za pokojne koji 
je bio propisan tadašnjim Ustanovama. Svetica je rekla: 
„Nemojte mi, molim vas, priječiti da molim moje male 
časoslove za pokojne. To je sve što mogu činiti za sestre 
koje su u čistilištu i to me nipošto ne umara. ... Mo¬ 
lila sam dobrog Boga, da sve do smrti vršim zajedničke 
vježbe; ali on to ne želi. Uvjerena sam da bih mogla 
obavljati sve dužnosti i da ne bih radi toga umrla ni jed¬ 
nu minutu prije.“ (UŽ 32) 


Mjesto 

Moh se u skrovitosti: „Tako i kad molite, ne budite 
kao licemjeri. Vole moliti stojeći u sinagogama i na 
raskrižjima ulica da se pokažu ljudima. Zaista, kažem 
vam, primili su svoju plaću. Ti, naprotiv, kad moliš, uđi 
u svoju sobu, zatvori vrata i pomoli se svomu Ocu, koji 
je u skrovitosti. I Otac tvoj, koji vidi u skrovitosti, uz¬ 
vratit će ti.” (Mt 6,5-6) Isus često provodi dio noći u 
osami moleći: “Onih dana iziđe na goru da se pomoli. I 
provede noć moleći se Bogu. Kad se razdanilo, dozva k 

sebi učenike te između njih izabra dvanaestoricu, koje 
prozva apostolima.” (Lk 6, 12-13) 

Sveta Terezija povezuje potrebu osame s nekim 
drugim poteškoćama koje remete molitvu: „Ponajprije 
već znate, da nas uči Njegovo Veličanstvo, da molimo 
nasamo. Tako je i On radio vazda, kad je molio, i to ne 
stoga, jer je Njemu trebalo, nego da nas pouči. Već je 
rečeno prije, da ne dolikuje govoriti zajedno s Bogom i 
sa svijetom. A tako rade oni, koji u jednu mole, a u dru¬ 
gu prisluškuju, što govore drugi, ili koji moleći misle, 
što im padne na um, a ne obuzdavaju misli. Izuzetak je, 
kada se uza sve nastojanje gdjekad ne može odstraniti 
rastresenost radi zlovolje, pogotovu ako je tko turoban 
ili slabe glave. A tako i onda, kad Bog dopušta veoma 
olujne dane na svoje sluge radi većega njihova do¬ 
bra. Ako se i žaloste i nastoje, da se primire, ne mogu. 
Štogod radili, ne mogu misliti na ono, što govore. A nji¬ 
hov razum ne pristaje ni uza što, već kao daje luckast 
luta okolo.” (PS 24,4) 

Svako je mjesto dobro, ali sveta su mjesta najbolja: 
crkve, kapelice, prostori s raspelom ili križem. Nije 
posve nevažna strana svijeta. Apside crkava upućuju na 
istok. Kaže se: Ex oriente lux - ,,S istoka dolazi svijetlo”. 

Dobro je iz iskustva znati mjesta na kojima nam 
je molitva djelotvorna te izbjegavati ona koja nam 
odvraćaju pozornost od molitve. Valja se udaljiti od 
ometanja, svesti ih na najmanju moguću mjeru. Tišina 
je najbolja iako je moguće moliti i u tramvaju. 

Hodočašća i molitva na svetim mjestima daju nam 
volju za život, izražavaju težnje naše duše. Na hodočašću 

se lakše odvojimo od briga i lakše darujemo sebe Gos¬ 
podinu. Bolesnicima bivaju olakšane patnje. Tradicion¬ 
alni religijski postupci, kao što su procesije i blagoslivl- 
janje domova izražavaju duboke potrebe čovjeka. 

Crkvene zapovijedi imaju poučnu ulogu punu ljuba¬ 
vi: kad naučimo istinski moliti, odlazak na misu prestaje 
biti obveza i postaje radost. 

Sviđa mi se sljedeća pričica. Bio jednom čovjek koji 
je tražio Boga. Nije ga našao u svojoj crkvi ni u kated¬ 
rali. Otišao je u Rim, pa u Jeruzalem. Ni ondje ga nije 
našao. Tužan je hodao ulicama Jeruzalema. Susretne ga 
redovnik i upita zašto je tužan. Ispričao mu je sve. Re¬ 
dovnik tada reče: “Niste trebali tako daleko putovati. 
Trebali ste najprije potražiti Boga u svome srcu.” 

Napredak se postiže djelima posluha i ljubavi. Bog je 
i u kuhinji među loncima ako mu se posvetimo uvijek i 
svagdje. „Nuder dakle, kćeri moje, ne žalostite se, kad 
vas posluh odredi, da se bavite vanjskim stvarima. Ako 
ste zaposlene u kuhinji među loncima, promislite, daje 
tu Gospodin te vam pomaže iznutra i izvana.” (O 5,6) 

Sveta Mala Terezija najbolje je molila u tišini i 
odvojenosti. Zajedničke su joj molitve katkad bile 
neprikladne. Sestre su vjerojatno imale poteškoća s 
jezikom molitve Casoslova. Tada se molilo na latin¬ 
skom. 

Ona je uspješno molila i u postelji: „Ujutro onog 
dana kad sam trebala ići u govornicu razmišljala sam 
sasvim sama u svom krevetu. Tu sam obavljala svoje 
najdublje molitve i tu sam uvijek nalazila svoga Lju¬ 
bljenoga ...“ (PJD A4,68) 

Položaj tijela 


Tijelo sudjeluje u molitvi. Sveti Pavao kaže: “Hoću dak¬ 
le da muškarci mole na svakome mjestu, podižući čiste 
ruke bez srdžbe i svađe.” (1 Tim 2,8) Tako je kojiput 
molila sveta Terezija. Nisu samo ruke čiste, čiste su i 
misli. Stajanje s ispruženim, otvorenim rukama je stav 
primatelja - stav svećenika. Vjernik moli sklopljenih 
ruku. Moli se i sjedeći a u bolesti i ležeći. Lijepo je i u 
molitvi utonuti u san. Kad se legne i zaspi s molitvom, 
tada se ona sama nastavlja. 

Kad molimo, i tijelo pokazuje štovanje Sugovorni¬ 
ku. Klečati, stajati na nogama pred Gospodinom, upi¬ 
rati pogled u raspelo, zaustaviti se i sabrati u molitvi 
- nije to nešto sporedno, već nam pomaže da u svome 
duhu, čitavim svojim bićem, stupimo u odnos s Bo¬ 
gom. Klečanjem i naklonom glave pokazujemo svo¬ 
ju privrženost Bogu. Pavao moh: „Zato prigibam 
koljena pred Ocem...” (Ef 3.14-15) i uči nas jedinstvu 
u poniznosti: „ ... da se na ime Isusovo prigne svako 
koljeno nebesnika, zemnika i podzemnika.” (Fil 2,10) 
Uspravno i pribrano sjedenje prikladno je za razma¬ 
tranje i za tiho boravljenje pred Bogom. Dobro je i zas¬ 
pati s molitvom na ustima. Moliti je dobro i u pokretu, 
bilo u prirodi, bilo usred svijeta. Loše je kad se raspada 
forma molitvenog života, ali jednako su loši red i forma 
kad smo zbog njih umišljeni i kad se njima neprirodno 
razmećemo. 

Sveta je Terezija Avilska često molila sjedeći na 
petama. Taj se položaj danas naziva kannelski položaj. 

Dobro je ne vrpoljiti se: „Ne bi rado, da se njihovo tijelo 
miče, jer im se čini, da će izgubiti onaj mir. I zato se 
ne usuđuju ni ganuti. Teško im je govoriti. Dok izmole 
jedan Očenaš, mine čitav sat. Tako su blizu Bogu, te 
vide da se razumiju po znacima.” (PS 31,3) 

Valja poštivati vjerske običaje drugih sredina. Klečati, 
stajati i sjediti onako kako to čine oni oko nas. 


Svete slike 

U vrijeme Terezije Avilske Tridentski sabor je 1563. 
zaključio ovo o svetim slikama: „Slike pak Krista, Bo¬ 
gorodice Djevice i drugih svetaca treba držati prije sve¬ 
ga u crkvama i iskazivati im potrebnu čast i štovanje, ne 
kao da bi se vjerovalo da je u njima neko božanstvo ih 
moć zbog čega bi ih trebalo štovati, ili kao da se od njih 
nešto traži, ili kao da bi se pouzdanje stavljalo u slike, 
kao što je to nekada bilo kod pogana koji su stavljah 
nadu u idole (usp. Ps 135, 15-17): nego jer se čast, koja 
im se iskazuje, prenosi na pralik koji one slike pred¬ 
stavljaju; tako da preko slika koje ljubimo, pred kojima 
otkrivamo glave i klanjamo im se, klanjamo se Kristu i 
štujemo svece koje one predstavljaju.” 

Bog je svojim povijesnim djelovanjem stupio u svijet 
naših osjetila. U kršćansko bogoslužje pripadaju i slike 
lijepoga u kojima se pokušava učiniti vidljivom tajna 
nevidljivoga Boga. Povijest postaje sakramentom u Isu¬ 
su Kristu koji je izvor svih sakramenata. Stoga je Isu¬ 
sova slika u središtu sakralne likovne umjetnosti. Krist 


134 


se prikazuje kao raspeti, uskrsli, kao onaj koji ponovo 
dolazi i kao onaj koji već skrovito gospodari. Isusove 
slike trebaju u nama buditi unutarnja osjetila i učiti nas 
gledanju koje u vidljivomu vidi nevidljivo. 

Slike religijskog sadržaja koje su postavljene u crk¬ 
vama moraju biti i umjetnički i zanatski i veličinom 
kvalitetnije od onih u javnim prostorima, na izložbama i 
u postavama umjetničkih galerija. 

Moleći i gledajući sliku Isusa Krista, dolazimo u 
izravan dodir s Njime jer se ne zaustavljamo na po¬ 
javnom likovnom sadržaju, nego doživljavamo smisao, 
značenje. Sveta Terezija kaže: „Kada ta ista osoba bude 
odsutna, veliki je užitak gledati koju sliku naše Gospe 
ili kojega sveca prema kome gajimo pobožnost, a još 
više Kristovu sliku - te nešto što jako pobuđuje i nešto 
čemu bi svaki čas htjela da svrne oči... Budete li to mo¬ 
lile gledajući neku sliku Krista koga gledamo, čini mi se 
da bi bila ludost napustiti samu osobu, zato što se gle¬ 
da crtež. Držala bih ludošću, kad biste ostavljale samu 
osobu Kristovu, da motrite Kristovu sliku i motreći je 
molite. Ne bi li to bilo baš onako, kao kad bismo imale 
sliku koje osobe, što je veoma volimo? A kad bi nas pos¬ 
jetila sama ona osoba, ne bismo govorile s njom, nego 
se razgovarale sa slikom? Znate li, kad je veoma dobro 
gledati sliku Kristovu, pa se i ja uvelike naslađujem? 
Onda, kada je nenazočna sama osoba ili želi mnogim 
suhoćama dati da upoznamo njezinu nenazočnost. Ve¬ 
lika je utjeha gledati sliku onoga, za kojega imamo to¬ 
liko razloga da ga ljubimo. A ja bih rado, da je svuda 
gledamo, kamo okrenemo oči. Ta što možemo motriti 

bolje i oku milije od onoga, koji nas toliko ljubi i koji 
u sebi obuhvata sva dobra? Nesretni li su krivovjerci, 
koji su svojom krivnjom izgubili s drugima i tu utje¬ 
hu!” (PS 34,11) 

Na početku molitvenog puta teško je ući u molitvu 
bez mentalnih slika. Te mentalne slike moraju biti po¬ 
vezane s Gospodinom. Gospodin stvara višu, božansku 
svjetlost, sjajniju od svega postojećeg. Ta svjetlost 
nema ništa zajedničko s fizičkom, elektromagnetskom 
svjetlošću. Kad izgovaramo molitvu, misli upravljamo 
na Gospodina, a ne na sliku ispred nas. 


Suhoća 

Suhoća je prividna Božja odsutnost. U suhoći nas 
Duh Sveti napušta u svom pojavnom obliku. Kadšto 
susrećemo Božju šutnju u molitvi. Imamo dojam da 
nas Bog ne čuje. Kad nas Bog privremeno ostavlja, 
osjećamo provaliju u sebi, strepimo da se neće vrati¬ 
ti. Doživljavamo osjećaj napuštenosti. Čini nam se da 
nas on ne sluša i ne odgovara. Ali ta šutnja ne znači 
njegovu odsutnost. Dobro znamo daje Gospodin prisu¬ 
tan i da sluša, također i u tami boli i samoće. Moramo 
ustrajati, ne smijemo se obeshrabriti. Bogu su dobro 
poznate naše potrebe u svakom trenutku našeg života. 
Nema toga ljudskog vapaja koji Bog ne čuje. Bog nas 
poznaje do dubine našeg bića, bolje no mi sami sebe, i 
ljubi nas. Molitva nas ne oslobađa od patnje, već nam 
omogućuje daje živimo i s njome se nosimo s novom 

snagom. Molitva što ju nadahnjuje Duh Sveti vodi nas u 
život sa svim njegovim kušnjama i trpljenjima u punoj 
nadi i povjerenju u Boga. 

U svojemu molitvenom životu možemo imati osobito 
snažne trenutke u kojima osjećamo živu Gospodinovu 
prisutnost. Stalnost i vjernost Bogu je važna u molitvi, 
osobito u situacijama suhoće. Što više dajemo prostora 
molitvi, to ćemo više uviđati da se naš život preobražava 
i da nas kroz njega nosi konkretna snaga Božje ljuba¬ 
vi. Suhoća je izostanak ugode ili utjehe u duhovnom 
životu. Obično se događa kad prođe radost i zanos na¬ 
kon dolaska na put pobožnog života. Teško je prihvatiti 
da se prava pobožnost sastoji u služenju Bogu. Može 
nestati želja za spasenjem. Suhoća nije strašna stvar ako 
je volja jaka, ako se darujemo Gospodinu. Tada suhoća 
obično iziđe na dobro. No ako je uzrok suhoće mlakost 
i mlitavost volje, tada je suhoća znak nazadovanja u 
duhovnom životu. 

Uzrok zatvaranja srca može biti rast oholosti i 
sebičnosti. Sitna ljudska zadovoljstva postaju važna, 
grijesi prisutniji a žar ljubavi prema Gospodinu slabi. 
Najvažnije je da duša shvati stanje u koje je došla, da se 
trgne, odbaci smetnje i ponovno postane vjerna Bogu. 

Do suhoće može doći i bez naše krivnje, kao u 
slučajevima teških fizičkih napora i bolesti. Brige su 
često izvor suhoće. 

Sveti Ivan od Križa uči nas da suhoća može doći i od 
Boga. To se događa kad naprednija duša više ne može 
razmatrati i davati čine ljubavi. Duša pati zbog osjećaja 
Božje odsutnosti. Tada se valja vratiti korak natrag, po- 

jednostaviti razmatranje, mirovati u Božjoj prisutnos¬ 
ti i predavati se Bogu. Ljubav prema Bogu će rasti a 
suhoća nestajati. Ključ uspjeha je u jakoj volji. Bog nas 
iskušava. Bit će milostiv i pomoći nam shvatimo li svo¬ 
je nesavršenosti i odbacimo ih. U tamnoj noći duše raste 
poniznost, čisti se volja i potiskuje nagon za osobnom 
srećom. Duša ništa ne traži i ništa ne želi te se sprema 
za sjedinjenje s Bogom. Nakon borbe sa suhoćom duša 
postaje čvršća a duhovni život sadržajniji no prije. Ta 
suhoća, koja je zapravo kušnja, postaje milost Božja. Na 
tu milost moramo odgovoriti ljubavlju. 

Sveta Terezija Avilska tješi one koji su u suhoći: 
„Napokon ne nađoh sredstva niti mogu naći, da utješim 
takve osobe. Jedino im mogu iskazati sućut radi njihove 
muke (a zbilja se sažale čovjeku, kad ih vidi u takvoj 
bijedi) i ne protiviti se njihovu razlogu. Jer se svi takvi 
slažu u misli, da trpe muke za Boga, pa tako ne mogu 
razabrati, daje ono nesavršenost. To je druga prevara za 
tako napredne ljude. Da misle tako, ne treba se čuditi, 
premda mislim da brzo prolazi osjećanje takvih stvari. 
Jer često puta hoće Bog, da njegovi odabranici osjete 
svoju bijedu, pa im malko ustegne svoju naklonost, koja 
ne treba više srčanima, što ih vrlo brzo upoznamo. I 
odmah se upozna taj način, kojim ih kuša, jer oni veoma 
jasno spoznaju svoju pogrešku. A kadikad im zadaje 
više muke, kad vide, da ne mogu inače nego se žaloste 
više radi zemaljskih stvari, i to neznatnijih od onoga, što 
ih muči. Držim, daje to veliko milosrđe Božje; pa ako 
je i pogreška, ipak je korisna za poniznost.” (ZD 3,2,2) 

Jobovo je iskustvo znakovito. On polako gubi sve. 

Čini se da gaje Bog napustio i da je prema njemu podi¬ 
gao zid šutnje. Ipak Job u svojem odnosu s Bogom, u 
svojoj molitvi, usprkos svemu, čuva netaknutom svoju 
vjeru. Otkrivamo zajedno s Jobom vrijednost svoga 
iskustva i Božje šutnje. To krajnje povjerenje, sazrelo u 
tišini, otvara duboki susret s Bogom. 

Suhoća nam pomaže pri uočavanju i shvaćanju Božje 
prisutnosti. Dovoljno je promatrati svoje stanje 

s Božjim darovima i bez njih. Počinjemo shvaćati 
djelovanje Božje milosti. Bog nam daruje vrijeme mira. 
Ako smo pažljivi, prepoznat ćemo te znakove i zah¬ 
valjivati Gospodinu. Kad se uzoholimo da smo dostigli 
punoću spoznaje Boga, Bog se sakrije i nastupe sušne 
godine. Teško je biti siromašan duhom. Pošto shvatimo 
što nam se događa kad uđemo u grijeh, to shvaćanje 
postaje izvor molitvene energije. Suhoća nam otvara 
mogućnost iskazivanja svoje odanosti Bogu. Molitva 
pobjeđuje suhoću. 

Uvijek pomaže molitva, dobrodošla je izvjesna 
askeza, izvjesna unutarnja borba, proces umanjenja u 
cilju rasta poniznosti, kako bi rasla želja da u potpu¬ 
nosti slijedimo Isusa Krista čekajući nezasluženu milost 
Božju. Očito je kruženje: nezaslužena milost - suhoća 
- ponovno dobivanje milosti. 

Kad u suhoći nestanu duhovne naslade, kad osjetni dio 
srca postane bespomoćan, slava Božja sjaji u jasnijem 
svijetlu. U bespomoćnosti čovjek odustaje od potrage 
za svojim zadovoljstvima. Djeluje isključivo radi Boga. 
Pronalazi svoje pravo mjesto u zajednici. U srce ulazi 
duboki mir. Sveta. Benedikta kaže: „ U suhoći i praznini 

duša postaje i poniznom. Prijašnja oholost iščezava kad 
više u sebi ne nalazi ničeg što bi joj davalo povoda da 
na druge gleda s visoka. Naprotiv, njoj se sada drugi 
ukazuju savršenijima, u srcu se budi ljubav i duboko 
poštovanje prema njima.... Zbog bespomoćnosti u kojoj 
se nalazi, duša postaje također pokorna i poslušna: žudi 
za poukom kako bi stigla na pravi put. Temeljno ozdrav¬ 
ljenje doživljava duhovna lakomost: kad čovjek više ne 
nalazi ukusa ni u kojoj duhovnoj vježbu i, postaje vrlo 
umjeren i što čini, čini isključivo radi Boga, ne tražeći u 
tome svoga zadovoljstva.“ (ZK 2,3c) 


Uvidi 

Sveti Ivan od Križa detaljno opisuje uvide koje 
susrećemo u unutarnjoj molitvi. Mogu se rabiti riječi i 
uvid i viđenje. Pod pojmom viđenja podrazumijeva ono 
što vidi duh. To je komunikacija u duhu. Primamo uvide 
osjetom duha. 

Sveti Ivan od Križa pokazuje kako razum prima 
spoznaje i utiske na naravni i nadnaravni način. Pota nk o 
opisuje stvaranje ideja u razumu. Razum promatra slike 
u mašti i o njima donosi sudove. Rabi riječ: utisak. Pro¬ 
matra utiskivanje informacija u razum. Smatra da su 
razumski utisci osjetni i duhovni. Težište razmatranja 
stavlja na utiske koji su posve duhovni. Kad govori 
općenito, sve utiske naziva viđenjima duše. Kad duša 
razumije poruku, može se reći daju duša vidi. 

Naravnim putem slike dolaze u razum posredstvom 

pet osjetila. Nadnaravni put obuhvaća sve ono što je 
razumu priopćeno iznad njegove naravne mogućnosti 
i sposobnosti. Nadnaravni utisci mogu biti tjelesni i 
duhovni. Ima dvije vrste tjelesnih nadnaravnih utisaka. 
Prvi su utisnuti razumu s pomoću vanjskih osjetila. 
Drugi dolaze putem unutarnjih i obuhvaćaju sve ono 
što mašta može primiti i zamisliti. Tamna i općenita 
spoznaja je motrenje koje se daje u vjeri. 

Bog postupno vodi dušu na goru Karmel, prema 
uzvišenom sjedinjenju. Počinje polako davati duši sposob¬ 
nost gledanja onoga što do razuma ne stiže posredstvom 
osjetila. Prvo daje ono što duša može lako prihvatiti. To 
su duhovne slike vanjske, opipljive stvarnosti. 

Duhovni su također dvovrsni. Jedni su jasni i 
pojedinačni, drugi su nejasni, tamni i općeniti. Sveti 
Ivan od Križa razlikuje četiri vrste jasnih i pojedinačnih 
utisaka: „To su: duhovna viđenja, objave, nagovori i 
osjećaji. Zovemo ih čisto duhovnim, jer se ne priopćuju 
razumu putem tjelesnih osjeta... Pružaju se razumu nad¬ 
naravnim putem na jasan i određen način, i pasivno, to 
jest tako da se duša od svoje strane ne trudi ni jednim 
djelom ni činom, barem ne aktivnim.” (US 2,23,1) Vi¬ 
dom se predočavaju anđeli, svetci, svjetlo i sjaj. Čuju 
se riječi, osjećaju ugodni mirisi, slatki okusi i opipom 
osjeća ugodnost. 

Sv. Ivan od Križa nadnaravna duhovna viđenja na¬ 
ziva i imaginarnim viđenjima. Nema djelovanja tje¬ 
lesnih osjeta. Pod razum spadaju dvije vrste viđenja: 
viđenja tjelesnih bitnosti stvari i viđenja bestjeles¬ 
nih bića. Viđenja tjelesnih bitnosti stvari događaju 

se posredstvom nadnaravne svjetlosti koja dolazi od 
Boga. Primjer je viđenje ljepota nebeskog Jeruzale¬ 
ma opisano u Otkrivenju. 

Jasno određuje granice viđenja bestjelesnih bića: „Ali 
druga viđenja bestjelesnih bića, to jest anđela i duša, ne 
mogu se vidjeti niti posredstvom stanovite nadnaravne 
svjetlosti koja dolazi odozgo, nego nekim drugim svjet¬ 
lom koje se zove svjetlo slave; i zato ova viđenja netje- 
lesnih bića nisu svojstvena ovom životu niti se mogu 
vidjeti u smrtnom tijelu ... Viđenja netjelesnih bića nisu 
svojstvena ovom životu i događaju se veoma rijetko i 
kao mimogred: u ovim iznimnih slučajevima Bog daje 
dopuštenje slabašnom ustrojstvu smrtne naravi i spasava 
ga izvlačeći duh i nadoknađujući naravnu službu duše 
s obzirom na tijelo.” (US 2,24,2-3). Daje upozorenja 
koja su vrlo korisna početnicima bez odgovarajućeg 
duhovnog vodstva. I naš je otac Ilija zakrio lice: „ ... ah 
Gospodin nije bio u ognju; poslije ognja šapat laganog 
i blagog lahora. Kad je to čuo Ilija, zakri lice plaštem, 
izađe i stade na ulazu u pećinu.” (1 Kr 19, 9 -11). 
Učinci viđenja su mir, svjetlost, slavlje, veselje, ljubav 
i uzdignuće duše k Bogu. Slike koje dolaze u razum 
posredstvom nadnaravnog svjetla duboko se usađuju u 
dušu. S vremenom pomalo blijede. Uvidi duhovnih bića 
mogu se osjetiti u dubini duše u trenutcima bliskosti s 
Bogom. To je put tamne spoznaje u ljubavi i vjeri. To je 
put slave u vječnosti. 

Velika je opasnost da nas zavedu i sile koje žele pok¬ 
variti naš odnos s Bogom. Sveti Ivan od Križa upozo¬ 
rava: ,,U osjet se predočavanja ili maštu redovito uvlači 

zloduh sa svojim spletkama, sad naravnim, sad nadna¬ 
ravnim, jer ovaj osjet jesu vrata za ulaz u dušu,...” (US 
2,16,4) Razum ne smije biti prevaren od zlih viđenja. 
Nije dobro igrati se s prihvaćanjem dobrih i odbacivan¬ 
jem loših viđenja jer je prevelika nesigurnost njihova 
razlikovanja. Moramo prepoznati opasnosti: “... loša 
viđenja proizvode suhoću duha s obzirom na saobraćaj 
s Bogom, precjenjivanje sebe...” (US 2,24,7) 

Teško je to odmah prihvatiti, ali sveti Ivan govori 
da se razum ne smije hraniti ni dobrim viđenjima. 
Duša tada ostaje nenavezana, čista i jednostavna, 
a pobožnost raste. Razum mora shvatiti da viđenja 
stvaraju ograničen utisak. Neka razum teži sjedinjenju 
s božanskom Mudrosti. Ona nije ograničena. Ona je 
čista i jednostavna. I duša mora biti čista i jednostav¬ 
na. To je preduvjet sjedinjenja. Spoznaje nastale nad¬ 
naravnim viđenjima ometaju sjedi-njenje. Napredak će 
biti veći ako se odbace imaginarna viđenja. Milina će 
ući u dušu pasivno, bez razuma. Kad se duša svojom 
voljom odvoji od viđenja, osposobljena je za primanje 
darova. Radeći tako, duša dobiva najbolje od viđenja. 
Bolje je oslanjati se na duh nego na osjete koji ne izviru 
iz vjere. Sveti Ivan savjetuje neka duše hodaju putem 
vjere, zatvarajući oči svemu što pripada osjetima. Pozi¬ 
va se i na Petrovu poslanicu. Premda je sveti Petar bio 
veoma siguran o viđenju slave prigodom preobraženja 
Gospodina, upućuje na vjeru: „No imamo sigurnije 
proročanstvo proroka, i dobro činite što upirete u nj po¬ 
gled kao u svjetiljku koja svijetli u tamnome mjestu, 
dok ne svane Danica...” (2 Petr 1,19) 

Kad se uziđe iz početničke razine u više stanje uje¬ 
dinjenja, tada je ljubav jezik komunikacije s Bogom: 
„Da se, dakle, dođe do ovog bitnog ljubavnog ujedi¬ 
njenja s Bogom, neka duša dobro pazi da se ne oslanja 
na imaginarna viđenja, ni na oblike, ni slike, na posebne 
spoznaje, jer joj neće moći poslužiti kao primjereno 
bliže sredstvo za tu svrhu, pače bi joj smetala ...” (US 
2,16,10) 

Slike koje se primaju viđenjima jesu mrlje realnosti 
duhovnoga svijeta. Nemaju ono bitno, nemaju duhovni 
sadržaj. Uliveno duhovno duša ne zna izreći jer ga nije 
ni svjesna. Sveti Ivan objašnjava: ,,I sada, red kojega se 
duša drži u spoznavanju traži da to bude posredstvom 
oblika i slika stvorenih stvari, a način njezinog spozna¬ 
vanja da bude preko osjeta. Iz toga, dakle, slijedi da za 
uzdignuće duše do najviše spoznaje ... Bog mora početi 
da je pokreće od niskog kraja osjeta da je tako povede 
do božanske mudrosti.” (US 2,17,3) Bog često pomaže 
nesigurnim početnicima otvorena srca tako da im daje 
nadnaravne uvide. Ti uvidi potiču duh pobožnosti. 

Bog će prije doći k nama u duhu nego u osjetilima. 
Osjetilna spoznaja duhovnih stvari je vrlo nesigurna. 
Uvidi osjeta često nemaju podlogu u vjeri. Radije valja 
gledati ono što ne pripada osjetilima, ono što pripada 
duhu. Viđenja u duhu, bez pojedinačnih spoznaja, ko¬ 
risna su i vode k Bogu. Osjete i duh nije moguće jed¬ 
nostavno spojiti. Nužan je proces s više stepenica. Bog 
usavršava čovjeka na ljudima primjeren način. Kreće 
s tjelesnim osjetima i nastavlja s nadnaravnim milosti¬ 
ma. Redovni redoslijed ima iznimke. Uobičajeno se s 

napretkom odnosa s Bogom u duhu udaljuje od puta 
osjeta. Pri uvidima valja zanemariti osjetno i zadržati 
duh pobožnosti. 

Prisutna je želja za spoznajom nadnaravnim putem. 
Sv. Ivan kaže: „ ...nijednom stvoru nije dopušteno izaći 
van granica što mu ih je Bog odredio na redovitom putu 
za njegovo ravnanje. U tu svrhu postavio je čovjeku 
naravne i razumske granice; i stoga nije dopušteno htjeti 
iz njih izaći, te istraživati i otkrivati stvari na nadnaravni 
način. ... Bog, dakle, koji put udovoljava želji i molitvi 
nekih duša, jer su dobre i jednostavne i neće da propusti 
uslišiti ih da ih ne ražalosti, ali ne stoga što bi njihova 
molba bila dobro primljena.” (US 2,21,1) Tu je i sve¬ 
prisutna opasnost nastupa zlih duhova. Tada će odgo¬ 
vori biti u skladu s griješnim željama duše. Sv. Ivan 
upućuje na bolje i sigurnije sredstvo, na molitvu. Valja 
se pouzdati u Boga i odgovore o budućim stvarima do¬ 
bit ćemo naravnim sredstvima koja su Njemu po volji. 

Časoslov druge nedjelje došašća prenosi razmatranje 
sv. Ivana od Križa o viđenjima i objavama iz Uspona na 
goru Karmel (US 2,22,3-5): „Rješava se sumnja, kako 
sada, u novom zavjetu milosti, nije dopušteno pitati 
Boga nadnaravnim putem kao što je bilo dopušteno u 
Starom zavjetu. - Dokazuje se jednim navodom iz sve¬ 
toga Pavla. ... Poglaviti razlog, radi kojega je u Starom 
zavjetu bilo dopušteno Bogu postavljati pitanja i zašto 
je bilo nužno da proroci i svećenici ištu od Boga viđenja 
i objave, bio je taj što u ono vrijeme još nije bila vjera 
tako utvrđena ni evanđeoski zakon uspostavljen, pa je 
bilo potrebno da se kod Boga raspitaju i da im on govori 

čas riječima, čas viđenjima i objavama, sad slikama i 
poredbama, sad opet mnogim načinom sporazumije¬ 
vanja. I što im je odgovarao, kazivao i otkrivao, sve to 
bijahu otajstva naše svete vjere, ili svakako stvarnosti u 
vidu i odnosu prema vjeri. 

Ali sada pošto je vjera u Krista utvrđena i evanđeoski 
zakon u stanju milosti proglašen, nije potrebno da ga 
onako pitamo i nema razloga zašto bi nam kao nekad 
govorio. Dajući nam, naime, kao što i dade, svojega 
Sina, koji je njegova jedna i jedina Riječ, sve nam je 
zajedno i ujedanput rekao i objavio tom jedinom Riječi, 
i nema toga što bi nam još morao reći. 

I tu je istinski temelj onom pravu kojim sveti Pavao 
nastoji Hebrejima dokazati da odustanu od negdašnjeg 
Mojsij eva starozakonskog načina ophodnj e i saobraćanj a 
s Bogom te uprave oči Kristu jedinomu, kad veli: ‘Mno¬ 
go puta i na mnogo načina Bog nekoć govoraše očima 
u prorocima; na kraju, u ove dane, progovori nama u 
Sinu.’ (Hebr 1,1-2) Tim riječima Apostol uči daje Bog 
po toj Riječi svojoj rekao tako mnogo i toliko toga da 
nema više što bi se još moglo poželjeti, jer što je ranije 
u dijelovima govorio po prorocima, to nam je već sve¬ 
koliko rekao u njemu, dajući nam ga svega, to jest, Sina 
svojega. 

I stoga onaj koji bi sada htio Boga nešto ispitivati ih 
iskati od njega koje viđenje ih objavu, zapravo bi Bogu 
nanosio uvredu, jer ne bi svojih očiju usmjerio posve na 
Krista tražeći izvan njega još kakvu stvar ili novost. 

A Bog bi mu mogao ovako odgovoriti: Ako sam ti 
već rekao sve u svojoj Riječi, a to je moj Sin, i sad više 

nemam druge stvari da ti mogu objasniti, upravi svoje 
oči k njemu jedinomu, jer ti u njemu svekoliko rekoh 
i objavih, štoviše, u njemu ćeš naći mnogo više negoli 
možeš poželjeti ili zaiskati. Ja sam jednoć zajedno sa 
Svetim svojim Duhom sišao na nj na brdu Taboru i re¬ 
kao: Ovo je Sin moj ljubljeni; u njemu mi sva milina; 
njega slušajte. (Mt 17,5) Nema razloga da tražiš nove 
mogućnosti učenja ili odgovora; jer ako sam prije go¬ 
vorio, to sam činio obećavajući Krista; ako su me pak 
štogod ispitivali, ta su se pitanja odnosila na traženje 
i nadanje u Kristu, u kojemu su imali naći sva dobra, 
kako nam sada to pokazuje sve naučavanje evanđelista 
i apostola. “ 

Ako duša primi bilo koju stvar na nadnaravni način, 
neka to u potpunosti kaže svom duhovnom učitelju. 
Duhovni učitelj će prepoznati milosti kojima se Bog 
služi da vodi dušu i usmjeriti dušu na put vjere. Poučit 
će ih oslobađanju osjeta i duha da bi mogle napredovati, 
da bi volja bila usmjerena na djela ljubavi. 

Viđenja povećavaju ljubav prema Bogu, ohrabruju nas 
na putu. No mogu postati zapreka na putu ako se dogodi 
navezanost na viđenja. Odricanje od svega ruši zapreke 
na putu.Tu je i suhoća, koja će doći, pa nestanak viđenja 
može oslabiti vjeru. A vjera nas vodi k Bogu. 

Sveta Mala Terezija ne želi da nadnaravna viđenja 
budu dio maloga puta. Prihvaća razmišljanja svetoga. 
Ivana od Križa, ah ne želi prihvatiti ulogu viđenja kao 
Božjih darova u cilju povećanja vjere. Njezin je život 
obilovao nadnaravnim viđenjima. No ne želi ponav¬ 
ljanje tih događaja. Smatra daje življenje vjere i ljubavi 

važnije od osobnih transcendentalnih iskustava. Od¬ 
bacuje mističke uvide iako redovito osjeća Božju ruku 
u ljudima, pticama, cvijeću. Prepoznaje Božju ljubav u 
danima sreće, bolesti i umiranja. Kritika viđenja osobito 
je česta u posljednjem dijelu njezina života. Nadnaravna 
viđenja nisu potrebna za hod malim putem. 

Svetoj Maloj Tereziji ukazala se Majka Božja: „Ne 
nalazeći nikakve pomoći na zemlji, uboga mala Terezija 
također se okrenula prema Nebeskoj Majci i molila je 
od svega srca da joj se napokon smiluje Najednom mi se 
Blažena Djevica ukaza lijepa, tako lijepa da nikada prije 
nisam vidjela ništa tako lijepo. Njezino je lice odisalo 
neizrecivom dobrotom i nježnošću, ali do dna duše dir¬ 
nuo me je ‘divni osmijeh Blažene Djevice’. Tada nesta¬ 
de svih mojih muka, dvije krupne suze provriješe ispod 
mojih kapaka i potekoše tiho niz moje obraze, ali to bi¬ 
jahu suze nepomućene radosti. Ah, pomislih, Blažena 
mi se Djevica nasmiješila, kako sam sretna! Ali to ni¬ 
kada nikome neću reći, jer bi onda nestalo moje sreće. 
(PJD A3,64) 

Dobro je posvetiti pozornost na izbor riječi u Apos¬ 
tolskom pismu o proglašenju Svete Terezije od Djeteta 
Isusa i Svetoga Lica naučiteljcom sveopće Crkve: „ Na 
dan Duhova 1883. zadobiva posebnu milost ozdravlje¬ 
nja od jedne teške bolesti posredovanjem Naše Gospe 
od Pobjede.” 

MOLITVA KAO ZAJEDNIŠTVO 


Zajedništvo 

U molitvi dolazi do osobnog uzajamnog odnosa između 
Boga i onog koji moli. To je odnos licem u lice. Pri¬ 
jateljstvo s Bogom pak uči nas stvarati prijateljstvo s 
ljudima. 

Molitva potpomognuta Isusom Kristom nije nikad 
zatvorena u samu sebe. Otvara se trpljenju našeg doba. 
Postaje zagovor za druge. Ne iscrpljuje se u nama sami¬ 
ma već se otvara za druge i tako nas oslobađa te pomaže 
otkupljenju drugih. 

Razlikuje se osobna (ili privatna) i javna (ili liturgi¬ 
jska) molitva. U osobnoj molitvi molimo za druge ili za 
sebe. U javnoj se molitvi moli za spasenje svih nas. Oba 
su oblika nužna, pretapaju se jedan u drugi. Ako osobno 
molimo u Isusu Kristu prihvaćajući Božju volju, tada 
molitva ima i Crkvene značajke. 

Sveta je Terezija Avilska tražila od sestara ljubav za 
dobro duša te da mole za širenje Crkve i Kristovu slavu: 
„Svagda sam nastojala, da to isto čine i sestre te pregnu 
oko dobra duša i oko širenja Crkve pa da pobuđuju sve, 
što s njima opće.” (OS 1,6; PS 3,5) 

U kršćanskom životu molitva i služenje bližnjemu 
idu zajedno. Molitva bez djela prema siromašnoj braći, 
bolesnicima i braći u nevolji prazna je. 

Zajednička molitva 


Zajednička molitva je volja Božja. Primjer i zapovijed 
Gospodina i apostola o neprestanoj molitvi ne valja 
smatrati čisto zakonskim pravilom - to pripada unutar¬ 
njoj biti same Crkve. Crkva je zajednica, pa i molitvom 
mora očitovati svoje zajedništvo. Gospodin je rekao: 
„Nadalje, kažem vam, ako dvojica od vas na zemlji 
jednodušno zaištu što mu drago, dat će im Otac moj, 
koji je na nebesima. Jer gdje su dvojica ili trojica sabra¬ 
na u moje ime, tu sam i ja među njima.” (MT 18,19-20) 

Pronalazeći vrijeme za dijeljenje s drugima svojega 
molitvenog iskustva, ulazimo u zajedničku molitvu. 
Kad zajedno posvetimo vrijeme razgovoru nasamo s 
Onim za kojega znamo da nas ljubi, to čini da rastemo 
u prijateljstvu s Uskrslim i u isto vrijeme ojačava naše 
zajedništvo. U zajedničkoj molitvi u crkvi molitva se 
jednodušno uzdiže Bogu i ima veću moć od pojedinačne 
molitve. Gospodin uslišuje molitvu kad molimo sa svo¬ 
jom braćom. Događa se jednodušnost, savez ljubavi. 
Preduvjet zajedničke molitve jest iskreno zajedništvo 
sa sestrama i braćom u istoj vjeri. Pa čak i ako je malo 
okupljenih ili se međusobno ne poznaju, jednodušna 
molitva dopire do Boga. 

Svetoj je Tereziji Avilskoj bitno, ponavlja to ona puno 
puta u svojim spisima, da sestre budu svjesne kako su 
okupljene za isto poslanje, istom ljubavlju prema Isu¬ 
su, jer je uvjerena da će ta spoznaja osnažiti njihovo 
zajedništvo. 

U zajedničkoj molitvi valja poštovati pravila zajednice. 

Zajednička molitva je u velikoj mjeri služenje. Vjernik 
će moliti čišće i pravilnije ako se iskreno odmakne od 
svojih osobnih želja i prošnji. Osim što slijedi nagon 
svog srca, mora se otvoriti i jednoj drugoj pokretačkoj sili 
koja izvire iz srca Crkve. Srce Crkve kuca tisućljećima. 
Odvajajući se od svakodnenoga, napuštamo sebe i pos¬ 
tajemo slobodni. Težište je liturgije u svetom činu, za 
razliku od osobne molitve u kojoj prelazimo u nutrinu, 
u područje doživljavanja i mišljenja. Ne povezuje nas 
samo vjera, ljubav i nada. Crkva Duha vidljiva je, 
odgovorna i opunomoćena. Njoj je povjerena Kristova 
baština. Kad se tako u Vazmenom bdjenju pjeva svečani 
hvalospjev Exultet, kad se novo svjetlo pali na uskrsnoj 
svijeći, istina, milost i sveta moć Uskrsnuća osobito se 
ukazuje vjernicima. Taj događaj oslikava istinu liturgije. 

Celina, sestra Male Terezije svjedoči: „Njezino me 
sabrano i skromno držanje pri zajedničkoj molitvi to¬ 
liko oduševljavalo da sam je pitala na što misli pri 
zajedničkoj molitvi. Ona mi je odgovorila kako nema 
neku određenu metodu ali često zamišlja da stoji na pus¬ 
toj hridi, pred njom je beskonačnost, sama je s Isusom, 
a dolje pod nogama je zemlja; tada zaboravlja sve ljude 
i s njima iznova razgovara o svojoj ljubavi, dakako 
riječima koje ne razumije, ali joj je dovoljno znati da 
njega raduju.” (SMS 60) Možda ipak malo objašnjenje 
citiranog odlomka. U Terezijino vrijeme zajednički se 
molilo na latinskom jeziku kojeg su sestre samo površno 
znale pa su misli često znale odlutati. 

Novovjeki su ljudi zaboravili gledati likove, izlučivati 
smisao iz postupaka i uzimati udio u konkretnim rad- 

nj ama. Mnogi žele samo govoriti i slušati, misliti i 
rasuđivati. To nije dovoljno, moraju se osvijestiti dugo- 
zanemarivane snage, promatrati i shvaćati simboličke 
pojave. Kod svetih radnji ne smijemo se pitati kakvo je 
značenje ovoga ili onoga, nego sudjelovati u obavljanju 
i imati udio u sadržaju. 

Kako bismo se oslobodili treme za vrijeme liturgi¬ 
je, da nas ne brine ono što će drugi misliti ili govoriti, 
pomaže nam poniznost. 

Osobna i zajednička molitva daje polet našem 
duhovnom životu. Molitva nije odvajanje od svijeta i 
njegovih proturječja - molitva potiče čovjeka da nastavi 
put, potiče ga na djelovanje. 


Molitva za drugoga 

Kad molimo za koga drugoga, često molimo Boga da 
se drugi promijeni prema našim željama, na našu sliku. 

Ustvari, ne molimo nego određujemo. Valja nam 
promijeniti pristup. Valja moliti Boga da drugom bude 
dobro, da ga blagoslovi, da mu udijeli milost, da bude 
volja Božja. Kad molimo za drugog, u molitvi najprije 
odlazimo k Bogu a tek onda prema drugom. U takvoj 
molitvi osjećamo povezanost s njime na razini srca. 

Molitva za drugoga mijenja nas i stvara novo 
zajedništvo. Molitva mijenja i drugoga iako ne zna da 
molimo za njega. To je Božje djelo. Molitva za drugoga 
produbljuje i naš odnos s Bogom. Dolazimo mu bliže. 
Naša ljubav prema Bogu pretače se u ljubav prema dru- 

gome. Najprije moramo pročistiti svoje srce da bi drugi 
imali mjesta u njemu. Tako i naše srce, koje je nekad 
možda bilo srce od kamena, postaje mjesto unutarnje 
dobrote i ljubaznosti. 

VRELO MOLITVE 


Riječ Božja, liturgija Crkve, krjeposti, vjere, ufanja i 
ljubavi - vrelo su molitve. Stječemo veliku krjepost 
nastojimo li promatrati krjeposti drugih i njihove ne¬ 
dostatke promatramo očima svojih grijeha. 

Sveta Terezija Avilska nam govori: „Ima još jedna 
napast, a sve se one pomaljaju pod izlikom revnovanja 
za krepost. To treba znati, te se pomno čuvati. Ova je 
napast bol radi grijeha i pogrješaka, što se zamijete u 
drugih. Zloduh šapće početnicima, da ta bol potječe 
samo iz želje, da se ne vrijeđa Bog i da im je teško radi 
njegove časti, pa bi tome zlu htjeli doskočiti odmah. To 
ih tako uznemiruje, te ih sprečava u molitvi. A najveća 
je šteta, što misle, daje to savršenost i velika revnost 
za Boga. 

Ne govorim o žalostima, što ih uzrokujujavni grijesi, 
ako su u običaju u kojoj družbi, ili o štetama po Crkvu 
od ovih krivovjerja, gdje vidimo da upropašćuju toliko 
duša. Taje bol vrlo dobra; a jer je dobra, ne uznemiru¬ 
je. No bilo bi najsigurnije za dušu, što se bavi unutar¬ 
njom molitvom, da ne mari ni zašto i ni za koga pa 
samo misli na se i kako bi ugodila Bogu. To je veoma 
zamašno. Jer kad bih htjela izbrojiti sve pogrješke, što 
sam ih vidjela gdje se rade pouzdavajući se u dobru 
nakanu. Zato nastojmo da vazda gledamo samo na kre¬ 
posti i dobra djela, što ih opazimo u drugih, a njihove 

pogrješke pokrivajmo svojim velikim grijesima. To je 
način rada, koji isprvice ne biva savršen, ali se polako 
dobiva velika krepost, to jest da držimo sve boljima 
od sebe. 

Tim se već počinje zasluživati s milošću Božjom, 
koja je potrebna za sve. A kad je nema, ututanj svi 
napori. Zato moramo moliti Boga, da nam dade ovu 
krjepost. Ako mi vršimo svoju, On neće nikomu uskra¬ 
titi pomoći.” (MŽ 13,10) 

Teško je pretpostaviti da bez krjeposti možemo biti 
ponizni a dobro je znano da je poniznost u korijenima 
molitve: 

„Meditacija (motrenje) i kreposti uzajamno se 
potpomažu. Oni s krepostima lakše će meditirati a do 
rasta kreposti dolazi meditiranjem. Put prema kontem¬ 
placiji vodi preko kreposti: Rado bih sad razložiti, što 
je unutarnja molitva (razmatranje), jer neke između 
vas neće još toga znati. A Bože daj, da je obavljamo 
onako, kako se mora obavljati. Ipak se bojim, da će se i 
ona obavljati s velikom mukom, ako se ne dobave kre¬ 
posti, premda nisu potrebne u onako visokom stupnju 
kao kod motrenja. 

A za motrenje kažem: Kralj slave neće nikad doći 
u našu dušu, da se naime s njom sjedini, ako se ne 
naprežemo, da dobijemo velike kreposti. To ću razložiti 
... Ako bih rekla što nepravo, bilo bi samo zato, jer 
toga ne znam ili ne razumijem. Hoću dakle da kažem: 
gdjekad daje Bog visoku milost motrenja i onima, što 
su u zlu stanju, da ih tim sredstvom otme iz vražjih 
ruku.” (PS 16,6) 

Riječ Božja 


Sveto pismo otvara srce i ulijeva pouzdanje u razgovoru 
između Boga i čovjeka. Čitajući Sveto pismo, učimo 
kako doći u dodir s Bogom. Jedni nalaze utjehu, drugi 
ohrabrenje, ostali pak odlučan izazov. To je riječ prema 
kojoj usklađujemo svoje ponašanje i nalazimo smisao 
svoga postojanja. 

Sveta Terezija Avilska se prisjeća: „0 kako se često 
sjećam one žive vode, o kojoj je Gospodin govorio Sa- 
marjanci! Ovo Evanđelje osobito volim. A voljela sam 
ga tako zaista od svoga djetinjstva. Premda nisam kao 
sada shvaćala toga dobra, molila sam često Gospodina, 
neka mi dade one vode. Gdjegod sam bila, imala sam 
vazda naslikanu Samarjanku, a za natpis one riječi, što 
ih je rekla Gospodinu, kad je došao na zdenac: Gos¬ 
podine, daj mi vode.” (MŽ 30, 20) Svetica je osobito 
štovala to evanđeosko mjesto. Njezin je otac imao sliku, 
koja je to predočavala. 

Usporedba Evanđelja i duhovnih knjiga jasna je i 
očekivana: „Uvijek sam bila sklona i više su me sabi- 
rale riječi evanđelja nego i vrlo dobro pisane knjige. 
Pogotovu ih nisam rado čitala, ako njihovi pisci nisu 
bili posve pouzdani. Držat ću se dakle ovoga Učitelja 
mudrosti. Možda me nauči koje razmatranje, što će vas 
zadovoljiti. 

Ne kažem, da ću pisati razmatranje tih božanskih 
molitava. Ne bih se usudila. A mnogo je već razlaganja i 
napisano. Pa kad ih i ne bi bilo, bilo bi ludo od mene da 
pišem.” (PS 21,4) 

Ističe izvrsnost molitve Očenaš : „Moramo uvelike 
slaviti Gospodina radi uzvišene savršenosti u ovoj 
evanđeoskoj molitvi, koju je izvrsno sastavio tako dobri 
Učitelj. Svaka je od nas, kćeri, može primijeniti svo¬ 
jim prilikama. Čudim se videći, daje u tako malo riječi 
sadržano sve motrenje (kontemplacija) i sva savršenost, 
pa se čini, da nam ne treba druge knjige, van samo 
proučavati ovu molitvu. Jer nas je dosada učio Gos¬ 
podin svaki način molitve, pa i visoko motrenje, vodeći 
nas od početaka unutarnje molitve do molitve mira i 
sjedinjenja. Kad bih ja umjela sve to razložiti, mogla 
bih napisati omašnu knjigu o molitvi upirući se na ovu 
istinitu podlogu. Sada nam već počinje Gospodin poka¬ 
zivati učinke, što ostaju u duši, kad milosti potječu od 
njega, kao što vidjeste.” (PS 37,1) 


Liturgija Crkve 

Liturgija je povlašteno područje u kojemu Bog go¬ 
vori svakome od nas, ovdje i sada, i čeka naš odgo¬ 
vor. Pomaže rast u molitvi. Otajstvo Kristove smrti i 
uskrsnuća središte je liturgijske teologije. Liturgija je 
mjesto susreta vjernika s Bogom i s onim kojeg je on 
poslao, Isusom Kristom. Konstitucija o svetoj liturgiji 
(br. 11) kaže: “Ada se postigne takva potpuna djelotvor¬ 
nost, nužno je da vjernici pristupaju svetome bogoslužju 
s raspoloženjem pravoga duha, a svoju pamet usklade s 
glasom te da surađuju s višnjom milošću, kako je ne bi 
uzalud primali.” 

Zato je glavni preduvjet za dobro slavljenje Eu¬ 
haristije taj da postoje molitva i razgovor s Bogom, 
slušanje nakon kojega slijedi odgovor. Euharistija 
je izvor i vrhunac svega kršćanskog života. Ostali 
sakramenti, kao i sve crkvene službe i djela aposto- 
lata, tijesno su povezani s Euharistijom i prema njoj 
su usmjereni. Presveta Euharistija naime sadrži sve¬ 
koliko duhovno dobro Crkve, to jest samoga Krista. 
Euharistija primjereno označuje i čudesno ostvaruje 
zajedništvo života s Bogom i jedinstvo Božjeg naroda, 
na čemu se temelji sama Crkva. U njoj je vrhunac kako 
djelovanja kojim Bog u Kristu posvećuje svijet, tako i 
bogoštovlja koje ljudi iskazuju Kristu i po njemu Ocu u 
Duhu Svetomu. Konačno, euharistijskim slavljem mi se 
već pridružujemo nebeskoj liturgiji i unaprijed kušamo 
vječni život kad je Bog sve u svima. 


Vjera 

Vjerom otkrivamo da susret s Bogom usavršava i uzdiže 
sve ono što je istinito, dobro i lijepo u čovjeku. Vjera 
daje ljepotu životu, radost postojanja. Omogućuje izdi- 
zanje iznad obzora naših egoizama i otvaranje pravim 
životnim vrijednostima. Izražava se darivanjem sebe za 
druge. Čini nas kadrima ljubiti, pobijediti samoću koja 
čovjeka ožalošćuje. 

Iskustvo Boga jest iskustvo vjere. Vjerom spozna¬ 
jemo Boga i sebe. Čovjeka trebaju u životu pokretati 
vjera, ljubav i nada, a ne razum i razboritost. Učenost i 

znanje preduvjeti su djelovanja. Vjera u Boga neraskidi- 
vo je povezana s razumom. U katoličkoj je tradiciji od 
samih početaka odbačeno suprotstavljanje vjere razu¬ 
mu. Bog je preobilje smisla, značenja, istine. Bog svo¬ 
jom milošću obasjava razum i otvara nove vidike. Vjera 
je poticaj da se nikada ne zaustavimo u svome traženju 
i da nikada ne posustanemo u neiscrpnom otkrivanju 
istine i stvarnosti. Postajemo sposobni ne voditi se doj¬ 
movima, predrasudama ili idejama koje primamo od 
svoje okoline, nego onim što nam daje Božja riječ. 

Kad pristupamo molitvi, moramo osnažiti vjeru u 
Božju prisutnost. Vjerujemo da je Bog uz nas, da nas 
gleda i ljubi. Vjerujemo u plodnost molitve. U vjeri i 
vjernosti valja ustrajati. Bez vjernosti nema ni ljubavi 
ni molitve. Teško ćemo ustrajati u vjernosti bez čistoće 
nakane. Čistoća nakane je zahtjevna, ali donosi mir i 
slobodu. 

Razum i vjera nužni su da bi se shvatilo značenje 
Božje objave, da bi se primilo njezinu otajstvenu poruku. 
Katolička vjera je dakle razumska i njeguje povjerenje 
i u ljudski razum. Samo skladan odnos između vjere i 
razuma vodi k Bogu i punom osobnom ispunjenju. Zna¬ 
nost je dragocjena saveznica vjere u shvaćanju Božjeg 
nauma u svijetu. 

Molitva živi u vjeri, molitva ne pripada području razu¬ 
ma. Vjera daje nepokolebljivu sigurnost u Božjim stva¬ 
rima. Sv. Anselmo je rekao: “Vjerujem da bih spoznao” 
na tragu sv. Augustima: “Vjeruj da bi spoznao.” Da bis¬ 
mo zatvorili krug, uvijek moramo biti svjesni činjenice 
da nema vjere bez razuma niti razuma bez vjere. 

Vjera i molitva idu skupa: „Stoga vam kažem: Što 
god zamolite i zaištete, vjerujte da ste postigli i bit će 
vam! No kad ustanete na molitvu, otpustite ako što ima¬ 
te protiv koga da i vama Otac vaš, koji je na nebesima, 
otpusti vaše prijestupke.” (Mk 11,24-25) Što je jača 
vjera to je jača molitva. 

Pobožan čovjek razumije pobožnost jer je njome 
ispunjen. Ili jednostavnije: da bismo razumjeli 
pobožnost, moramo biti pobožni. Vjeru treba hraniti a 
hranimo ju riječju Božjom, tako da se u riječ Božju udu- 
bljujemo svojim razumom. 

Sveti je Pavao sačuvao vjeru jer se nije ograničio na 
to daje brani, nego ju je naviještao, ukorijenio i pronio 
daleko. Pavao je vjeru sačuvao, onakvom kakvu je i pri¬ 
mio, kakva mu bijaše darovana. Kršćanske obitelji vjeru 
moraju dijeliti i prenositi svjedočanstvom, prihvaćanjem 
i otvorenošću prema drugima po uzoru na Svetu obitelj. 
Vjera već od krštenja daje život vječni. 


Ljubav 

„Ljubav je velikodušna, dobrostiva je ljubav, ne zavidi, 
ljubav se ne hvasta, ne nadima se; nije nepristojna, ne 
traži svoje, nije razdražljiva, ne pamti zlo; ne raduje se 
nepravdi, a raduje se istini; sve pokriva, sve vjeruje, 
svemu se nada, sve podnosi. Ljubav nikad ne prestaje.” 
(1 Kor 13,4-8) Često ne prepoznajemo ljubav kao ni 
svoju ukrućenost kad je vrijeme za pokazivanje ljubavi. 
Strah nas je pomisliti kako valovi ljubavi koje osjećamo 

potječu od Boga. Kao da smo svezani, bespomoćni u 
oslobađanju od okova egoizma i grijeha. Mnogo puta 
zanos našeg srca prema Bogu zakaže zbog nedostatka 
ljubavi. Ako nam nedostaje ljubav, ne slijedimo Isusa 
Krista, ne vršimo volju Božju. Stvoreni smo za ljubav 
kako bismo osjetili Krista. Svoju ljubav pružamo Bogu, 
ali bez kor-jenitog obraćenja srca i misli ne dolazi do 
prepoznavanja Božje ljubavi i božanske ljepote. 

Jezik djelovanja Božje ljubavi ne može se razmatrati 
takozvanim znanstvenim metodama. Opće kategorije 
bitka i uma ne pomažu. To je područje Duha Svetoga 
koji je ljubav. Analiziranjem ljubavi, razloga postojanja 
ljubavi, uništit će se ljubav. Ljubav je neshvatljiva razu¬ 
mom. Ona je dar. Bez ljubavi nema iskustva Boga. 

Osjetimo li Božju ljubav? Božja ljubav nije nešto ne¬ 
jasno, općenit osjećaj. Božja ljubav ima jedno ime ijed¬ 
no lice: to je Isus Krist. Božja se ljubav očituje u Isusu. 
Daje smisao negativnim iskustvima, jer nam ta ljubav 
omogućuje nadići takva iskustva i krenuti dalje, da ne 
ostanemo zarobljeni zlom. Otvara nas uvijek nadi. Dob¬ 
ro osjetimo kad nas netko voli ili ne voli ili nas uopće 
ne primjećuje. 

Mijenjanje čovjeka učinak je Božje ljubavi. Ako se 
mjere promijene u čovjeku, gubi se veza s ljubavlju. 
Ljubav se ne mjeri ni metrom ni vagom. Suočeni smo 
sa činjenicom da se ne može sve dohvatiti, sve shvatiti. 
A dovoljno je osluškivati Božju ljubav. Božja ljubav 
je spoznatljiva. Kao i kod spoznaje umjetničkog djela, 
potrebna je nadarenost da bi se spoznala. Nadarenost 
spoznavanja ljubavi i ljepote jest Božja jest milost. 

U nama drijema klica Božje ljubavi. Ono što smo 
prigušili može se donekle razviti vježbanjem. Neka naša 
duhovna ljubav nalikuje na ljubav koju prema nama gaji 
Isus. Oponašajmo ju. Time mnogo dobivaju oni koji 
uživaju Njegovo prijateljstvo: „Čudno je, kako je strast¬ 
vena ova ljubav. Koliko suza stoji, koliko pokorničkih 
djela i molitava! S kakvom brigom preporučuje ljub¬ 
ljenu dušu u molitvi svima, za koje drži, da bi joj mog¬ 
li koristiti kod Boga! Kako živo želi i ne zadovolja¬ 
va se, dok ne vidi, gdje napreduje. A kad misli, da se 
poboljšala, pa opazi, da opet nazaduje, čini joj se, da već 
u životu ne može imati radosti. Ne jede niti spava bez te 
brige i vazda je u strahu, da bi mogla propasti i tako se 
s njom dovijeka rastati duša, koju toliko ljubi. Za vre¬ 
menitu smrt ne mari ni malo, jer neće da prione ni za 
što, što bi joj mogao jedan dah otpuhnuti iz ruku, a ona 
ne bi mogla zadržati. To je ljubav, kako rekoh, koja ne 
ište svoje koristi ni u velikom ni u malom. Sve, što želi 
i ište, ide zatim da ljubljenu dušu vidi bogatu nebeskim 
dobrima. Da, to je ljubav, a ne one jadne zemaljske sklo¬ 
nosti, da i ne govorim o grešnoj ljubavi, od koje nas Bog 
sačuvao.” (PS 7,1) 

Potrebno je vrijeme da počnemo ljubiti Boga. Terezi- 
ja Avilska objašnjava razloge: „Govorim sada o onima, 
koji počinju stupati u službu ljubavi. Jer po mojem mni¬ 
jenju ne radimo drugo, kad odlučimo, da ćemo na putu 
molitve ići za onim, koji nas je toliko ljubio. To je tako 
veliko dostojanstvo, te me već sama misao nato napunja 
vanrednom nasladom. Jer odmah iščezava ropski strah, 
ako na ovom prvom stupnju idemo, kao što moramo. 

O Gospodine moje duše i Dobro moje! Kad duša 
odluči, da će Tebe ljubiti te ostavi sve, što može ostav¬ 
iti, da se to bolje može baviti ljubavlju Božjom, zašto 
ne ćeš da digneš odmah takvu dušu, te uživa imajući tu 
savršenu ljubav? Ali krivo rekoh. Moradoh reći i potužiti 
se, zašto mi ne ćemo. Jer smo mi sami svemu krivi, ako 
odmah ne uživamo tolikoga dostojanstva. Jer čim do¬ 
premo dotle, da stečemo savršeno ovu istinsku ljubav 
Božju, zadobijemo ujedno i sva dobra. Tako smo skupi 
i spori, da se posve predamo Bogu, te nismo nikad pra¬ 
vo pripravni. A Njegovo Veličanstvo ne će da uživamo 
tako dragocjeno blago van za visoku cijenu. Lijepa li 
načina, kojim tražimo ljubav Božju! Hoćemo je odmah, 
i to štono riječ, pune ruke. Zadržavamo svoje sklonosti. 
Ne nastojimo ostvariti svoje želje niti posao otrgnuti od 
zemlje. A opet želimo imati mnogo duhovnih utjeha. To 
se baš ne slaže, pa mi se čini, da se jedno kosi s drugim. 
I tako nam se ne daje zajedno sve to blago, jer mi ne 
dajemo svega zajedno.” (MŽ 11,1-3) 

Ljubav se slaže samo s ljubavlju. Nema napretka u 
ljubavi s onim što nije ljubav. Jezik istinske komuni¬ 
kacije jest ljubav. Valja paziti na čistoću ljubavi! Ljubav 
se lako zaprlja. Ljubav mora biti iskrena. Ako smo 
rastrgani lutajućim mislima, tada izljevi strasne ljuba¬ 
vi nikamo ne vode. Iako bismo željeli iskreno ljubiti, 
jednostavno to nam ne ide. Bolje je ne glumatati. Kad 
shvatimo što nam se događa, priznajmo Bogu svoju sla¬ 
bost i molimo ga da nam pomogne. 

U konstituciji Gaudium et spes - “Radost i nada” 
Drugoga vatikanskog koncila piše: “Posebno bitna 

crta ljudskog dostojanstva jest ta što je čovjek pozvan 
u zajedništvo s Bogom. Već od samog svog postanka 
čovjek je pozvan da stupi u dijalog s Bogom, jer samo 
stoga postoji što gaje Bog iz ljubavi stvorio i što ga iz 
ljubavi stalno uzdržava. Čovjek ne može živjeti punim 
životom po istini ako tu ljubav slobodno ne prizna i 
svome se Stvoritelju ne povjeri.” 

Sveta Terezija Avilska ističe važnost ljubavi prema 
bližnjemu. Važno je da se međusobno ljubimo. Nema 
neugodne stvari preko koje se s lakoćom prelazi kod 
onih koji se ljube: „0 dvije vrsti ljubavi govorim. Jedna 
je duhovna, jer, čini se, nikakva stvar ne dira čulnost i 
nježnost naše naravi tako da bi joj oduzimala čistoću. 
I druga je duhovna, a uz nju je naša čulnost i slabost, 
ili dobra ljubav, koja se čini daje dopuštena, kao što je 
ona između rođaka i prijatelja i sjedinjuje u sebi našu 
čulnost i slabost; jer radi se o tome: ova dva načina da 
se ljubimo, a da se ne umiješa nikakva strast, jer kada 
bi to bilo, posve bi bio poremećen taj sklad. A ako pak 
umjereno i razborito postupamo s ljubavlju koju sam 
spomenula, sve je vrijedno, jer ono što nam se čini da 
je čulnost, pretvara se u krepost. Jer osobe koje se bave 
molitvom, ako vide daje svet i da shvaća način njihova 
ponašanja, vrlo ga zavole. Tu pak nečastivi podmeće niz 
skrupula, što jako uznemiruje dušu. Ono što kod toga 
možete učiniti jest, nastojati da ne zaokupljate misao 
time da li ljubite ili ne ljubite, već, ako budete ljubile, 
ljubite.” (PS 4,12) 

Neprestana molitva svetoga Pavla moguća je ako ne¬ 
prestano ljubimo Boga. Tako se otvaraju vrata našeg 

djelovanja na slavu Boga. Najbolje što možemo jest na 
Božju ljubav uzvratiti svojom ljubavlju prema Bogu i 
ljudima. Prepoznavanjem Boga u sebi mijenjamo se. 
Promijenimo li se svakoga dan barem samo malo, na¬ 
kon godinu dana možda ćemo u nekoj situaciji reagirati 
drukčije, bolje, s više ljubavi. 

Logos, Riječ, ostvaruje se u svjetlu Krista kao milost 
ljubavi, kao božanska ljepota, istina i slava. Bog nam 
je u granicama naših sposobnosti shvaćanja pokazao 
duboku mudrost svoje Riječi i veličinu svoje Ljubavi. 
Božja ljubav daje smisao svemu što postoji. Kad se po¬ 
javi Božja ljubav, svijet se mijenja, sve se zaboravlja. 

Molitva je čin ljubavi: „Ponajprije ću raspredati pre¬ 
ma svome ubogom shvaćanju, u čemu je bit savršene 
molitve. Jer sam se namjerila na neke, što misle, daje 
sav posao u mišljenju ... Htjela bih samo pokazati, da 
duša nije misao, ni da smije ona volji zapovijedati, jer bi 
bila veoma loše sreće. Zato i nije napredak duše u tom, 
da mnogo misli, već da mnogo ljubi.” (OS 5,2) 

Ako čovjek nosi u sebi veliku ljubav, ta ljubav kao da 
mu daje krila te lakše podnosi nevolje života. Kao da 
nosi u sebi veliko svjetlo. Biti ljubljen od Boga i pustiti 
da nas Bog ljubi u Isusu Kristu - to je vjera. Puštajući da 
nas On ljubi, dobivamo svjetlo koje nam pomaže sva¬ 
koga dana nositi breme. 

A svetost nije naše djelo, već je upravo to otvaranje. 
Treba otvoriti prozore svojega života da Božje svjetlo 
može ući. I ne zaboraviti Boga jer se upravo u otvaranju 
njegovu svjetlu nalazi snaga, nalazi radost otkupljenih. 
Ljubav prema Isusu Kristu ispunjava nas u cijelosti i 

korjenito mijenja naš život. Molimo Gospodina da nam 
pomogne pustiti ga da nas ljubi kako bismo postigli is¬ 
tinsko otkupljenje i svetost na koju smo svi pozvani. 

Papa Ivan Pavao II je potpisao Apostolsko pismo o 
proglašenju Svete Terezije od Djeteta Isusa i Svetoga 
Lica naučiteljcom sveopće Crkve: Znanost božanske 
ljubavi - Divini Amoris Scientia. Naslov pisma upućuje 
na jednu od odrednica djelovanja Male Terezije, na 
ljubav.Bit će navedno nekoliko odlomaka iz pisma: 

„Za vrijeme svog života, Terezija je otkrila ‘nova 
svjetla, skrivena i tajanstvena značenja’ (Ms, A 83v) i 
primila je od božanskog učitelja ‘znanje ljubavi’ koje je 
potom očitovala s posebnom originalnošću u svojm spi¬ 
sima (usp. Ms B lr) To je znanje sjajan izraz njezinog 
poznavanja otajstva Kraljevstva i njezino osobno iskust¬ 
vo milosti. Ono se može smatrati kao posebna karizma 
evanđeoske mudrosti, koju je Terezija,kao i drugi sveci 
i učitelji vjere crpili u molitvi (usp. Ms C 36r).” 

,,U Rukopisu C nalazimo najljepše stranice što ih je 
posvetila pouzdanom predanju u ruke Božje, jedinstvu 
između ljubavi prema Bogu i ljubavi prema bližnjemu, 
svome misionarskom zvanju u Crkvi“ 

,,U spisima Terezije iz Liseuxa možda ne nalazimo 
kao kod drugih doktora Crkve, znanstveno obrađeno 
predstavljanje Božanskih stvari, ali možemo zapaziti 
prosvijetljeno svjedočanstvo vjere koje, dok prima s 
pouzdanom ljubavlju Božju milosrdnu susretljivost i 
spasenje u Kristu, objavljuje otajstvo i svetost Crkve.” 

„Središte njezine poruke uistinu jest samootajstvo 
Boga Ljubavi, Trojstvenog Boga, koji je beskrajno 

savršen u samome sebi. Također u temelju ovog učenja 
pred nama je bližnji, drugi, na čijem spasenju moramo 
surađivati s Isusom sa samom Njegovom milosrdnom 
ljubavlju. Kroz duhovno djetinjstvo doživljava se da sve 
dolazi od Boga, k njemu se vraća i u Njemu boravi za 
spasenje sviju, u otajstvu milosrdne ljubavi. To je dok- 
trinalna poruka što ju je naučavala i živjela svetica.” 

Celina svjedoči: „Protivno drugim mističarima koji 
se trude biti besprijekorni, savršeni, kako bi se domogli 
ljubavi, sestra Terezija od Djeteta Isusa izabrala je kao 
put do svetosti samu ljubav. Ljubav je bila cilj njezina 
života, pokretačka snaga svih njezinih djela.” (SMS 47) 


Nada 

Primili smo pouzdanu nadu da smo otkupljeni i spašeni. 
,,U nadi smo spašeni” (Rim 8,24). Primili smo nadu u 
susretu s Bogom. „Vjera je bit onoga čemu se nadamo.” 
(Heb 11,1) Vjera se ovdje stavlja u suodnos s nadom 
kao trajno raspoloženje duše u kojemu nada daje sigur¬ 
nost u zbiljnost onoga što ne možemo vidjeti. 

Nada je u Novom zavjetu dobila novi smisao: 
iščekivanje u Kristovoj prisutnosti - zajedno s Kristom 
prisutnim. Nada koja bi bila usmjerena samo na svoje 
spasenje, a zaboravljala drugog, nije istinska nada. Nikad 
se ne smijem pitati kako se samo ja mogu spasiti. Pitati se 
uvijek moram što mogu učiniti da i drugi budu spašeni. 
Istinska kršćanska nada temelji se na vjeri te oslobađa i 
osposobljava za konkretno i odgovorno djelovanje. 

Vježbanje nade ponajprije se odvija kroz molitvu, 
osobnu i liturgijsku. Molitva nas osposobljuje za nadu, 
pravu kršćansku nadu, koja uvijek ima altruističku na¬ 
rav. U molitvi se uvijek mora isprepletati javna i osobna 
molitva. Tako možemo govoriti Bogu, tako Bog govori 
nama. Tako u nama dolazi do čišćenja, po kojemu se 
otvaramo Bogu i pripravni smo služiti drugima. Tako 
postajemo sposobni primiti veliku nadu i tako postajemo 
prenositeljima te nade drugima. Nada u kršćanskom 
smislu uvijek je i nada za druge. 

Molitva je izraz nade. Kad molimo, nadamo se da 
ćemo od Boga primiti milost. Naša se nada temelji na 
Božjim obećanjima i ljubavi te Kristovoj žrtvi. Božja 
nas ljubav uvijek otvara nadi. Nada je bitna za nasta¬ 
janje našeg novog bića koje će stasati u Isusu Kristu. 
Ta je nada djelo Duha Svetoga koji radi na budućnosti 
u očekivanju bezvremene vječnosti. Zato molimo Duha 
Svetoga za ono najdublje u nama, za vjeru i ufanje u 
ljubavi. 

POTEŠKOĆE 


Naše molitve znaju ostati neuslišane. Razloga ima više. 
Često ne molimo kako treba. Molimo i za nešto što nije 
dobro za nas, što ne pridonosi našem spasenju. 

Molitva mora biti poštena. Ako molimo Boga za ma¬ 
terijalne stvari, za uspjeh u nekoj aktivnosti, a nismo 
uložili napor da to postignemo, onda je takva molitva 
nepoštena. Nemoralno je moliti za nesreću drugih, ma¬ 
kar oni bili grješnici, kao u prispodobi o negostoljubivim 
Samarijancima: „Kada to vidješe učenici Jakov i Ivan, 
rekoše: ‘Gospodine, hoćeš li da kažemo neka oganj siđe 
s neba i uništi ih?’ No on se okrenu i prekori ih.” (Lk 
9,54-55) Neiskrena, farizejska molitva nemoralna je. 

Moliti moramo u osobnom odnosu s Bogom. Ako 
izgovaramo riječi molitve, a duša nam je daleko, onda 
je to molitva bez Boga. Ako molimo jer se to od nas 
očekuje, primjerice u procesijama ili u molitvenim 
skupinama, kad nešto želimo postići na silu, onda ja to 
molitva bez Boga. Istočnjačke meditacije o nečemu bez 
Boga su. 

Sveta Terezija Avilska primila je četiri veoma zna¬ 
menite opomene, koje joj je Gospodin uputio za va¬ 
ljanu obnovu karmelskoga reda. Izvornik je prilijepljen 
na kraju XXVII. gl. njezina rukopisa Osnutaka, što se 

čuva u Escorialu: „Boraveći u samostanu avilskoga sv. 
Josipa uoči Duhova u pustinjačkoj kolibi Nazaret pro¬ 
matrala sam preveliku milost, što mi je Naš Gospodin 
bijaše iskazao istoga onog dana prije nekih dvadesetak 
godina. Uto me spopade velika žestina i duhovni žar te 
me zanese. U toj sabranosti čuh od Našega Gospodina 
evo ovo: Neka kažem bosonogim očima u njegovo ime, 
da uznastoje obdržavati ove četiri stvari. A dok ih budu 
vršili, da će vazda napredovati ovaj Red. Kad popuste, 
neka znadu, da odstupaju od njegova načela. Prvo je, da 
glavari budu složni! Drugo, ako i budu imali više kuća, 
neka u svakoj bude malo redovnika. Treće, neka malo 
druguju sa svjetovnjacima, i to za dobro njihovih duša. 
Četvrto, neka poučavaju više djelima nego riječima. 
Bilo je to godine 1579. A potvrđujem svojim imenom, 
daje to živa istina. - Terezija od Isusa” (IZ 3) 


Grijeh 

Grijeh je odbacivanje Božje ljubavi. Grijeh prepozna¬ 
jemo, odbacujemo i uz kajanje vraćamo se u Očevo kri¬ 
lo. Ne možemo bez molitve koja svakog dana hrani naše 
biće u Kristu: „Ta ne činim dobro koje bih htio, nego zlo 
koje ne bih htio - to činim. Ako li pak činim ono što ne 
bih htio, nipošto to ne radim ja, nego grijeh koji prebiva 
u meni.” (Rim 7,19-20). 

Srce prilazi Bogu kad se donekle oslobodimo vlasti 
grijeha i poslušno slijedimo Isusa Krista. Moramo puno 
moliti kako bismo preobrazili svoju sklonost grijehu. 

Nitko od nas ne vidi jasno svoje vlastite grijehe. Ako 
grijeh ne zamrzimo, postoji opasnost privikavanja na 
njega, a potom i prihvaćanja grijeha kao normalne po¬ 
jave. Nismo u stanju jasno vidjeti što nas spašava, a što 
nas upropaštava: posljedica je izgubljena bitka protiv 
strasti i ulazak u grijeh. 

Često naše srce traži putove ondje gdje ih nema. 
Vezano je lancima grijeha koje sami ne možemo raski¬ 
nuti i potrebna nam je pomoć milosrdnog Oca. U odsuću 
straha Božjega ulazimo u grijeh. Strah Božji jest strah 
pun ljubavi, mudrosti, znanja i djelotvornosti. Nikakvo 
znanje ne pomaže ako se ne živi s Božjim zapovijedima. 

Srdžba i zavada zaustavljaju molitvu prije početka 
moljenja: „Ako dakle prinosiš dar na žrtvenik pa se 
ondje sjetiš da tvoj brat ima nešto protiv tebe, ostavi dar 
ondje pred žrtvenikom, idi i najprije se izmiri s bratom, 
a onda dođi i prinesi dar.” (Mt 5,23-24) 

Sv. Terezija Avilska upozorava na napasti koje se 
događaju početnicima i savjetuje kako ih izbjeći. Dobro 
je bojati se sebe i ne dolaziti u grješne prilike. Moramo 
imati i veliko pouzdanje u Boga: „Početnici ne smiju 
podleći malodušnim mislima. Oholost je imati preve¬ 
like želje i ciljeve. Odmah nam kaže i uči nas, da se dje¬ 
lima svetaca treba diviti, ali ih mi grešnici ne smijemo 
raditi. To kažem i ja. Ali moramo i paziti, čemu se treba 
diviti, a što nasljedovati.” (MŽ 13,4) 

Djelotvornost molitve tijesno je povezana s kajanjem 
zbog grijeha. Srce koje se kaje prilazi Bogu. Kad smo u 
grijehu, kažnjavamo sebe a da toga nismo ni svjesni. Ni¬ 
jedno dobro djelo što ga duša čini u smrtnome grijehu ne 

koristi ništa, niti rađa ikakva roda niti se može svidjeti 
Bogu: „Prije nego pođem naprijed, želim vam reći, da 
promotrite, kakav će biti na pogled ovaj sjajni i krasni 
grad, ovaj istočni biser, ovo slovo života, stoje usađeno 
u same vode života, a to je Bog, kakav će biti, kad padne 
u smrtni grijeh. Nema tamnije tmine ni tako mračne i 
crne stvari, da duša u smrtnom grijehu ne bi bila mnogo 
tamnija, mračnija, crnja. Ne želite znati više. Premda 
je duša sposobna, da uživa Njegovo Veličanstvo, kao 
i staklo, da u njemu sjaje sunce, premda je sunce samo 
usred duše, sunce što joj davalo toliki sjaj i ljepotu, sada 
je tako kanda ga nema ondje, da ima duša dio od Nje¬ 
ga. Ništa joj ne koristi, i zbog toga su bez ploda sva 
dobra djela, što ih čini u smrtnom grijehu, da postigne 
slavu. Ne potječu od onoga početka, od Boga, po kojem 
je naša krepost, i udaljuju se od Njega, zato ne mogu 
biti ugodna njegovim očima. Napokon onome, koji čini 
dobra djela u smrtnom grijehu, nije nakana, da zado¬ 
volji Boga, nego da ugodi nečastivom. A jer je on sama 
tmina, i siromašna duša postaje sama tmina.” (ZD 1,2,2) 
Moleći se, cjelokupna se naša priroda, i tjelesna 
i duhovna, mijenja. Potaknuta je naša ljubav prema 
Bogu i sagledavamo Mudrost. Vidimo sebe u svjetlu 
evanđeoske Riječi: svoje grijehe, svoja protivljenja 
Božjoj ljubavi. Bog nam daje snagu i naše srce se us¬ 
pinje. Kajanjem ugrađujemo u svijest činjenicu da smo 
grješnici: „Reknemo li da grijeha nemamo, sami sebe 
varamo i istine nema u nama. Ako priznamo grijehe 
svoje, vjeran je on i pravedan: otpustit će nam grijehe 
i očistiti nas od svake nepravde. Reknemo li da nismo 

zgriješili, pravimo ga lašcem i riječi njegove nema u 
nama.” (liv 1,8-10) 

Sveta Terezija Avilska govori nam kako se moramo 
čuvati i lakih grijeha. Ne smijemo uvrijediti Gospodi¬ 
na i moramo biti prijazni prema svima, da zavole naše 
društvo i da se ne straše i ne boje krjeposti: „Moramo 
se mnogo trsiti, da budemo prijazne te da ugađamo i 
zadovoljavamo one, s kojima drugujemo, a pogotovu 
svoje sestre. Nastojte dakle, sestre moje, uistinu upo¬ 
znati Boga, koji ne gleda neznatne stvari, kako vi mis¬ 
lite. Ne dajte, da vam obuzme plahost dušu i duh, jer 
ćete izgubiti mnogo dobara. Imajte samo pravu nakanu, 
odlučnu volju, kako rekoh, da nećete vrijeđati Boga. 
Ne stiskajte u kut svoje duše, jer će poprimiti mnogo 
nesavršenosti, što će joj nečastivi dati drugim putem, 
mjesto da se trsi oko svetosti. I kako je rečeno, neće ko¬ 
ristiti sebi ni drugima. Vidite iz toga, kako s pomoću tih 
dviju stvari, ljubavi i straha Božjega, možemo putovati 
mirno i spokojno tim putem molitve. No jer strah mora 
ići vazda pred nama, ne smijemo biti bezbrižni. Potpune 
sigurnosti ne možemo imati, dok živimo, jer bi to bilo 
za nas veoma opasno.” (PS 41,8) 

S ljubavlju i strahom Božjim, možemo spokojno 
koračati svijetom moleći: Nego izbavi nas od zla. Amen. 


Razum 


Kamo svrstati razum? U krjepost ili u poteškoću? Pi¬ 
sano je: “Jer ako bi tko od sinova ljudskih bio i savršen, 

ali bez mudrosti koja od tebe dolazi, opet ne bi ničemu 
vrijedio.” (Mudr 9,6). 

Razum je često bio i jest izvor oholosti. Uspjesi u 
znanosti ili umjetnosti, u poslu ili karijeri često su izvori 
oholosti i prepreka napretku molitve. 

Većini j e vj emika razum prepreka na molitvenom putu. 
Blago krotkima ... Znanost može svašta, ah ne može iz¬ 
raziti istinsko spasonosno znanje. Boga se spoznaje vje¬ 
rom, a ne razumom. Moleći razumom, ostajemo u sebi; 
moleći ljubavlju, prilazimo Bogu. Valja se kloniti onih 
koji se oslanjaju samo na vlastiti razum u području vjere 
te ne čitaju ni Sveto pismo ni mudre i iskusne pisce vjer¬ 
skih knjiga. 

Papa Ivan Pavao II. napisao je encikliku Razum i 
vjera kako bi nam otklonio nedoumice i ukazao na is¬ 
prepletenost i slojevitost razuma i vjere. 

Razumom se približavamo Istini, ali ju ne možemo 
dosegnuti. Božja se realnost ne može izraziti alatima ra¬ 
zuma. 

Obrazloženje je vjere multidisciplinarno. Teološki 
je teško objasniti i vjeru i molitvu. Dobro je znano da 
upućenost u teologiju nije nužna pretpostavka vjere. To 
ide drugačije. 

Uvijek se smatralo daje put neupućenih prema jačanju 
vjere jednostavan. Njihova vjera ne prolazi kroz neka 
velika razmišljanja. To nije ni moguće ni potrebno. Hra¬ 
bro valja priznati da smo svi mi neizbježno neupućeni 
ma koje god škole završili. Priznati to i sebi i svijetu. 
No ta činjenica ne smije biti opravdanje za lijenost u 
razmatranju vjerskih istina. 

Loše je odustati na putu spoznaje. Neki odustaju jer 
je dolazak na cilj neizvjestan. Naše putovanje u molitvi 
jest putovanje prema Bogu, a na početku putovanja do¬ 
bro je krenuti pravim putem. Dobro je znati da se razu¬ 
mom približavamo Bogu. Stižemo do granice iza koje 
možemo dalje jedinu u ljubavi. 

Nepotrebne i izvještačene analize vjerskih pitanja 
vode k preozbiljnu shvaćanju molitvenog života. Molit¬ 
va je tada uništena. Tehničke pojedinosti ničemu ne 
služe. 

Za život je potrebno osobno stečeno i vjerom obas¬ 
jano znanje. Postoji jedinstvo izvorne spoznaje po mi¬ 
losti i spoznaje postignute učenjem. Doduše ne kod 
svakoga. Dođe li do neuspjeha, tada to moramo shvatiti 
kao zapovijed da se ponovo krene naprijed. Odgovori 
se uvijek nađu ako se dovoljno dugo traži. Bogu se ne 
može prići razumom. Približavanje osjećamo u molitvi. 

U svom je dekretu Tridentski sabor 1563. godine 
zaključio: “Neka se pak kod običnog naroda i kod 
pučkih propovijedi izostavljaju teža i suptilnija pitanja 
koja ne pridonose izgradnji i zbog kojih većinom ne 
dolazi do povećanja pobožnosti.” Ništa se bitno od tada 
nije promijenilo iako je prošlo mnogo godina i iako je 
danas i “obični narod” obrazovan. 

Što je bolje: slijepo vjerovanje neznalica ili pameto¬ 
vanje sveznalica? Kad se tako grubo suprotstave kraj¬ 
nosti, odgovor se nameće: sigurno postoji neki bolji put 
za mene. Nitko ne želi biti svrstan ni u neznalice ni u 
sveznalice. Oholost je na djelu. Kako vidjeti svjetlost 
objave bez svijesti o svojoj malenosti? 

Sveti je Bonaventura rekao daje sljepoća po sebi na- 
jpunije osvjetljenje razuma. Bog se ne spoznaje osje¬ 
tilima. Bez prekoračenja praga osjetila i praga razuma 
nećemo se približiti Bogu: „Nego, kako je pisano: Što 
oko ne vidje, i uho ne ču, i u srce čovječje ne uđe, to 
pripravi Bog onima koji ga ljube. A nama to Bog objavi 
po Duhu jer Duh sve proniče, i dubine Božje.” (IKor 
2 , 9 - 10 ) 


Strasti 

Jedan od ciljeva molitve jest sloboda od svake strasti. To 
je preduvjet molitve bez rastresenosti. Sloboda od strasti 
vodi predavanju Bogu. Samo tako ćemo osjetiti Boga u 
svojoj nutrini. Ako je molitva stopljena s pridržavanjem 
zapovijedima, djelovanje strasti neće doći do izražaja. 
U suprotnome strasti će prevladati. 

Sveta Terezija Avilska uočava izvor nevolja: „Ta je 
ustrajnost ovdje najpotrebnija, jer se s njom neprestance 
mnogo dobiva. Ali je strahovita borba, što je ovdje 
zameću zlodusi na tisuće načina i s velikom mukom, 
sve ako i na prolazu; jer je onamo bila duša nijema i 
gluha, pa je barem vrlo malo čula i manje se opirala, 
kao onaj koji je već djelomice izgubio nadu u pobjedu. 
Ovdje je razum življi, a moći su sposobnije. Kreševo je i 
pucanj topova takav, te ga duša mora neprestano slušati. 
Ovdje zlodusi predočuju one zmije svjetovnih stvari i 
radosti svjetovne prikazuju kao da su vječne; predočuju 
štovanje, koje se iskazuje u svijetu, prijatelje i rodbi- 

nu, spasenje u pokorničkim djelima i tisuću drugačijih 
zapreka.” (ZD 2,3) 

Postoje oni koji služe strastima i oni koji im se su¬ 
protstavljaju. Pri napadaju kakve strasti ili zle pomisli 
valja moliti Božju pomoć. 


Lutajuće misli 

Za vrijeme molitve odvajamo se od okoline i svjesno 
usmjerena zapažanja, aktivnog razmišljanja, promatra¬ 
nja i rasuđivanja. Odbacujemo sve što potiče rastrese- 
nost. Liječimo nestalnost razuma. Zatvaramo sva vrata 
prema vanjskome svijetu. U skrovitosti molitva postaje 
jedini sadržaj duše koja se otvara Bogu. 

Pri pripremi za molitvu i u molitvi javljaju nam se 
predodžbe, sjećanja i planovi. Nismo sposobni dulje 
vrijeme držati um čistim. Najbolje je ne obraćati pozor¬ 
nost na lutajuće misli, već upijati Božju nazočnost. Is¬ 
pravna je ona molitva u kojoj i naša misao i naši osjećaji 
usvajaju riječi molitve. U molitvi ne smijemo dopustiti 
mislima da lutaju. Moramo ih uporno zauzdavati i uvi¬ 
jek se vraćati na ono mjesto na kojemu smo odlutali. 
Ne dopustiti mašti da luta kako joj je volja. Ono što 
ljudi nazivaju “krilima mašte” obično je samo besciljno 
lepršanje svijetom privida. 

Nemojmo vjerovati da će biti dovoljno malo vježbati 
ili usvojiti nekoliko trikova kako bismo se riješili ras- 
tresenosti i poteškoća u molitvi. Čovjeka koji moli stal¬ 
no opsjeda čitava bujica neprikladnih misli, osjećaja i 

utisaka. Svijest se nekako lako udaljava od molitve. Os¬ 
taju riječi, ali unutar njih su druge misli. 

Nemoguće je prekinuti taj priljev upornih misli, ah 
na nama je hoćemo li im pridati pozornost ili nećemo. 
I to se uči vježbanjem. Valja se smiriti pred molitvu. 
Redovite molitve smanjuju te parazitske misli. Valja sve 
napustiti, otvoriti se samo Bogu. Moleći, valja osjećati 
molitvu i biti je svjestan. 

Lutajuće misli rađaju i zvuci iz okoline. Najgori su 
oni smislena sadržaja. Ako se za vrijeme molitve zain¬ 
teresiramo za susjedni razgovor, to nas zna razljutiti pa 
postajemo rastreseni. Najbolje je zamoliti Boga da nam 
pomogne prihvatiti postojeće zvukove a potom svijest 
vratiti u molitvu. Izostanak stalnosti misli i imaginaci¬ 
je, mnogo je puta zaokupio pozornost Terezije Avilska. 
„Trudila sam se mnogo godina i napokon sam našla naj¬ 
bolje sredstvo, što ga već spomenuh u molitvi mira, da 
se naime za pamet ne haje kao ni za luđaka. Neka joj 
se pusti njezina tvrdokornost, koju joj samo Bog može 
oduzeti. A napokon ostaje ona ovdje samo robinja ... 

Rekoh, da pamet ostaje robinja, jer uza sve napore 
ne može privući k sebi druge moći, dok one nju bez 
ikakva truda privlače k sebi. Kadikad se svidi Bogu te 
požali pamet videći je onako izgubljenu i uznemirenu sa 
željom, da bude s drugim moćima.” (MŽ 17,7) Dobro 
je upamtiti ovu preporuku: ne obazirati se na ometajuće 
procese u razumu. Svetica pritom rabi riječi: razum, 
pamet, mašta, imaginacija, predodžbena moć. 

Sličan savjet jest: “A zapamtite dobro, prijateljice, 
ovaj savjet, što ću vam reći, jer ćete vidjeti mnogo puta, 

da ne možete vladati nad tim dvjema moćima. Dogodi 
se, daje duša u najvećem miru, a razum nemirno vrluda 
tako, te se čini, da biva u njegovoj kući ono, što se zbiva. 
Onda se čini, daje samo u tuđoj kući u gostima i traži 
druge stanove, gdje bi boravio. Duša ga ne zadovoljava, 
jer zna malo boraviti mirno najednom mjestu. Možda 
je takav samo moj razum, a ne moraju biti drugi. Tako 
i volja, kad se vidi u tom miru, neka ne mari za razum 
više nego za luđaka. Jer ako bi ga htjela držati sa sobom, 
morala bi se naprezati i nešto uznemirivati. Tako bi sva 
molitva bila trud i muka, pa volja ne bi dobila ništa, 
van bi izgubila ono, što joj Gospodin daje bez ikakva 
njezina truda.” (PS 31,8) Onomu tko se često rastrese 
u molitvi dobro je znati i ovo: “Ja sam kadikad bila u 
velikoj stravi radi te pometnje misli. Bit će nešto više 
od četiri godine, upoznah iskustvom, da misao ili, da 
se bolje razumije, mašta nije razum. Zapitah i jednoga 
učenjaka, pa mi reče, daje tako. 

A to bijaše za me veliko zadovoljstvo. Budući daje 
razum moć duševna, mučilo me je kadikad, što je tako 
priprost. Kadikad leti misao tako brzo, te je može samo 
Bog svezati. Kad nas tako sveže, čini nam se u neku 
ruku, da smo se riješili ovoga tijela. Ja sam gledala, 
tako mi se činilo, duševne moći zabavljene s Bogom i 
povučene u Njega. A s druge me je uznemirena misao 
činila ludom.” (ZD 4,1,8) 

Teško je očekivati smirenje uzburkane duše na 
zapovijed. Terezija Avilska upozorava: „Nemojte mi 
razgovarati s Bogom i misliti na druge stvari, jer to 
znači ne shvaćati što je misaona molitva. Mislim daje to 

razjašnjeno. Dao Gospodin da to znademo provoditi.” 
(PS 22,7) 

Mala Terezija je dobro znala da lutajuće misli jačaju 
kad je srce nemirno. Celina piše: „Preporučila mi je da 
ni jednoj sestri ne priopćim prije bogoslužja nešto jako 
radosno ili zabrinjavajuće, kako ne bih razbila njihovu 
pozornost. Ona se sama veoma savjesno držala tog 
savjeta.” (SMS 61) 

Duša za molitvu mira treba vrijeme bez buke. „Bu¬ 
kom zovem, ako se razumom mnogo promišlja i traže 
riječi... Duševne me moći doista kadikad veoma izmo¬ 
re. I premda mi je slaba pamet, ne mogu je podjanniti. 
A volja, mirna i mudra, neka shvati, da se s Bogom ne 
pogađa snažnim mišicama pa da su one - tražene riječi 
i promišljanje - velike cjepanice, bačene nerazborito na 
onu iskricu, daje uguše. A neka se ne obzire na razum, 
koji je dosadno zvrndalo. Često će se vidjeti, daje vo¬ 
lja sjedinjena s Bogom i mirna, a razum se klati okolo. 
Kad bi ovdje htjela volja, da razumu dade dio onoga, 
što uživa, ili se trudila, da ga sabere, ne bi učinila ništa. 
Zato je bolje, da ga pusti, neka ide, nego da ona ide za 
njim.” (MŽ 15,6). 

Valja naglasiti riječi Terezije Avilske: kad je volja 
sjedinjena s Bogom a razum luta, treba pustiti razum 
neka luta. 

Daje savjet: „Dobro je za one, što idu tim putem, da 
imaju pri ruci knjigu, te se saberu. Meni je koristilo, 
i kad bih gledala polje, vodu, cvijeće. Te su me stvari 
sjećale Stvoritelja, to jest budile su me i sabirale i služile 
su mi mjesto knjige.” ( MŽ 9,5) 

Lutajuće misli manje će ometati molitvu ako smo ti¬ 
jekom dana smireni, bez briga, bez sanjarenja. U rastre- 
senosti pak nije najvažnije da se duša bolje koncentrira, 
nego da srce jače ljubi. 

Briga 

Ne smijemo se prepustiti brigama. Brige uništavaju 
budnost i otvaraju vrata noćnom tatu. Bili bogati ili 
siromašni, ako se brinemo zbog svakodnevice - nema 
molitve. Pouzdajmo se u Božju providnost: „Nemojte 
dakle zabrinuto govoriti: ‘Što ćemo jesti?’ ili: ‘Što ćemo 
piti?’ ili: ‘U što ćemo se obući?’ Ta sve to pogani ištu. 
Zna Otac vaš nebeski da vam je sve to potrebno. Tražite 
stoga najprije Kraljevstvo i pravednost njegovu, a sve 
će vam se ostalo dodati. Ne budite dakle zabrinuti za 
sutra. Sutra će se samo brinuti za se.” (Mt 6,31-33) 
Stavljanje briga uz bok proždrljivosti i pijanstva po¬ 
malo je neočekivano: „Pazite na se da vam srca ne otežaju 
u proždrljivosti, pijanstvu i u životnim brigama te vas 
iznenada ne zatekne onaj Dan ... Stoga budni budite i u 
svako doba molite da uzmognete umaći svemu tomu što se 
ima zbiti i stati pred Sina Čovječjega.” (Lk 21,31-36) 
Moramo odbaciti misli i osjećaje koji nas udaljuju od 
Boga. Valja moliti usprkos brigama. 

Lijenost 

Lijenost vodi u pasivnost cjelokupnog bića. Truje 
duhovnu snagu, uvjerava nas daje promjena nemoguća 

i nepoželjna. Stvara nezainteresiranost, bezobzirnost i 
nepoštovanje. Ne smijemo dopustiti da nam se u dušu 
uvuče zlo lijenosti te oslabi podizanje misli lc Bogu. 

Sveta Terezija Avilska naglašava važnost odlučnosti: 
„Rekoh, da je mnogo stalo do toga, te se put molitve 
započne s velikom odlučnošću. Ima toliko razloga, te 
bih morala biti veoma opširna, kad bih sve navodila. 
Želim, sestre, kazati samo dva tri. Prvi je razlog: ako 
onome, ko nam je toliko dao i neprestano daje, hoćemo 
i odlučimo da damo nešto, kao ovu neznatnu ljubav - a 
jamačno ne bez koristi, već s tolikim dobitkom - ne bi 
bilo pravo, kad mu ne bismo dali posve odlučno, već 
poput onoga, koji nešto uzajmi pa opet uzme. ini mi se, 
da to nije dar, već vazda uzrokuje negodovanje onome, 
kome ko uzajmi što pa opet ište natrag, pogotovu ako mu 
ono treba i već je držao za svoje. Ako li su to prijatelji 
i ako je onaj, koji daje u zajam, dobio mnogo darova 
bez ikakve koristi! Pravo će se to činiti kukavštinom i 
nedostatkom ljubavi, ako takav čovjek ne bi svome do¬ 
brotvoru htio predati u vlast kakvu svoju stvarcu, barem 
u znak ljubavi.” (PS 23,1) 


Zle misli 

„Ta iz srca izviru opake namisli, ubojstva, preljubi, 
bludništva, krađe, lažna svjedočanstva, psovke.” (MT 
15,19) 

Poznata je nemoć suprotstavljanja zlim mislima samo 
vlastitim snagama. Stoga na svaki nalet zla u mislima 

valja molitvom pozvati Božju pomoć. Neka um uđe u 
srce i promotri što se u njemu zbiva. U tome je sva tajna 
suprotstavljanja zlu. Zlih se misli rješavamo tako da um 
napunimo Božjim mislima. 

NAČINI MOLITVE 


Moliti nas uči Duh Sveti. Crkva je prema povijesnim, 
društvenim i kulturnim okolnostima predlagala svo¬ 
jim vjernicima jezik molitve. Pastiri Crkve i učitelji 
molitve prepoznavali su vrijednosti molitvenih putova 
i objašnjavah njihov smisao. Vjernici su usvajali riječi 
molitve, napjeve, čine i ikonografiju. Učili su moliti se. 

Gospodin svaku osobu u molitvi vodi putovima i 
načinima po svojoj volji. I učitelji molitve u povijesti 
Crkve različito su shvaćali molitvu te različito o njoj 
pisali. Razlikovali su se aspekti na koje su stavljah 
naglaske. U toj svojoj bogatoj različitosti spisi učitelja 
molitve odražavaju čistu i jedinstvenu svjetlost Duha 
Svetoga. 

Svatko je u svojoj molitvi po nečemu jedinstven. 

Razlikuju nam se i načini razvrstavanja molitve u raz¬ 
rede. Tako kojiput u razgovoru o molitvi zna doći do 
nerazumijevanja jer smo imah različite učitelje i čitah 
različite knjige. U govoru o nekim elementima molitve 
dolazi do izražaja različitost pristupa. Tada je dobro u 
poniznosti sagledati i prihvatiti dobra razmišljanja su¬ 
govornika te tako proširiti svoje poznavanje molitve. 

Prema Katekizmu Katoličke Crkve izražaji molitve 
jesu: usmena molitva, razmatranje i unutarnja molitva. 

Jednostavnija je podjela na usmenu i mislenu molitvu. 

Sveta je Terezija Avilska dugi niz godina u svojim 
raznim djelima na različite načine objašnjavala molitvu, 
njezine izražaje i stupnjeve. 

O molitvi piše povezujući razne njezine vrste i načine 
bez namjere da ih složi u neke razrede. U nekoliko je 
navrata, u cilju odgoja i poučavanja, svrstavala molitve 
na više načina u više stupnjeva. 

Kod Terezije Avilske možemo razlikovati aktivnu 
molitvu (asketsku) i pasivnu (mističnu, kontempla¬ 
tivnu). 

Aktivnoj molitvi pripadaju: 

• usmena molitva 

• diskurzivna molitva 

• molitva sabranosti (aktivno poniranje) 

Pasivnoj molitvi pripadaju: 

• molitva ulivene sabranosti (pasivno poniranje) 

• molitva smirenosti (molitva mira) 

• molitva sjedinjenja 

Molitva sjedinjenja se dodatno dijeli na: 

• upoznavanje (jednostavno sjedinjenje) 

• zaruke (potpuno sjedinjenje) 

• ženidba (preobražavajuće sjedinjenje) 

Za meditaciju Terezija Avilska često rabi nazive 
misaona ili unutarnja molitva. Misaonom molitvom 
stječemo uvid u Božju istinu. 

Sveta Terezija Avilska ovako objašnjava nastanak po¬ 
jedinih njezinih naputaka o molitvi: „Držim pravo, da ću 

moći malo više reći nego već rekoh u ostalim spisima, 
što mi naložiše, da ih napišem. Dapače se bojim, da će 
biti gotovo jedno isto. Kao što ptice, što ih uče govoriti, 
ne znaju više, van što im kažu, i to često puta ponav¬ 
ljaju, takva sam na dlaku i ja. Ushtjedne li Gospodin, da 
reknem nešto novo, dat će mi to Njegovo Veličanstvo 
ili će se udostojati da mi dozove u pamet, što sam već 
drugda govorila.” (ZD prolog,2) 

Na početku molitvenog puta dobro je držati se redosli¬ 
jeda: priprema, čitanje, razmatranje, unutarnja molitva s 
razgovorom, zahvala, prikazanje i prošnja. 

U pripremi dolazimo u Božju prisutnost. Čitanjem 
određujemo temu razgovora. Razmatranje i unutarnja 
molitva mogu se izmjenjivati, ispreplitati i ponavljati. 
Zahvaljujemo Gospodinu na darovima, prikazujemo 
svoje nakane a u prošnji molimo pomoć za ostvarenje 
nakane. Ta struktura molitve nije kruta. 

Nije dobro tragati za senzacijama u molitvi. Ako se 
što i dogodi, nužan je velik oprez u tumačenju toga. 
Bolje je moliti bez velikih očekivanja. Tada se mnogo 
toga razbistri i shvati. Stvara se ravnovjesje između ra¬ 
zuma i vjere. 

Emocionalna zadovoljstva u molitvi mogu povećati 
svjesnost o vrijednosti molitve. No ugoda u molitvi može 
postati dvosjekli mač. Može se dogoditi da započinjemo 
molitvu očekujući ugodu pa kad se dogodi, zadovolj¬ 
ni smo ali zaboravljamo na Boga. Emocionalna zado¬ 
voljstva u nama mogu nastati raznim mehanizmima, a 
naša ih oholost tumači kao Božje djelovanje. 

POČECI POBOŽNOSTI MALE TEREZIJE 


Prije odlaska u karmel Terezijina je molitva bila puna 
zanosa i utjehe. Povremeno bi se nazirala čarolija tame. 
Osjeća se i djetinja stidljivost. No duhovnost svete Male 
Terezije u djetinjoj dobi nikako se ne smije promatrati 
kao djetinja duhovnost. 

Kao dijete doživjela je toplu roditeljsku ljubav u 
krugu duboko religiozne obitelji. Ljubljena od obitelji 
i dobroga Boga, procvjetala je. Već je u djetinjoj dobi 
zavoljela dragoga Boga: „Odmah ujutro dolazili ste 
k meni, pitali me da li sam već preporučila svoje srce 
dragom Bogu; zatim ste me oblačili govoreći o Njemu, 
i onda sam uz vas izmolila svoju molitvu. Zatim ste me 
učili čitati; prva riječ koju sam znala sama pročitati bila 
je ‘nebesa’. Moja draga kuma prihvatila se da me nauči 
pisati, a vi, draga majko, sve drugo. Nisam baš osobito 
lako učila, ali sam imala dobro pamćenje. Katekizam, a 
nadasve biblijsku povijest jako sam voljela, učila sam 
to s veseljem, ah gramatika mije često natjerala suze na 
oči... Sjetite se samo muškoga i ženskoga roda!“ (PJD 
A2,35) 

Sličan je i opis odlaska u prirodu s ocem: „Bili su to za 
mene lijepi dani, kada bi me moj ‘dragi kralj’ poveo sa 
sobom u ribolov. Tako sam voljela polje, cvijeće i ptice! 

Katkada sam pokušavala loviti ribu svojom malom udi¬ 
com, ali sam radije sjela sama na cvjetnu travu. Tada 
su moje misli bile vrlo duboke, i ne znajući što znači 
razmišljati, moja bi duša zaronila u pravu molitvu... 
Slušala sam daleke žamore... Šum vjetra, dapače ne¬ 
jasni zvukovi vojničke glazbe koji su dopirali do mene, 
napunjali bi blagom tugom moje srce... Zemlja bi mi se 
činila mjestom progonstva, i ja sam snivala o Nebu...“ 
(PJD A2,37) Rano je shvatila moć molitve: „Tada sam 
se sjetila kako sam čula da se na dan prve sv. Pričesti 
dobiva svaka milost koja se moli. Ta me misao utješi, i 
premda sam imala tek šest godina, rekoh u sebi: “Molit 
ću se za svog siromaha na dan svoje prve sv. Pričesti.” 
Održala sam svoje obećanje pet godina poslije toga, i 
nadam se daje dragi Bog uslišio molbu, koju mije On 
nadahnuo da mu je upravim za jedan od njegovih udova 
koji trpe...“ (PJD A2,38) 

Prva pričest bila je puna dojmova: „Ah, kako je bio 
sladak prvi cjelov Isusov mojoj duši!... To je bio cjelov 
ljubavi; osjećala sam da sam ljubljena, pa sam govorila: 
“Ja te ljubim, dajem ti sebe zauvijek.” Nije bilo zahtje¬ 
va, ni bojeva, ni žrtava. Već su se dugo vremena Isus 
i sirota mala Terezija gledali i razumjeli... Toga dana 
to više nije bio pogled, nego sjedinjenje, oni nisu više 
bili dvoje, Terezija bijaše iščezla, kao kaplja vode koja 
se gubi u pučini oceana. Ostao je samo Isus, On je bio 
Učitelj, Kralj. Zar ga nije Terezija molila da joj uzme 
slobodu, jer joj je njezina sloboda zadavala strah? Ona 
se osjećala tako slaba, tako krhka da se zauvijek htjela 
sjediniti s božanskom jakošću!... Njezina je radost bila 

prevelika, preduboka a da bije mogla izdržati. Naskoro 
je obliše divne suze na veliko čudo njezinih drugarica, 
koje su kasnije govorile jedna drugoj: ‘A zašto je plaka¬ 
la? Je liju što tištalo?... - Ne, to je prije bilo zato što ne 
vidi svoju majku kraj sebe, ili svoju sestru karmelićanku 
koju toliko voli. ’ One nisu mogle shvatiti da ovo progna¬ 
no srce, kad sva nebeska radost uđe u njega, ne može da 
je podnese ne lijući suza... (PJD A4,74) 

Sveta Mala Terezija imala je jasne ciljeve na putu 
ljubavi i molitve: „Nisu li upravo oni trebali da pomog¬ 
nu plašljivom djetetu kojemu je Bog odredio da postane 
apostolom apostola molitvom i žrtvom?“ (PJD 5,103) 

Upečatljiva je molitva na listiću koji je Mala Terezija 
nosila na svom srcu na dan polaganja zavjeta (8. rujna 
1890.) „0 Isuse, moj božanski Zaručniče! Daj da nikada 
ne izgubim bijelu haljinu svoga krštenja! Uzmi me sa 
svijeta prije nego učinim i najlakši svojevoljni grijeh. 
Daj da tražim i nalazim uvijek samo tebe, da stvorenja 
ne znače za mene ništa i da ja za njih ne značim ništa, 
nego da mi ti budeš sve! 

Neka mi zemaljske stvari nikada ne uznemire dušu, 
neka ništa ne pomuti moga mira. Isuse, ja molim samo 
mir, i uz to ljubav, beskrajnu ljubav bez druge granice 
osim tebe, ljubav koja ne bi više bila ja, nego ti, moj 
Isuse! 

Isuse, daj da umrem za tebe kao mučenica, 
mučeništvom srca ih tijela, ili radije i srca i tijela. Daj 
mi da ispunim svoje zavjete u svoj njihovoj savršenosti, 
i daj mi da shvatim što zaručnica tvoja mora biti. Daj 
da nikada ne budem na teret zajednici, daj da se nitko 

ne zanima za mene, da budem gledana kao pogažena 
nogama, zaboravljena kao zrnce pijeska, za tebe, Isuse! 
Neka se tvoja volja vrši u meni savršeno, da stignem na 
mjesto koje si mi pripravio. 

Isuse, daj da spasim mnogo duša, daj da danas ne 
bude osuđena ni jedna jedina i da se sve duše u čistilištu 
spas. Isuse, oprosti mi ako govorim što ne bi trebalo 
govoriti: ja želim samo tebe razveseliti i tebe tješiti. 14 
(PJD D259) 

Ova zavjetna molitva stavlja u prvi plan Isusa. 
Terezijin pogled cijelo je vrijeme okrenut prema Isusu, 
Bogočovjeku. Ona se zavjetuje da će djelovati na spa¬ 
senju duša. Zavjetuje se da će živjeti u skladu s obje 
Isusove zapovijedi ljubavi. 

Njezini su roditelji poticali svoju djecu na susrete s 
Bogom, prvenstveno molitvom i misom. Odlazili su na 
hodočašća. Učili su ih ljubavi, milosrđu i dobroti. Iz¬ 
bjegavah su doticaj s ružnim i grubim dijelom života. 

Tereziji je bilo rečeno da se mora dogoditi čudo da bi 
dobila pristanak za ulazak u karmel prije sedamnaeste 
godine. Terezija je borac: „Vidjela sam dobro da bi sva 
uvjeravanja bila beskorisna, zato sam se povukla, dok 
mi je srce tonulo u najdublju gorčinu. Jedina moja utje¬ 
ha je bila molitva, molila sam Isusa da načini traženo 
čudo jer ću se samo uz tu cijenu moći odazvati njegovu 
pozivu. 11 (PJD A5,105) 

USMENA MOLITVA 


Usmenu molitvu ustanovio je Krist: apostoli su molili 
kako ih je Krist naučio. Katolička crkva usmenim molit¬ 
vama slavi sva svoja otajstva. To su molitve koje znamo 
napamet, koje čitamo ili slušamo. 

Usmene su molitve važne i ne smije ih se 
omalovažavati. One su ustanovljene Duhom Svetim i 
Crkvom i djelo su Božjeg milosrđa. No ograničavanjem 
samo na usmenu molitvu, teško se postižu unutarnji 
mir i rast unutarnjih vrlina. Teže se opire strastima i 
kušnjama. 

Mnogima najviše odgovara usmena molitva. Samo 
tako mole djeca, bolesni i nemoćni. Sveta Terezija Avil- 
ska je u više navrata pisala o tome kakve joj je poteškoće 
u mladosti zadavalo razmatranje. Poznavajući našu na¬ 
rav govori: „Ne kažem toga bez velikog razloga, jer je, 
kako već rekoh, mnogo stalo do toga, da se znade, da 
Bog ne vodi svih istim putem. A možda baš stoji visoko 
u očima Gospodnjim onaj, koji misli, da ide posve u 
nizini. Tako i u ovoj kući ne moraju biti sve kontem¬ 
plativne, premda se sve bave unutarnjom molitvom. To 
je nemoguće. I kad ne bi znala te istine ona, koja nije 
kontemplativna, morala bi jamačno biti vrlo potištena. 
Motrenje je dar Božji. A jer nije potrebno za spasenje i 

Bog ga ne iziskuje silom, neka ne misli nijedna, da će 
ga zahtijevati od nje. Ako i nije koja kontemplativna, 
ipak može biti veoma savršena, čini li ono, stoje rečeno 
dosada. 

Dapače može imati još vise zasluga, jer ima više 
muke, a Gospodin je vodi kao jaku dušu i čuva joj sve 
zajedno za drugi svijet, što ne uživa ovdje. Stoga ne smi¬ 
je klonuti duhom ni zabaciti molitvu, nego mora činiti, 
što čine sve druge. Jer kadikad dolazi Gospodin veoma 
kasno i plaća najednom tako obilato, kao što je drugima 
davao malo po malo u mnogo godina.” (PS 17,2) 

Dok molimo, moramo vladati svojim srcem upravljen¬ 
im Gospodinu. Moleći mlako, samo po navici, zapravo i 
ne molimo. Da bismo se obranili od lutajućih misli, do¬ 
bro je razum što više povezati s riječima molitve. Tako 
udubljen razum ne bježi na razne strane. Počne li razum 
ipak lutati, dobro je riječi molitve izgovarati što tiše, da 
se jedva čuje. Najvažnije je da molimo smireno. 

Nekako se smanjuje sklonost prema brojnim usme¬ 
nim molitvama, prema onome što se naziva pobožnost. 
Usmene molitve moraju biti veoma trijezne i jed¬ 
nostavne u izrazu te izražavati ono što uistinu osjećamo, 
ono što bismo sami htjeli izraziti Gospodinu. Potreban 
je sklad između ove usmene molitve i duševnog stanja 
onih koji mole. Takvo usmjerenje nipošto nije uzmak, 
nego prije znak napretka, produbljivanja molitve. Takva 
molitva na ozbiljan način zahvaća život molitelja. 

Sveta Mala Terezija neprestano je molila. Opisuje 
i detalje svoje usmene molitve. Uvijek je nastojala da 
moli srce, a ne samo jezik. Ako bi osjetila da je srce 

prazno, jednostavno bi rješavala nelagodu duhovne 
suhoće. Izmolila bi vrlo polagano jedan Očenaš, a zatim 
jednu Zdravomariju. Blažena Djevica bi ju oslobađala 
majčinskom ljubavi od nemira i zbunjenosti. Davala bi 
joj sabranost. 

Izbjegavala je i traženje prigodnih molitvi u knjiga¬ 
ma. Smatrala je da nije nužno moliti po molitvenim 
obrascima da bi nas Bog čuo i uslišio. Iskusila je snagu 
neformalne molitve. 

Molila je iskreno jednostavno i slobodno, bez gluma¬ 
tanja. Potaknuta iskustvom djelovanja molitve u real¬ 
nom svijetu napisala je: „Kolika je velika moć molitve! 
Mogli bismo je nazvati kraljicom koja u svaki čas ima 
slobodan pristup pred kralja i može postići sve što moli. 
Da bismo bili uslišeni, nije nipošto potrebno da čitamo 
iz knjige kakvu lijepu molitvu sastavljenu za tu priliku; 
kad bi to bilo tako ... jao! Osim Božanskog oficija, koji 
sam vrlo nedostojna da molim, nemam smjelosti da se 
obavežem tražiti po knjigama lijepe molitve; od toga me 
boli glava, jer ih ima toliko! I još su sve ljepše jedna od 
druge. Ja ih ne bi znala izmoliti sve, pa jer ne znam koju 
da izaberem, činim kao djeca koja ne znaju čitati: kažem 
sasvim jednostavno dragom Bogu ono što mu hoću 
reći, ne tražeći lijepe izraze, i On me uvijek razumije. 
Ipak ne bih htjela, predraga moja majko, da vi mislite 
da molitve što ih molim zajednički, u koru ili u vrtnoj 
sjenici, molim bez pobožnosti. Naprotiv, ja jako volim 
zajedničke molitve, jer je Isus obećao da će biti s onima 
koji se okupljaju u njegovo ime (Mt 18, 20); ja osjećam 
tada da revnost mojih sestara dopunjuje moju, ali kad 

sam sasvim sama, stidim se priznati, moljenje krunice 
stoji me više muke nego pokorničko trapljenje. Osjećam 
daje molim tako loše! Uzalud se trudim da razmatram 
tajne svete krunice, ne uspijevam sabrati svoj duh. Dugo 
sam se žalostila zbog tog nedostatka pobožnosti, što me 
je i zbunjivalo, jer toliko ljubim Blaženu Djevicu da bi 
mi moralo biti lako moliti u njezinu čast molitve koje su 
joj ugodne. Sada se manje žalostim, mislim na to kako 
je nebeska Kraljica moja majka i da zato mora vidjeti 
moju dobru volju i daje njom zadovoljna. Katkada, kad 
je moj duh u tako velikoj suhoći da mi je nemoguće iz 
njega izvući jednu jedinu misao da se sjedinim s dragim 
Bogom, ja izmolim vrlo polagano jedan Očenaš, a zatim 
jednu Zdravomariju; tada me te molitve zanose, hrane 
moju dušu mnogo bolje nego što bi to bilo da sam ih mo¬ 
lila brzo stotinu puta ... Blažena mi Djevica pokazuje da 
se ne ljuti na mene, nikada mi ne uskraćuje svoju pomoć 
čim je zazovem. Ako me obuzme nemir, zbunjenost, ja 
se odmah obratim njoj, i ona se uvijek kao najnježnija 
među majkama zauzme za moje dobro. Koliko puta mi 
se, dok sam govorila novakinjama, dogodilo da sam je 
zazvala i osjetila blagodati njezine majčinske zaštite!“ 
(PJD Cl 1,227) 

Usmena molitva se temelji na razumskom 
raščlanjivanju i misaonom zaključivanju. Oni koji 
počinju moliti, teško sabiru svoja osjetila. Rastreseni 
su. Moraju se uvježbati da ništa ne gledaju niti slušaju. 
Dovde možemo doprijeti sami vlastitim naporom i 
vježbom. Dakako, s milošću Božjom, jer bez nje pojav- 
ljivat će se previše svakakvih lutajući misli. 

Svojstva usmene molitve 


Usmena je molitva u pravom smislu molitva mnoštva. 
Sjedinjujemo se s mislima zajednice, zanemarujući 
svoja osobna razmišljanja. Duh Sveti nas povezuje da 
sa Sinom pristupimo Ocu. Primamo duha posinstva i 
kličemo: ,,Abba! Oče!” 

“Ta ne primiste duh robovanja da se opet bojite, 
nego primiste Duha posinstva u kojem kličemo: ‘Abba! 
Oče!’. Sam Duh susvjedok je s našim duhom da smo 
djeca Božja.” (Rim 8,15-16) 

Riječi molitve pratimo umom i srcem. Izgovaranjem 
riječi molitve prati se unutarnje djelovanje Duha Sve¬ 
toga. Valja uskladiti ono što govorimo ustima i ono što 
nosimo u srcu. Tako naš duh postaje sličan duhu riječi 
koje izgovaramo. 

Naše se srce mora poučljivo otvoriti Božjoj riječi, 
upiti je, da bi išlo gore, prema Bogu. Bog nas uči moliti: 
dao nam je prikladne riječi kojima ćemo mu se obratiti. 
Te riječi susrećemo u psalmima, u velikim molitvama 
svete liturgije i u samom euharistijskom slavlju. 

Sveta Terezija Avilska ističe komplementarnost 
usmene i misaone molitve: „Ako izgovarajući potpuno 
razumijem i vidim, da govorim s Bogom, i više pazim 
na to nego na riječi, što ih izgovaram, molitva je za¬ 
jedno unutarnja i usmena. Izuzetak je, ako kažu, da se 
razgovarate s Bogom, ako molite Očenaš, a pritom mis¬ 
lite na svijet. O tome šutim. Ako hoćete da govorite s 
Bogom, treba da govorite, kao što se dolikuje govoriti s 
tako velikim Gospodinom.” (PS 22,1) 

Dodaje: „Ja ću uvijek stavljati misaonu molitvu uz 
usmenu, kada se god toga sjetim, zato da vas se ne 
prestraši, kćeri; jer ja znam na što spadnu te stvari zato 
što sam prešla stanovit napor u tome, pa ne bih htjela 
da vas itko uznemirava, jer je štetno ići sa strahom po 
tom putu. Jako je važno da shvatite da ste na dobrom 
putu, jer ako se nekom putniku kaže da je zalutao i da 
je skrenuo s puta, prisiljava ga se da ide od jednoga kra¬ 
ja do drugoga, pa koliko prođe, tražeći kuda mora ići, 
zamori se, potroši vrijeme i stigne kasnije. Prije nego 
počnete s usmenom molitvom koju ćete izgovarati, 
dobro bi se učinilo da provedete puno vremena u mi¬ 
saonoj.” (PS 22,3) 

Gdje god bude usmene molitve, kaže Terezija Avils- 
ka, pratit će je razmatranje pod pretpostavkom da molit¬ 
va nije micanje ustiju, nego razgovor s nekim kojega se 
poznaje i voli. 

Dobro je znati više molitava napamet, za razne si¬ 
tuacije i prigode. Pamtimo ponavljanjem. Tako u naš 
um ulaze i pripjevni psalmi te postaju dio našeg znanja. 
Ako nemamo dovoljno činjenica, ne možemoi aktivno 
donašati zaključke. Na pamćenje loše utječu novi medi¬ 
ji. Gledajući ekrane postajemo mlitavi i bezvoljni. 

Riječi koje nastaju iz srca molitelja žive su, bez ba- 
lasta. Kajanje, naše težnje, pokloni, prošnja, zahvala i 
radost - pripadaju izvornom jeziku molitve. Nije lako 
naučiti govoriti molitvu svojim riječima. Stoga valja 
uporno vježbati. 

Kad molimo Boga, živimo pred Njim. On nas pozna. 
Kad čovjek osjeća Božju prisutnost, kad se predaje u 

Božje ruke, riječi same naviru. Kad je srce prazno, duša 
nema što reći. Govor postaje mučan. To siromaštvo ima 
svoj smisao i prihvaćamo ga. Izražavamo se oslanjajući 
se na vjeru, vjernost i poslušnost. 

Govor molitve mora uvijek biti istinit i jezgrovit. 
Ograničavati se valja na bitno. Takve su riječi možda 
i bolje od onih koje same naviru. Bolje je rabiti svoje 
siromašne riječi nego bogate tuđe. 

Iako nismo kojiput svjesni prošnje koju izgovaramo, 
molitva dolazi do Boga ako je um usmjeren prema Nje¬ 
mu, ako Ga slavimo. 

Kad usmeno molimo, često smo u mislima negdje 
drugdje, bez osjećaja, bez misli o Boga. 

Dobro je moliti s nakanom za nekog ili za nešto. Tada 
molitva dobiva nov smisao i djelotvornija je. Riječi 
molitve donose nam novo raspoloženje. Karmelićanski 
način molitve s nakanom zahtijeva najprije misaoni 
odlazak do Boga. Kad stignemo, kad osjetimo Božju 
prisutnost, odlazimo zajedno s Bogom prema bratu ili 
braći u ljubavi. 


Molitveni oblici 

Molitva uključuje i zahvaća sve što se događa u životu, 
bilo osobnom, bilo u zajednici: “Dakle, preporučujem 
prije svega da se obavljaju prošnje, molitve, molbenice 
i zahvalnice za sve ljude, za kraljeve i sve koji su na 
vlasti, da provodimo miran i spokojan život u svoj bo- 
goljubnosti i ozbiljnosti.”(lTim 2,1-2) 

Blagoslov i klanjanje 


„Blagoslovljen Bog i Otac Gospodina našega Isusa 
Krista, on koji nas blagoslovi svakim blagoslovom 
duhovnim u nebesima, u Kristu.” (Ef 1,1-9) Tako sveti 
Pavao blagoslivlja Boga jer nam je obznanio otajstvo 
svoje volje. Prije svega blagoslivljamo Boga Oca jer 
nas je izabrao prije stvaranja svijeta. Mi smo oduvijek u 
njegovu na-umu, u njegovoj namisli. Bog nas izabire ne 
zato što smo mi dobri, već zato što je on dobar. Mi smo 
još uvijek na putu prema konačnom otkupljenju svoje¬ 
ga tijela i ispunjenju Božjeg nauma spasenja. U stalnoj 
molitvi, u svakodnevnu odnosu s Bogom, sve jasnije 
raspoznajemo znakove toga nauma ljubavi. 

Veličanjem prilazimo Božjem milosrđu, iskustvu 
Božje stvarnosti. (Ps 89,1-3) 

U klanjanju susrećemo Boga, susrećemo Isusa Krista. 
Klanjanje je vanjsko i unutarnje čašćenje Boga i Isusa 
Krista. Shvaćamo Božju uzvišenost i svoju neznatnost. 
U klanjanju ne želimo nešto izmoliti, ne želimo ništa 
postići. Želimo se pokloniti i diviti Svevišnjemu. 

Latinska je riječ za klanjanje: adoratio. Adoracija je 
obožavanje i ljubljenje Boga. Najčešće je euharistijsko 
klanjanje. Klanjamo se Isusu Kristu. 


Molitva prošnje 

Molitva prošnje, prozbena molitva Crkve, određena je 
unaprijed prihvaćenim Božjim jamstvom spasenja. Na 


svršetku svijeta bit će prihvaćene sve ljudske molitve. 
„Ištite i dat će vam se! Tražite i naći ćete! Kucajte i ot¬ 
vorit će vam se! Doista, tko god ište, prima; i tko traži, 
nalazi; i onomu koji kuca otvorit će se.” (Mt 7,7-11) Ili: 
,,U onaj me dan nećete ništa više pitati. Zaista, zaista, 
kažem vam: što god zaištete u Oca, dat će vam u moje 
ime.” (Iv 16,23) Ili: “Ako ostanete u meni i riječi moje 
ostanu u vama, što god hoćete, ištite i bit će vam.” (Iv 
15,7) 

Kad Bogu iznosimo svoje zemaljske nevolje, ne smi¬ 
jemo se prepustiti događanjima, iako se Bog pobrinuo 
za nas prije no što zaištemo. Molitva prošnje usko je po¬ 
vezana s molitvom zahvale preko te Božje brige za nas. 
Bog poklanja oprost od grijeha. Molimo za oslobođenje 
od tereta. Molimo blaženi život, sretan život. 


Zagovorna molitva 

Zagovorna molitva ima korijen u ljubavi prema 
bližnjemu. U njoj uključujemo osobe koje su nam bliske. 

Zagovorna molitva je molitva prošnje, molba koja 
nas usklađuje s Kristovom molitvom. On je Zagovornik 
kod Oca za sve ljude, osobito za grješnike. Duh Sveti 
zagovara nas u skladu s Božjim naumima: „Tako i Duh 
potpomaže našu nemoć. Doista ne znamo što da molimo 
kako valja, ali se sam Duh za nas zauzima neizrecivim 
uzdasima.” (Rim 8,26-27). 

Zagovarati, iskati nešto u prilog drugoga, u suglasju 
je s Božjim milosrđem. Onaj koji moli posredujući, ne 

traži samo svoje nego i ono što se tiče drugih. U molitvi 
se naša duša stapa s dušom onoga za kojega molimo. 
Ako je ta duša u tami, osjećamo tamu. Valja moliti i za 
one koji nam čine zlo, ma koliko nam to na početku bilo 
teško. Nakon takve molitve osjećat ćemo se dobro. 


Zahvalna molitva 

Zahvalna je molitva temeljno raspoloženje molitve. 
Svoje najjače ostvarenje doživljava u molitvama slave. 
Od Boga primamo mnoga dobra, dobar je prema nama. 
Vidimo ljepotu stvorenoga svijeta i dobrotu koja se 
pokazuje u svijetu koji je Bog stvorio. Na tome mu zah¬ 
valjujemo. 

Molitve pohvale su uzleti naše duše prema Bogu zbog 
primljenih duhovnih dobara. 

,,U svemu zahvaljujte. Jer to je za vas volja Božja u 
Kristu Isusu”. (lSol 5,18) “U molitvi ustrajte, bdijte u 
njoj sa zahvaljivanjem.” (Kol 4,2) 


Diskurzivna usmena molitva 

Pojam diskurzivna molitva nije čest u svakodnevnom 
govoru. Diskurzivno moliti znači u molitvi obavljati pro¬ 
cese analiziranja, raščlambe, mišljenja, zaključivanja, 
sjećanja i stvaranja slika. Predmet diskurzije često je i 
neko otajstvo. 

Diskurzivna molitva je aktivna molitva i ima svojstva 

usmene molitve i razmatranja. Razum i volja nadvla¬ 
davaju osjetilnost. Do istine dolazimo postupno, korak 
po korak. 

Sveta Terezija Avilska često moli diskurzivno. Po¬ 
vezuje usmenu i misaonu molitvu. U usmenu molitvu 
uključuje razum koji obavlja diskurziju. Neopazice se uz 
Božju milost događa prijelaz u misaonu molitvu. Ističe 
koliko puno dobiva duša koja moli savršeno usmenu 
molitvu i kako je Bog katkad uzdiže k nadnaravnim 
stvarima: „Ne mislite, da se crpe mali dobitak iz usmene 
molitve, ako se moli savršeno. Kažem vam, daje veoma 
moguće, te vas Gospodin podigne do savršenog motre¬ 
nja dok molite Očenaš ili koju drugu usmenu molitvu. 
Tako eto pokazuje Njegovo Veličanstvo, da čuje onoga, 
koji mu govori, te Njegovo Veličanstvo govori njemu, 
jer mu podiže razum, veže misao i rekao bi, uzimlje iz 
usta riječ, pa i ako hoće, ne može govoriti nego s ve¬ 
likom mukom. No ako duša može što shvatiti, vidi, da se 
ono dobro, što ga uživa, ne može zaslužiti podnoseći sve 
muke i trudove na zemlji zajedno. To je dar Gospodina 
zemlje i neba, koji ga napokon daje kao Bog.” (PS 25,1) 

Diskurzivna usmena molitva pospješuje duhovni rast. 
Tako moleći, postajemo duhovno zreliji i pripremamo 
se za pasivnu molitvu. 


Lectio Divina - božansko čitanje 


Lectio Divina jest osobno ili zajedničko čitanje odlom¬ 
ka Svetog pisma koje nas uvodi u razmatranje, molitvu i 

kontemplaciju. Potječe iz vremena početaka kršćanstva 
i zadržalo se kroz cijelu povijest Crkve, osobito u samo¬ 
stanima. Božansko čitanje - Ledio Divina - učvršćuje 
povezanost teologije i molitve. Svetom se pismu ne 
pristupa radi izobrazbe, već da hranimo svoju vjeru 
kako bismo se približili Bogu, kako bismo utažili žeđ 
srca. 

Moljenje s Božjom riječju tradicionalno se naziva 
Ledio Divina a susreće se i pod drugim nazivima: 
božansko štivo, škola Riječi, sveto čitanje ili čitanje u 
molitvi. 

U kršćanskoj zajednici povećano je zanimanje 
za izučavanjem Svetoga pisma u liturgiji, katekezi, 
teološkim studijima, kulturi i u drugim vidovima ljud¬ 
skog djelovanja. Tome je pridonijela i veća dostupnost 
modernih komunikacija. Osobno i zajedničko duhovno 
čitanje jest nešto što se pokušava posljednjih godina 
ponovno naučiti. Zanimanje značajno raste po Drugom 
vatikanskom saboru. Pape Ivan Pavao II. i Benedikt 
XVI. na razne su načine to poticali. 

Dragocjeno je i plodonosno čitanje i molenje Svetoga 
pisma po pravilima Lectio Divina. Ono je dragocjeno za 
napredovanje u molitvi. 

Kannelićani su od početka njegovali razmatranje 
Svetog pisma i molitvu. U prvotnom Pravilu iz XIII. 
stoljeća piše: “Svaki neka bude u svojoj sobi ili u 
njezinoj blizini, razmatrajući dan i noć o Zakonu Gos¬ 
podnjem i bdijući u molitvi, osim ako je zauzet drugim 
opravdanim poslom.” U tererezijansko božansko čitanje 
uključen je molitveni duh Svete Terezije: razmatramo 

i molimo kako nas je ona učila. Ona nam je dala sm¬ 
jernice, zamisli, predodžbe, stavove, mišljenja, ideje, 
orijentacije. Cilj božanskoga čitanja nije obogaćivanje 
našega znanja, već susret s Bogom kao osobom koja 
nam govori u riječima Svetoga pisma. 

Lectio divina slijed je koji ima od tri do sedam di¬ 
jelova. Najčešće ima četiri dijela - koraka. U afričkim 
crkvama obično ima sedam. 

Papa Benedikt XVI. volio je Ledio Divina u pet 
dijelova. Peti dio jest Actio (djelovanje) - u svakod¬ 
nevnom životu koji se događa unutar plana božanskog 
spasenja svjedočimo Božju riječ. 

Ledio - čitanje 

Čitanje {ledio) prvi je korak. Čita se odlomak iz 
Svetog pisma polako i pozorno, više puta. Sluša se Božji 
govor. Usvaja se odlomak. Misli se ono što se čita. Tru¬ 
dimo se shvatiti književni i povijesni okvir. 

Čitanje se ovdje može upotpuniti proučavanjem i 
istraživanjem odlomka. Najbolje je Sveto pismo čitati 
s pomoću Svetoga pisma: rabimo paralelne tekstove i 
komentare oboružani strpljivošću. Dakle, nastojimo du¬ 
binski shvatiti odlomak. 

Čitamo polako, dok neka riječ ne dotakne naše srce. 
Nije nam namjera čitajući steći moralna znanja, nego se 
razvijati kako bismo susreli Boga. 

Meditatio - razmatranje 

Razmatranje (meditatio) drugi je korak. Razmišljamo 
o onome što smo pročitali. Uzdižemo se s razine 

doslovnog smisla na duhovni: na alegorijski, moralni i 
anagogički. 

U onome što smo pročitali nastojimo prepoznati 
značenja koja to ima u Kristu (alegorijski, preneseni 
smisao), pročitano nas može ponukati na ispravno djelo¬ 
vanje (moralni smisao) ili ga možemo sagledati u nje¬ 
govu vječnom značenju kojim nas uznosi prema Bogu 
(anagogički, vječni, “pobožantsveni” smisao). 

Značenje toga četverostrukog smisla dobro nam 
objašnjavaju srednjovjekovni stihovi (KKC 118): 

Slovo uči događaje, alegorija što vjerovati, 

moral što činiti, anagogija kamo težiti. 

Dakle, shvaćamo duhovna značenja pročitanog 
odlomka. Pretvaramo riječ u Božju riječ. Razmišljamo 
o duhovnom smislu odlomka. Oslonci su nam Krist, 
vjera, ufanje, ljubav ... Povezujemo sebe s pročitanim. 
Što meni Bog govori? Razmišljamo o pojedinim ide¬ 
jama i stalno se vraćamo na njih. Taj se dio razmatranja 
naziva na srednjovjekovnom crkvenom latinskom jezi¬ 
ku rumination, “preživanje”. 

U potrazi smo za dubinskim smislom riječi koje su 
nam došle s neba, riječi koje su stoljećima ponavljane u 
različitim okolnostima. 

U meditaciji nije bitno razmišljanje o pročitanome. 
Bitno je da riječ uđe u naše srce, daju osjetimo, da os¬ 
jetimo Boga, da osnažimo svoju čežnju za Bogom. Pri¬ 
tom se razvija novo shvaćanje sebe. 

Oratio - molitva 

Molitva ( oratio ) treći je korak božanskog čitanja. 
Molimo Gospodina. Otvaramo srce Gospodinu. Oblik 
molitve ovisi o stanju srca nakon prvih dvaju koraka. 
To može biti blagoslov i klanjanje, zahvalna molitva, 
zagovoma molitva ili molitva prošnje. 

U molitvi polažemo pred Boga svoju čežnju i molimo 
Ga da nas čežnja ispuni. 

Contemplatio - unutarnja molitva 

Contemplatio (unutarnja molitva) četvrti je korak 
Lectio Divina. Bog govori. Klanjamo se. Otvaramo um, 
srce i dušu. Čeznemo za time da nas Božja riječ obuzme, 
da joj se predamo. Mir, osjećamo Božju prisutnost. 

Molitva u kontemplaciji ostaje bez riječi, postaje 
šutnja. Nadilazimo osjetila. Sami ne možemo ući u kon¬ 
templaciju: to je Božji dar. 

Lectio Divina je milost. Bez Duha Svetoga bila bi to 
samo ljudska vježba, intelektualna igra. Sveti Duh ot¬ 
vara um i srce vjernika. 

Časoslov 

Božanski časoslov ili Liturgija časova ( Divinum Offi- 
cium - Liturgia Horarum) jest propisana knjiga svakod¬ 
nevnih molitava za klerike i redovnike. To je molitva 
Crkve kojom se, prema staroj kršćanskoj predaji, da¬ 
vanjem hvale Bogu posvećuje čitav tijek dana i noći. 

Časoslov je javna molitvu Crkve. Liturgija časova 
određena je da postane molitva svega Božjeg naroda, 

svih vjernika zajedno i svakoga vjernika osobno. U njoj 
sam Krist nastavlja obavljati svoju svećeničku službu 
po Crkvi. Svatko uzima udjela prema ulozi koju obnaša 
u Crkvi i okolnostima osobnog života. To znači da svi 
vjernici mole časoslov prema svojim mogućnostima. 
Preporučuje se i laicima moliti, bilo sa svećenicima bilo 
zajedno okupljeni, dapače i svatko sam. 

Djela apostolska na više mjesta svjedoče da je 
kršćanska zajednica jednodušno molila. Spominje se 
da su se učenici okupljali za molitvu u treći čas dana. 
Spominju se i šesti i deveti čas. Postoje svjedočanstva 
prve Crkve da su i pojedini vjernici posvećivali molitvi 
određene sate. 

Liturgija časova postupno je postajala crkvenom molit¬ 
vom. Obavljala se u određeno vrijeme i na određenim 
mjestima kao nužna nadopuna Euharistiji: vrhunac 
bogoslužja sadržan u euharistijskoj Žrtvi proteže se na 
sve časove ljudskog života. 

Služba časova je, kao i sve kršćansko slavljenje, 
eshatološki navještaj spasenja koje smo primili u Kristu 
te zahvala za taj dar koji nam dolazi od Boga. Časoslov 
je slavljenje našega života u Kristu. 

Knjiga koja se nekoć nazivala Brevijar u proteklim 
je stoljećima poprimala razne oblike. Doživjela je 
niz promjena, a nakon Drugoga vatikanskoga koncila 
prilagođena je za zajedničko moljenje. 

U Konstituciji o svetoj liturgiji Drugoga vatikansko¬ 
ga koncila (Sacrosanctum concilium - SC) piše: „Kada 
tu divnu pjesmu hvale prema propisu pjevaju svećenici 
i drugi koji su odlukom Crkve za to određeni, ili kad 

je na odobreni način Kristovi vjernici zajedno mole sa 
svećenikom, tada je to zaista glas same Zaručnice koja 
oslovljava Zaručnika, štoviše, to je molitva koju Krist 
sa svojim tijelom upravlja Ocu.” (SC 84) 

Karmelićani s osobitim žarom mole časoslov. Bez 
časoslova ne bi bili karmelićani. Već u prvotnom Pravilu 
piše: “Oni, koji znaju moliti Časoslov s klericima, neka 
ga mole po uredbi svetih Otaca i zakonitom običaju 
Crkve. Oni pak koji ga ne znaju moliti, neka izmole 25 
Očenaša za Službu čitanja, osim u nedjelje i svetkovine 
kada za istu molitvu taj broj treba udvostručiti, tako da 
se izmoli 50 Očenaša. Istu će pak molitvu trebati izmoli- 
ti 7 puta za Jutarnju. Tu molitvu treba izmoliti isto tako 
7 puta za svaki drugi sat, osim Večernje, za koju će istu 
trebati izmoliti 15 puta.” 

Crkveni dokumenti potiču da se nedjeljom i u 
svečanije blagdane u crkvi zajednički slave glavni 
časovi, osobito večernja. Preporučuje se i laicima da 
mole božanski časoslov, bilo sa svećenicima bilo zajed¬ 
no okupljeni, dapače i svaki sam. (SC 100) 

Tijek časova tako je određen da, koliko je moguće, 
časovi budu prilagođeni vremenu u stvarnim uvjetima 
današnjega života. Glavni časovi su pohvale (jutarnja 
molitva) i večernja (molitva uvečer). Povečerje valja 
tako urediti da na prikladan način odgovara svršetku 
dana. U koru se održavaju manji časovi: treći (oko 9 
sati), šesti (oko 12 sati) i deveti (oko 15 sati). Izvan kora 
dopušteno je izabrati jedan od njih, koji više odgovara 
vremenu dana. Povečerje se moli prije samoga odlaska 
na počinak. 

Sastavni su dijelovi molitve časova himni, psalmi 
i hvalospjevi, antifone, biblijska čitanja, molbenice, 
prošnje i molitve te određeni odabrani tekstovi koji 
prate liturgijska vremena kroz godinu: došašće, božično 
vrijeme, korizmu, vazmeno vrijeme te vrijeme kroz 
godinu. Jednako tako, molitva časoslova prati i vlastita 
svetačka slavlja i zajednička svetačka slavlja kao što su 
blagdani Blažene Djevice Marije, svetaca, mučenika, 
pastira i naučitelja te svetih muževa i žena. Kako bi litur¬ 
gija časova zaista postala izvor pobožnosti, u slavljenju 
se srce treba uskladiti s ustima, dušu s glasom. Zato je 
dobrodošla bogatija liturgijska i biblijska naobrazba, 
poglavito s obzirom na psalme. Svete riječi psalama 
razmatranjem se i molitvom časoslova usele u um i srce. 

Sveta Terezija Avilska više puta započinje izlaganja 
riječima: „Jednom dok sam molila Časoslov ...” Daje 
i upute za molitvu: “Želim zajedno vazda govoriti, kad 
se sjetim, o unutarnjoj i usmenoj molitvi, da vas, kćeri, 
ne straše. Ja sam sama u tom pogledu pretrpjela nešto 
muke pa znam, kamo šibaju takve stvari. Zato ne bih 
rado, da vas itko uznemiruje, jer je šteta ići u strahu tim 
putem molitve. Veoma je zamašno za vas, znate li, da 
ste na pravom putu eda vam ne kažu, da ste zalutale. Jer 
kad se kaže, daje neki putnik zalutao i izgubio put, vele, 
da tumara sad amo, sad tamo i sve traži, kuda bi uperio, 
pa se umori, potrati vrijeme i dođe prekasno. Ko može 
reći, daje zlo, počnemo li moliti časove (hore) ili čislo 
(ružarij) tim, da promislimo, s kim ćemo govoriti, a ko 
smo mi, što govorimo, eda vidimo, kako imamo postu¬ 
pati s njim?” (PS 22,3) 

U prvoj redakciji je pisalo: „ ... prije nego počnete s 
usmenom molitvom - to jest moliti časove ili čislo - 
provedite puno sati u misaonoj. Da, jer ne smijemo doći 
razgovarati s princem kao s kakvim seljačićem ili kao 
s kakvom jadnicom kao mi, jer i nije važno da li nas 
oslovljavaju s ti ili s Vi.” 

Časoslov nam stvara ozračje razmišljanja o Božjoj 
riječi. Bolje molimo. Molitelj je nositelj Isusova glasa 
i glasa Crkve. Časoslov je Isusova molitva, molitva 
Crkve. Kad molimo časoslov, Isus moli. 

Časoslov je oduvijek bi vrlo cijenjena knjiga. Čuven 
je Časoslov Farnese koji je Julije Klović, najzname¬ 
nitiji slikar minijatura renesansnog razdoblja brižljivo 
oslikavao punih devet godina (1537. - 1546.). Ta knjiga 
na poseban način privlači strane i hrvatske proučavatelje 
Klovićeva opusa i povijesti sitnoslikarstva uopće. Na E1 
Grecovu portretu Klović prstom pokazuje na ovo djelo. 

Njegovu iznimnu umjetničku vrijednost i ljepotu us¬ 
pio nam je približiti pretisak vrhunske kvalitete zala¬ 
ganjem Hrvatske akademije znanosti i umjetnosti. 


Krunica 

Krunica Blažene Djevice Marije - Gospina krunica, 
ružarij ili Djevičin psaltir - znak je raspoznavanja ka¬ 
tolika. Molitva krunice istodobno je i kontemplativna 
molitva, i molitva motrenja i molitva osluškivanja. 

Moleći krunicu, po Djevici Mariji razmatramo otaj¬ 
stva Isusova života. Život se Gospodinov pojavljuje u 

životnom okviru Gospe: na događanja u životu Isusa 
Krista gledamo očima Djevice Marije. Ponavljajući 
molitvu Zdravomarija, postupno se navikavamo na to 
uzajamno prožimanje. 

U krunici nam Marija pomaže ući u molitvu, daje nam 
pristup Isusovoj ljudskosti i uvodi nas u tajne svojega 
Sina. Tako nam omogućuje sudjelovati u svojoj molitvi, 
najdubljoj koja je ikad postojala. 

Moli li se polako i sabrano, krunica često ima moć 
uvesti nas u prisnost s Bogom. Kad nam nedostaje snage 
za unutarnju molitvu, posegnimo za krunicom pa ćemo 
se ubrzo naći u stanju unutarnjeg mira i zajedništva s 
Gospodinom. 

Kad upijemo krunicu, ona postaje tih i miran krajo¬ 
lik u koji se možemo povući i naći smirenje. U nama 
se događa neprimjetna promjena, liječimo dušu. Pon¬ 
avljaju se vrlo čisti i sadržajno bogati molitveni obras¬ 
ci. Time se stvara prostor u kojemu se ono unutarnje 
zadržava. 

Usred molitve krunice, usred meditacije, ponekad na¬ 
stupa mir, duboka tišina kakvu samo Bog može daro¬ 
vati. Izvana gledano, molitva jednako teče dalje, ali se 
istodobno nešto mijenja: srce se sasvim predaje Bogu, 
okreće se prema njemu, počiva u njemu, želi ostati kod 
Boga. 

Krunicu nije lako moliti. Zahtijeva prisutnost duha 
i sabranost. Ako smo nemirni, u traženju religioznih 
odgovora - s molitvom krunice nećemo niti početi. S 
krunicom ide zajedno živa vjera. Moramo utihnuti i sa¬ 
brati se. Moliti polako, razmišljajući. Molitva zahtijeva 

miran ritam i gotovo misaono otezanje, što molite Iju 
omogućuje razmatranje otajstava Gospodinova života. 
Razmatranje je, drugim riječima, sanjarenje, duša kru¬ 
nice. Bez toga je ona prazna. 

Za takvu molitvu treba dozrjeti. Zato ne možemo od 
djece tražiti da mole krunicu. Brzo im dosadi. Ali kad 
vide mamu i tatu da mole, tada će možda, poput Isuso¬ 
vih učenika, reći: “Nauči i nas moliti.” Kad osjete da 
iz te molitve izlaze djela kao iz Isusove molitve, tada 
dolazi izbor, dolazi prihvaćanje. 

Na osebujan se način povezuju različite pobude u 
molitvi krunice. Ona sadrži stalno iznova ponavljani 
zaziv za Marijinu pomoć i sposobna je u sebe prihva¬ 
titi svu bijedu koja tišti naš život. Sadrži promatranje i 
razmišljanje o postojanju ispunjenu Bogom i radost u 
njegovoj unutarnjoj punini. Sadrži smirujući boravak u 
bliskosti. Ujedno se u njoj pokazuje značenje Marijina 
lika u Kristovu životu. 


211 


RAZMATRANJE 


Slike koje stvaramo kod razmatranja unose nas u 
događaje o kojima razmišljamo. Te slike nastaju posred¬ 
stvom unutarnjih i vanjskih osjetila. Sveti Ivan od Križa 
upozorava da ti „imaginarni doživljaji naravnog reda” 
(US 1, 12,2) ne pridonose sjedinjenju s Bogom. 

Unutarnja osjetila su predodžbena moć (imaginaci¬ 
ja) i mašta: „Ove dvije moći obično služe jedna drugoj, 
jedna razmišlja uza slike, a druga oblikuje slike i slika 
maštajući.” (US 1,12,3) Nije dobro stvarati slike koje 
nismo niti ćemo ih iskusiti. Takve su slike nestvarne. 
Ni slike stvorene na temelju vanjskih osjetila nisu 
bolje: „Oni koji, dakle, predočuju Boga nekom slikom, 
ili kao veliki oganj ili sjaj, ili koji mu drago oblik, te 
misle da nešto takvo ima sličnosti s Bogom, veoma se 
udaljuju od Njega. Bez sumnje su takva razmatranja 
potrebna početnicima kao način meditacije, da im duša 
uzljubi Boga i da se hrani putem osjeta, pa im spome¬ 
nuti oblici služe kao daljnje sredstvo za sjedinjenje s 
Bogom. (US 1,12,5) Tako kaže i sveti Pavao u Dje¬ 
lima apostolskim: „Ne smijemo držati daje Božanstvo 
slično zlatnoj, srebrnoj ili kamenoj stvari - tvorevini 
ljudskog umijeća i mašte.” (DJ 17,19) Sveti Ivan od 
Križa objašnjava početnicima da su od Boga pozvani 

na duhovnija, nevidljiva dobra i da u tu svrhu napuste 
slast razmatranja slikama. 

Sveta Mala Terezija rano je počela razmatrati iako 
nije znala da molitve koje obavlja imaju naziv - raz¬ 
matranje. Imala je deset godina: ,,U toj dobi nije me još 
nitko bio naučio kako se obavlja razmatranje; ja sam to, 
međutim, toliko željela, ali Marija, kako me je smatrala 
dosta pobožnom, dopuštala mi je samo usmene molitve. 
Jednoga dana upitala me jedna od mojih učiteljica u 
opatiji što radim u slobodne dane kad sam sama. Ja joj 
odgovorih da se zavučem ujedan prazni prostor iza svo¬ 
ga kreveta, koji lako mogu zatvoriti zastorom, i ondje 
razmišljam. „Ali o čemu razmišljaš? 44 upita me ona. 
„Razmišljam o dragom Bogu, o životu ... o vječnosti 
ukratko, razmišljam! ... Sada razumijem da sam tada 
i ne znajući obavljala razmatranja i da me je već tada 
dragi Bog potajno poučavao. 44 (PJD A4,71) 

Ona piše o promjenama koje su nastupale u njezi-nu 
pristupu razmatranju u zrelim godinama. Nakon nastalih 
teškoća traži nove izvore prikladne za udubljivanje i raz¬ 
matranje. Nalazi ih u Svetom pismu, nadasve u Evanđelju. 
Sveto Pismo je poticajno djelovalo na osjećajnost razgo¬ 
vora s Bogom. Tada bi bila svjesna duboke i tihe Božje 
prisutnosti. Evanđelje bi ju prosvijetlilo te pomoglo 
u razlučivanju dvojbi poziva i tame. Evanđelje zauzi¬ 
ma u Crkvi jedinstveno mjesto. Ima izvanredno jaku 
privlačnu snagu koja je u svim vremenima djelovala na 
svetce. Terezija govori: „U dobi od sedamnaest i osam¬ 
naest godina nisam imala druge duhovne hrane, ah posli¬ 
je su me sve knjige ostavljale u suhoći, i još sam u tom 

stanju. Ako otvorim knjigu kojega duhovnog pisca (pa 
i najljepšu, najdirljiviju), odmah osjećam da mi se srce 
zatvara, te čitam, da tako kažem, bez razumijevanja, ili 
ako i razumijem, duh mi se ukoči i ne može razmatrati U 
toj nemoći dolazi mi u pomoć Sveto Pismo i Nasljeduj 
Krista', u njima nalazim hranu krepku i sasvim čistu. Ali 
nadasve me kod mojih razmatranja zaokuplja Evanđelje; 
u njemu nalazim sve što je potrebno mojoj siromašnoj 
duši. U njemu otkrivam uvijek nova rasvjetljenja, 
skrivene i tajanstvene misli. Razumijem i znam iz 
iskustva daje kraljevstvo Božje u nama.“ (PJD A8,170) 
Naglasak toga njezina razmišljanja sadrži Katekizam 
Katoličke Crkve: „Evandjelje me prije svega zaokuplja 
za vrijeme molitve; u njemu nalazim sve što je potrebno 
mojoj siromašnoj duši. U njemu otkrivam uvijek nove 
spoznaje, skrivena i otajstvena značenja”. (KKC 127) 
Sveto pismo utjecalo je i na odabir dijela njezina imena, 
ono ,,i Svetoga Lica“. „Prezren bješe, odbačen od ljudi, 
čovjek boli, vičan patnjama, od kog svatko lice otklanja, 
prezren bješe, odvrgnut. A on je naše bolesti ponio, naše 
je boli na se uzeo, dok smo mi držali da ga Bog bije i 
ponižava. Za naše grijehe probodoše njega, za opačine 
naše njega satriješe. Na njega pade kazna - radi našeg 
mira, njegove nas rane iscijeliše.“(Iz 53,3-5) Ona je to¬ 
liko proučavala Sveto pismo da se novakinjama činilo 
kako znade Bibliju napamet. Čitala je Bibliju i tematski. 
Pronalazila bi u Bibliji razbacana mjesta srodne teme. 
Uočavala je jedinstvo Staroga i Novoga zavjeta. Isus 
je bio temeljni sugovornik. Molitveno je čitala Bibliju. 
Molila je Biblijom. 

Osnove razmatranja 


Razmatranje je uvod u unutarnju molitvu. To je njezin 
početak, pripremna faza. Ono može biti prisutno i ti¬ 
jekom postupka unutarnje molitve: može biti molitva 
sjedinjenja, molitva spokoja ili molitva unutarnje tišine. 

Umjesto pojma razmatranje koriste se i ovi pojmo¬ 
vi: katolička meditacija, mentalna molitva i misaona 
molitva. 

Pojam meditacija prečesto je prisutan u raznim vi¬ 
dovima današnjega govora, no ovdje će se isključivo 
rabiti sukladno kršćanskoj tradiciji. Naziv mentalna 
molitva pak mogao bi biti i zbirni pojam za stanje prije¬ 
laza od razmatranja ka kontemplaciji. 

Razmatranje je traženje i shvaćanje razloga i načina 
kršćanskog života. Tako raste naše shvaćanje ljubavi 
Isusa Krista i potom djelovanja u svakodnevnici. U raz¬ 
matranju upijamo stvarnosti vjere i tražimo svetu istinu. 
Iz svojega postojanja ulazimo u prostor vjere. Uzdižemo 
se na više razine životne snage i slobode te stječemo 
pravilnu sliku stvarnoga svijeta. 

Najvažnije je kod razmatranja to da ono postane 
molitva: da dođemo pred Isusa, da se probijemo do 
Božjega srca. To kojiput rađa duboku radost, a kojiput 
veliku muku. Traženje istine ne događa se samo u krugu 
razuma: daje tako, iz razmatranja bi slijedila teologija 
ili filozofija. Pri razmatranju uključujemo srce, cijelo 
svoje biće i okrećemo se k Bogu: ono unutarnje biva 
nam prosvijetljeno. 

Pojam razmatranje u širem se smislu veže i uz 

časoslov, božansko čitanje {Lectio Divina ) i krunicu. U 
Karmelu se osobito njeguje moljenje časoslova. 


Tema razmatranja 

Učinkovitost razmatranja povećava se ako se dobro 
odredi tema razmatranja. Ako tema razmatranja nije 
jasna, razmatranje je raspršeno i neučinkovito. 

Redovito valja razmatrati Sveto pismo, osobito 
Evanđelj e i Kristova otaj stva. Na primj erima iz Evanđelj a 
razmatramo krjeposti. Razmišljamo, osjećamo i učimo 
slijediti Krista. Primami nam je cilj spoznaja Kristove 
ljubavi i jedinstva s Njime. 

U razmatranju Bog se uključuje: „Sine čovječji, sve 
riječi što ću ti reći uzmi k srcu.“ (Ez 3,10) “Da poslušam 
što mi to Jahve govori.” (Ps 85,9) 

Apstraktne je teme teško predstaviti si u mašti. Pri 
razmatranju Božje ljepote dobar je induktivni pristup. 
Najprije se u mašti stvaraju slike vidljivoga svijeta. Od 
ljepote prirode uzdižemo se do ljepote Boga. Slike koje 
stvaramo u mašti mogu biti neodređene, bez kristalne 
jasnoće. No kojiput su zamućene slike jače i djelo¬ 
tvornije od bistrih. 

Kad razmatramo otajstva, istine koje su objavljene od 
Boga bliske su nam. Razmatraju se otajstva spasenja, 
objave, otkupljenja, sjedinjenja s Bogom, utjelovlje¬ 
nje i mnoga druga. Razmatrajmo, primjerice, Isusovo 
rođenje. Na polnoćki smo: slavimo rođenje Isusa Krista, 
koje se događa upravo sada, a ne prije dva tisućljeća. 

U misaonoj smo vezi s tim događajem u vječnosti. A 
vječnost je stvarna. Razmišljamo o otajstvima na te¬ 
melju učenja Crkve. Shvaćamo uz aktivnost osjetila i 
mašte. Vodeća emocija neka bude ljubav. Potom misa¬ 
ono postajemo sudionici događaja. Vidimo i osjećamo 
događaje iz Svetog pisma kao stvarne u trenutku 
sadašnjosti i u bezvremenosti našeg postojanja. Krist 
nas vidi na polnoćki i mi vidimo Njega, razgovaramo s 
Njime, i to sada, u sadašnjosti. A taj se razgovor ne vodi 
u mašti, on je stvaran. 

Molitva razmatranj a prij e ili kasnij e pokazuj e sklonost 
k pojednostavljenju. U početku je predmet razmatranja 
širok, s mnogo gledišta. Predočavamo si, promišljamo, 
zaključujemo. Postupno sve postaje jednostavnije, ali i 
intenzivnije. Misli ima manje, ali one su dublje i plod¬ 
nije. Unutarnji govor prelazi u šutnju. 

Spoznaja, kao posljedica razmatranja, manje je 
važna. Bitno je djelovanje, naša promjena temeljena na 
spoznajama stečenim razmatranjem. 

Povlačenje u jednostavnost i tišinu ne smije nas 
odvesti u nestvarni svijet, u sanjarenje i maštanje. Uvi¬ 
jek moramo biti u stvarnom odnosu s Bogom. 

Težimo tome da naš odnos s Njime bude jednostavan, 
čist, odraz nas samih kako bi nam istina Božje objave 
postala bliska. Viša spoznaja svijeta i života pritom je 
manje važna. Bitno je da se naša volja okrene iz svoje 
svakodnevnice prema shvaćanju svojega postojanja u 
Bogu. Cilj je prihvaćanje Božje istine. Tome se protivi 
naša volja koja nam uporno govori da smo najpametniji 
i najbolji. 

Otvaranje je polagan i postupan proces. Trajanje 
razmatranja ne mjeri se minutama, nego promjenom 
duhovnog stanja. Cilj detaljnog razmatranja tajni vjere 
jest povećanje Božje ljubavi u našim srcima. Prijelaz 
u unutarnju molitvu djelovanjem volje postaje spontan. 


Molitva sabranosti 

Molitva sabranosti posljednja je u nizu aktivnih, 
nemističnih oblika molitve. Naziva se još i aktivno 
poniranje ili neulivena molitva sabranosti. 

U molitvi sabranosti duša okuplja sve svoje snage. 
Posvješćujemo prisutnost Boga u svojoj duši. Sabiremo 
osjetila kako bismo omogućili rast srcu. Razum miruje, 
volja se klanja Kristu. Duša razgovara s Bogom bez 
riječi. Klanja se Bogu i slavi Ga. Ako nam je to jasno, 
lakše ulazimo u prijateljski razgovor s Bogom. Razgo¬ 
varamo s Njime u svojoj nutrini, gledamo Ga u sebi, 
slušamo Ga u sebi. Takva je molitva najprikladnija za 
prihvaćanje milosti kontemplacije. Danas se pojam sa¬ 
branost obično rabi u drugačijem - užem značenju. 

Za ulazak u molitvu potrebna je sabranost. Sveta 
Terezija nas podsjeća: „Sad se vratimo lc svojoj usmenoj 
molitvi, da znamo, kako treba moliti, te molimo tako, da 
nam Bog da sve zajedno, i neopazice, i kako je rečeno, 
da molimo, kako dolikuje. Već je poznato,najprije treba 
ispitati savjest, moliti ispovijed i prekrižiti se. Odmah 
se, kćeri, jer ste same, ogledajte, da nađete društvo. A 
čije društvo može biti bolje od Učitelja, koji je naučio 

molitvu, što ćete je moliti? Predočite, da je sam Gos¬ 
podin združen s vama, gledajte, s kakvom vas ljubav¬ 
lju i poniznošću uči. I vjerujte mi, dok možete, ne bu¬ 
dite bez tako dobra prijatelja. Ako se priviknete, da ga 
privlačite k sebi, pa ako On vidi, da to radite s ljubavlju 
i da mu nastojite ugoditi, nećete ga moći, štono riječ, 
odbaciti od sebe. On vas neće nikad ostaviti, pomagat će 
vam u svim vašim nevoljama, i svagdje ćete ga držati. 
Mislite li, daje malenkost imati uza se takva prijatelja?” 
(PS 26,1) 

Sveta nas Terezija Avilska uči kako se sabire misli: „0 
sestre, koje ne možete mnogo razumom promišljati ni 
sabrati misao, da se ne rastresate, priviknite se, priviknite 
na to. Gle, ja znam, da vi to možete, jer i ja provedoh 
mnogo godina mučeći se, jer ne mogoh svoje misli mimo 
zadržati kod jedne stvari. To je veoma velika muka. Ali 
znam, da nas Gospodin neće tako ostaviti same, te nas 
ne bi pratio, ako mu se ponizno približimo i molimo ga 
za to. ... Ne želim sada, da o Njemu razmišljate ni da 
zamišljate mnogo misli ili svojim razumom razmatrate 
visoka i nježna razmatranja. Samo vas molim, da ga gle¬ 
date.” (PS 26,2) 

Kako bismo lakše razgovarali s Isusom, pomaže nam 
Isusova slika ili lik. Velika je pomoć i uzeti duhovnu kn¬ 
jigu da bi se sredile misli. 

Sve traži svoju mjeru: „Kao što spomenuh na 
početku, već sam pisala, kako vam se treba držati u 
tim smetnjama, što ih ovdje uzrokuje zloduh, i kako 
se ne smijete silom tjelesnom započeti sabirali, van 
blago, da uzmognete neprestance ostati što sabranije; 

neću ovdje spominjati više, već ono, što mi se čini, 
daje veoma potrebno pretresati s iskusnim osobama.” 
(ZD 2,10) 

Velik put u malo vremena prijeći možemo ako se ne 
bavimo vanjskim osjetilima i svoje osjećaje skupimo u 
svojoj nutrini. Povlačimo osjetila iz vanjskoga svijeta 
i odstranjujemo ih te često nismo ni svjesni ulaska u 
smirenost. 

Osnovna preporuka početnicima za uspješnu molitvu 
sabranosti jest da valja moliti zatvorenih očiju. Kasnije 
gledamo otvorenim očima i ništa ne vidimo. 

Volja duši daje znak da se želi sabrati i osjećaji će se 
poslušno povući. Kad volja opet pozove osjećaje, oni 
se vraćaju. Kako nema vanjske smetnje, duša je sama s 
Bogom i može upoznati sebe. 

Savjeti se možda čine nejasnima, no valja pokušati 
i uvjeriti se u uspješnost molitve sabranosti. Terezija 
Avilska nam objašnjava: “Premda se na ovaj način moh 
naustice, mnogo se brže sabere duh, a ova molitva nosi 
sa sobom i mnogo dobara. Zove se sabranost, jer duša 
sabere sve svoje moći i s Bogom svojim ulazi u sebe. Tu 
je brže poučava njezin božanski Učitelj i daje joj prije 
molitvu mira, nego na ikoji drugi način. Jer tu sama 
sa sobom može razmišljati muku Isusovu i predočiti 
Sina i prikazati ga Ocu, a ne mora mučiti razuma idući 
Sina Božjega tražiti na gori Kalvariji, u vrtu i uza stup 
bičevanja.” (PS 28,4) 

Nakon molitve sabranosti lako ćemo usmeno moliti. 
Gospodin je sklon osloboditi nas napora kad molimo. 
Terezija Avilska detaljno objašnjava molitvu sabranosti 

jer joj je puno pomoglo povlačenje u sebe: „Kažem: ako 
hoće, jer znajte, da ulazak duše u sebe nije nešto vr¬ 
hunaravno, već je u našem htijenju. I zato mi možemo 
učiniti s pomoću Božjom. A bez te pomoći ne možemo 
ništa, ne možemo ni pomisliti dobru misao. Zato nije to 
šutnja duševnih moći, već njihovo zatvaranje u dušu.“ 
(PS 29,4). Na rubu autografa napisano je: „Hoće da kaže 
vrhunaravno ili što nije dano našoj slobodnoj volji s re¬ 
dovnom milošću Božjom.“ Naglašava kako je za veliku 
korist molitve sabranosti potrebno malo vremena. Valja 
se truditi malopomalo „godinu, a možda i pola godine”. 


Svojstva razmatranja 

Različite osobe različito razmatraju čak i ako su imale 
istog učitelja. Prije razmatranja moramo se smiriti i sa¬ 
brati. Bez namjere nema molitve. Razmišljanje puno 
vjere prije molitve postaje razmatranje. Predočavamo 
sebi svetu poruku, jasno uočavamo što ona kaže, pro- 
diremo u njezin sadržaj, uklapamo se u njezin red, 
prihvaćamo smisao i mijenjamo se. Razmatranjem obli¬ 
kujemo kršćansku svijest. 

Napredujemo ponajprije Božjom milošću a tek 
onda ljudskim nastojanjem. Postupno čistimo dušu od 
sebičnosti i oholosti, od svega što nije Bog, kako bis¬ 
mo se otvorili Istini bez osjetilnih slika. Pozornost se 
lakše održava ako je pri ruci Sveto pismo ili koja druga 
knjiga vjerskog sadržaja. Čitanje duhovnog štiva vodi 
nas k shvaćanju vjerskih istina. Čitanje kao priprema 


221 


za molitvu vodi nas prema nekoj od istina koja će biti 
temom razmišljanja. U molitvi sabranosti čitanjem se 
pripremamo za počivanje u Bogu. Čitamo pozorno i 
polako. Pobožnost nam pomaže u nalaženju priklad¬ 
nih ideja za razmatranje. Ne smijemo biti grčeviti u 
traženju jer nam se tada um zamuti i sav trud postane 
beskoristan. Ako se tijekom molitve rastresemo, dobro 
je imati pri ruci knjigu i udubiti se u nju. Sveta Terezija 
Avilska govori o dušama koje ne mogu smisleno razma¬ 
trati: „Ima duša i razuma razuzdanih poput neukroćenih 
konja, kojih nitko ne može zaustaviti. Sad idu amo, sad 
tamo, vazda nemirne. Ili je takva njihova narav ili to 
Bog pripušta.” (PS 19,2) 

U molitvi, u svakodnevnom razmatranju Gospodina, 
primamo snagu Božje ljubavi. Slušati, razmatrati, šutjeti 
pred Gospodinom koji govori jest umijeće koje se uči 
tako da ga se neprestano provodi. Molitva je dar koji je 
Božje djelo, ali iziskuje redovitost s naše strane. Pos¬ 
tojanost je osobito važna. Ona se produbljuje u vjernu 
obavljanju. Tada je kadra prosvijetliti naš život, kako 
nas to uči Isus. 

Razmatrati se može odgovaranjem na prethodno 
naučena pitanja, kao što se u školi uči promatrati i ana¬ 
lizirati umjetničko djelo. Takav red nije nužan. Bolje 
je usvojiti načine razmišljanja i slobodno prići temi 
razmatranja. Bitan je sadržaj kako bi nas razmatranje 
vodilo prema Božjoj ljubavi. Onima koji nisu uspješni 
u razmatranju sveta Terezija preporučuje da odaberu 
kratak dio molitve ili Svetog pisma te ga pomno pro¬ 
matraju i razmišljaju o njemu. Razmatranje pročitanoga 

i uspoređivanje sa sobom vodi nas na pravi put života. 
Vrijednosti prepoznajemo ako se ne zavaravamo, 
ako smo ponizni. Razmatranjem poboljšavamo svoje 
shvaćanje Božje ljubavi prema nama. Ono pokreće našu 
volju koja usmjerava našu ljubav k Bogu. 

Ulaskom u razmatranje um se u potpunosti zaokuplja 
temom razmatranja. Iz svijesti izbacujemo ometajuće 
slike i osjećamo Božju prisutnost. Poticaji iz vanjskoga 
svijeta stišavaju se. Volja ih nadvladava i kida veze s 
vanjskim svijetom, kojega smo svjesni, ali ne odgova- 
mo njegovim pozivima. Budni smo, pripremamo se za 
unutarnju molitvu. 

Promatramo sebe, svoje grijehe, svoju nesavršenost. 
Znamo da će nam Bog pomoći. Bog nas voli. Mi volimo 
Isusa. Isus je naš Bog. Promatramo Isusa u raznim pri¬ 
likama tako dugo dok se u nama ne stvori želja da ga 
slijedimo. Svoje osjećaje pretvaramo u riječi, u molitvu. 
Ako se zanesemo u promatranju Božje slave, prelazimo 
u unutarnju molitvu u kojoj više nema riječi. 


Prijelaz na unutarnju molitvu 

Sveti Ivan od Križa govori o znacima koji nas upućuju 
na korisnost prijelaza s razmatranja na unutarnju molit¬ 
vu. Tim se prijelazom sprječava nelagoda zbog nena¬ 
dane neplodnosti razmatranja. Vrijeme prijelaza mora 
biti pažljivo odabrano. Ne smije se odugovlačiti s pri¬ 
jelazom kako se ne bi ometao hod prema Bogu. Nije do¬ 
bro niti prekinuti s razmatranjem prerano jer utisci unu- 

tarnjih moći pomažu početnicima u razvoju duhovnosti. 
Sveti Ivan pokazuje tri znaka. Ako se sva tri pojave, 
onda je nastupilo vrijeme za unutarnju molitvu. Ti su 
znaci: 

• snaga razmatranja j e oslabj ela, 

• nema volje ni za počinjanje razmatranja, 

• duši je lijepo biti s Bogom u ljubavi bez ikakvih 
djelovanja i razmišljanja 

Sveti Ivan od Križa kaže: „Prvi je znak da duša vidi u 
sebi kako već ne može razmišljati ni razglabati pomoću 
slika, niti u tome uživati kao što je prije običavala; nego 
nalazi suhoću. ... Ali, dok s užitkom može razglabati u 
razmatranju, ne smije ga napustiti.... Drugi je znak kada 
duša vidi da nema nikakve volje, da ni maštu ni osjete 
upravi na bilo koje posebne stvari, bilo vanjske bilo 
unutarnje... Treći i najsigurniji znak jest da duši godi 
stajati u samoći s ljubavnom pažnjom prema Bogu, bez 
promatranja pojedinosti u unutarnjem miru i spokoj - 
stvu, bez čina i vježbi svojih moći pamćenja, razuma i 
volje.” (US 1,13,2-4) 

Treći znak, znak Božje ljubavi, na početku prijelaza 
nije lako prepoznati. Taje ljubav blaga i nježna a duša 
je zaokupljena razmatranjem. Razmatranje je osjetno pa 
je teže uočiti neosjetni Božji utjecaj. 

Varijacija tih znakova dana je i u djelu: „Tamna noć” 
(TN 1,9,1-9). Znakovi se tumače u drugom svijetlu. 
Objašnjavaju nastanak suhoće kao posljedice praznine 
u osjetima. Tako suhoća postaje znak potrebe prijelaza 
na unutarnju molitvu. Duša je, Ivanovim riječima, ušla 
u: „tamnu noć osjeta”. 

UNUTARNJA MOLITVA 


Tradicionalno se za unutarnju molitvu rabe još i ovi iz¬ 
razi: kontemplacija, motrenje, molitva mira i čuvstveni 
razgovor. 

U samoći i tišini dolazimo pred Boga u želji da s 
Njime uspostavimo prisan odnos u ljubavi. Bog se u 
šutnji obraća čovjeku. Čovjek se otvara Bogu. Ništa ne 
čini. Čeka Božju milost. Dopušta da u njemu djeluje 
Krist i vodi njegovu molitvu. Odnos s Bogom produb¬ 
ljuje se, ne može ga poremetiti nikakva stvarnost. Mo- 
litelj shvaća da molitvom ne biva oslobođen od kušnji 
i trpljenja, već ih može živjeti u jedinstvu s Kristom, s 
njegovim trpljenjima. Duša gleda Isusa Krista ili Oca. 
To je pogled koji prodire u Istinu, kaže župnik Arški. To 
je unutarnja molitva. 

Abraham, Ilija, proroci i drugi čuli su i prepoznali 
Božje poruke. Možemo li to i mi, mali ljudi? Možemo li 
uopće čuti od Gospodina nešto poput poruke? Odgovor 
jest: možemo. Ah kako? To nas muči. Smije li se uopće 
takva pitanja postaviti? Kako znati da razgovaramo s 
Gospodinom, a ne s nekim zlim? Sveta Terezija Avilska i 
sveti Ivan od Križa imaju odgovore. Ponizni, koji imaju 
povjerenje u Boga nalaze odgovore. Za kršćansku je teo¬ 
logiju mogućnost slušanja Božjih riječi samorazumljiva. 

Zabluda je da unutarnja molitva priliči samo sveti¬ 
ma, onima koji su dostigli svjetlost. Prostor unutarnje 
molitve svima je otvoren. No bilo bi dobro da duhovni 
voditelj upozna sklonosti i mogućnosti molitelja te mu 
preporuči najbolji put. Za nekog pak može biti najbolje 
da ostane u području usmene molitve i razmatranja. 

Život unutarnje molitve nije plod neke tehnike, nego 
je dar koji valja znati primiti. Naš trud nije jamstvo za 
milost, za postizanje svetosti, već je samo polazna točka 
na putu prema Bogu. Iako naša unutarnja raspoloživost 
srca, inicijativa i aktivnost na tom putu imaju svoje 
mjesto, unutarnja molitva počiva na Božjoj inicijativi i 
na Njegovoj milosti. Ne otvorimo li se Božjoj ljubavi, 
ostat ćemo usredotočeni na sebe, a ne na Boga. U svom 
ćemo molitvenom životu uvijek biti izloženi suptilnoj 
napasti koja će veličati naše vlastite napore i umanji¬ 
vati Božje milosrđe. Sveta nas Terezija Avilska punoput 
upozorava da bez poniznosti nećemo ni započeti put 
molitve. Oholost je žilava i ne želimo priznati da će 
nas Bog odvesti puno dalje nego što bismo mi to mogli 
samo svojim snagama. 

Unutarnja molitva je za svetu Tereziju Avilsku bitna 
na putu k savršenosti duhovnog života. Potrebno je i 
moguće odrediti stupnjeve savršenosti molitve. Kako? 
Terezija dosljedno provodi razredbeni postupak prema 
shvaćanju misaone molitve kao prijateljskog razgovora 
s Bogom. O razini savršenstva molitve sudi prema razi¬ 
ni prijateljske ljubavi i zajedništva. 

Riječi izviru iz razumna. Kad se riječi rasplinu, duša 
može veličati Boga i odmarati se u njegovu milosrđu. 

Ostvaruje se Terezijina središnja misao o unutarnjoj molit¬ 
vi, o prisnu razgovoru s Gospodinom u kojemu odgovara¬ 
mo na njegovu ljubav prema nama. Postiže se stanje pris¬ 
nog zajedništva, kad je duša u Bogu a Bog u duši. 

U unutarnjoj se molitvi nipošto ne smije zapustiti raz¬ 
matranje Svetoga pisma. Naglasak valja staviti na tajne 
života, djela, trpljenja i otkupljenja našeg gospodina 
Isusa Krista. 

Kako se približavamo Bogu, fizikalno vrijeme pre¬ 
staje postojati. Postoji molitveno vrijeme. Molitveno se 
vrijeme ne mjeri u satima i sekundama: čini nam se kao 
daje prošlo nekoliko trenutaka a stvarno su protekli sati. 
Vrijeme drugačije teče jer smo odvojeni od stvari, slika, 
osoba - od svega. Sveti Ivan od Križa kaže: „Stoga duša 
katkada ostaje kao u nekoj velikoj zaboravi, tako da se 
kasnije ne domišlja u kakvom seje stanju nalazila, niti 
što je radila, ni koliko je vremena provela u tom stanju. 
Katkada se stvarno događa da duša provede mnogo vre¬ 
mena u takvoj zaboravi, pa kad se vrati k sebi, čini joj 
se da nije prošao ni časak ili da se nije dogodilo ništa.” 
(US 2,14,10) 

U unutarnjoj molitvi duboko skrivene istine otkrivaju se 
upijanjem. Nema diskurzivnih analiza. Kad su misli i vjera 
u ravnovjesju, molitvom se uspinjemo sve više i više. 

Po dolasku u Karmel molitva Male Terezije kreće iz 
čistog srca. Postaje duboka, postaje molitva tišine. Sve 
je snažnija i snažnija. Otvorila je put Božjem djelova¬ 
nju. Sveti Duh daje joj milost ulivene unutarnje molitve. 
Prisutna je i suhoća tamne noći. Uz ulivenu (pasivnu) 
molitvu, ona moli i aktivno. Zbog toga se ne može reći 

da dosljedno slijedi tamnu noć svetoga Ivana od Križa. 
Dolazi do ispreplitanja moljenja načinom Ledio Divina 
. Mala Terezija moleći Ledio Divina u četvrtom koraku 
( Contemplatio ) ulazi u ulivenu kontemplaciju. Sveti 
Duh otvara srce, um i dušu. Molitva postaje šutnja, 
osjeća se Božja prisutnost. Bez Duha Svetoga bila bi to 
samo ljudska vježba, intelektualna igra. 

Vjera postaje glavni sadržaj molitve. Od Uskrsa 1896. 
godine, posljednjih godinu i pol Terezijina života molitva 
ispituje smisao postojanja, postaje duboko iskušenje vjere. 

Sveta Mala Terezija prepoznaje djelovanje Isusa 
Krista u svome srcu i precizno opisuje: „Isus ne treba 
knjiga ni učitelja da poučava duše. On, Učitelj učitelja, 
poučava bez bučnih riječi. Nikada ga nisam čula govo¬ 
riti, ali osjećam da je On u meni, u. svakom me času On 
vodi i nadahnjuje što treba da govorim Ili činim. Upravo 
u času kad ih trebam, otkrivam rasvjetljenja kojih prije 
još nisam vidjela; obično ona nisu najobilnija za vri¬ 
jeme mojih razmatranja nego više usred mojih dnevnih 
poslova.“ (PJD A170) 

U unutarnjoj molitvi Terezija moli za svoju braću, 
grješnike i nevjernike . Pred kraj života, više nego ika¬ 
da ranije, moli za veliko Crkveno zajedništvo vjernika i 
nevjernika otvorena. Njima ona želi svim svojim bićem 
dokazati ljubav. To je bio jedan od razloga njezina 
proglašenja Zaštitnicom misija. Ona je je još prije svoga 
ulaska u karmel željela postati misionarka. Njezin je sa¬ 
mostan u Lisieuxu osnovao prvi karmel na Dalekom is¬ 
toku, u Saigonu (danas: Ho Chi Minh). Nadala se odlasku 
u Hanoi na osnivanje samostana. Bolest je učinila svoje. 

Iako Mala Terezija nije nikad čula Isusa govoriti, dobro 
poznaje izvor rasvjetljenja ideja u svome srcu. Svjesna je 
izvora milosti i svoga poslanja: „Tada sam primila mi¬ 
lost koju sam uvijek smatrala jednom od najvećih u mom 
životu jer u toj dobi nisam primala rasvjetljenja odozgo 
kao sada kad sam njima preplavljena. Mislila sam da sam 
rođena za slavu, i dok sam tražila sredstvo da to postig¬ 
nem, dragi mi je Bog ulio osjećaje koje sam upravo opi¬ 
sala. On mi je također dao da shvatim da se moja slava 
neće pokazati očima smrtnika, nego će se sastojati u tom 
da ću postati velikom sveticom! “ (PJD A4,68) 

Na dan prve Pričesti jedanaestogodišnja Terezija je 
iskusila sjedinjenje s Isusom: „Ah, kako je bio sladak 
prvi cjelov Isusov mojoj duši!.To je bio cjelov ljubavi; 
osjećala sam da sam ljubljena, pa sam govorila: ‘Ja te 
ljubim, dajem ti sebe zauvijek.’ Nije bilo zahtjeva, ni 
bojeva, ni žrtava. Već su se dugo vremena Isus i siro¬ 
ta mala Terezija gledali i razumjeli Toga dana to više 
nije bio pogled, nego sjedinjenje, oni nisu više bili 
dvoje, Terezija bijaše iščezla, kao kaplja vode koja se 
gubi u pučini oceana. Ostao je samo Isus, On je bio 
Učitelj, Kralj. Zar ga nije Terezija molila da joj uzme 
slobodu, jer joj je njezina sloboda zadavala strah? Ona 
se osjećala tako slaba, tako krhka da se zauvijek htjela 
sjediniti s božanskom jakošću!. Njezina je radost bila 
prevelika, preduboka a da bije mogla izdržati. Naskoro 
je obliše divne suze na veliko čudo njezinih drugarica. 
One nisu mogle shvatiti da ovo prognano srce, kad sva 
nebeska radost uđe u njega, ne može daje podnese ne 
lijući suza “ (PJD A4,74) 

Celina, sestra Male Terezije je napisala: „Način 
kako je sestra Terezija bila sjedinjena s Bogom bio je 
tako jednostavan i prirodan, kad je govorila o njemu. 
Kad sam je jednom pitala je li katkad izgubila Božju 
nazočnost, samo je rekla: ‘Ne, mislim da nikad nisu 
prošle tri minute a da nisam mislila na Boga.’ Izrazila 
sam svoje čuđenje daje moguća takva povezanost. ‘Ta 
posve je razumljivo da se misli na nekoga koga se voli’, 
rekla je ona.” (SMS 62) 

Papa Ivan Pavao II je u Apostolskom pismo o 
proglašenju Svete Terezije od Djeteta Isusa i Svetoga 
Lica naučiteljcom sveopće Crkve rekao: „Terezija je 
potom kontemplativka. U skrovitosti svoga Karmela ona 
je živjela veliku avanturu kršćanskog iskustva tako daje 
spoznala dužinu i širinu, visinu i dubinu Kristove ljubavi, 
(usp. Ef 3,18-19) Bog je htio da ne bude skrivene njezine 
tajne, nego je osposobio Tereziju da navještatajne Kralja. 
Svojim životom Terezija pruža svjedočenje i teološko 
objašnjenje ljepote kontemplativnog života kao potpu¬ 
nog darivanja Kristu, zaručniku Crkve i kao živa potvrda 
Božjega primata nad svim stvarima.” 


Započinjanje unutarnje molitve 

U razmatranju djeluje razum, a u unutarnjoj molitvi 
poglavito djeluje volja. Nije toliko važno što mi činimo, 
nego što Bog čini u nama. Stojimo u Božjoj prisutnosti. 
Bogu prilazimo srcem, spontano, bez naučenih riječi. 
Srcem govorimo. Srcem izražavamo svoju ljubav. 


230 


Ljubav stvara prijateljstvo, prijateljstvo s Bogom. 
Bog nas poziva. Moleći, odgovaramo na njegov poziv. 
Moleći mislima, misao nam postaje ljubav. Često iz raz¬ 
matranja neopazice prelazimo u unutarnju molitvu. 

Prožima nas ugoda kad smo u blizini voljene osobe, 
kad joj se približi naša duša. Želimo joj dobro, želimo 
joj pripadati, posvetiti joj se. Svjesni smo slobodnog 
darivanja sebe Bogu. Osjećamo ugodu i utjehu. 

Želju za ugodom potiskujemo snagom volje. Pripad¬ 
nost Bogu ne raste ako nam je cilj vlastita ugoda. Ako 
se u darivanju sebe Bogu pojavi ugoda, valja je rabiti za 
jačanje volje da ustrajemo na putu k Bogu. Pri izostanku 
ugode, voljom nastavljamo put. 

Unutarnja molitva zahtijeva skrušenost i smirenje. Ba¬ 
hati i samouvjereni traže viđenja posredstvom molitve. 
No takvi umjesto dosezanja visina, padaju duboko. 

Sve se čini vrlo jednostavnim sve dok to ne pokušamo 
sami učiniti. Dobro je zato imati učitelja da nas ohrabri i 
uputi na pravi put. Jer ako želimo sve razumjeti, nećemo 
razumjeti ništa. Valja shvatiti da nije bitno razumjeti, već 
predati se. Umjetnik koji nije do kraja ovladao zanatom 
i koji neprestano razmišlja o materijalima, o pokretima 
ruke, o harmonijama - nikad neće stvoriti umjetničko 
djelo. Dakle, kad steknemo dovoljno znanja, znanje se 
stavlja ustranu: predajemo se Bogu, ljubimo i slavimo 
Boga. 

Boga ćemo naći u sebi ako uđemo u tamu. Um vidi 
tamu, a srce vidi svjetlo. Ako Boga ljubimo na dnevnom 
svjetlu, ljubit ćemo Ga i u tami. 

Unutarnja molitva započinje stvaranjem molitvenog 

ozračja. Dalji koraci ovise o mnogočemu. Svaka je duša 
drukčija. A i nije uvijek ista. Odnos svake duše s Bo¬ 
gom jedinstven je pa je tako i molitva jedinstvena. Mo¬ 
ramo otkrivati put kojim nas Bog želi voditi. Dobro je 
prihvatiti preporuke i aktivnost usmjeriti prema ovim 
načelima: prvenstvo božanskog djelovanja, prvenstvo 
ljubavi, Isusova ljudskost kao sredstvo sjedinjenja s Bo¬ 
gom i to da Bog stanuje u našem srcu. 

Katkad molitva ide sama od sebe. Duša i Bog su u 
zajedništvu pa se i ne postavlja pitanje o tijeku molitve. 
Duši je darovana ljubav pa ju valja samo primiti. 
Početnike često nosi takva milost ispunjenosti osjećajem 
ljubavi i lijepim mislima. 

Darovana milost ne poništava naše mane, samo ih 
prikriva. Nastupom suhoće iznenada se vraćaju slabosti 
i mane. Tada valja ustrajati i prebroditi pustinju. 

Kojiput je Božja prisutnost izrazito snažna. Kad iz¬ 
vanredne milosti prestanu, često uslijedi borba i sum¬ 
nja u izvor milosti. Tada nam duhovnik može pružiti 
dragocjene savjete i pomoć. 

Katkad nam razmatranje postaje teško, s naznakama 
suhoće. Bez posebnih smo misli pa Bogu prilazimo s 
ljubavlju, iz srca. Razum spava. Eventualni povratak 
aktivnoj molitvi je obustavljen. Duša neka se prepusti 
i tone u pasivnost. Pustimo da Bog djeluje. Nadolaze 
misli, prolaze slike, dolaze i odlaze, ali to se odvija na 
površini. Ne slijedimo te slike i misli. Nisu ni važne. 

Slike i kipovi Isusa Krista i Majke Božje, kako unu¬ 
tarnji tako i vanjski, korisni su u unutarnjoj molitvi. 
U činu kontemplacije, kad nam je duša preplavljena 


232 


nebeskim darovima, udaljujemo se od simbola. Tada 
duša ne čini ništa drugo doli se uzdiže na promatranje 
Boga. Napredujemo motreći uzvišene krjeposti vjere, 
ufanja i ljubavi kojima se Boga na osobit način štuje. 

Sveta nam Terezija Avilska govori iz iskustva. Kad 
duša krene putem unutarnje molitve, dobro je da ne 
mari mnogo niti se veseli, kad joj Gospodin dade nas¬ 
lade i nježnosti. Obično bismo radije samo primali, a 
ništa ne bismo davali. „Za ženice je slabe poput mene i 
male jakosti, čini mi se, podesno, kad ih Gospodin, kao 
sada mene, podupire nasladama. Mene podupire, da uz- 
mognem podnositi neke tegobe, s kojima me je Njegovo 
Veličanstvo pohodilo.” (MŽ 11,14) 

Naš se rast osniva na poniznosti. Oholo je željeti se 
uzdignuti vlastitim snagama: Bog podiže naše duše. „U 
mističkoj teologiji, o kojoj počeh govoriti, razum gubi 
svoju djelatnost, jer mu je obustavlja Bog. To ću kasnije 
razložiti potanje, ako budem znala i ako mi Bog da zato 
svoju milost. 

Hoću da kažem, da mi ne smijemo ni pomisliti te bi 
se usudili obustaviti razum ili zaustaviti njegovu djelat¬ 
nost. Inače bismo ostali ludi i hladni te ne bismo radili 
ni jedno ni drugo. A kad Bog obustavi razum i zadrži 
mu djelatnost, dade mu nešto, što će ga zapanjiti i čim 
će se baviti, pa će bez promišljanja više razumjeti dok 
bi izmolio Vjerovanje, nego što mi možemo upoznati 
sa svim svojim zemaljskim naporima u mnogo godina.” 
(MŽ 12,5) 

Mala Terezija na ulasku u unutarnju molitvu ima 
beskrajno pouzdanje u božansko milosrđe: „Budući 

da se Isus vratio na nebo, ja ga mogu slijediti samo 
tragovima koje je ostavio. A kako su ti tragovi svijetli, 
kako su mirisni! Treba da samo bacim pogled u sveto 
Evanđelje, odmah udišem divne mirise života Isusova, 
i znam na koju stranu treba trčati... Ne težim za prvim 
mjestom, nego za posljednjim; mjesto da idem napri¬ 
jed s farizejem, ja ponavljam, puna pouzdanja, poniznu 
molitvu carinika; ali nadasve nasljedujem primjer Mag¬ 
dalene, njezinu divnu ili bolje njezinu zaljubljenu smi¬ 
onost koja očarava Srce Isusovo, a zavodi moje. Da, ja 
osjećam, kad bih imala na svojoj savjesti sve grijehe 
koji se mogu počiniti, bacila bih se, slomljena srca od 
kajanja, u naručje Isusovo, jer znam koliko ljubi rasip- 
nog sina koji se vraća k njemu. Dragi je Bog doduše, 
u svom susretljivom milosrđu, očuvao moju dušu od 
smrtnoga grijeha, ali to nije razlog zašto se dižem k 
njemu s pouzdanjem i ljubavlju.“ (PJD Cl 1,244) To su 
posljednje riječi napisane u Povijesti jedne duše. 


Molitva ulivene sabranosti 

Sveta Terezija Avilska je prvu u nizu pasivnih oblika 
molitve nazvala: molitva ulivene sabranosti. Katkad se 
naziva i pasivno poniranje. Njome prelazimo iz aktivne 
u pasivnu molitvu. 

Sistematizacije vrsti molitava neka nam budu samo 
orijentir na duhovnom putu svete Terezije. Ona često 
govori kako smo različiti i kako se procesi molitve u 
našim dušama razlikuju od osobe do osobe. Na početku 

je molitva sabranosti: „Prvu molitvu koju sam osjetila 
po mom mišljenju nadnaravnu, jer ju svojom vještinom 
i marom nisam mogla steći, pa nastojala ne znam ko¬ 
liko, iako se može čovjek pripraviti na nju, i o tome bi 
trebalo povesti velikog računa to je molitva unutarnje 
sabranosti što se osjeća u duši. Čini se naime, da duša 
u sebi ima drugačija sjetila, nego su ova izvanjska, pa 
se čini, da se ona sama u sebi želi odijeliti od izvanjske 
vreve. Gdjekad povuče sjetila za sobom pa bi rado zat¬ 
voriti oči i ništa ne slušati niti gledati ni zamjećivati, 
nego samo ono čime se onda bavi duša, to jest moći se 
razgovarati nasamo s Bogom. Ovdje se ne gubi nijedno 
osjetilo ni moć, nego sve ostaje aktivno, ali zato da se 
bavi Bogom. Komu to dade Naš Gospodin lako će ra¬ 
zumjeti, a drugima će trebati mnogo riječi i usporedbi. 
Od te sabranosti nastaje gdjekad vrlo slatki unutarnji 
mir i spokoj-nost, pa se duši čini, da joj ne manjka ništa, 
a umara je čak i govor, to jest usmena molitva i razma¬ 
tranje. Htjela bi samo ljubiti. To traje neko vrijeme, pa i 
duže.” (IZ 54,3-4) 

Kod molitve ulivene sabranosti nije riječ o djelovanju 
naše volje, upornosti, borbe i odlučnosti, već je bitna 
Božja milost i Božja snaga: „Mnogo je učinaka ove 
molitve. Spomenut ću nekoliko. A najprije ću spomenuti 
drugu vrst molitve, koja se gotovo vazda spominje prije 
ove. O njoj sam govorila drugdje , pa ću ovdje reći samo 
malo. To je sabranost, koja se i meni čini vrhunaravna; 
jer ona nije u tom, da se boravi u mraku, ni da se zatvore 
oči ni u vanjskoj stvari ni da se nehotice zatvore oči i 
želi samoća. Čini se, da se ova zgrada za molitvu podiže 

bez vještine. Čini se da su osjećaji i vanjske stvari izgu¬ 
bili svoje pravo, dok duša opet stječe svoje pravo, što je 
bila izgubila.” (ZD 4,3,1) 

Duša se priprema za molitvu smirenosti. Terezija 
Avilska u kazivanju o sabranosti uočava da nije objas¬ 
nila potrebu da se Boga traži u svojoj nutrini. Poziva 
se i na sv. Augustina: “Čini mi se, da nisam nikad tako 
shvatljivo pokazala kao sada, jer je velika pomoć, dade 
li Bog tu milost, ako hoćemo da tražimo Boga u unutar¬ 
njosti jer se tu nalazi bolje i na veću našu korist nego u 
stvorovima, kako kaže sv. Augustin, da gaje našao, na¬ 
kon eto gaje tražio na mnogo strana. I ne mislite, da se 
on dosiže stečenim razumijevanjem nastojeći misliti, 
da je Bog u nama, ili ga zamišljati u sebi. To je dobro 
i izvrstan način razmatranja, jer se osniva na istini, t. j. 
da je Bog u nama samima. Ali to nije ono, o čemu se 
radi, jer to može učiniti svaki, s pomoću Gospodinom, 
razumije se sve. No ovo je drugačije, o čemu govorim. 
... Držim, da Njegovo Veličanstvo iskazujući tu milost 
čini to osobama, koje se već otresaju svjetovnih stvari. 
Ne kažem, da to biva onima, što su u takvom položaju, 
te ne mogu djelotvorno, već željom. On ih zove 
posebice, neka paze na unutarnjost. I stoga, hoćemo li 
da damo mjesta Njegovom Veličanstvu, držim, da neće 
biti samo to onome, koji počne zvati da mu dade više.” 
(ZD 4,3,3) 

Molitva sabranosti stvara zadovoljstva a molitva 
smirenosti stvara slasti. Kad duša dođe u ovo stanje, 
Gospodin nenasilno presijeca djelovanje razuma. Ne 
obustavlja ga. Nastojimo ništa ne misliti. Razum je 

svjestan događanja i svog boravka pred Bogom. Lijepo 
mu je. Meditira: “Duša, što ju je Gospodin htio uvesti 
u ovaj stan, koliko shvaćam, ima ponajviše činiti što je 
spomenuto. Bez ikakva nasilja i buke mora nastojati, da 
zaustavi raspredanje razuma, ali da ne dokine ni njega 
ni misao. No dobro je, da se sjeća, daje pred Bogom, i 
ko je ovaj Bog. Ako upije u se ono, što osjeća, dobro. 
Ali neka se ne trudi, da shvati, što je ono, jer je ono 
dano volji. Neka pusti nju da uživa bez ikakvog napora, 
uz nekoliko ljubaznih riječi. Ako i ne nastojimo ovdje 
ne misliti ništa, dešava se to često, ako i vrlo kratko 
vrijeme. ... Kad hoće Njegovo Veličanstvo, da prestane 
razum, zabavi ga na drugi način i spoznaji daje toliko 
uzvišeniju svjetlost nad onom, što je možemo doseći, 
te spoznaja bude kao zadivljena. A onda se i ne znajući 
kako nauči bolje nego svim našim marom i naporom, 
koji je upropašćuju. Bog nam je dao naše moći, da radi¬ 
mo s njima, pa sve dobiva svoju plaću. Zato nemamo 
razloga, da ih zamamljujemo, nego pustimo, neka svaka 
vrši svoju službu, dok joj Bog ne odredi veću. Razum se 
uspreže ili pušta, da ga stegnu, videći, da ne shvaća, što 
želi, pa ide s kraja na kraj, kao luda, što nikad ne sjeda. 
Volja tako teži za Bogom, te joj nemir razuma zadaje 
veliku tegobu. Zato duša ne smije za to mnogo mariti, 
jer će izgubiti mnogo svoga užitka. Mora njega ostaviti, 
a sama se baciti u ruke ljubavi. Njegovo Veličanstvo 
će je naučiti, što joj je u tom raditi, a to je gotovo sve 
u tom, da se drži nevrijednom tolikoga dobra i samo 
zahvaljuje.” (ZD 4,3,7) Duša se mora predati sasvim u 
ruke Bogu, neka s njom čini što hoće. 


237 


Molitva smirenosti 


Gospodin u nekim trenucima dovodi duše do smire¬ 
nja. Molitvu smirenosti nazivaju i molitvom mira. Ona 
počiva na poniznosti i odvojenosti od svijeta. 

Ima trenutaka kad Gospodin dovodi u spokoj stvo 
moći duše nakon mnogih lutanja. Poklanja nam smire¬ 
nje. Stanje smirenosti ne možemo dosegnuti sami svo¬ 
jom sposobnošću ma koliko se trsili. Bez Božje pomoći 
moći naše duše neće se smiriti. Kad se dođe do molitve 
smirenosti, jača volja za pokorom. Duša dobiva blagost 
i duhovnu širinu. Vjera je življa. Nada jača i postaje si¬ 
gurnija. Sve će krjeposti i dalje rasti ako se klonimo gri¬ 
jeha i ne uvrijedimo Boga. Moramo ustrajati jer u ustraj¬ 
nosti je naše dobro. Sveta Terezija ukazuje na mogućnost 
smanjenja milosti Božje ako se udaljimo od Boga. 

Božja je prisutnost očita u molitvi smirenosti: „Ovdje 
nisu po mojem mnijenju moći sjedinjene već zadivljene, 
pa kao začarane gledaju, što se zbiva ... Volja mora biti, 
čini mi se, nekako sjedinjena s voljom Božjom. Ali se 
u kasnijim učincima i djelima upoznaju ove molitvene 
istine. Veoma je velika milost Našega Gospodina, ako je 
upozna, ko je prima, a još veća, ako se ne vrati natrag. 
Jer, kako je rečeno, duša ne shvaća nikad potpuno, što 
joj ovdje daje Gospodin i s ljubavlju, s kojom se sve više 
približuje.” (ZD 4,2,6) 

Nakon molitve sabranosti nastaje san moći. To je san 
duhovnih i tjelesnih moći. Moći nisu potpuno oduzete. 
Duša osjeća da je samo volja sjedinjena s Bogom. Ra¬ 
zum i pamćenje su slobodni za rad u službi Božjoj. Moći 

još nisu sjedinjene s Njime. Kad su sve moći ujedinjene 
s Bogom, duša ne može raditi ništa. Razum nestaje. 
Volja ljubi. Pamćenja nema. Osjetila su budna. Duša se 
obogaćuje poniznošću i drugim krjepostima. 

Sveta Terezija molitvu smirenosti svrstava u kontem¬ 
placiju iako je katkad usko povezana s usmenom molit¬ 
vom: „Da ne reknete, da raspravljam o motrenju (kon¬ 
templaciji), bilo bi kod ove pažnje dobro govoriti malko 
o početku čiste kontemplacije, koju oni, što je drže, zovu 
molitvom mira. No kako rekoh, raspravljam o usmenoj 
molitvi, pa bi se onima, koji ne znadu, moglo činiti da 
ne ide jedno s drugim (t. j. usmena molitva i kontem¬ 
placija). A ja znam, da se obje slažu. Oprostite mi, što 
ću reći koju o toj molitvi, jer znam, da mnogo osoba, što 
mole naustice, iznenada podigne Gospodin do motrenja 
(kontemplacije), a da same ne znaju kako. Poznam jednu 
osobu koja nije nikad znala drugačije moliti već naustice 
i moleći je tako sve nalazila. Kad ne bi molila, lako bi 
izgubila razum, te nije mogla podnositi. Ali obavljajmo 
mi sve tako unutarnju molitvu. Nekoliko je Očenaša mo¬ 
lila ona lcadikad na čast prolijevanja krvi Gospodnje, i 
još nešto više usmeno, i u tom je provodila nekoliko sati. 
Jednom dođe k meni veoma rastužena, šio ne zna raz¬ 
matrati ni obavljati motrenja (kontemplacije), već samo 
usmenu molitvu. Zapitah je, što moli naustice i vidjeh, 
dok je molila Očenaš, da je obavljala čisto motrenje i 
da ju je Gospodin podizao te je sjedinjivao sa sobom. I 
zapažalo se zbilja po njezinim djelima, da prima tako ve¬ 
like milosti, jer je provodila vrlo dobro svoj život. Ja sam 
slavila Gospodina i zavidjela joj na usmenoj molitvi! 

Ako je to istina, kao što jest, ne mislite vi, koji ste pro¬ 
tivnici motrilaca (kontemplativaca), da ćete biti slobodni 
te ćete i vi postati, ako molite usmene molitve, kako ih 
treba moliti, i ako sačuvate čistu savjest.” (PS 30,7) 
Duša je zadovoljna u molitvi smirenosti. Volja je s 
Gospodinom a druge moći duše su djelatne. To znači da 
će nam proći i cijeli dan da su nam združeni i aktivni i 
kontemplativni život: „Moći duše su smirene, pa se ne 
bi htjele ni maknuti. Dvije su moći slobodne. Volja je 
tu zarobljena, pa ako je može što mučiti, muči je, kad 
vidi, da opet mora zadobiti svoju slobodu. Razum ne 
bi htio upoznavati više od jedne stvari, ni pamet (ima¬ 
ginacija) se ničim više ne bavi. Napokon, dok to stanje 
traje, tako su opijene i zadivljene zadovoljstvom i na¬ 
sladom, što imaju u sebi, te se ne sjećaju, da mogu što 
više poželjeti. Sa svetim bi Petrom rado klicale: Gos¬ 
podine, načinimo ovdje tri sjenice (Mt 17,4.). Kad je taj 
mir velik i dugotrajan, čini mi se, da volja ne bi mogla 
ustrajati u tom miru, kad ne bi bila vezana na nešto. Pa 
doista oni, koji uživaju taj mir, vide, da nisu potpuno 
kod onoga, što rade, van da im nedostaje najbolje, a to je 
volja, koja je po mojem mišljenju sjedinjena s Bogom. 
A ostale moći ostavlja slobodne, da se bave stvarima 
njegove službe. Za to su onda mnogo sposobnije. No 
trome su, a kadikad kao omamljene, treba li se baviti 
svjetovnim poslovima.” (PS 31,3) 

Valja još jednom naglasiti: u ovo stanje smirenos¬ 
ti sami ne možemo doći bez Božje milosti. Moramo 
shvatiti da ne možemo ništa dodati niti oduzeti, nego 
samo primati. 

Molitva sjedinjenja 


Molitva sjedinjenja je mistično sjedinjenje s Kristom. 
To je najviša ulivena molitva nastala po posebnoj mi¬ 
losti Božjoj. Naša je volja usklađena s voljom Božjom. 
Moći duše spavaju. Duša je u Bogu. 

Sveta Terezija Avilska daje sliku sakramenta braka 
za objašnjenje stupnjeva molitve sjedinjenja. To su: 
upoznavanje, zaruke i ženidba. Ili drugim riječima: 
jednostavno, puno i preobražavaj uče sjedinjenje. Vrlo 
detaljno objašnjava sve aspekte molitve sjedinjenja. 

Terezija nas upozorava da u molitvi sjedinjenja ne 
smijemo oduzimati od Boga niti dodavati kod Njega, 
nego oduzimati i dodavati kod sebe. Bog će udijeliti 
milost duši koju smatra svojom. Moramo napredovati 
u služenju Gospodinu i u poznavanju sebe te uskladiti 
svoju volju s voljom Božjom. 

Patnje ne priječe sjedinjenje s voljom Božjom. Pat¬ 
nje prođu. Jednako tako ni naslade ne dopiru u dubinu 
duše, već samo do osjetila i moći. Kad smo u nedou¬ 
mici glede volje Božje, dovoljno je pogledati Isusa i sli¬ 
jediti njegov put, voljeti Isusa i voljeti bližnjega. Kako 
bismo shvatili gdje smo na putu, moramo se upoznati 
i u malim stvarima. Gospodin hoće djela učinjena u 
poniznosti. U molitvi sjedinjenja približavamo se Bogu. 
No možemo se i udaljiti ako se opustimo. Moramo iz¬ 
bjegavati prigode u kojima bismo mogli podleći napasti. 
Nastojmo uvijek ići naprijed. 

Gospodin počinje udjeljivati sve veće milosti. Duša 
se približila Bogu. Ostao je tek malen korak do potpu- 

nog sjedinjenja. Ali ta se razdaljina teško prelazi. Dolaze 
duševne i tjelesne tegobe u cilju pročišćenja. Duša nije u 
samoći, već u svijetu koji stavlja zapreke na duhovni put. 
Ugode ne donose olakšanje, već povećavaju duševne 
patnje. Najbolji lijek su djela milosrđa i pouzdanje u 
Božje milosrđe. 

Milosti su velike pa patnje ne dovode do slablje¬ 
nja volje, nego potiču na dodatni napor na putu prema 
Gospodinu. Poticaji koji dolaze iz krajnje nutrine duše 
sna ž ni su i probrani. Na djeluje Božje milosrđe čak i 
onda kad duša nije zaokupljena Bogom. 

To je djelovanje ljubavi Gospodinove popraćeno tako 
jasnim znakovima da nikakvoj nedoumici nema mjesta. 
U tim su događanjima sva osjetila i moći bez ikakve 
opijenosti. Božja milost dolazi na tom visokom stupnju 
i za vrijeme usmene molitve. 

Gospodin obuzima dušu u molitvi kroz česte ushite, 
zanose ili let duha. Tada je ljubav na vrhuncu, volja opi¬ 
jena a razum rastrojen cijeli dan, ili čak danima. Potom 
se budi želja za pokorom. 

Trajanje je toga sjedinjenja prema svetoj Tereziji 
kratko, ne dulje od pola sata. 

Kad se duša s povjerenjem i punom voljom preda 
Bogu, više nema pravo na sebe, nego je pristala da 
je Gospodin privuče k sebi. Za takav odnos s Bogom 
potrebna je velika srčanost. Čini se kao da se duša odva¬ 
ja od tijela jer vidi da gubi osjetila i ne shvaća ništa. 
Pojavljuje se strah. Slaba, strašljiva duša će se uplašiti 
i pobjeći. Ponizni imaju manje poteškoća, imaju više 
povjerenja u Boga. 

Duša ima veliku želju da ne ozlovolji Boga. Gos¬ 
podin joj daje milost da bi se njome koristila za Nje¬ 
govo hvaljenje. Duše s kojima se Bog na tako osobit 
način združuje osjećaju zbog grijeha veliku bol. Bog 
čisti dušu jer mu samo čista duša može biti bliska. Bog 
prosvjetljuje dušu jer samo ljubavlju srca možemo poj¬ 
miti Isusa. Što više napredujemo, više smo praćeni od 
dobroga Boga. 

One duše koje su po Božjem milosrđu činile pokoru 
za svoje grijehe i nalaze se u milosti božanskog braka 
pristupaju punom sjedinjenju. 

Te riječi valja čuti, vjerovati u njih i shvatiti Istinu. 
Spoznaja Božje prisutnosti nije jednostavna i nije u 
našim rukama. Razumjet ćemo kad Gospodin otvori 
prozor razuma. 

Molitva je put u mjesto unutarnje tišine, u zadnji stan 
u kojemu prebiva jedino Bog. Nije jednostavno pro¬ 
biti se tako daleko u nutrinu. Moramo probiti barijeru 
sačinjenu od misli i osjećaja kako bismo došli do mjesta 
ljubavi i mira. Srce se smiruje u Bogu. Spoznajemo svo¬ 
je Ja. Svijet nema više nikakve moći nad nama. Dolazak 
u zadnji stan čista je milost. Nema naših zasluga. Samo 
Bog ima pristup do središta naše duše. Daruje nam slo¬ 
bodu i spoznaju naše duše. 


Poništavanje razuma i osjetila 


Duša je uronjena u Božju prisutnost. Nema riječi. Pred 
nama je Isus i promatra nas: Mira que te mira - „Gledaj 

kako te gleda”. (MŽ 13, 22) Mnogo je pjesama skladano 
s tim pripjevom. Sveta nam Terezija Avilska govori da 
priđemo Kristu: “...ušutkati razum i boraviti tako ondje 
s Gospodinom. Ako je moguće, zabavimo razum, da 
gleda u Njega, koji gleda u nas. Pridružimo mu se, go¬ 
vorimo s Njim, molimo mu se, ponizimo se pred Njim, 
naslađujmo se Njim, i sjećajmo se, da nismo vrijedni te 
budemo s Njim.” (MŽ 13, 22) Njezina je duša otkrila 
da takva molitva donosi mnogo koristi, pa se nada da će 
i nama biti korisna. Napredujemo korak po korak tako 
da stišavamo svoje ja, mene i moje jer su suviše vezani 
za osjetila. Kako raste razina molitve, tako se smanjuje 
karakter razuma, a smetnje se stišavaju. Gospodin se 
ne pouzdaje u naš razum. On djeluje u našem razumu. 
Brani nas od nečastivog. 

U razmatranju je razum znatno aktivniji nego u kon¬ 
templaciji. Približavanje Bogu u ljubavi događa se djelo¬ 
vanjem Duha. Cilj unutarnje molitve jest ostvarenje je¬ 
dinstva s Bogom. Što smo bliži Bogu, manje ga vidimo. 
Tako sv. Ivan od Križa nalazi Boga u tami noći. Tami 
osjetila iz razmatranja pridodajemo tamnu noć duše. 

Iz razmatranja neosjetno ulazimo u unutarnju molit¬ 
vu. Razmišljanje je prestalo. Primamo Riječ u tišini 
uma. Duša je uronjena u stvarni Božji svijet. Odmara 
se u njemu. Vidi nejasnu, ali živu sliku Boga. Ne čini 
ništa za sebe, već se prepušta. Oholosti više nema, pos¬ 
toji ponizno primanje koje je preduvjet novog rađanja. 
Vanjski je svijet nestao, ostaje samo osjećaj postojanja, 
osjećaj neznanja, osjećaj ispunjenosti Bogom. 

Unutarnja molitva je stanje duše koje je nemoguće 

opisati. Razum je potisnut i nema tko voditi zapisnik sa 
susreta s Bogom. Pokuša li se riječima opisati doživljaj 
susreta, brzo se uvidi da smo nemoćni dobro se izraziti. 
Sveta Terezija kaže: „Ta niti zna riječima izreći, niti ra¬ 
zum zna razumjeti, niti poredbe mogu poslužiti, da to 
razjasne; jer su zemaljske stvari preniske za ovu svrhu 
... dok duša mnogo ne iskusi, ostaje u nedoumici, što joj 
se dogodilo: je li sama nešto zamislila, je li sanjala, je 
li joj bilo dano od Boga ili se zloduh prerušio u anđela 
svjetlosti.” (ZD 5,1-5) 

Prijenos doživljaja srca onoga što oko nikad nije vid¬ 
jelo a uho nikad nije čulo, slikama kojima se opisuju 
doživljaji glazbe ih vizualnih umjetnosti, nikad nije 
vjerodostojan. Dionizije Areopagit piše o božanskoj 
tami a sv. Ivan od Križa o tamnoj noći u kojoj nema 
doslovne slike Boga. Kad se kaže tama, misli se na 
nemogućnost spoznaje. Osjetila su nemoćna. Isto je kad 
se kaže zasljepljujuće božansko svjetlo u kojemu, opet, 
ništa ne vidimo. Osjetilima ne možemo spoznati Boga a 
razumom dođemo u oblak neznanja. Tami osjetila prila¬ 
zi i tamna noć duše. Možda je paradoksalno ali neznan¬ 
je jest veliko znanje a samoća jest prisno zajedništvo. 
Zahvaljujući milosti, Boga možemo spoznati srcem: 
približit ćemo se Bogu ako ga volimo. 

Sveta Terezija ističe napore kontemplativaca: „Ja 
znam, što moraju trpjeti jedni i drugi te jasno up¬ 
oznajem, da su patnje, što ih Bog šalje motriocima 
(kontemplativcima), nesnosne i takve, te ne bi mog¬ 
li podnijeti, kad im ih Bog ne bi zasladio nasladom 
gledanja.” (PS 18,1) 

Za Tereziju bila je značajna Isusova molitva u Get- 
semanskom vrtu: „Tada im reče: ‘Duša mi je nasmrt 
žalosna. Ostanite ovdje i bdijte sa mnom!’ I ode malo 
dalje, pade ničice moleći: ‘Oče moj! Ako je moguće, 
neka me mimoiđe ova čaša. Ali ne kako ja hoću, nego 
kako hoćeš ti.’... Duh je, istina, voljan, no tijelo je sla¬ 
bo.” (Mt 26,38-41) 

Srce ne govori neprestano, kako bismo u prekidu 
mogli slušali Božje odgovore. Božji glas ne čujemo 
uhom nego srcem. Srce čuje Božju ljubav i Božju milost. 
Duša upija milost i ostaje u njoj. Duša stječe duhovnu 
korist. S Bogom smo bez slika i misli koje raspršuju po¬ 
zornost. Srce odlazi tamo gdje nema ni prostora ni vre¬ 
mena i, paradoksalno, obuhvaća sav nama znan prostor 
i vrijeme. 

U unutarnjoj molitvi srce na tisuće načina izražava 
Boga. Spoznajemo da imamo udjela u Božanskome. 


Sjedinjenje i ekstaza 

Sjedinjenje i zanos razlikuju se, ali i preklapaju i na¬ 
dopunjuju. Za zanos se rabe i drugi nazivi: ekstaza, 
uznesenost, ushit, duhovni polet, let duha i istrgnutost. 
Neki rabe te riječi kao istoznačnice, a neki ih razlikuju. 
Pripadaju istom razredu unutarnje molitve. 

Sveta Terezija Avilska doživljavala je ekstaze. Eks¬ 
taza je uzvišeni oblik unutarnje molitve, to je stanje iza 
granice razuma. Ekstaze su nehotične, nepredvidljive i 
neupravljive. Kod sjedinjenja je moguć naš otpor dok 

kod zanosa otpor navali žestine nije moguć. Na ulazu u 
zanos javlja se i strah od nepoznatog. Kad se shvati da 
je zanos djelovanje Gospodina, Njegova milost, tada se 
valja prepustiti zanosu. 

U ekstazi, zanosu, gubi se svijest o pojavnom svijetu 
i uživa u božanskom viđenju. Sv. Terezija kaže: „Rado 
bih umjeti rastumačiti s pomoću Božjom razliku među 
sjedinjenjem i zanosom, koji zovu i ushitom ili poletom 
duhovnim ili istrgnutost, a to je sve jedno. Kažem, da 
su ta različna imena za jednu stvar, koju zovu i eksta¬ 
zom. Zanos daleko nadmašuje sjedinjenje. Čini mnogo 
veće učinke, a i mnogo drugih djela. Čini se, daje sjedi¬ 
njenje jednako na početku, u sredini i na kraju, i djeluje 
iznutra. Zanos pripada višemu stupnju pa izvodi učinke 
iznutra i izvana.” (MŽ 20,1) 

Raste osjećaj osamljenosti i tjelesne, slatke muke. 
“Strašna je, ah slatka muka; jer duša ne prima ništa, 
štogod joj se od zemlje predoči, pa bilo i ono, što joj 
inače običava biti vrlo slatko. Čim se pokaže, baca ga 
od sebe. Ona upoznaje dobro, da ne ljubi ništa nego svo¬ 
ga Boga. No ne ljubi ništa posebno u Njemu, nego sve 
zajedno, što je god u Njemu, a ne zna, što ljubi. Kažem: 
ne zna, jer joj mašta ne predočuje ništa.” (MŽ 20,11) 

U zanosu sv. Terezija je imala osjećaj lakoće tijela, 
a noge kao da nisu doticale tlo. Nijedna moć duše ne 
zna što se zbiva. Tijelo je tako svezano satima, dok su 
razum i pamet rastreseni. „Kad se duša vrati opet k sebi, 
ako je zanos bio velik, dogodi se, da dan dva pa i tri 
bude kao omamljena, jer su joj moći tako zadivljene, 
pa se čini, da duša nije pri sebi ... Dogodi se često, da 

duša gledajući tolike velike stvari ostane sasvim slijepa, 
zamišljena, zapanjena, obezumljena.” (MŽ 20,21) 

Nakon zanosa postaje jasno kako zemaljsko ima malu 
vrijednost. Duša želi izvršavati volju Gospodina. Kad 
ne bi bilo takvih učinaka, postojala bi dvojba, potječu li 
zanosi od Boga. 

Sveta je Terezija pisala o velikim milostima koje joj 
je udijelio Gospodin, pa i o “milosti strjelice”. Papa 
BenediktXIII. dopustio je blagdan i vlastitu službu Pro- 
bodenja srca naše svete Majke Terezije, 1726. godine. 
Kod nas se slavi 26. kolovoza. OZnamenita je skulptura 
Sv. Terezija u ekstazi iz 1651. godine slavnoga umjet¬ 
nika Berninija. Nalazi se u Rimu u karmelićanskoj crkvi 
Santa Maria della Vittoria. 

POSLJEDNJA MOLITVA MALE TEREZIJE 


Sveta Mala Terezija pri kraju pisanja povijesti svoje 
duše piše svoju posljednju molitvu: „Isuse, moj predragi 
Ljubimce, ja ne znam kad će se svršiti moje progonstvo. 
Više nego jedna večer mora me još vidjeti kako pjevam 
u progonstvu tvoje milosrđe, ali napokon će i za mene 
doći posljednja večer; tada bih voljela da ti mogu reći, 
o, moj Bože:‘Ja sam te proslavila na zemlji; izvršila sam 
djelo koje si mi dao da činim; objavila sam tvoje ime 
onima koje si mi dao: oni su bili tvoji, i ti si mi ih dao. 
Sada znaju da sve što si mi dao dolazi od tebe, jer sam im 
priopćila riječi koje si ti meni priopćio; oni su ih primili 
i povjerovali da si me ti poslao. Ja molim za one koje si 
mi dao, jer su tvoji. Nisam više u svijetu, ah oni su još 
ovdje, a ja se vraćam lc tebi. Sveti Oče, sačuvaj radi svog 
imena one koje si mi dao. Ja sada idem k tebi, i zato da 
radost koja dolazi od tebe bude ispunjena u njima, ja go¬ 
vorim ovo dok sam u svijetu. Ne molim te da ih uzmeš iz 
svijeta, nego da ih očuvaš od zla. Oni nisu od ovoga svi¬ 
jeta, isto tako kao što nisam ni ja od svijeta. Ah ne molim 
samo za njih, nego i za one koji će povjerovati u tebe na 
njihove riječi. Oče moj, ja želim da ondje gdje ja budem 
budu sa mnom i oni koje si mi dao, i da svijet spozna da 
si ih ljubio kao što si i mene ljubio.’ (Usp. Iv 17) 

Da, Gospodine, eto to bih htjela ponavljati za tobom 
prije nego poletim u tvoje naručje. Možda je to presmi¬ 
ono? Ali ne, već odavna si mi dopustio da budem smiona 
pred tobom. Kao stoje otac rasipnoga sina rekao svome 
starijem sinu, rekao si ti meni: ‘Sve što je moje i tvoje 
je.’ (Lk 15,31) Tako su tvoje riječi, o Isuse, i moje, pa se 
mogu njima poslužiti da na duše koje su ujedinjene sa 
mnom privučeni milosti Oca nebeskoga. 

Ali, Gospodine, kad kažem da želim da ondje gdje ja 
budem budu i oni koje si mi ti dao, ne želim time tražiti 
da oni ne mogu postići i mnogo veću slavu od one koju 
ćeš ti milostivo udijeliti meni, nego hoću jednostavno 
moliti to da jednoga dana budemo svi ujedinjeni u tvom 
lijepom nebu.“ (PJD Cl 1,240-241) 

POGOVOR 


Na kraju, kao znak duboke zahvalnosti ocu Vjence- 
slavu, duhovnom voditelju koji nas je nadahnuto usm¬ 
jeravao putem svete Terezije i karmelićanske molitve, 
navodim riječi pjesme koju je osobito volio i radosno 
pjevao s hodočasnicima - romarima - u svetištu Majke 
Božje Remetske. 

K suncu prosi vsaka roža 

K suncu prosi vsaka roža, 

K suncu trava vsaka, 

Tak i k tebi, Majka Božja, 

Srce siromaka. 

Milostiva vsakom ti si, 

Vse ti vračiš boli, 

Odbila još nikog nisi 
Koi za pomoć moli. 

Čuj molitve vruće ove, 

Draga naša Mati! 

Tvoj te narod vezda zove, 

Romari Hrvati. 

Dobra nam naviek ostani, 

Zmoli nam pri Sinu, 

Da od vsega zla obrani 
Nas i domovinu. 

(Napisao: Dragutin Domjanić) 

Molitva je prijateljski razgovor s Onim za kojega znamo 
da nas ljubi. Putovanje prema Bogu. Dragocjeno je kad 
nas na tome putu vodi velika naučiteljica Crkve - sveta 
MalaTerezija. U ovoj se knjizi molitvi prilazi iz Karmelskoga 
svjetovnog reda s pogledom na MaluTereziju: od usmene 
molitve i razmatranja do unutarnje molitve, sabranosti i 
sjedinjenja. Od toga što i kako moliti, od priprema i načina 
molitve do zapreka i ometajućih misli. Od toga koliko su za 
molitvu važne ustrajnost i poniznost, pouzdanje i preda¬ 
nost Božjoj volji do djelovanja molitve i primanja milosti. 

